 "Kurfi! Kurfi!!" Ihun da sauran dalibai ke yi kenan suna k'ara fasawa 'yar budurwar kai yayinda ta ke kokarin jefa kwallon a ragar (basketball). Hatta da su kansu malaman hankalinsu ya karkata kaf a wajenta, kwarewarta a iya wasan har mamaki yake ba da yawa daga malamai. A sanadin hakan tayi suna, ta zama cikin manyan daliban da ake ji da su. 

   Ba su yi aune ba, suka ga ta buga wani uban tsalle ta jefa cikin ragar bayan kaucewa abokan wasanta da dama. Hakan ya yi daidai da busa wusir da referee din ya yi. Zo ka ji ihu daga dalibai, wadanda ke tare da dayan team din kuwa, suka yi jugum rai ba dadi, yayinda abokan wasan Kurfi suka rukunkumeta suna murna har sai da suka kai ta k'asa. 

  Sai da aka yi dagaske kafin su saketa, ta mike tana kakka6e jikinta yayinda take fidda numfashi a wahalce. 

   Nan kuwa aka basu kofi, mai makarantar kansa sai da ya ba Kurfi kyauta ta musamman bisa wannan kokari da tayi, ko babu komai ba'a zo wasa makarantarsu an cinyesu ba. Da kunyar da zasu ji ba kad'an ba. 

   Karfe hudu daidai aka tashi daga makarantar, tuni ta sauya kaya zuwa na makaranta, ash ne wandon sai farin riga mai tsaga a gefe-gefe sannan karamin hijab wanda ko kirjin bai gama rufewa ba.

'Yar uwarta Zeenat Kurfi ta dubeta da dariya.

  "Da kin bari kin je gida haka da kayan."

   Kurfi ta zaro ido.

 "Ni shegiya ko? Tab, ban shirya amsa tambayoyin iyayennan namu ba, wai ni, Allah ma kada Ya ba waninsu ikon ganina da wannan 6ingilallen wandon na basketball. Don ta Abbana banda matsala, amman Baba Mudassir da Yaya Khalid? Hum um!"

  Suka dara. 

"Da ba ke kadai ba, har ni gidanmu za'a ci wallahi."

   Kurfi ta ta6e baki sadda take kokarin rufe zip din jakarta bayan kammala sanya ledar kayan a ciki.

  "Atoh, duka ne kadai Baba Mudassir basu yi mana ba akan wasan nan, kema kin sani."

  Murmushi Zeenat tayi daga haka suka rankaya zuwa filin makaranta don jiran a zo daukarsu. Suna fitowa kuwa ga mamakinsu, Bala direban Abban suka gani. Suka karasa, Kurfi ce ta soma tambaya.

  "Tare da Abba kuke?"

  Ya amsa a sake.

 "Aa, yanzu dai zamu biya a daukoshi."

  Bayan sun shiga motar, Zeenat ta kara jefamasa tambaya.

   "Toh ina Yakubu?"

 "Motarsa ce ta samu matsala, yana tare da su Jawad. Amman yanzu ya barta hannun mai gyara, sun tafi a motar haya shi ne Alhaji ya ce na zo na taho da ku kawai."

  Daga haka suka ja bakinsu suka yi shiru. Kurfi ta kunna wayarta ta sanya earpiece tana sauraron wak'a yayinda Zeenat ta shagala wurin kallon titi.

    Mintoci kadan ya kawosu Bompai inda anan kamfanin iyayennasu yake.  Aka budemusu gate da sauri ganin motar, suka kutsa zuwa ciki. 

 Bayan ya faka suka fito suka nufi ciki.

   Duk inda suka ketare kallo ake binsu da shi, wasu har gaishesu suke ganin kama muraran da Zuri'ar Kurfi. Ko ba'a fadamusu ba sun gane jinin Ogansu ne. 

   Kurfi taku take tamkar bata so, yayinda tuni Zeenat ta yi gaba har ta kai kofar da zata sadata da ofishin Abban. 

   "Excuse me Ma."

Ta ji muryar secretary dinsa, ta juya gareta. Suka gaisa a mutunce, nan take sanar da ita cewa Oga na meeting room, Zeenat ta ce ba matsala zasu jira. Daga nan ta bude ta shige, ita kuwa uwar karambanin jin hakan yasa ta dubi matar ta tambayeta inda Meeting Room din yake. Ba musu ta nunamata ta kara da cewar tayi hakuri ba zata samu shiga ba sai sun kammala sun fito. Hararar Kurfi ta watsamata gami da jan guntun tsaki, bata kara sauraronta ba tayi gaba, Zeenat wacce ta shige, sai gatanan ta fito a dan tsorace ta shiga kwalamata kira amman ko juyowa bata yi ba ballantana ta ji za ta fasa zuwan.  

   Kwankwasa kofar ta soma kokarin yi ta ji an rike hannun, ta juya  da niyyar ihu jin irin azabar rik'on sai dai tuni aka sanya hannu aka rufemata bakin. Wanda ta gani yasa ta ji kamar ta saki fitsari a wando. Jikinta ya soma rawa nan take, to wai ma yaushe ya iso garin?  A murtuke take fuskar kamar koyaushe, ta kasa cewa komai gareshi banda le66anta da ke rawa. Janta ya shiga yi har suka koma cikin ofishin Abba. Ya rufe ya dubeta a hasale.

  "Ke wace iriyar marar kunya ce? Don ba ki da mutunci an ce su na meeting amman ba za ki fasa shiga ba? Da ma na barki kin shiga ki fito sannan na 6a66alaki! Stupid kawai! Nemi wuri ki zauna tun ban kai hannu jikinki ba."

  Kafin ma ya karasa ta d'osana duwawunta a kusa da na Zeenat wacce itama ta yi shiru abinta tana wasa da yatsu. 

    "Dama da waya kike zuwa makarantar? Waye ma ya siyamaki? Bance sai kun gama secondary ba sannan za ku rik'e?"

   'Na shiga uku.' Ta furta a zuci. Ya dakamata tsawa.

  "Tambayarki nake!"

A gigice ta dago kai.

  "Yaya Hassan na tambaya, ka yi hakuri."

    Ya watsamata harara.

  "Ok, shi ke dauremaku ku ke abinda kuka ga dama ko? Ke har kinsan ki rok'i abu? Toh ba zan lamunta ba. Bani wayar."

  A duniya Kurfi na masifar son chatting, watannin da tayi da waya a hannu ta saba har bata kaunar motsawa nan da can idan har ta rik'eta. Amman ya za ta yi? Babu mai ja da bala'in Yayansu Khalid

 Ta mik'amasa wayar idanunta cike da ruwan hawaye, ji take komai ma ya ce ta ba shi za ta bayar matukar zai barta da wayar. Masoyanta ta tuno, gaskiya za ta yi kewa ba kadan ba, ga wani sabo da tayi kwanannan, Barrister guda ne wanda ke zaune a Kaduna. Yanzu shikenan Khalid ya nesanta ta da su. 

   Tana kallo ya sanya a aljihun wandonsa . Gum kawai tayi amman a cike take, jefi-jefi take dauke ruwan hawaye. Zeenat ta saci kallonta, sai ta bata tausayi, ta san yanda take mutuwar son chatting, yau kam karshenta ya zo tunda ta kuskure har Yaya Khalid ya gani. 

   Shi kam baima san suna yi ba, wayarsa yake hankali kwance, yanda yake bada girma ga mai shi din yasa suka fahimci wani babban ne a wurin aikinsu. Karshe ma sai ya mik'e gaba daya ya kashe wayar bayan gama sauraro. Dubansu ya yi yana mai tattara gira wuri guda. 

  "Idan Abba ya fito ku ce masa na zo amman an kirani na wuce."

   Daga nan bai saurari toh dinsu ba ya wuce da sassarfa ya bar wurin. Yana fita Kurfi ta ja wawan tsaki.

  "Allah kuwa ban yafe ba!"

 Ta furta hade da zubar hawaye, Zeenat abin sai san nan ya bata dariya. Harara Kurfi ta watsamata ta kauda kai. 

    "Jimin baiwar Allah, wai ba ki yafe ba, to ya za ki yi? Kema dai kinsan ganganci ne ki ka yi tun farko da kika nemi a siyamaki waya. Atoh, ki godewa Allah ma da maganar bata kai ga Baba Mudassir ba, Yaya Khalid ma kin ci sa'a da bai 6allaki ba."

  Kurfi ta turo baki tana kallon inda ya matsemata a hannu. Murzawa ta ke yi tun dazun.

 "To mene marabar wannan abin da yay min da 6allawar? Ai ya yi niyya, Allah ne bai bashi iko ba. Dama kaf cikin Babban gida ba wanda ya tsana kamar ni."

   Tana kaiwa nan ta hau shesshekar kuka, Zeenat ta sha jinin jikinta ganin dagaske ran Kurfi ya 6aci. Dama kuma kuka ba wuya yakemata ba, bata kaunar abinda zai ta6a lafiyar jikinta sam.

   Dakyar ta rarrasheta ta hanyar ban baki da kwa6arta kada Abba ya zo ya risketa domin idan ya ji ita zai ba laifin ma. Aikuwa anan ta samu Kurfin ta mike ta fada toilet ta wanko fuska ta goge da toilet paper san nan ta fito, amman fa kuncin nan yana nan damk'am a zuciyarta. Shikenan dan nishadin da take ji na samarwa makarantarsu nasara a Basketball Competition ta nemeshi ta rasa. Tana kallon Zeenat ta dauro alwala ta yi sallah, abincin ma da Saktariyar ta kawomusu ko kallo bai isheta ba sai Zeenat din ce ta ci abinta tayi nak.

  Ba jimawa sai ga Abba ya shigo da hanzari, dubansu ya yi cike da kulawa.

  "Kuyi hakuri 'yanmatana, na barku da jira ko?"

   Murmushi Zeenat tayi.

  "Bakomai Abba."

 Ya kai duba ga Kurfi wacce fuskarta ba walwala, cike da zolaya ya ce.

   "A'ah, manyan yanmata yau kuma mulkin ne ya motsa?"

  Ta dan turo bakin, ta dubeshi amman ba ta ce komai ba. Hakan yasa shi duban Zeenat, tun bai tambaya ba Zeenat ta hau bashi labarin Yaya Khalid sai dai ta 6oye batun waya. 

  Abba ya yi murmushi.

  "Ki ce ke da yayannaku ne, toh ai sai kiyi hakuri tunda nima Abbannaki tsoron yayannaku nake."

  Wannan yasa ta dariyar da bata shirya ba, suma suka tayata. Mikewa tayi ta karasa ga Abbanta, hannu ta dora saman kafadarsa cikin shagwa6a ta soma nunamasa hannunta da Khalid ya matse. 

   "Kaga fa Abba, ji yanda ya barmin tabo. Allah kuwa Yaya Khalid ya tsaneni, so ya yi ma ya karyamin hannun. Ni sai na fad'awa Daddy."

  Sai kuka ya hanata karasawa, Abba ya rike hannun ya dawo da ita ta gabansa. 

   "Kayya, bai kyauta ba amma tunda za ki fadawa Daddy abin ya yi zafi. Hannunnan ma zai hanaki abubuwa da yawa yanzu,  shikenan ma na fasa siyamaku Laptop din, wannan ai ba hannun da za ki dan..."

  Tuni ta rufemasa baki tana ihun murna.

  "Aa Abba, zan iya wallahi, kaga ya daina ciwo ma."

 Ta fadi tana mai yarfa hannuwan. Dariya sosai Abba ya shiga yi suma su na tayashi. A duniya yana son d'iyartasa kasancewarta ita daya a wajensa. Komai da yake samu bai wuce don ganin ya kyautatamata ba a rayuwa. 

   Haka suka dunguma zuwa gida, Kurfi ta sake sosai babu sauran k'unci a tattare da ita. 

   Gidansu babban estate ne guda na zuri'ar ALHAJI KHALID KHALIL KURFI.  Bala yana shiga ya hau kan babban titin ya soma tafiya har sai da ya dangana da gate din gidan Abba. Hon biyu, ana uku Maigadinsu ya bude. 

   Mami na zaune a falo suna kallo ita da Dattijuwar 'yar aikinta, Asma'u. Kurfi ta shigo da sallama tare da Zeenat. Abba kuwa tuni ya bi ta kofar sashensa zuwa bangarensa. 

   Suka amsa musu, Mami ta dubesu baki a hangame.

  "Wai, kun kuwa so dawowa yau?"

Dariya suka yi. Mami ta wuce sashen maigidanta, suma kowaccensu ta nufi dakinta. 

   Kurfi na shiga nata dakin ta yi wurgi da jakarta, kai tsaye bandaki ta fada bayan ta rage kayan jikinta. Kasancewar bata da sallah wanka kawai tayi ta wanke uniform dinta gaba daya san nan ta fito. Sai da ta shirya cikin t-shirt fara k'al da bak'in  siket san nan ta rufe gashinta ta fita rike da bokiti, tana kammala shanya ta nufi sashen Daddy, bata bi ta kofar Umma saudatu ba, ta bi ta kofarsa.

   Tana sanya kafarta a falon ta tsinci muryar  Yaya Khalid. Takaici ya isheta, babu damar ta juya kasancewar an riga da an ganta. Dole ta karasa shiga, bata ko kalli inda Khalid yake ba. Daddy da fara'arsa ya dubeta.

  "Kaga Laila ta Majnun."

Murmushi tayi, sai sannan ta saci kallon Khalid, ya sauya kaya zuwa farar tshirt da blue jeans, launin idanunsa wadanda koyaushe suka fi kama da na mai jin bacci, hararar da ya watsamata ne ya sanya ta kasa ci gaba da kallon ta sauke nata idanun gami da maida hankali ga zancen Daddy wanda  idan da sabo ta riga ta saba da wannan kirarin da ya radamata tun tana karama. Idan ta tambayi Majnun din ya ce ai zai zo idan Allah Ya so, lokaci zai kawoshi. Ta ga ba halin fadamasa laifin Yaya Khalid tunda gashinan zaune, kamar wata munafuka ta karasa a ladabce ta gaida Daddy. Murmushi ya yi don ba haka aka saba gaisuwar ba, yasan yanzun ma ganin dodonsu ne. Ya amsa gami da mata ban gajiyar  makaranta, karshe ta mike da sauri ta fice acewarta tana da assignment don suna hutun islamiyya.

  Ba ta kai ga cimma bangaren su Mama Zahida  ba sai ta tsinci muryarsa daga bayanta.

   "Ke"

 Sai da ta dan runtse idan yayinda gabanta ya fadi sannan ta juya gami da amsawa ba don ta so ba, rashin amsawar ma laifi ne awajensa. 

  "Naam."

   "Idan anyi la'asar ki sameni a d'akina."

   Ta kalleshi a tsorace, kafin ta kauda idanun.

   "Toh." Ta amsa kamar tayi kuka. Bai saurari komai bayan hakan ba ya fice.

   Hawayen da babu shiri ta soma, ita dai yau Allah kadai zai fiddata daga tarkon Yaya Khalid, yanzun kuma me ta yi? Kodai wani abun ya gani a wayarta?

  Cikinta ta ji ya bada k'ara. Sai ta fasa shiga sashen kowa ta nufi bangarensu sakamakon damuwar dake cikin ranta, hatta da sashen Kakarsu bata samu damar zuwa ba balle ta cikata da hirar da ta saba. Yan aike kuwa ta sha su, yara da yanmata sa'anninta. Karshe ma ta ce kanta ke ciwo.  

   Ana kuwa idar da sallar la'asar ta mike da saurinta ta zura hijab sanin wajen wanda za ta je, banda hakan, bata da wani ra'ayin sanya hijab idan ba sallah za ta yi ba. Ta sanarwa Mami kiran Yaya Khalid san nan tayi gaba, Mami dai kallo ta bita da shi sanin da tayi ruwa ba ya tsami banza. 

   Tunda ta isa kofar sashennasa ta tsaya turus, ita bata shiga ba, ita bata kwankwasa ba. Addu'o'i kala-kala ta shiga jerawa har da daga hannuwa, kawai ba ta yi aune ba ta ji an bude kofar. Idanunta ya fada cikin nasa, da sauri ta wayance da goge fuska. 

   Murmushi ya dan yi wanda ya yi sanadin lotsawar gefen kumatukansa. Ayyana irin rainin da yarinyar ta yi mishi kawai yake, wato shi ga bak'in azzalumi. 

   "Idan kin gama neman tsari daga gareni sai ki karaso."

    Ya karashe fuska a murtuke kafin ya koma ciki. Ta bi bayansa da harara har da su murguda baki san nan ta karasa shiga da rangadediyar sallama. 

   Falon tsaf, ga kamshi mai sanyi da ke tashi. Ta nemi wuri ta zauna a kasa, shi kuwa ya hakimce saman kujera har da dora daya kan daya.  

   "Ke ga karamar yar iska, wato samari kike tarawa haka kina hira da su ko? A uwar ina kika iya shiga instagram har ta kaiki ga dora hotuna?"

   Ta hau murza idanunta ba don su na kaikayi ba sai don bata san me za ta ce ba. Shi dinma ba bukatarsa ce ta amsa ba hakan yasa ya ci gaba da magana.

   "From today, kada ki kara gangancin bari na ganki da waya tunda ke na lura kin fi sauran rawar kai. Amman bari nayi maganinku gaba daya."

  Waya ya dauka ya kira dukkan sashen da yasan akwai yanmata daya bayan daya yana bada umarnin a turosu sashensa. Hankalinta ya dan kwanta ganin abin ba iyakar kanta zai tsaya ba. Dadinta ma akwai masu wayar a hannu bayan ita. 

  Ko mintuna uku ba'a rufa ba suka halarta, kowacce tana yin baya-baya tana jira wata ta soma yin gaba. Sai da ya dakamusu tsawa kafin su samu nutsuwa su karasa ciki.  Zama suka yi, waccan a bayan wannan, wannan a bayan waccan. Kurfi duk halin da ta ke ciki na razana sai da suka bata dariya, ta soma yi, suna hada idanu da shi tayi gum gami da sunkuyar da kai. 

  Tatas ya yi musu akan rike waya san nan ya dubi Munira wacce tasu da shi ta fi zuwa daya saboda hankalinta da kuma hakuri da rashin neman abin fada. 

   "Ki fadamin sunayen duk wadanda ke rike da waya."

  Munira ta lissafosu, acikin su takwas da suka shigo, daga ita sai Rashida da Zeenat ne basu da wayar hannu. Aikuwa ya titsa su akan kowacce ta je ta dauko ta kawomasa. Jiki a sanyaye kowacce ta fice. Kurfi zata tashi ya dakatar da ita.

   "Ke kuma ina za ki je? Ku zauna nan ku jirasu ai ban gama ba."

 Ya fada a fusace san nan ya mike ya nufi daki. Kurfi ta dubi su Rashida idanu waje.

   "Mun shiga uku, kada dai yau duka zamu ci."

  Munira ce ta bata amsa.

  "Anya kuwa? Kinsan fa ba ya duka sai dai zamu sha fada." 

  "Hum, ni wallahi fitsari ma nake ji." Cewar Rashida wacce har zufa ta soma karyomata. 

  Ita kuwa Zeenat ba bakin magana, jikinta ne kawai ke rawa. Bata manta sadda ya ta6a ganinta ba dankwali a ka, wani rankwashi da ya bata a tsakar kai, sai da ta saki fitsari. 

   Kafin ya fito sai gasunan sun dawo kowacce rik'e da wayar. Bayan sun zauna Kurfi ta dubesu ganin suna kokarin cire sim.

   "Wallahi karku sake ku cire, don gulma ba ku cire a can ba sai da ku ka karaso ku ka ga bayanan, ni kuwa idan ku ka cire sai na fadamasa don nima ya ban nawa."

  Harara mai kyau ta samu a wajen Hafsat, dama tasu sam bata zo daya ba tun can. 

   "To sai na cire din, an fadamaki yana da bukatar wadannan, daga sim har memory ba wanda zan barwa. Banza kawai." Shine furucin Hafsa gareta, ta ji zafi matuka sai dai ta yi kwafa ta kyaleta. Ita ai ba'a yi mata ta kyale, sai ta san yanda ta rama. Tana kallo Hafsat ta cire sim dinta da memory card ta cusa cikin rigarmama san nan ta mayar da waya ta rufe. Hakan ya yi daidai da fitowarsa, ya baza turare sai kamshi yake, yanzun yadi ne a jikinsa. Kallonsa kawai suke saboda tsabar haduwar da ya yi. 

   Yaya Khalid fari ne tas kuma dogo ne mai k'irar karfi amman ba shi da k'iba. Yana da lumsassun idanuwa hakanan yana da karan hanci daidai gwargwado. Bakinsa na da fad'i kad'an, yana da kwantaccen gashin jiki. Koren yadin ya kara fiddo tsantsar kyawunsa, sai bak'in agogon da ke daure a tsintsiyar hannunsa, ga wani gilashi bak'i da ya sanya. 

  Idan ka cire Kurfi da kannensa biyu (Rashida da Batul), babu wacce bata kyasa ba a sauran, burin kowaccensu ya zamana an had'ata aure da Yaya Khalid. Hatta Zeenat ba'a barta a baya ba. 

 Ita kuwa Kurfi harararsa take a fakaice, tana ayyana kamanninsa da aljanu, ba ma wannan ba, ita gani take duk matar da ta auri namiji mai kyau to tana tare da hakuri da wahala. Domin dai mata ba zasu barsa ba, asalima ita kanta duk sadda zai fita bata da wani kwanciyar hankali. Ta jima da sanin yanda yanmatan ke son Yaya Khalid, ita kuwa ta fi sha'awar ya auri Zeenat, ko babu komai ta ga yanda take sonsa. 

    Karasowa ya yi har inda suke fuska a murtuke, daman sau tari bai fiye sakarmusu har ya dara ba.

  Hannu ya mik'awa kowaccensu, ba musu d'aya bayan d'aya suka shiga mik'amasa. Yana shirin magana ya ji muryar Kurfi.

   "Yaya Khalid."

 Kallonta ya yi ta gilas ba tare da ya tanka ba. Ta dora maganarta tana mai nuna Hafsat da yatsa.

  "Hafsat ta cire sim da memorycard, cikin riga ta sanya."

  Kallon Hafsat ya yi, tun kafin ya yi magana ta kai hannu cikin rigar ta ciro ta mik'amasa tana bada hakuri. 

  "Don ubanki nayi kama da sa'anki? Ni za ki maida dan iska?"

  Za ta yi magana ya kai mata hauri da kafa da karfi kuwa. Tana kuka ta mik'amasa ya sanya ta ajiye saman tebur. 

  "Wa zai ta6a cuta? Kin saka abu a riga san nan ki mik'omin don kin maidani 'kazami irinki. Stupid kawai! Daga yau duk shegiyar da na kara gani da waya wallahil azim sai na tattakata, su kuma samarin naku zasu zo su sameni. Na lura su ne ke baku waya, to kuwa zan yagamusu rashin mutunci! Ku tashi ku barmin d'aki."

 Ya karashe yana mai daukar room fresher ya hau feshe dakin da shi yana yamutse-yamutsen fuska. Gaba daya sun ji haushin yanda ya nuna suna wari. Kurfi kuwa, haushinta ya tafi sakamakon murnar da take ciki na yanda aka yiwa Hafsat. Suna yin nesa da wajen ta kalli Hafsat ta tuntsire da dariya. Hafsat ta dubeta fuska jage-jage da hawaye, bata ce komai ba ta fice bangarensu da gudu-gudu. 

   "Ke dai Kurfi ba ki ji dadin hali ba wallahi, ba'a rufawa juna asiri kenan a rayuwa?" Cewar Rukayya kenan tana harararta. 

  Itama din ramawa tayi.

  "Jimin wani son kai, au don 'yar gidanku ce? Ke ba ki ji me ta cemin ba? Wai har ni za'a kalla a kirani banza? Lallai, wallahi bata isa ba."

   Daga haka ta kara sauri ta barsu anan ta nufi sashen kakarta. Sallama ta rangada kafin ta shiga.

   "Ina tsohuwar nan ta shige wai?"

 Hajja da ke zaune saman three-sitter tana taunan goro ta dubeta.

  "Ja'ira, sai yanzu kika ga damar zuwa?" Kurfi na dariya ta cire hijabinta tayi wurgi gefe da shi san nan ta kwanta a saman cinyarta. 

   "Kai ke kam ba kya yiwa mutum uzuri ne? Yau wancan Maigidannaki ne ya sanyani a gaba, shi kullum idan yana gida ba shi da aikin da ya wuce ya bak'antamin rai."

   Kyakkyawan mintsili ta bata a gadon baya wanda ya sanyata gantsarewa gami da saurin d'agata.

  "Kai don Allah ? Za ki k'aramin zafi akan zafi."

 "An k'ara din, kul, kada na kara jin kin ta6amin Maigida, ke yanzu ba don shi ba, ai da ba'a san irin k'iriniyar da zaku yi ba, su iyayennaku sun sakarmaku komai ma yi ku ke yi, su wai rik'akkun yan boko ko? Toh ba zan lamunta ba, Allah Ya karawa Maigida lafiya ya kara sanyamaku ido."

 Kurfi ta ta6e baki.

    "Ni so nake ma a turashi can wata jahar wallahi, ya yi nesa da mu ko ma samu mu..."

  Sallamarsa ya sa ta kasa karasawa, cikinta ya duru ruwa, da gudu ta runtuma dakin  ta sanya muk'ulli. Ya bi bayanta da kallo kawai, tsaf ya ji abinda ta fada. Karasawa ya yi ga  ya zauna gefenta. Dariya kawai  ke yi tana karawa.

   "Kai Laila, Allah Ya shiryamana ke." Abinda ta fadi kenan, shi kam bai tanka ba, gaisheta ya shiga yi. Ta amsa tana kallonsa. 

 "Maigida ran gida na ."

  Murmushi ya yi mai 'kara fiddo kyawunsa musamman da gefen kumatunsa ya lotsa. Ya cire bakar hular da ke kansa ya shafi sumar da akai wa kyakkyawan aski. 

   "Wadannan jikokinnaki zan 6allasu wataran."

    ta kara darawa.

"Atoh, su zasu ja ka 6allasun, ni ba ruwana. Dole dai matarka na cikinsu idan ma ka tara duka ka 6alla, haka za ka kwashi daya."

  Ya murtuke fuska kamar ba yanzun ya gama murmushi ba.

 "Za ki soma ko? Abar wannan maganar, sallama na zo muyi, zan wuce Abuja gobe da sassafe in sha Allahu muna da meeting."

    ta girgiza kai.

  "Yaushe ka ke da lokaci, ina son muyi magana."

  Yasan tatsuniyar gizo bata wuce ta k'ok'i, son ganin da Abba ke mishi nan ma kan batun aure ne. Yasan kuma Daddy ne yasa a yi mishi, yanzun ma maganar za'a kara. Mikewa tsaye ya yi. 

   "Ki bari during weekend ina jin akwai damarta." 

  Ta amsa da toh kafin ta mishi adduar fatan alheri san nan ya maida hularsa yasa kai ya fita. Ta bishi da kallon tausayi, tasan abinda yasa yake gujewa duk wata magana da zasu yi, fatan alheri ta yiwa Marigayiya Sumayya da nemamata rahmar Allah.

    Yana tafiya itama Kurfi ta fito ta kara gaba bata ko saurari maganar  ba, babu abinda ya sanyata fargaba sai jin da tayi  na maganar aura masa daya acikinsu, adduarta bai wuce ya kasance Zeenat ba, ita a duniya bata kaunar auren mai kyau, ba zata iya da kwandon yanmatansa ba. 

   ***

   ALHAJI KHALID KHALIL KURFI 

   Hamshaƙin ɗan kasuwa ne wanda ya yi yawo ƙasashe da dama a duniya domin neman kuɗi.

 Mazaunin garin Kano ne sai dai asalinsa Kurfi dake a jahar Katsina. Matarsa daya a duniya,  Maryam Gidado. Ita 'yar asalin kasar Nijar ce, kanwa a wajen aminin Alhaji Khalid, Marigayi Alhaji Nura Mamman. 

   Ta haifamasa yara tara cif a duniya. Maijidda itace diyarsu ta farko, tana auren wani tsohon dan siyasa a Kaduna, sai Hamza, Mudassir, Abdulhamidu Balarabe, Fatima, Badi'atu, Salamatu da autarsu Basira.

  Idan ka cire matan, kaf mazan suna zaune a Babban gida da iyalinsu. Bayan rasuwar mahaifinsu akai rabon gado, a ƙarshe bisa shawarar mahaifinsu su kai haɗin gwuiwa tsakaninsu mazan suka soma safarar kayan kitchen da na tufafi daga waje su na shigowa da shi. A hankali abin nasu ya yi ƙarfi har ta kai sun kai matsayin buɗe kamfani mai zaman kansa. 

   Su na da shaguna manya a kasuwa wanda Baba Mudassir ke kula da wannan ɓangare sai gidan gona da ke ƙarƙashin Baba Hamza yayinda Abba ke  kula da harkokin kamfanin domin kuwa duk cikinsu ya fi su kaifin basira da ilimin boko mai zurfi. 

  To daidai gwargwado dai zuri'arsu su na da rufin asiri da kyakkyawar tarbiyya wanda ya sanya kuɗinsu bai rufe idanunsu ba hakanan basu ɓata iyalinsu da kashe-kashen kuɗi ba. Komai su na yinsa ne bisa ƙa'ida. 

   SASHIN BABA HAMZA

Matansa biyu, Hajiya Saudatu da Hajiya Raliya. Akwai wacce ya so matuka kafin Hajiya Saudatu sai dai bai sameta ba, karshe ya auri aminiyarta Hajiya Saudatun duk domin huce haushin rashi. 

Matansa kowaccanta na da yara. Saudatu kaf yaranta maza ne, Khalid Kurfi shi ne babban dansu wanda ya kasance Electrical Engineer, yayi aure sai dai basu fi shekara tare ba Allah Ya dauki ran matarsa Sumayya, Hassan da Hussain sune masu binsa (su ake shirin aurarwa a kwanakinnan, Yaya Hassan zai auri Rahma diya ga Gwaggo Fatima, yayinda Yaya Hussain zai auri Aisha diyar Adda Salamatu), Aliyu ke bi wa tagwaye sai Faruk da autanta wanda yanzu yake aji na huɗu a sakandire, Jawad. 

  Hajiya Raliya ita kuwa yaranta hudu, Rashida itace babbar diyarta san nan Batul, Munira da Abdullah.  

   Zama suke kadahan-kadahan domin Baba Hamza bai yi sa'ar uwargida ba, tana da zafin kishi hakanan mace ce mai son yaranta kamar ta hadiyesu. Duk wani abu da zai takurasu bata kaunarsa. Hajiya Raliya kuwa mace ce mai kauda kai da hakuri, tana binta sau da kafa hakan yasa sai a jima ba'a yi rikici ba a gidan. 

    SASHIN BABA MUDASSIR

Matarsa daya, Hajiya Zahida. Ta haifamasa yara biyar a duniya. Abdullatif shi ne babban dansu, sai Hafsat, Rukayya, Kamal da autanta Usman. 

 Hajiya Zahida aminiya ce ga Hajiya Saudatu, kusan halinsu guda na kishi. Wannan yasa tasu ta zo daya. Suka dora burin duniya akan yaransu, fatan Hajiya Zahida bai wuce ta ga daya a cikin yaranta ta auri  Khalid Kurfi ba. Abinda ta lura kuwa, shi babu daya a gabansa. Ita ta lasawa  surukarsu zumar yin auren zumunta a zuri'ar gami da kafamata hujja kan irin artabun da aka sha akan auren Khalid na farko, ta nunamata hakan ba karamin zumunci zai k'ara tsakankani ba. Kasancewar Hajiya Zahida mace mai shegen kissa da wayo, hakan yasa itama  ke kaunarta kwarai don ba za ka ta6a zama da ita ka hango aibunta ba. Ta fi Hajiya Saudatu wayo da dabara nesa ba kusa ba. 

  SASHIN BABA ABDULHAMID BALARABE

   Matarsa daya Hajiya Sadiya. Wacce take k'anwa ga Bara'atu tsohuwar zumar Baba Hamza. A sanadin rakiyar da Baba Abdulhamidu kan yiwa Baba Hamza ga Bara'atu ne suka soma soyayya har ta kaisu ga aure. Mami ta san Hajiya Saudatu sosai kasancewarta aminiya bata wasa ba ga Bara'atu kafin su rabu.

  Diyarsu daya a duniya, ita dinma sai da suka shafe shekaru biyu da aure kafin su haifeta. Gori kuwa Hajiya Sadiya ta sha shi a wajen facalolinta biyu, Hajiya Saudatu da Hajiya Zahida. Tunda ta zo gidan take fuskantar matsala daga su biyunnan, har sukan ce asiri ne tayi ta auri jinin Alhaji Khalid don basu da arzikin aure a zuri'ar, tun abin na sosa ranta, har ta soma sabawa. Duk da cewar ita Zahida cikin wasa da dariya ta ke nata habaicin ba irin na Saudatu ba.

Saukin Mami guda, bata samu matsi daga mijinta ko surukarta ba. Cikin ikon Allah aka wayi gari ta samu ciki ta haifo diyarta mai kama da kakanta sak. Wato Laila Kurfi.  na daga yarinyar ta rungumeta tana dariya, ita ta lak'abamata Kurfi.

   Bangaren Baba Hamza, bata da wata matsala sai ma dora kaunar duniya da ya yi akan diyarsu da suka haifa, wato Laila. Duk irin kumburi da nuna bacin rai na Hajiya Saudatu bai fasa ba. Wannan ya janyo Aliyu tsanar Laila ganin yanda ta saba da mahaifinsu irin sabon da su bai yi da su ba kasancewarsa mutum marar daukar waigi da tsare gida akan d'an kowa idan an dauke Laila sai kuma Khalid hasken zuciyarsa.

Haka sunan ya bita kuwa har a makaranta. Daga ita sai Khalid ake ambata da hakan duk fadin gidan. Shi a wajen abokansa na makaranta da aiki, wasu su kirashi da Khalid Kurfi, wasu su ce Khalid KK.  Itama a makaranta aka fi ambatonta da  Kurfin sai kuma cikin sa'anninta na gida. 

    Ganin cewar ita daya ce ya sanya Adda Maijidda daukar Zeenat autarta ta kyautar ga Abba. Acewarta ya hada ya rikesu da Laila. Mami har kukan dadi tayi. Haka suka taso kamar kawaye.  Yayyun Zeenat din har uku a hannun  aka yayesu, nan suka zauna har zuwa sadda aka aurar da su cikin garin Kano. Anti Nafisa, Anti Fahima da Anti Zaituna.

   Aliyu, Hafsat da Rashida sa'annin juna ne, sune masu shirin yin Candy a shekarar. Yayinda Faruk, Batul, Rukayya, Laila Kurfi  da Zeenat suma suke sa'anni. 

  Munira ba sa'arsu bace sai dai ta kasance mai girman jiki, hakanan tana da sanyi da hakuri da fadin gaskiya. Wannan yasa kaf cikinsu ta fi jin dadin zama da Yaya Khalid. 

 ***

  Ranar wata juma'a da yammaci, matasan gidan kasancewar duk suna gida, sun taru a garden, kowannensu harkarsa yake yi. Kurfi ta duk'ufa wajen shan kankanan da ta yankawa Yayansu Hussain, ta tankwashe kafa tana kallo a Laptop dinsa. Kunnuwanta rufe ruf da headphone. Riga da wando ne a jikinta wadanda basu kama jikinta ba, rigar iyakar gwuiwa yellow in colour, bak'in zanen fuskar mace ne a jikin rigar wacce gashinta ya barbazu. Ta shagala kallo har batasan sadda rufin da ta yiwa gashinta da bakin dankwalin abaya ba ya zame ya fadi, dan guntun jelarta ta bayyana a karashen kitson shuku. 

  Shi kuwa Hussain yana kishingide jikin kilishi yana waya da Aisharsa. 

   Hafsat da su Aliyu, game din Scramble suke yi. Sauran sun zagayesu suna kallo ana ihu da dariya. A gefe daya Yaya Hassan ne da Zeenat suke hira, daman ita bata da abokin shawara da gayawa damuwa face shi, tasu ta zo daya kwarai. Shi kansa yakan nemi wani shawarar a wajenta duk kuwa da bambancin shekarunsu, amman Zeenat akwai hangen nesa. Wannan baiwarta ce. 

   Kurfi kuwa itace kankat dinsu, ba inda bata ta6a ba, ga kokari a makaranta ga kaifin tunani. Hakanan kuma a gefe daya tana da rashin ji. 

   A wannan yanayin motar Yaya Khalid ta shigo gidan. Bak'ar Camry ce mai maidaidaicin kudi. Ya fakata a gefe, tun kafin ya fito ya ke kallon inda suke. Ita kadai ta tsonemasa idanu a cikinsu ganin babban kuskuren da ta tafka, ransa banda zafi ba abinda yake yi, ita yanzu bata jin kunyar zama haka tsakiyar maza babu kallabi? Baisan sadda ya 6alle murfin motar ba ya fito ya nufi inda suke zaune. 

  Tun daga nesa Batul ta hangoshi ta sulale bayan ta fadamusu cikin rada-rada. Ai har 'yar rige-rigen kimtsa kai aka shiga yi. Yana karasowa suka shiga gaisheshi, ya amsa a dake. Ita sam batasan wainar da ake toyawa ba, sai da ta dago kai tana tuntsire dariya har da kaiwa Yaya Hussain duka, za ta yi magana hankalinta ya kai kan Yaya Khalid. Wani wawan mik'ewa tayi, da sauri Yaya Hussain ya cafke Laptop dinsa ganin za ta janyomasa asara. 

   "Don ubanki ina dankwalinki?!"

 Ya fada cikin daga murya. Da sauri ta hau shafa kai san nan ta durkusa ta dauka ta sanya. Ya yi mata nuni da jikinta.

  "Ke bakya girma ne ko bakisan kin girman ba? Shigar da yara zasu yi shi kike yi ko? Ku kuma kuna ganinsu a rasa mai yi musu magana?"

  Ya karashe da kallon tagwaye yana watsamusu banzan kallo. Yaya Hussain da murmushi ya amsa.

   "Ayi hakuri babban yaya, bamu dauka hakan laifi bane ganin babu bare."

   "Shari'ar musuluncin fa?"

Hassan ya shafi sumarsa bai ce komai ba. Kallonta da ya kara yi ne ya sanya ta wucewa sum-sum cikin tafiyarta ta yanga. Ya kauda kai daga kallonta har ta fice san nan shima ya nufi sashensu. 

   ***

Tana shiga bangarensu ta nufi Maminta ta kwantar da kai saman kafadarta fuska a tur6une, Mami ta dan dubeta tayi murmushi. Baba Asma'u ta kalleta.

   "Aa, 'yar gidan Mami lafiya kuwa? Wa ya ta6omin ke?"

   Kurfi ta k'i magana, ranta zafi kawai yake, tsanar Yaya Khalid take ji kamar ta shak'eshi idan da hali. 

   Mami ta dagota tana kallon fuskarta. Cikin sanyinta ta ce.

  "Ke da wa kuma?"

Sai hawaye ya soma zubomata.

   "Yaya Khalid ne, wai Mami meyasa ni kadai ya tsana duk a cikinmu ne? Kowaccenmu muna zaune amman ya rasa wacce zai yiwa fad'a sai ni. Kullum idan ya zo sai ya nemi abinda zai takuramin da shi. Na tsaneshi wallahi."

  Mami ta yi murmushi gami da sharemata hawayen. Hannunta ta riko ta sanya cikin nata. 

   "Ke yanzu ba ki ga kuskuren da kika yi ba? Tun farko ba sai da na ce kar ki fita haka ba amman kika k'i saurarona? Kada ma na kara jin kin ce Khalid ba ya sonki, soyayyar kenan. Shi ya sanya har yake kwa6arki idan kin aikata ba daidai ba kin ji ko?"

   Ta ji, ba don zuciyarta za ta iya gaskata cewar yana son natan bane, ita dai tasan ta amince ta yi kuskuren fita a hakan. Mami ta ci gaba da rarrashin diyarta har sai da ta sake, Baba Asma'u ta tayata da hira da hadawa da ban dariya. Su na a haka Yaya Hussain ya biyo bayanta ya kawomata Laptop san nan ya fice. Mami ta dubeta.

  "Chanja kayan ki fito kada ya zo ya iskeki haka." Ba musu ta mike ta sauya ta dawo, nan ta ci gaba da kallonta tana shan kunun gyadar da Mami ta yiwa Abba. 

   A haka ya shigo ya risketa. Ita kadai ce a falon, Mami ta wuce sashen Abba yayinda Baba Asma'u ke aikin tuwon dare. 

    Ta chanja zuwa riga doguwa pink mai karamin hannu ta shan iska saboda garin akwai yanayin zafi. Ya kai duba ga fankar da ta ware har lamba biyar, itama irinsa ce, akwai jin zafi. Kamshin turarensa yasa ta daga kai tana kallonsa, ga mamakinta murmushi ya danyi, ta dan runtse idanu ta budesu sosai don ta dauka gizo kawai yakemata. Sai dai ta ga ba haka ba, shima ganin ta rainamasa wayo ya sanya shi tamke fuskar. Ya karaso ciki. Sai san nan ta tabbatar dagaske shi dinne, a hankali ta cire headphone ta ajiye. 

  "Mami fa?" Da hannu ta nunamasa hanyar sashen Abba. Ya dan tsaya kallonta kafin ya kama hanya. Bayan tafiyarsa ta sauke ajiyar zuciya tana murmushin mamakin nasa murmushin. Can kuma ta ta6e baki.

   "Duk cikin salon mugunta ce."

 Daga nan ta dora daga inda ta tsaya a kallonta. 

  ***

     Bayan Sati Biyu

Yau juma'a suka kammala jarabawa a makaranta wanda da zarar sun dawo hutu  zasu shiga ajin karshe a sakandire yayinda su kuma Hafsat shekarar fitarsu kenan. Washegari suka halarci makarantar su Hafsat (makarantarsu ba daya ba) inda aka yi bikin yayesu. Bakin Hafsat kamar ya tsage don murna, gani take burinta yanzu zai cika na auran Yaya Khalid kamar yanda Mamanta Zahida ke bukata. 

  Ko sati Kurfi bata kara a gidan ba suka  tattara tare da Zeenat zuwa gidan kanwar Mami, Anti Rumaisa. Tana son zuwa gidan sabida tana samun yancin zance da samarinta, haka zasu hadu da Tasleem diyarta su yi ta yawon zagaye gari kasancewar Anti Rumaisa ma'aikaciyar asibiti. Sai ta wuni bata dawo gidan ba. Wannan ya kara basu dama, su fice abinsu yawon shoprite da sauran wuraren bude ido a motar saurayi su barwa Zeenat kula da yara.  

    Yau dinma hakan ce ta faru, bayan fitar Anti suka shirya tsaf cikin doguwar rigar atamfa da ta sha dinkin balloon gown suka yafa dan fingilin mayafi suka fice har Zeenat da ta ji tana son binsu. Suka bar gidan daga yara sai Ladi mai aiki.

   Karfe biyar da rabi na yammaci, wannan karon Dalal suka nufa siyan shawarma. Keke napep suka hau, a hanya Kurfi ke ta daukar hotuna da wayar Tasleem, tana yi tana mitar rashin mutuncin Yaya Khalid na kwacemusu wayoyi. Zeenat ta dara.

   "Kuma dai, ni dama tun sadda ya nuna baya so na ji rikewar bai burgeni. Gwara idan ya bani da hannunsa kamar yanda ya bawa su Hafsat sai ya fi burgeni. Kuma banda abinki muma ai kamar yau ne zamu yi Candy din ya mallakamana."

   Jin haka Kurfi ta dubeta.

 "Eh fa, ai na manta ba'a ta6a shi a gabanki, yanzun sai ki murd'e ki hau nuna ba laifi ya yi ba komin girman laifin. Laila ta Majnun, kina shirme ne baisan kina yi. Na gwadamaki hanyar yi kin k'i dauka."

  Zeenat ta harareta.

 "Allah Ya sauwake, don Allah Tasleem kawai don kana son mutum sai ka zubar da mutuncinka ka je ka tallata kanka?"

 "Inaa, sam wallahi, ban goyi bayan kiyi haka ba. Rabu da waccan yar iskar itama ba aikatawar za ta yi ba" Cewar Tasleem.

  Kurfi ta buga tsaki.

 "To yan iska, an fadamaku nufina ta je da kanta? Ai cewa nayi ta barni na sanarwa  ko? Kuma kinsan dai komai na tambayi  tana yimin. Wallahi sai kiga ta hadaku ma auren a satinnan."

  Zeenat ta kai mata bugu a cinya tana kiran bata so suka kyalkyale da dariya gaba daya. Haka suka yi ta hirarrakinsu har suka isa. 

   Suna shiga katafaren shagon na ciye-ciye, suka nufi bangaren shawarma. Yan matasan wurin sai kallonsu suke yi, ko babu komai sun burgesu don kuwa sun yi kyau kwarai. Daya a cikin samarin wajen ya kasa hakuri ya taso ya iso inda suke. Tun shigowarsu yake kallon Kurfi, bisa kwarin gwuiwar da abokinsa ya basa ya sanyashi nufarta.

   Sallamar da ya yi ta sanya ta juyo ta dubeshi ta kauda kai. Dakyar ta motsa le66anta ta amsa.  Ya numfasa yana kara jin kansa a sama, lallai idan ya samu soyayyar mace irinta ya ca6a, wannan irin aji? Ya maida hankali ga abokan tafiyarta.

  "Sannunku."

 "Yauwa." Suka amsa fuska a sake, Tasleem za ta biya kudin, ya girgiza mata kai.

 "No, bari yayanku ya biyamaku ko?"

Kurfi ta dubi Tasleem tayi mata ido, murmushi Tasleem tayi gami da daga kafada.

  "Ok, thanks."

  Ya biyamusu bayan ya karamusu da lafiyayyar kaza da youghurt mai sanyi. 

   Jansu ya yi har mazauninsa da abokinsa, ya ja wa Kurfi kujera ta zauna. Suma suka ja suka zauna. 

   Nan ya dubi Kurfi fuska dauke da murmushi.

  "Sunana Nasir ana cemin Nas, shi kuwa abokina sunansa Dawud. Idan ba damuwa ko zamu iya sanin sunayenku?"

 Tasleem za ta yi magana Kurfi ta takemata kafa. Nan ta gane karatun hakan yasa ta sauya salon zancen ta hanyar yin 'yar dariya.

  "Sure, ni sunana Badiyya, ita kuwa wannan (ta nuna Zeenat), Iklima sai wannan (ta nuna Kurfi) Farha."

 "Wow, what a nice names! Na ji dadin haduwa da ku musamman ma Farha."

 Ya karashe yana kannewa Kurfi idanu, ji take kamar ta yi tsuntsuwa don murna, ita a duniya burinta kawai ace ana sonta koda bata son mutum to tasan tana da masoya. Murmushin yak'e ta sakarmasa sa'ilin da ta sauke robar youghurt. 

Nan suka dan ta6a hira yana bata labarin rayuwarsa kadan, a karshe suka mike da zummar tafiya, shi da Dawud suka mike don yi musu rakiya, ganin basu zo da abin hawa ba yasa ya rok'i da su kaisu gida. Ba musu Kurfi ta ce toh ba tare da tunanin komai ba. 

 Tare suka jera har gaban motarsa kirar Ford. Kurfi ta kalli su Zeenat, suka saki murmushi, sosai motar ta burgesu. 

   Gaba daya suka d'uru a baya, ya ja motar. A hanya ma kid'a ya ware yana tuk'i yana kallon Kurfi ta gilashin motar, ita kuwa sai wani kashemasa idanu take kamar gaske. Tasleem da Zeenat su na dariya ciki-ciki. 

    Tare suke da Daraktansa a hanyarsu ta zuwa wani taro, kwanansu biyu da dawowa garin, yana zaune daga gidan gaba yayinda Darakta ke baya. Motar ma'aikatansu har biyu tare da su. 

 Kamar an ce ya kalli gefensa yayinda zasu gifta, ya hango 'yan kannennasa a cikin motar wasu gardawa suna faman washe hakora kamar sabon shiga. Gaba daya ji ya yi hankalinsa ya tashi, ba lallai su ganshi ba sakamakon glass din motocinnasu tinted ne, amman shi kam kar yake ganinsu, duk maganar da Daraktan  ke yi, ba sauraro yake ba adalilin hankalinsa da ya kad'a wajen kannensa. Yaushe suka samu wannan saken haka? Sai bayan sun giftasu san nan ya dawo nutsuwarsa amman cikin ransa ya kuduri aniyar daukar mataki idan sun hadu, sai  sun gane kurensu. 

    Tun a bakin layi suka sanya Nas ya diresu, su dinma basu damu ba don sun saba da yanmata haka, da yawa basu kaunar a kaisu har kofar gida saboda tsoron iyaye. Nas ya cakesu da kudi har dubu goma. Kafin ya nemi lambar wayar Kurfi, ta maze ta karanto mishi lambarta duk da tasan ko zai shekara yana kira ba shiga zai yi ba, karshe suka yi musu sallama suka kama hanya. 

   Layin ma da aka ajiyesu ba shi ne ainahin layin gidan ba, su na shiga kuwa suka hau dariya kamar mahaukata. Zeenat ta dubesu.

  "Kai jama'a, wallahi ku yan iskan karshe ne, kai! Ashe abin naku har yakai haka?"

 Dariya suka kara yi, Kurfi da Tasleem suka cafke. 

   "Zauna nan, an fadamaki mu na wasa ne? Cin uban maza kawai. Kema ki soma kin ji Iklima." Cewar Kurfi.

  Suka kara tuntsirewa da dariya, ranar dai an sha dariya saboda jinsu suke babu digon wata damuwa. Daki suka kulle suka ci suka yi nak bayan sun ba yara shawarma kadai gudun kada su basu fin haka Anti ta tuhumesu idan ta dawo. 

   Sai bayan sun kammala suka kasafta kudin abinsu.  Ko bayan dawowar Anti, ta tambayi inda suka je, nan suka rantse cewar Shawarma kadai suka je siya suka dawo da wuri kuma. Ta gaskata hakan. 

   Karfe bakwai na dare kuwa saurayinta dake makwabtaka da su Tasleem ya zo hira. Da rawar jiki ta shirya ta feshe kwalliya. Duban kanta a madubi tayi tana jujjuyawa. Tsakin da Zeenat ta ja ya sanya ta dubanta ta madubi tana harara.

   "Meye ke kuma?"

 Ta6e baki tayi.

  "Ke dince kayan haushi, ko menene abin gani a so wajen wancan Mahmud din. Duk kyawawan da ke sonki ba kya sonsu sai wani mai hanci salansa na aiki."

   Dariya Tasleem ta sanya, ita kuwa Kurfi ta hau masifa.

  "Zan zageki wallahi, banza mai halin mahassada. Ina ruwanki da shirgina? Dadinta dai ya fi mai son mai soyayya bayan rai."

   Jin haka Zeenat tayi gum, tasan da ita take. Wato tana son Yaya Khalid, shi kuwa har yanzu bai ga abar so kamar marigayiyar matarsa Sumayya ba. 

    Daga haka Kurfi ta fice ta kyalesu bata ko amsa adawowa lafiyar  da Tasleem ke mata ba. Falon ba kowa tsit, wannan yana kara sanyamata kaunar gidan Anti, rayuwa ce ita da iyalinta suke yi kamar a Turai ba ruwan kowa da kowa. Tana fita ta iskeshi zaune a saman kujera yana jiranta. Ta karasa ta zauna tana kasheshi da murmushi. Sai yanzun take kara kallonsa sosai, abinda Zeenat ta fadi kan hancinsa ta hanga karara, dariya ta su6ucemata, dagaske Zeenat bata da kirki. Itama fa don tana son hirar ya sanya ta ke kulashi, ko ba komai tana son ta ganta tana zance. 

   "Ranki ya dade, yau kuma dariya na baki?"

  Ta dake ta gimtse ta hanyar mayarwa murmushi.

  "Ko kadan, wani abu na tuno."

 Ya yi dariyar shima.

  "Shikenan a bani labari."

 Dole haka ta kirkiro labarin karya ta bashi a ranta tana istigfari, suka hau darawa, ita tana dariyar hancinsa yayinda shi kuwa yake dariyar labarin. Dakyar ta samu ta hai istigfari a kasan ranta. Mintuna biyar kacal ta yi a wajensa san nan suka yi sallama bayan ya jajantamata rashin waya har da alkawarin zai kawomata kafin ta koma gidansu. Ta ji ta kasa cewa aa saboda gaskiya tana da bukatarsa. 

   Da tsallenta kuwa ta koma ciki ta labartamusu, Zeenat ta zaro ido.

  "Kan uban can! Wai ba Yaya Khalid ya tsawatar kan waya ba?"

 "Aa kin manta Kawu Khalid! Ke dilla kyalemin batunsa kar raina ya 6aci, shi baisan zamani ya sauya bane da zai dunga takuramana?"

  Tasleem ta girgiza kai.

 "Um um kedai Kurfi, kinsan ni kaina da ba gidanku nake ba tsoron Yayannan naku nake, mutum sai bakar zuciya kamar bakin kumurci. Anya ba tun mutuwar matarsa ya sauya ba?"

   Dariya sosai suka yi.

 "Kema dai kya fada, ki tuna, ai a baya akan ga dariyarsa sosai sosai koda ba da mu yake ba, amman yanzu hum um!" Cewar Kurfi.

"Ato, kinsan da haka kuma za ki kara jangwaloshi. Allah Ya ba ki sa'a." Zeenat ta amsa. 

  Share batun Kurfi tayi ta hanyar mikewa ta fada bandaki alwala. 

  Washegari kuwa sai ga Mahmud da dallaleliyar waya kirar Infinix ya kawomata. Ta yi godiya ba adadi ganin har da kyautar sim da katin kira. Nan ta saita komai ta sanyata a vibration ta jefa a kayanta.

 ***

   Satinsu uku a gidan Anti suka tattara suka koma Babban gida. Zo kaga murna da ihun ganinsu, dama anyi kewarsu ba kadan ba manya da yara. 

   Sati daya suka kara suka koma makaranta ajin karshe. Kurfi na nan da wayarta tana yadda ta so a 6oye. 

   Har wannan lokacin Allah bai hadasu da Yaya Khalid a gidan ba adalilin tafiyar da ya kara yi zuwa Abuja.  

   ***

 Mami ce zaune a falo ta yi shiru tana sak'e-sak'en zuci, gaba daya jikinta a sanyaye yake bata da sauran kuzari. A haka Abba ya shigo ya risketa. Sallamar da ya yi ma bata san ya yi din ba. Sai da ya shafi gefen fuskarta kafin ta yi firgigit ta dubeshi. Ajiyar zuciya ta sauke gami da murmushin yake.

  "Sannu da zuwa Nawan."

Cikin yanayin damuwa ya amsa.

  "Noor, meke damunki haka? Tunanin me kika da har ya daukemaki hankali a komai?"

 Ta girgiza kai tana kokarin sauke murmushi saman fuskarta. 

 "Ba komai Nawan, kawai kasan wani sa'in sai mutum ya ji komai na duniyar ba burgeshi yake ba."

  Shiru ya yi yana dubanta, a iyakar zamansu ya san wacece ita. Mace ce mai bala'in zurfin ciki, ko damuwa za ta kasheta ba ta fad'i sai dai idan shi da kansa ya fahimci lamarin. Tana da hakuri kuma sosai ga yawan murmushi da maida komai ba komai ba. 

   "Shikenan, amman ina shawartarki da koma menene ki barshi a hannun Mahaliccinki domin Shi ne zai yayemaki. Ki cire damuwa a zuciyarki, ki yi imani da kaddara mai kyau da kuma akasinta." 

 Ta dan yi mishi kurr da idanu, kamar ya so ya gane damuwarta, sai kuma ta wayance da murmushi gami da dora kai saman kirjinsa. Shima ya bata kyakkyawar runguma.

   "Lah, bari a yiwa masoya hoto."

 Suka tsinci muryarta, gaba daya suka dubeta, hannu ta had'a kamar mai daukar hoton gaske. 

  Mami da sauri ta mike zaune, Abba ya mikawa Kurfi hannu yana dariya.

  " Zo nan ma ki fadamin laifin da kika yiwa dan uwanku." Ta karasa baki a bude ta mikawa Abban hannu tana mai zama a gefensa lokaci guda.

  "Abba wa kuma ya kawomaka k'arata?"

 Ta furta a raunane. 

 "Ba k'ara aka kawomin ba, ya dai ce bakya jin magana idan ya zo zai kamaki." 

  Nan da nan ta gane ko waye. Ta zaro idanu.

  "Abba wai Yaya Khalid? To kuma me nayi mishi yanzu? Ni wallahi kawai tsanata ce ta yi mishi yawa."

 Ta karashe a shagwa6e kamar mai shirin fashewa da kuka. 

  Murmushi Abba ya yi.

 "Haba dai tsana, karki kara furta hakan kinji ko? Yayanki ya fi kowa sonki, ki yarda da hakan. K'iriniyarki ya tsana. Can dai kika san laifin da kika yi mishi."

  Ta turo baki ba ta ce komai ba karshe ma ta mike ta fice tana mitar Yaya Khalid ba zai ta6a bari mutum ya wataya ba. 

 Iyayen suka bita da kallo da murmushi, Mami da ta ji hawaye na son zubomata tayi saurin kauda kai ta sharesu. Abba ya lura da ita, ba ya son takuramata kan sai ta fadi damuwarta, ya tabbata ko zai shekara yana naci ba fadi za ta yi ba sai dai tayi ta ba shi hakuri. Mikar da ita ya yi yana mai yi mata rad'a a kunne. Ta dubeshi cike da tsananin kauna tana murmushi kafin su mike zuwa sashensa. 

  ***

 Karfe tara da mintuna na dare, ta bar sashensa zuwa dakinta bayan ta tabbatar da ya yi bacci. Tana shiga dakinta ta sanya mukulli. Gaban madubi ta tsaya ta bude rigarta tana kallo. Shafa cikinnata tayi da murmushi dauke saman fuskarta sadda ta ji motsin abinda ke cikinta kadan-kadan. 

   'Kina da ciki har na watanni hudu Sadiya, sai dai ba zan 6oyemaki ba, rayuwarki na cikin hatsari. Sai dai idan kin bi k'aidarshan magunguna da samawa zuciyarki nutsuwa ta hanyar kauda duk abinda zai bakanta rai komai zai tafi daidai idan kuwa ba haka ba  ki hakura a ciremaki cikinnan."

  Ta tuno maganganun Dr Arfat a gareta alokacin da ta ziyarci asibitinta kwanakin baya. Hawaye ta ji ya soma zuba saman fuskarta, karshe ma sai ta rushe da kuka. Sam ba zata bari a ciremata cikinnan ba, akan wane dalili Allah Zai bata kyauta kuma ta cire duk da cewar larura ce za ta sanya. Ta tuno diyarta Kurfi da ke masifar son ganin anyi mata 'kanwa ko 'kani. Ba zata dakusar da mafarkin mijinta mai son tara iyali da yawa ba amman dan aljannan bai ta6a sauyamata fuska ba ko ya juyamata baya bisa yanayin rashin haihuwarta sosai ba. 

 Ta ci kuka abinta kafin ta wanke fuska ta dora alwala, Shafa'i da wutri ta gabatar ta rufe da addua. 

  ***

Tafe take a hanyarta na zuwa sashen Umma mahaifiyar su Khalid, ranta gaba daya a jagule don bata kaunar zuwa bangarensu muddin ba dakin Ummi (Raliya) zata shiga ba. Ta lura a duniya Umma ba ta da abar kushewa da tsana sama da ita, ita kuwa hakan yasa ko kyallinta bata son gani. Taimakonta ma daya, tagwaye na masifar ji da ita, Aliyu ne basu fiye d'asawa ba domin duk abinda uwarsa ke so to fa yana bayanta. Yanzun ma  su Aliyu ta je kira don su fito su wuce islamiyya gudun kada su yi latti. 

Sai da ta soma shiga dakin Ummi ta yiwa su Batuul magana san nan ta nufi dakin Umma. Da sallamarta ta shiga, Umma na ji ta watsamata wani kallon raini kafin ta kauda kai ta amsa. 

   'Bak'in hali irin na d'anta.' Ta fadi a zuciyarta, a fili kuwa har da dan murmushi saman fuskarta ta karasa ta durkusa gabanta. 

  "Umma ina wuni."

Ta na kallonta kasa-kasa ta gyada kai batare da ta amsa ba. Itama bata damu ba ta maida hankali ga Aliyu wanda ke zaune ko shirin makarantar bai yi ba.

   "Aliyu ka.."

 "Ke!" Ta ji an dakamata tsawa. Ta dubi Umma da sauri. 

  "Don uwarki da ubanki bai girmeki bane? Ko sa'anki ne da za ki kira sunansa muraran babu girmamawa?"

Kurfi ranta ya 6aci, gani take ai ko su Faruk basu kiran Aliyun da Yaya ballantana ita, ta dai hadiye ta ce.

  "Ki yi hakuri Umma, mantawa nayi."

Harara ta narkamata.

  "Shegen hali irin na uwarki za ki nunamin, munafukan kawai."

  Kurfi fa an kaita banko, don haka ta dubeta idanu cike da ruwan kwalla. 

  "Kiyi hakuri Umma, amman wallahi Mami ba munafuka bace."

 Kallon mamaki suka ta watsamata. 

   Saukar marin da Aliyu wa watsawa Kurfi shi ya maido Umma cikin tunaninta. 

  "Da uwar tawa za ki ja har kina kiranta munafuka?!"

Bai barta haka ba sai da ya hada da duka karshe ya tunkudata waje. Kurfi bata fasa kiran Maminta ba munafuka bace. Tana yi tana kuka. Haka Raliya ta fito ta riskesu daidai sadda Umma ke fadin.

   "Yauwa gadanga, yi min raga-raga da 'yar iska. Fasamin bakin shegiya." Ai kuwa ya k'ara k'aimi wajen kaiwa bakin bugu.

  "Ya Salam, haba Umman Yaya, me ya yi zafi haka?"

  Wani banzan kallo ta watsamata. 

   "Idon matambayi, ba ruwanki da harkata! Idan ma ku ku ka zugota ta shigo ta yimin rashin kunya toh wallahi daidai nake da ku. Yarinyar da na kusa yin jika da ita ce za ta tsaya gayamin bakar magana. Don ubanta wa take nufi da munafuncin? Dadin ka haifa kenan, ba za'a zageka su kyale ba!"

   Ta karasa lokacin da Aliyu ke kai mata wani bugun.  Cikin karaji ta kara magana.

  "Bazan daina fadaba, na fada! Na fada."

  Nan da nan aka taru a sashen. Mami jin ance Laila ake duka ya sanya ta zuwa sashen, kallonsu tayi a sukwane, bata nemi ba'asi ba ta durkusa ta kama hannun diyarta. Duban Aliyu ta yi, kwarjinin matar ya sanya shi jin zuciyarsa tayi wani irin tsinkewa. Ya waske kawai ya ja baya ya koma daki. Muryar Umma ta katse shirun da tambayoyin da wasu ke jifan Laila da shi.

     "Yau ni Laila za ta kira da munafuka! Dakyau! Abinda ta tsotsa ne daga Safiya take fesarwa yanzu. Dadin ka haifa kenan, an min maganin shegiya."

  Mami ta dubeta da murmushi.

 "Kiyi hakuri, in sha Allah zan yi maganin abin."

 Ta dubi Kurfi wacce jikinta ya yi ru6u-ru6u tsabar buguwa. 

   "Bata hakuri."

Ta dubi idanun mahaifiyarta, bata ta6a musamata ba. Dole ta juya ta durkusa ta hau magana ba don taso ba. 

  "Kiyi hakuri Umma."

"Ai ni an gama biyana kuma, hakurin a rike bana so."

 Mami ta jinjina kai ta ja hannun  diyarta dake takawa dakyar suka bar sashen, makarantar da bata je ba kenan. Masu tausayinsu nayi, masu farinciki nayi.  duk batasan wainar da ake toyawa ba.

   Suna shiga sashensu Mami ta zaunar da ita, Zeenat kam kukan tausayi ya hanata magana, duk yanda Mami tayi da ita ta wuce su tafi makaranta itama ta ce babu inda za ta je.  Tun tasowarsu ba'a ta6a yiwa Kurfi irin wannan dukan ba. Gidan ma ba'a duka sai abin ya ci tura. 

   Kurfi  ta dubi Mami wacce ke gogemata inda aka fasa a bakinta, ta rike hannun Mamin.

"Wallahil azim ban kirata munafuka ba Mami, bari ki ji abinda ya faru." Nan ta labarta mata komai, iyakar abinda akai kenan. Tausayi ya sanya Mamin jan kafadunta ta rungume. Shiru itama Mamin tayi na mintuna kafin ta dago ta dubeta jin ta yi shiru sai shesshek'a.

   "Ba ki yi laifi ba, daidai gwargwado nasan tarbiyyar da muka ba ki Laila. Nasan ba za ki ta6a kiran Hajiya Saudatu munafuka ba. Ki yi hakuri, mai hakuri yana tare da Allah."

  Daga nan ta sanyata ta yi wanka ta shafemata jikin da man zafi, ta bata maganin ciwon kai, ba jimawa bacci mai nauyi ya kwasheta. Mami ta zubamata idanu cike da tausayi, kan ta shiga shafawa tana zubda ruwan hawaye. Dayan hannun a saman cikinta. Tausayi take ji, jikinta na bata abubuwa da yawa game da rayuwarta, gaba daya diyarta shekarunta goma sha shida, batasan mene tanadin rayuwarta ba, Allah kadai Yasan gawar fari amman ba ta kaunar ta mutu ta bar diyarta ba tare da ta aurar da ita ba. Ta shagala da tunani bata ji sallamarsa ba sai da ta ji   ya sanya hannun shima saman cikinnata. Kallonta yake cike da tuhuma, itama ta dubeshi kafin tayi hanzarin janye hannunta, duk da haka bai dauke nasa saman cikin ba. Ya gane komai  ya fahimci damuwarta tun daga jiya zuwa yau.  Ta gane yasan komai, ta gane babu kuma sauran abinda ya rage da zata 6oyemishi. Hakan ne yasa ta zame hannunsa a kasalance ta fita daga dakin. Ya dubi diyarsa cike da tausayin wannan abu da akai mata, daga bayanin da Zeenat tayi mishi ya fahimci sam ba laifinta bane, a halayyarta bata iya jurar a gayawa iyayenta bak'ar magana komai kankatarsa, haka take tun tana k'arama. Ya fice ya rufemata dakin.

    A dakinta ya risketa tana kokarin jera kayan guga a sif. Ya dakatar da ita ta hanyar juyowa da ita gareshi. Ta dubeshi , zaunar da ita ya yi gefen gado ya dubeta cike da damuwa.

   "Haba Noor, yanzu a duniya za ki iya 6oyemin cewar kina da ciki? Kin kyautamin kenan? Kin fa sani cikinnan barazana ce ga lafiyarki, har ki yi shiru ki zauna da shi? To ba zan lamunta ba, tashi muje asibiti dole a rabaki da shi a yau." Ya karashe cike da tashin hankali. Girgiza masa kai tayi gami da riko hannunsa tana kuka.

  "Aa, ka taimaka kada ka rabani da babyna, ina son abina. Domin girman Allah ka barmin d'ana. Ka manta Allah ne Mai kashewa da rayawa? Babu abinda zai sameni da yardar Allah lafiya kalau zan haihu."

  Abba ya kasa yarda da zancenta, ta ja ya ja, karshe ta hau magiya da rok'onsa Allah da ManzonSa s.a.w. Dole ya hakura amman bisa sharadin zasu je asibitin domin a dubata. Tayi na'am da hakan. Daga nan suka tattauna game da abinda ya faru a yau din ga Laila. 

   "Bansan ya zan 6ullowa al'amarin ba, ina tsoron abubuwa da yawa, ina tausayawa Laila anan gaba." Fadin Mami cikin karaya.

  Abba ya daure fuska.

 "Kinga za ki sanyani cikin wani yanayi idan kina magana haka. In sha Allahu lafiya lau za ki haihu. Ke tashi ma ki shirya yanzu zamu wuce asibitin."

  Ta gyada kai tana murmushinta na sabo san nan ta dauki hijab dinta, sai ta k'ara dakin Kurfi, baccinta take shak'a kana gani kuma kasan na wahala ne, ta kada kai kawai kafin ta fita, sai da ta yiwa Zeenat sallama san nan ta bi bayan Abba. Karshe ya ce zai je ya samu Baba Hamza su yi maganar. A karshe ya ba Hajiyar hakuri koda ba haka din bane. 

    ***

A bakin Munira yake jin komai, shigowarsa gidan ya tarar ana ta tattauna magana tsakanin ma'aikatansu mata. Jin abin ya yi gingim a kansa, yana da tabbacin Laila ba zata aikata hakan ba. Gama sauraron bayanin ya ba Munira umarnin tafiya. Bayan fitarta ya yi alwala ya nufi masallaci, ana idar da Sallar Magrib ya nufi sashen Abba. Zeenat ya tarar a falo, ta gaisheshi a ladabce, ya tambayi Mami ta sanarmasa sun fita da Abba. 

  Zagayawa ya yi ya zauna saman kujerar, duban Zeenat ya yi fuska ba walwala. 

  "Uhum, meyafaru ne a gidannan?"

 Nan ta labartamasa komai har da abinda Kurfi ta cewa Mami. Yana gama sauraro ya tambayi inda Kurfin take, ta nunamasa hanyar daki. Kai tsaye ya mike ya shiga da sallama, jin ba'a amsa bane ya sanyashi shiga. Juyi ya tarar tana yi hannunta akan cikinta tana ambaton wayyo a sannu-sannu. Ganinta dishi-dishi bata san ma waye a kofar ba, hannu kawai take mik'awa cikin tsananin bukatar taimako. Da hanzari ya karasa ya rik'ota. 

   "Marata, zan mutu." Ya kwalawa Zeenat kira, da sauri ta shigo. Ita kanta ta razana da ganin halin da Kurfi ke ciki.  

   "Ke haka ake yi a barki da yarinya ki kyaleta ita daya?"

  Ya karashe da guntun tsaki. Waya ya zaro ya danna kira ga Family Doctor dinsu, kasancewar ta san matsalar Kurfi na ciwon mara yayin period ya sanya ta fadamasa maganin da za'a siyo daga karshe su ka yi sallama. Umarni ya ba Zeenat na kada ta bar inda ta ke san nan ya fita. Can sai ya shigo rike da maganin ya ajiye gami da ba Zeenat umarnin ta bata.

  Ya lura da yanda jikinta ya yi ru6u-ru6u da shatin duka, ransa ya kara 6aci. Aliyu hauka ya yi ba kuma zai kyaleshi ba. 

"Ki tabbatar ta sha, kada ki kara yin nisa da dakin." Ta amsa da toh, shi kuwa ya fice.

  Kurfi ta dubi Zeenat hawaye na zuba a idanunta.

   "Zeenat meyasa Umma ta tsani Mamina wai? Na rasa dalilin wannan tsana, Mamina ake kira munafuka." Hannu ta sanya ta rufemata bakin.

  "Haba Kurfi, maganar ta wuce ko? Kada ki kara yinta don Allah, ki ji da lafiyarki ma.  Sannu kin ji."

   Ta maida idanunta ta lumshe, har lokacin bata bar zubda hawaye ba. Yana daga kofar, ya ji duk abinda ta ce, jikinsa ya kara sanyi, tausayinsu ya kara yawaita a ransa. Ajiyar zuciya ya ja san nan ya karasa ficewa. 

  ***

   Da mamaki Baba Hamza ke kallon Hajiya Saudatu yana sauraron dukkan bayananta, sai kuma ya girgiza kai.

   "Kayya, Laila ba zata ta6a aikata wannan wautar ga ya'yanki ba balle kuma ke da kanki. Haba Saudatu, ke kenan idan zuciyarki ta tsani mutum ba za ta iya tankwaruwa ta dawo ta kaunace shi ba? Wannan ai rashin hankali ne ku ka aikata daga ke har shi Aliyun!"

   Harararsa ta shiga yi.

 "Kana nufin karya nake yi mata? Eh ai dama na tabbatar har yanzu soyayyar Bara'atu na nan k'ok'on zuciyarka. Shiyasa duk wanda ya ra6eta kake sonsa! To naji karya nake mata, sai ka dauki matakin dukan a kaina!"

  Ran Baba Hamza ya 6aci, ba ya daukar raini a wajen mace. A fusace ya soma magana.

   "Ke shashashar ina ce da za ki dunga had'ani da iyalin wani? Idan ke bakisan ciwon kanki ba ni na san nawa! Laifi ne kun yi ke da danki, idan ma ke kika zugashi ya aikata to kuwa wallahi kin ji na rantse Aliyu ya fasa zuwa Malaysia karatu, nan din dai da sauran yan uwansa suka yi shima anan zai yi."

  Shi kuwa Khalid yana shigowa falon Umma ya ci karo da Aliyu tare da su Hafsat ana kallo. Belt din jeans dinsa ya zaro a yayinda ya nufeshi gadan-gadan. Bai yi wata-wata ba ya saukemishi a gadon baya. Ihun da Aliyu ya sanya gami da zaburar da ya yi shi ya janyo hankulan su Hafsat har ma da iyayen da ke rikici a daya falon.

   Khalid dukan yake babu ji babu gani, a haka Baba Hamza da Umma suka shigo. Baba Hamza abin ya mishi kyau domin ko babu komai gobe ba zai kara gangancin dukan diyar mutane ba. Umma kuwa a rude ta karasa ga Khalid, hannunsa ta rike. 

  "Ba ka da hankali?! Ko dai ka sha wani abu ne?!! Dan uwannaka za ka daka saboda ka je an shiryamaka karya da gaskiya ki? To na rantse da Allah zan sa6amaka yanzun nan."

 Kallo daya Khalid ya yiwa su Hafsa, sum-sun kowaccensu ta mike ta fice. Takaicinsu bai wuce na jin duk akan Kurfi ake wannan budurin ba. 

   "Haba Umma, yanzu ko min girman laifin da Laila ta yi ai bai kamata yaronnan ya farfasamata jiki ba ballantana ma nasan ba zata aikata..."

  Shiru ya yi sakamakon hannun da ya ga Daddy ya dagamishi. Wannan ya bata damar ci gaba da magana. 

  "Wa? Ai ni na gama sanin an rabani da kai! An mallakeka har ba ka ta6a ganin hawayena sai dai ka ga na mak'iyana ka sharemusu! Dukan da kai mishi kuma ka je..."

  "Hajiya Saudatu!" Tsawan da Baba Hamza ya bugamata ne ya sanyata yin shiru, karshe ta fice zuwa dakinta. Shi kuwa ya numfasa rai a matukar yace, karshe shima ya koma nasa sashen. A haka kowa ya kama gabansa rai babu dadi.

  Shi Khalid gaba daya ma ficewa ya yi daga gidan, dama kiran Baba Hamzan ya kawoshi, yasan maganar bai wuce aure shi kam bai kara takowa gidan ma sai nan da watanni. Zai ci gaba da maida hankali a aikinsa kawai. 

  Mami kuwa sun je wurin Dr Arfat inda ta kara basu tabbacin matukar Mami ta kiyaye dokokin asibiti da yardar Allah lafiya lau za ta haihu, ta kuma kiyayi dukkan abinda zai sanyata damuwa ko yaya ne. A haka suka rabu cikin aminci. 

  Washegari Kurfi ke jin labarin abinda ya faru a sashen Baba Hamza a bakin Munira, karo na farko a tarihin rayuwarta da Yaya Khalid ya burgeta. Ko ba komai ya ramamata, wan nan yasa ta ji zuciyarta ta wanku fes. 

   ***

A kwana a tashi ba wuya wajen Allah, har bai fi sati biyu a soma bikin jikokin Alhaji Khalid Khalil Kurfi ba. A wannan lokacin ne  ta had'a meeting inda a rana ta farko ta soma da gaba daya zuri'ar gidan idan ka cire Adda Maijidda da ke a nesa. 

  Su Kurfi duk su na zaune sun yi jugum jugum, cikin kus-kus ta yiwa Zeenat rad'a. 

  "Na fadamaki yau  za ta had'aki da Yaya Khalid. Shikenan kin huta da ciwon zuciya."

  Wani murmushi Zeenat tayi, a kasan ranta tana adduar Allah Ya tabbatar da hakan. Kowacce cikin yanmatan gidan burinta ace ita zaa hada da Khalid. Shi kuwa gogan yana hakimce saman kafet a gefen tagwaye. 

 Manyan iyayen  suna saman kujeru, Baba Hamza ya bude da addu'a san nan  ta soma magana. 

  "Alhamdulillah da Allah Ya kara bamu aron rai da lafiyar da har muka ga wannan rana da muka kara haduwa domin abinda ya danganci zumunci da kuma kauna ta yan uwantaka."

  Daga nan  ta ci gaba da jawabi inda ta bayyana farin cikinta ta hanyar godiya ga Allah bisa bukukuwan da Ya kaddara za'ayi a gidan, ta kuma yi fatan samun abokan zama nagari ga 'yan baya. Karshe ta gangara kan batun Khalid. Anan ta ce ta ba shi wata daya kacal don ya tsaida matar da ya za6a daga cikin yan uwansa, acewarta bikin magaji bai hana na magajiya, don ya rasa Sumayya ba kuma zai yiwu su zubamasa ido ya yi ta rayuwa hakanan ba abokiyar zama ba. Ta kara da cewa.

  "Bayan nan ina kara jaddadamaku, ku matan, ni ban hana kowaccenku ta yi karatu ba sai dai ku sani da zarar fa miji ya fito za'a aurar da ke ki ci gaba a dakin mijinki. Wannan kuma bai zamo dalilin da za ku yi abinda ku ka ga dama ba, idonmu na kanku, idan mun lura da takunku ba mai kyau bane, toh fa zamu dakatar da wani batun karatu mu aurar da ku ga wanda muka ga ya dace matukar ya kwanta maku."

 Ta karashe da addu'a kafin ta dubi yaranta ko su na da abin cewa. Baba Hamza dai ya tofa albarkacin bakinsa inda ya kara nusar da su muhimmancin zumunci da kuma illar barinsa kafin Baba Mudassir shima  ya dan tofa a karshe ta sallami jikokin ta shiga meeting da yaranta.

   Tun a hanya su Hafsat suka hau addu'ar Allah Yasa Yaya Khalid ya za6esu. Ita dai Zeenat ba magana domin daga yanayin fuskar Khalid ta fahimci ba lallai ya za6i ko daya cikinsu ba. To su kansu sai da suka tattauna kan yanda ya daure fuska idanunsa suka kada sai dai bai ce komai ba. Kurfi kuwa suna tafe tana jan tsaki da mita.

  "Aikin banza, ji don Allah yanda duk suka rude akan wani Yaya Khalid, ni wallahi kamar na shak'esu haka nake ji, ke ni bana ma so ki aureshi, ki ma cireshi a ranki don wallahi yanda ya hade rai to cin fuskar mutane zai yi. Ke banda ma abinki me za ki yi da wannan mai shegen bak'in halin? Ai wallahi Zeenat kin fi karfin ajinsa, ji yanda Yaya Zahraddeen ke masifar sonki amman kin ƙi sauraronsa, shima da zai san akan wanda kike  ƙinsa sai ya ji tamkar ya shaƙeki ."  

 Ita dai Zeenat bata ce komai ba banda murmushi da tayi. Ita kuwa Kurfi sai tsaki da ci gaba da mita kawai take, haka har suka iso bangarensh. Shigarsu ba jimawa sai ga su Madina diyar Adda Fatima da Rahila diyar Adda Salamatu sun shigo. Nan suka hadu su ka yi ta hirar Yaya Khalid, dama suma tasu bata zo daya da shi ba don ba ya ragawa kowannensu, kasancewar sukan zo hutu sun san halinsa sarai. Nan suka yiwa Zeenat caa, Kurfi tana kusheshi suna tayata. Wani abin su yi dariya wani kuwa takaici ya ishesu. 

  "Ke wai baki ga yanda Rukayya da Hafsat suka kusan dambatawa ba? Tab, ai ni na sha kallo bayan tafiyarku."

 Fadin Rahila kenan, gaba daya suka maida hankali kanta. 

  "Meyafaru?"

"Kayan haushi mana, suna shiga falon Mama Zahida Hafsat ta ce Ba abinda zai sa ta k'i aurensa, ta tabbatar ko bata za6eshi ba toh fa Hajiya za ta hadasu. Rukayya ta ce wallahi bata isa ba sai dai ita domin ita ta fi dacewa da shi. Ku tun fa nk da su Zee muna daukar abin wasa har muka gane da gaske suke abinsu. Kadan ya hana ayi dambe wallahi."

  Wata dariya suka kwashe da shi, Zeenat da itama jikinta ke a sanyaye, dariyar tayi.  

  "Ai fa mun soma ganin drama kenan, hum! Sai addu'a kawai wallahi." Cewar Kurfi. 

 Haka su ka ci gaba da gulmar masu sonsa a dangi, abin ya karawa Kurfi takaici, kamar wani dan gwal? Ko shi kadai ne namiji dai ai bin ya isa haka. 

***

Misalin karfe takwas na dare bayan kowa ya watse ya shiga falon mahaifiyartasa, tana zaune tana kallon talabijin, sallamarsa ya sanya ta kashe kara gaba daya ta amsa. Ya karaso ya zauna a kujerar kusa da ita yana dubanta fuskarsa babu walwala don tun sadda akai maganar ya ji komai na rashin matarsa ya dawo sabo a zuciyarsa. Ga  ta hargitsa lissafinsa, me zai yi da yarannan? Kaf cikinsu bai ga wacce zai iya aura ba don babu wacce ba fitsararriya ba a cikinsu. 

  "Tunanin me kake ina magana ka yi shiru?"

 Sai a san nan ya gane ya yi zurfi a tunani, ya dubeta. Ta hango damuwa karara a kwayar idanunsa, bata kaunar 6acin ran yaranta, don haka sai jikinta ya yi la'asar. 

  "Kada fa ka sanya wata damuwa a zuciyarka, wannan ai ba abu ne da mutum zai damu ba.  da gaskiyarta, kar ka manta fa gaba kake k'ara yi ba baya ba, girma dad'a kamaka yake amma ace a shekarunka ba ka ajiye iyali ba? Haba Babangida, ai kaima ka yiwa kanka fada." 

  Shi dai bai ce komai ba saboda ba ya son ma maganar. Karshe ya waske da fadin.

  "Kin ce zamu yi magana."

 Gyada kai tayi. 

  "Eh ai nima duk akan maganar ce nake so mu yi, gargadi ne zan maka akan wani abu guda."

  Kai kawai ya gyada yana dubanta. 

 "Ban yarda ba, kuma kar ka fara za6ar abinda ya fito daga sashen Balarabe domin ba zan ta6a hada jini da su ba. Wannan shi ne iyakar abinda nake son fadamaka." 

  Baba Hamza da ke tsaye a kofar duk ya ji maganganunta, ransa ba karamin 6aci ya yi ba, ya karasa shigowa ciki bayan ya yi sallama ciki-ciki tsabar ran babu dadi. Suka dubeshi, ita kanta Hajiya ta dan sha jinin jikinta don kuwa kallo daya ta fahimci ya ji maganarta. Shima Khalid da baisan ma me zai ce mata ba, ya gama fahimtar cewa Babannasa ya ji. 

  Ya karaso ya zauna, Khalid ya russuna ya gaisheshi. Shi kuwa ya amsa idanunsa a kan Hajiya Saudatu, can kuma ya dubi dansa.

  "Ban lamunci ka biyewa shirmenta ba, ba kuma zan dauki sakarci ba. Ka je ka yi tunani, duk wacce ka za6a a duk inda take, ka je ka sanarwa . Allah Ya za6amaka mace ta gari. Tashi ka je."

Ya amsa da amin san nan ya fice yana jin yanda Hajiya ke bambamin fadan ba ta lamunta ba. 

  Baba Hamza ya dakamata tsawar da sai da hanjin cikinta suka kada, tunda take da shi bata ma ta6a ganinsa ya fusata haka ba, hannunsa har rawa yake ya nunata da yatsa.

  "Ki kiyayeni Saudatu, kina cin darajar yaranmu ne shiyasa nake dagamaki kafa. Ki kiyayi ranar da dubunki za ta cika a wurina. Wallahi alokacin za ki fahimci shayi ruwa ne!"

 Daga haka ya sa kai ya bar falon zuwa 6angarensa, ta bishi da kallo, inda Allah Ya taimaketa ma yaran nata duk suna can 6angaren Mama Zahida, ai da ya disgata. Tunowa da tayi da furucinsa ga Khalid ya sa ta fusata ainun, waya ta dauka ta aikawa Khalid sako cewar muddin ya ki bin umarninta toh fa za ta iya cireshi a jerin 'ya'yanta saboda bata kaunar abinda zai had'ata da zuri'ar Bara'atu. Ta furzar da wani huci mai zafi, wane irin zagi ne ubanta bai mata kan Bara'atu ba? Har kusan tsinemata ya yi saboda ta auri saurayinta ta yaudari aminiyarta. Har gobe ya na fushi da ita. A dangi ma har yau akwai masu gorantamata kan aurewa Bara'atu miji. Wannan ya karamata tsanarta. 

 Don haka babu yanda za'ayi ta bari danta ya auri abinda ya jininsu. 

***

 Shi kuwa gogan yana shiga bangarensa ya nemi wuri saman kujera 3sitter ya zube. Lumshe idanunsa ya yi sakamakon ciwon kai mai tsanani da ya addabeshi. 

 "Sumayya." Ya furta a hankali tamkar ba ya so, a duniya ba ya zaton akwai matar da zai so kamar Sumayya. 

   Abokiyar karatunsa ce a jami'a wacce suke a aji daya sai dai bambancin shekaru domin ya bata shekaru har biyu, a hakan kuma ta fi shi kokari nesa ba kusa ba. Itace kusan malamarsu a makaranta, tare zasu zauna su yi karatu, abinda ya shigemasa duhu ta kara dorashi a hanya.  Su biyar suke harkokinsu a makaranta, ita da kawayenta Naja'at da Nazifa sai Amininsa Dawud. Kusan kowane lokaci su na tare, a hankali kuma soyayya ta shiga tsakaninsa da ita, tun su na dauka kamar wasa har dai daga baya ga sanarmata. Kafin cikar shekara har an sansu tare har akwai masu kiranta Matar KK. 

   Shi kansa yana jin dadi idan an kira Sumayya matarsa. Bayan kammala karatunsu kuwa akai magana gemu da gemu inda iyayen Khalid suka tambayo mishi game da Sumayya. Aka kuma bayar. 

  Shekaru biyu da yin hakan, aka yi aurensu. Babu wata matsala da suka samu wajen auren sakamakon cewar iyayensa da nata suna so. Sun yi soyayya mai zafi, Khalid kusan ma son da yake yiwa Sumayya ya girmi tunanin mutane. Shi kansa yakan yi mamakin irin son da yake mata. 

  Sumayya ta rasu ne a wajen haihuwa daga ita har abinda ta haifa babu wanda ya rayu. Kusan hauka Khalid ya yi domin har daina kula kowa ya yi a gidan. A hankali ana addua ya samu kansa. Wannan dalilin yasa ya guji gidansa gaba daya, ya gwammace ya dawo kusa da iyayensa ya zauna. Shi ne kuma dalilin zamansa a familyhouse dinsu. 

  ***

   Ya jima zaune yana tunani kafin dakyar kuma ya mike ya shiga daki, paracetamol ya sha ya dauro alwala ya bi lafiyar gadonsa bayan ya kakka6e da abin rufarsa kamar yadda sunnah ta koyar. 

   ***

Da sauri-sauri take shiryawa. Ta kammala zura safa kawai sai ta rike takalmin a hannu ta zura silifas dinta. Jakarta tuni Zeenat ta yi gaba da ita. Mami da ke faman korafin ta ƙ

i ficewa, tana mata adduar sa'a ba ta iya tsayawa ba sai a hakan ta amsa. Tana isa farfajiyar gidan babu mota sai filin wajen. Sai kuwa Yaya Khalid da ke tsaye karkashin bishiyar mangwaro sanye da kayan exercise yana dannomata harara. Ƙafafunta suka hau rawa, zata juya ya dakamata tsawar da ta sanyata gigicewa har ta zubar da takalman. 

  Karasowa ya yi gareta yana furzar da huci kamar wanda yayi gudun sati. 

  "Ke wacece da za ki dunga sa yara latti? Don iskanci kullum sai a zo a yita zaman jiranki? To yau sai dai ki fasa zuwa makarantar." 

  Daga nan ya juya abinsa, rai a 6ace ta juya zuwa sashensu. Tun kan ta karasa ta soma kuka har ta isa falon. Mami da ke shirin shiga sashen mijinta sai ganinta tayi. 

  "Ke kuma me ya dawo da ke?"

 Ta ta6e baki.

  "Yaya Khalid ne yasa suka tafi suka bar ni."

  Harararta tayi.

  "Yo shi ne me? Mene abin kukan? Ai koma mene ke kika janyowa kanki. Kuma wallahi ba za ki zauna ba, saka takalmin ko a napep ki wuce." 

 Daga nan Mami ta dawo ta ɗaga kasan Decoder inda ta ajiye dan chanjinta ta mik'amata tana fadin.

  "Ina jakarki?"

 Dakyar ta amsa tana turo baki ita a dole bata huce ba.

 "Zeenat ta tafi da shi."

 "Shikenan, gudun kada ta bar shi a mota zan kira shi Yakubun na ce ta tafarmaki da shi aji."

 Daga haka Mamin ta fice tana bambamin fada. Ita kanta Kurfi tana mamakin chanjawar Maminta a kwanakin nan, abu ma da bai kai ya 6ata ranta ba sai ya fusatata, idan a gaban Abba ne sai dai ya lalla6ata ya ce su yi mata uzuri. Wannan ma kamar kara tunzurata yake. 

  Tunawa da tayi suna da test ya sa ta saurin mikewa a zuciyarta tana adduar bata yafe ba ga Yaya Khalid ta fice. Tun kan ta isa gate ta hangeshi yana kokarin bude mota, tasan wajen Gym dinsu na kata'i zai je. Ita kuwa da saurinta ta fice daga gidan ranta a hade, ko kallonsa bata kara yi ba domin a yau kam ya gaba kai ta bango. Ji take kamar ta karasa ta shak'eshi. Ta ja tsaki ya fi sau nawa sa'ilin da ta ke ta tafiya a titin dake kan layinnasu da zummar isa babban titi neman abin hawa. Wannan ma na daya daga dalilan da bata son unguwa mai shiru irin haka, sai mutum na sauri ya je wuri masu abin hawa su ce ki hau mu a inda kika ganmu. 

   Hon ta ji a bayanta, jikinta ya riga da ya bata cewar shi ne. Kwafa ta yi. 

 "Ai ka yi kadan na hau motarka, dan rainin kwakwalwa!" 

  Ta fada a fili cike da mita, da haka ma sai ta kara sauri tana tafiya tana duba agogon hannunta, ga mamakinta bai kara yi mata hon ba, duk a zatonta ya juya ne. Ta k'i ta juya sam saboda tsaro ba don tsoro ba. Allah Ya taimaketa ta samu abin hawa, fad'awa kawai tayi, kafin mai adaidaita ya ja motarsa ta sha gabansu. Hanjin cikinta sai da ya kada tsabar tsoro. 

 Fitowa ya yi ya dubeta kamar zai kai mata bugu.

 "Sauko!"  Ganin a tsawance ya fadi babu wasa ya sa ta saukowar babu shiri. 

 Mai adaidaita bai jira komai ba ya yi ribas ya bar wajen. 

  "Shiga muje."

 Tana turo baki da kunkuni haka ta karasa ta zauna gaban motar. Shi dinma shiga ya yi ya ja da gudu kuwa wanda har sai da ta yi gaba ta koma baya. Ganin haka ta daura seatbelt. 

  'Jarababbe, ya kare a kanka dai.' Ta furta zancen a can kasan ranta. A fili kuwa hawayen takaici ta soma, babu komai da ke tashi sai kamshin freshner na mota, sai kuwa sanyin Ac. 

  Ta langwa6e tana duban titi, masifar Malaminsu da kuma hukuncin latti kawai take tsoro. Kafin ma ta kammala shara da ake ba wanda ya je latti tasan cewar sun soma test din. 

  Har suka iso ba wanda ya tankawa dan uwansa. Da saurinta ta bude motar za ta fita.

  "Hey, saurin me kike?"

Yanda ya yi maganar a tausashe tamkar ba masifaffen yayansu bane yasa ta kallonsa bayan ta dakata, shima ita yake kallo san nan ya bude kofar ya fito. Ta window ya bata umarnin fitowa. Ta fito duk a tsorace ganin prefects a kofar makarantar tare da dispiline master. A sukwane take tafiya, baki ta saki tana jin yanda yake turanci. Dama ta riga tasan ya iya, ta jima dai bata ji ya yi ba. Yanda yake wani karya harshe tamkar ba a Nijeriya ya yi karatu ba. Hakuri ya bada bisa rashin zuwanta da wuri kafin ya rok'i alfarmar a kyaleta ta shiga nan gaba ba zata kara ba. 

  Da fara'a da komai Malamin ya yi na'am. A karshe Yaya Khalid ya dubeta. 

  "Shiga."

 Ina, ai bata san ma yana yi ba saboda gaba daya ta tafi a lissafoshi cikin jerin jaruman masu fina-finai a kasashen turawa. 

   "Kurfi." 

 Kiran da malamin ya yi mata ya sa ta firgigit, shi kuwa Khalid kallon da ya tsaya bibiyarta da shi bai wuce na mamaki ba, yau dai ba kalau take ba don ya riga da yasan kallo haka na kurilla ba ya daga cikin dabi'arta. Ya numfasa sa'ilin da ta shige shi ma  ya shiga mota ya bar wurin. 

   ***

 Shirye-shiryen bikin ya kankama a gidan. Yan matan kusan koyaushe babu zama daga wannan kasuwar sai wancan. 

  Anko kala uku suka fitar nasu na yanmata. Sai kala daya wanda zasu sanya ranar wuni har iyaye. Daya zasu sanya ranar Kamu, daya kuwa ranar lunch da iyayensu mata suka shirya, sai daya ranar dinner da angwayen suka shirya. 

   Kurfi tun wuri ta kai dinkinta tare da Zeenat. Ya kasance abin ya hademusu, ga shirye-shiryen jarabawa ga kuma na biki wanda ana cikin bikin ne zasu soma. Koda suka lissafa, ranar dinner ne kadai zasu shiga lokacin jarabawa don a ranar suke da paper ta farko. 

   Wannan yasa hankalinsu kwanciya ba kadan ba. 

   ***

 Mami na zaune a saman kujera a sashen Hajiya tare da sauran facalolinta inda suke faman lissafin kayan cefane da sauransu kamar dai yanda Mazajen suka sanyasu. 

  Ta daure ne kawai ta kai zuciya nesa kamar yanda ta saba don abu kadan ake jifanta da bakar magana. Murmushi dai shi ne abin yinta. Kusan ma babu amfanin zamansu ita da Ummi saboda ba abinda ake sanyasu ciki, Hajiya da Hajiya Zahida ke yanke hukunci. Hakanan dai suke zaune, kiran wayar Mamin da akai ne ya sa ta mikewa ta bar musu falon ganin yayarta ce Hajiya Bara'atu. Kirif ta kafeta da idanu har ta fice daga falon. Can kuma ta ta6e baki tana jinjina kai, shakka babu ciki ne da matarnan. 

  "Ji, muna lissafi kin yi shiru."

 Cewar Hajiya Zahida, ta dai numfasa gami da jan guntun tsaki kafin ta dora.

 "Uhum, ina jinki."

 Bayan sun kammala kowa ya watse banda Hajiya Zahida, Hajiya ke fesamata abinda ta gani jikin Mami.

  "Oh, ciki kuma? Yanzu zamu ga kinibibi iri-iri."

 Hajiya ta ja tsaki.

  "Can dai su yiwa wanda sukai wa. Ai ni har gobe ina bakin cikin shigowarta gidannan wallahi, kuma sai ta kasance ita daya wajen miji."

 Hajiya Zahida ta yi kwafa.

 "Bari kawai Hajiya babba, wannan abu na min ciwo, barin ma yanda shi mijin ke wani rawar kafa a kanta kamar tunda Allah Ya haliccesa bai ta6a ganin mace ba sai a kanta."

  "Allah Yasa idan Ya tashi ya auromata biyu lokaci daya." Hajiya Babba ta fadi. 

 Hajiya Zahida ta amsa tana dariyar keta. 

  ***

 Sosai aka shiga gyaran gidajennasu gaba daya, fenti mai kyau aka yi. Yan uwa na nesa sun soma zuwa yayinda gidan ya soma cika.  Adda Maijidda da iyalinta duk suma sun hallara a gidan. 

  Ana saura kwanaki uku a soma biki, Baba Hamza ya kira yan matan kaf inda ya bisu da kyautar dubu goma-goma su rike domin yin abinda ba'a rasa ba. Dadi kuwa sun ji, su ka yi ta godiya. 

   Kai tsaye ta nufi sashen  da murnarta. 

  "Kakus!"

 Ta shiga rangada kira tun daga kofa,  dake tare da yaranta mata suna hira ta dago ta dubeta. 

 Ta karaso ciki da murnarta ta fada jikinta. 

  "Yanzu Baba Hamza yay mana kyauta mai tsoka."

  "Da ya ba ku me?"

 Ta fiddo ta nunamata, gaba daya suka hau sanya albarka da mishi addua ta gari.

  "Ni kuwa yarannan suma sai kara girma su ke. Ji dai Laila, kamar yau aka haifeta amma naga ta girma."

 Fadin Adda Maijidda tana karemata kallo, Kurfi sai kunya ma ta kamata. Murmushi kawai ta yi, Adda Fatima ta amsa.

  "Ai kamar wadanda ake ja wallahi. Suma dai kan nan da wata shekarar mun aurar da su in sha Allahu."  

  Jin maganar aure ta mike za ta fice, daidai lokacin da ya sanyo kai falon shima, hakanan daidai sadda Adda Salamatu ke fadin.

  "Wallahi ina matukar son naga an hada Laila da Khalid ko don rashin jituwar da ke tsakanin iyayensu."

  Gabansu ya buga a tare, ita dai sauri take ta cimma kofa, yayinda shi kuma ya ji tamkar ya juya ya koma. 

 Ba tare da saninta ba, ta ci karo da shi, goshinta ya daki kirjinsa, sassanyan kamshin turarensa ya daki hancinta. 

  Ta ja baya da saurinta, kusan tare suka dubi juna, murya na rawa ra furta.

  "Sorry." Daga haka ta fice. Shi kuwa ya maze ya karasa jiki a sanyaye. Durkusawa ya yi ya gaishesu. Gaba daya suka amsa suna murmushi. A karon kansu sun hango dacewarsu matsayin mata da miji, hakanan sun so su fahimci hange mai kyau da Salamatu ta yi wanda basu yi wannan tsinkayen ba. Hajja  dai bata zurfafa da tunani ba saboda bata ɗauki abin mai yiwuwa ba sam. Sai ma haɗe gira da ta yi bayan fitar Khalid ta nuna bata ƙaunar zancen. 

   ***

 Kurfi ta kasa nutsuwa tun bayan shigarta bangarensu. Sanin da tayi dakinsu cike yake da yan uwa ana hira ya sanya ta wucewa dakin Mami. Zaune ta hangota tana waya. Maganar da take fadi ya mantar da ita batun Adda Salamatu. Washe baki ta soma tana ci gaba da sauraronta, ita Mamin ma bata san da shigowarta ba. 

 Wayarta take hankali kwance da Dr Arfat inda take fadamata Baby ya soma motsi kadan-kadan hakanan babu wata matsala da take ji banda yawan bacci. 

  Ji tayi an buga ihu an rukunkumeta ta baya ana dariya. A farko ta tsorata sai dai a hankali ta soma samun nutsuwa jin muryar diyarta. 

  Kurfi ta zagaya gami da zama a gefenta baki ya k'i rufuwa. Mami ta katse wayar ba tare da sun yi sallama ba ta harareta.

  "Wato la6e ki kaimin ko?"

Ta rungumeta tana dariya sannan ta saki. 

  "Allah kuwa aa, na dai manta ban yi sallama ba. Ni yanzu Mami dagaske Baby za ki kawomin?"

 Ta tambaya cikin zak'uwar son jin amsar. 

  Mami ta murmusa. 

  "Kada dai naji bakinki kin fadawa wani ko wata."

 Ai batasan sadda ta mike ta buga tsalle ba gami da yin watsi da dubu goman hannunta wanda take ya barbazu a tsakar dakin tana mai hamdala. 

  Mami ta hangame baki tana duban kudin kafin ta dubeta tana dariya. 

  "Ke, duk murnar ce wai? Wa kuma ya ba ki wannan kud'in?"

 Tana dariya ta amsa.

  "Yanzu fa Baba Hamza ya bamu. Allah kuwa Mami naji dadi sosai, kimin addua Allah Ya rufemin bakina kada na fadawa kowa. Ni dai gaskiya ba zan iya celebrating ni kadai ba."  

 Dariya sosai Mamin ta yi don ba karamin farin ciki Laila ta sanyata ba a wannan wautar da take yi. 

   "Maza tafi ku yi da Abbanki."

 "Lah, ya sani? Bari naje."

  Daga haka ta juya a guje ta bar dakin. Mami ta kara kyakyatawa can kuma girgiza kai gami da jan guntun tsaki. 

  "Allah Ya shiryamin ke Laila, ban san yaushe za ki girma ba." 

 Daga haka ta shiga tattara kudaden. 

  Ita kuwa tana zuwa sashen Abbanta ta hau kwalamishi kira tun daga kofa. Tana shiga ya bar abinda yake a Laptop dinsa gami da cire gilashin idonsa.

  "Lafiya dai?"

Ta karasa ta zauna gami da tankwashe kafafu, har wata kwalla ta taho mata don tsabar murna. Hannunta ta rike. 

  "Nayi fushi, ashe Mamina za ta kawomin baby ba ka fadamin ba ko?"

  Ya yi murmushi har hakoransa suka bayyana, gami da dafe kanta.

   "I'm sorry my Angel, ai gashinan da lokaci ya yi kin sani ko?"

 Ta hau gyada kai tana dariya har batasan sadda ruwan hawayen ya zuba ba. Sai hannun Abba ta ji yana gogemata. 

  "Yauwa, yanzu mu ci gaba da  addu'ar Allah Ya sauketa lafiya, da bata kulawar da ta dace. Wannan ta fi bukata a yanzu."

   Suka yi dariya a tare. 

  Tun daga wannan rana ta shiga nan nan da Maminta, ko kicin za ta shiga aiki sai ta shiga itama, a baya ba abinda ta tsana kamar girki don bata iya komai ba a wannan fannin. Amma yanzun za ta shiga Mamin ta sanyata motsa wancan, kuma ki tace wannan. 

   Abin kam har mamaki yake ba Zeenat. 

   Ana gobe biki ne, bata samu zama ba, suka fice zuwa kunshi. Kurfi ba kitso tayi ba, retouching ta je akai mata ta hada gashinta ta tufke a tsakiya. 

  Sun yi gyaran jiki kadan a iyaka kwanakin da ake yiwa amare, hakan yasa suma fatansu ya yi kyau da shek'i. 

   Sai kusan Magrib suka dawo daga wajen kunshi. Kowaccensu ta kama hanyar sashensu. A gajiye likis suke. Amma fa kwalliya ta biya kudin sabulu don kuwa ba karamin kyau kunshinsu ya yi ba. Kowa ya gani sai ya yaba. Su Rahila gaba daya tare suke kwana a sashen su Kurfi. Don haka dakin ya koma a cike har su biyar a maimakon su biyu da suka saba kwana. Wannan ya sa wasu har a katifa. 

  Washegari aka soma biki da kamu wanda zaa gabatar a Marnaf Event's Center da ke a can unguwar yan gayu don haka sai yamma. Komai ya tafi lafiya lau.

   Washegari lalle da lakca kawai akai, karfe takwas kuwa aka hau shirin zuwa Dinner. Kurfi sai faman  fente fuska take da kwalliya gaban madubi. 

 French lace mai kalar sea green suka sanya da head bak'i, gaba dayansu dinkin doguwar riga akai musu.  Sun fito sosai a yanmatansu. 

   Kurfi kuwa duk inda ta sanya kafa a bangarensu, zaa shiga yabawa da nuna irin kyawun da tayi. 

  Gaba daya suka fito daga gidan zuwa harabar gidan inda motoci su ka yi parking. 

 Motoci ne rantsastsu na gani na fada.  Abokan angwaye na tsaitsaye yayinda wasu suka soma shiga gami da jan motar .

   Sai wulka idanu suke don ganin wacce ya dace da su shiga. 

  "Ku nifa wallahi ba zan hau motar marar tsada ba, sai na ga wanda ya dace a samarinnan."

  Dariya suka kwashe. 

 Hindu diyar Adda Salamatu ta ce.

  "Wallahi ban ga laifinki ba."

Tasleem ta cafe.

   "Atoh, nima ina bayanki."

 "Adon gari." Suka tsinci murya a gefensu. Gaba daya suka waiga, ganin mai shi ya sa Kurfi wani kyakkyawan murmushi. 

  "Lah Dost, kwana biyu? Saukar yaushe?"

  Ya shafi sajensa yana dariya kasa-kasa. 

   "Dost, jiya na dawo. Ya garin? Irin wannan kwalliya ai sai ace ke ce Amaryar."

 Dariya tayi  gami da yin wani farr da ido, ko ba komai mace ce ita mai son yabo. 

   "Na gode Dost, nasan dama kai kadai za ka gani ka yaba."

  Ya yi murmushi.

  "Toh ya na ganku tsaye?"

 Ta marairaice fuska.

  "Mai zafi nake hawa, ba motar kowane kazami nake son shiga ba."

  Wata dariya ya kyalkyale da ita har ya sanyata itama, ya riga da ya san halinta shiyasa ma suke shiri don kuwa shima mutum ne mai son harka ta wayewa da barkwanci. 

   "Allah Ya shiryeki Dost, toh yanzu tsaya, za ki iya hawa motata? Wannan ɗan kazamin."

  Ta yi dariya, yana tayata.

  "Kai don Allah, ai ka wuce ajinnan."

 Ya dan ɗage gira kadan da murmushi.

  "Really? Oya muje toh, amma fa kun min yawa kin sani. Ko a musulunce ba zan iya aurenku duka ba, hudu kawai sun isa."

  Dariya sukai. Ta dubi su Tasleem, ba musu ta za6i mutum uku. Da Tasleem, Rahila da kuma Hindu. Saura su na ya haka? Gwalo kawai tayi musu suka bi bayan Dawud.

   "Kee, yayanku fa yana wurin ba matsala?" Fadin Tasleem tana matse hannun Kurfi cikin nata. 

  Ita ta ma manta da zaman Yaya Khalid, sai san nan ta hangeshi jingine jikin motarsa kusa da ta Dawud su na hira da Zahraddeen d'a ga Adda Fatima. 

   Kallo daya za ka yi musu ka fahimci ba sa'anninsu bane, don kuwa aji da kyau da kudi duk sun kere musu, sun sha adonsu, Yaya Khalid blue shadda ya sanya tirarriya, ya yi karin hularsa mai kyau, farar fatarsa sai kara shek'i ta ke yi a hasken fitilun farfajiyar gidan. Shi kuwa Zahraddeen maroon shadda ya sanya. Shima dai farin ne amma bai kai Yaya Khalid fari ba. Ya yi kyau tsaf sai dai siriri ne shi a kan Yaya Khalid da yake da ingarman jiki. 

  Toh shi ma Dawud din ba wani haske ne da shi ba, za'a iya kiransa da black beauty, shima anko sukai da Yaya Khalid hatta da hular kansu iri daya ne kasancewarsu AMINAN JUNA.  

   "Wai ba za ki magantu bane!"

Tasleem ta katsemata tunani. Numfasawa tayi ba tare da ta ce komai ba sai yamutse fuska da tayi. 

 "Ashe dai Yaya Khalid ya ɗan haɗu ba laifi. Yanayinsa ma kamar wani aljani."

   Wani irin dariya su Tasleem suka sanya, itama tana tayasu.

  Suna tunkararsu, su dinma idanunsu yana kansu, ganin haka ta ci magani ta dauke kai kamar bata ganshi ba. 

   Dawud ya cire lock na motar ta hanyar amfani da mukullin. 

  "Dost, ku shiga ko?"

 Ta gyada kai kawai, gaba daya suka shiga ita kuwa ta nemawa kanta mazauni a gaban motar. 

   Sai san nan ta samu nutsuwar kallon gefen Yayannasu. 

  Ya maida hankali ga danna waya bai ce komai ba. Kusan a tare su Tasleem suka saki dariya ƙasa-ƙasa.

  "Kai, wallahi na dauka zai dakamana tsawar don me za mu bi abokinsa."

 Fadin Rahila kenan. 

   "Wallahi nifa tun da muka tunkarosu kar ki so ki ji yanda cikina ke murɗawa, wai! Yaya Khalid ko masifa!" Tasleem ke maganar tana rike ciki.

   Dariya su ka sanya. Kurfi tuni ta maida hankali wajen danna waya.

  "Yar duniya, kin mana shiru muna jimami ko?"

  Ta ja guntun tsaki kawai.

  "Ku ku ke wani tsoron mutum kamar wani mala'ikan mutuwa, nifa ina tsoronsa ne kawai idan nasan nayi laifin da zai iya kai min bugu ko ya budemin wuta. Amma haka kawai don shi sarkin mafaɗata ne sai ya yi mana faɗan da ba dalili?"

  "Hakane kuma fa, ba wannan ba, Allah kuwa yau ya yi bala'in kyau. Ke su duka ma." Fadin Rahila.

  "Ashe ba ni kadai na yaba ba, kwalliyarsu daban wallahi. Nima sun burgeni don tun dazu idon yana kansu. Yanzu Kurfi idan wannan Dost din naki ya ce yana sonki ai kakarki ta yanke sak'a." Hindu ke wannan sambatun.

  "Ku kam ai tunda o'o ta kirashi da aljani ku fahimci cewar bala'in haɗuwa ya yi." Faɗin Hindu a karo na biyu. 

   Kurfi dai guntun tsaki ta ja ta maida kai ga kallon motocin da suke ficewa daga gidan cike da yan biki take, amma dariyarsu a kunnenta.

   "Kuma fa hakane, yo wannan wani abin arziki ta sani, yabon ma ai na iskanci ne.  Ai ita wai a duniya ba zata auri mai kyau ba saboda kishinta. Nasan maganganunnan naku ba burgeta zasu yi ba."

  Murmushi tayi anan jin abinda Tasleem ke fadi, sai lokacin ta magantu. 

  "Yauwa 'yar kirki fadamusu kam. Wai mu yaushe zamu bar wurinnan, Dost ya barmu sai hira suke abinsu."

  Ta share wancan maganar. 

   Basu dau kuwa lokaci ba sai gashinan gaba daya sun nufo wurinsu. 

   Dawud ya shigo. Ya tashi motar suka fice inda shima Yaya Khalid ya shiga ya tashi tasa, ya ja Zahraddeen a gefensa. Suka bi bayansu. 

   Wuri ya cika tam! Koda isarsu hatta da Angwayen sun halarta. 

   Dawud ya dubi Kurfi ganin ta fiddo waya daga purse din hannunta za ta nufi Angwaye. 

  "Kai, Dost, yaushe kikai abar zamanin ba labari?"

  Sai fa a sannan ta tuna kuskurenta na zuwa da waya. Ta diririce, Tasleem da sauri ta tare yayinda ta ce ai nata ne ta bata ajiya. Da wannan suka rufe bakinsa gudun kada maganar ta je gun Yaya Khalid duk kuwa da cewar sun san ba halinsa bane. 

   Selfie sosai ta yi da Twin cousins dinta musamman mutuminta Yaya Hussain. A garin hoton ne ba ta sani ba ta ja baya ta take kafar Aliyu, ai kuwa ya sakarmata kara gami da hankadata tayi taga-taga kamar za ta fadi. Wayar kuwa tuni ta bugu da k'asa.

  "Dalla can banza jaka kawai!"

  Ya fadi yana mai rije yatsar kafarsa. Idan ranta ya yi dubu ya 6aci, batasan sadda ta daga murya cike da rashin kunya ta amsa ba.

  "Kai ne dai banza jakin ba.." Ya kuwa kwasheta da mari, ta rike ha6a idanunta cike da kwalla. Ga gayu a wurin duk ana kallo saboda kowa ya karkata hankalinsa ga Angwaye da Amarensu ana hoto kafin su shiga. Hussain ya juya a fusace ya haushi da fada kamar zai ari baki, Aliyu ya bar wurin yana kananun maganganu. 

  Ta dauki wayarta za ta bar wurin Hussain ya rike hannunta don yasan aikin bai wuce ta je ta sha kuka. To anan dinma hawayen ta shiga sharewa, yana bata hakuri. Karshe ganin camera na yawo kansu, ta zame hannunta ta bar wurin tare da Tasleem. 

   Tasleem na mitar wulakanci irin na Aliyu haka suka nufi bathroom, a gaban madubi ta gyara fuskarta, sai dai fa shatin yatsun Aliyu  ya kwanta a samansu. 

   Ba ma wani abun ta shafa ba hakanan suka shiga ciki ranta kuwa gaba daya a jagule don ko digon fara'a babu, ba kamar yanda ta shigo taron ba. 

  Kujerun zaman maza biyu ne da mata biyu, abin a lissafe yake dai na yan boko. 

   Ta nemi wuri kawai daga can lungu daga baya ta zauna, Tasleem ba nan ta ke son zama ba sai dai ganin haka itama kawai ta bita su ka zauna tana bata hakuri. 

   Suna nan zaune  Angwaye da Amaren suka shigo. Tuni aka chanja kid'a mai taushi. Fitilun dakin taron kuwa sai chanjawa suke daga ja, blue, green da kuma fari. 

   Kusan kowa ya tashi ya nufi wajensu suna tafe ana musu hotuna, Tasleem itama mikewar tayi ta nufesu don hoto. Ita dai tana zaune tana danne-dannen waya don komai ya fita a ranta. 

   "Ke."

  Jin muryar Aliyu ya sa ta  dago kai ta dubeshi fuska a daure. Kujera ya ja ya zauna, tare suke da wani abokinsa wanda ya sha wani shegen aski sai taunar cingam yake yana mata kallon yan bana bakwai.  Da yatsa ya soma nunata.

   "Ke don ubanki har akanki za'a disgani a gaban jama'a? Ko uwarki bata isa ta yimin abinda akaimin yanzu ba na kyale ban dau fansa ba. Wallahi kin ji na rantse, sai na koyamaki hankali yanda sai kin yi kuka da idanunki. Na kuma kara fada, ke banza ce!  jaka ce!!"

   Shiru ya yi don burinsa ta tanka, sai dai ga mamakinsa bata ce komai ba, abokinsa ne ya hau ta6a shi. 

  "Kai ga fa wannan Brother naka yana kallonmu."

 Yana waigawa kuwa ya hada ido da Yaya Khalid da ke zaune a bangaren hagu tare da su Dawud, sai kuwa ya wayance da murmushi da daukar lemu gami da kur6a. 

  Ita gaba daya ma sai ta mike ta bar musu kujerar zuciyarta na tuk'uk'i. Don me za ta zo taron da za'a dunga zagin iyayenta ba ta da abin yi kuma? Alkawari ta daukarwa Maminta ba zata kara sa'in'sa da Aliyu ba, dazun ma zuciya ce ta ciyo ta. Yanzu kuwa ko don lafiyar Maminta da gudun 6acin ranta ba za ta tanka mishi ba. 

   Don haka sai ta nufi hanyar fita, bata tsaya ko'ina ba sai harabar wurin inda tsilli-tsillin ƴan biki ke harkokinsu, bayan wata mota ta samu inda akwai kujeru tayi zamanta ta hada kai da gwuiwa. Kuka ta shiga rerawa abinta, motsin da ta ji a gefenta ne ya sa ta dago kai. Yaya Khalid ne, cikin yanayi na son sani ya ce.

   "Me akai miki?"

  Ta hau share fuska gami da girgiza kai. 

   "Tambayarki nayi fa. Aliyu ne?"

 Kamar ta tambayi yanda akai ya sani sai dai tayi shiru. Nan ma kan ta kara girgizawa. 

  "Aa."

 Ya yi shiru, can kuma ya jinjina kai. 

  "Ok kada ki fada din, amman ki gaggauta goge fuskarki ki shiga ciki, idan kin san ba za ki zauna a bikin ba me ya kaiki zuwa?"

  Nan ma ba ta ce komai ba ta share fuskar sosai ta mike ta nufi ciki. Ganin dai da gaske ba fadamasa za ta yi ba ya sanyashi dakatar da ita. 

  "Kinga." Ta juyo tana kallonsa, shi dai kullum ba walwala a fuskar. 

   "Gida za ki koma ne?"

  Da saurinta kuwa ta amsa da eh don bata ga amfanin kara koda second a wurin ba. 

   Ya juya ya soma tafiya kafin ya bata umarnin biyoshi. Bata ko damu da yiwa kowa sallama ba ta bi bayanshi, wannan duk ya faru akan idanun Hafsat wacce tun daga fitowarsa itama ta fito don ta riga da kanta ya gama fasuwa ganin shi ke zaune a kusa da ita. To shi dinma dalilin zaman saboda Dawud ya riga da ya zauna ba yanda ya iya. Amman ita nan duniya gani tayi Yaya Khalid kyau tayi mishi shiyasa bai k'i suka zauna a wurin ba. Dalilinsa ne ta za6i zaman bayan kujera fiye da gaba. 

   Ganinsu tare da Kurfi ba karamin tadamata hankali ya yi ba, yanda ya dunga tambayar abinda akai mata har zuwa sadda ta shiga gaban motarsa duk ba abinda bata gani ba.  Nan da nan zuciyarta ta darsamata lallai akwai wata alaka da ke gudana tsakaninsu. 

  ***

Shi kuwa waya kawai ya yiwa Dawud ya sanarmasa tafiyarsa, bata san me Dawud ke fadi ba ta ji dai ya ambaci kalmar Sorry kafin kuma ya katse kiran. Ya dubeta, har lokacin fuskar a daure tamau. Rashin jin ma ya yau babu damar yi tunda ba walwala. 

   Har zai nufi gida sai ya chanja shawara. Kai tsaye ya dauki hanyar zuwa MARHABA MALL. Hankalinta gaba daya ma yana wajen tunani na daban, ta dai lura ba gidan ya nufa ba, a hankali kuma ta ji ya kunna karatun Al kur'ani. Nan ne ta ji wani sanyi ya soma ratsata, a dan sace ta dubeshi. Ashe dai yana da audio na ƙira'a. A farko ta dauka shi boko da boko kawai ya fi ba muhimmanci, sai kuma sannan ta tuna yanda yake musu idan su kai fashin makaranta. Duk kuwa da ta san yanda sukai wahala a karatun Arabi, su basu yin rabinsa a yanzu. 

  Ganinsu a MARHABA MALL ya sanya ta washe baki, ba fa ta taɓa zuwa ba. Haka kawai sai ta tsinci kanta da murmushi. Yana ankare da hakan, shima bai san sadda ya murmusa din ba. 

   Har suka shiga tana kallon duniya, an ƙawata wurin kamar ba'a kasar Hausa ba. Yana parking ya dubeta. 

   "Ina zuwa."

 Ai ji tayi kamar ta kurma ihu, ta nemi shakkarsa ta rasa har bata san sadda ta karya harshe ba. 

   "Yaya na zo na raka ka?"

 Sai ta so ba shi dariya ma, ya maze. 

  "No, ki dai jira yanzu zan zo."

  Yana shirin rufe motar ta kara daga murya.   

"Yaya don Allah fa."  Ta furta tamkar tayi kuka.

  "Fito."

Ba batun jira tuni ta fito ta gyara zaman karamin mayafinta. Nan da nan ta koma Kurfinta ta ainahi mai fara'a da rawar kai da kuma yanga. A can ƙasan zuciyarta kawai hangota take yi tana hurawa su Tasleem da Zeenat hancin ta rigasu zuwa Marhaba Mall, banda wannan ma kuma, ta jera da wanda suke mishi kallon tsadadde mai wuyar samu. 

  Tare suka jera su na tafiya har zuwa ciki, kamanninsu a zahiri yake don kuwa Yaya Khalid tsawo ne zai fi ta da shi sai kuma dimple da kuma hasken fata. Ita fatarta bai kai nashi haske ba. Kamar an ce ga adadin takun da zasu yi su shiga Marhaba Mall din, haka suke taku daya-daya kusan ma a tare. Kurfi ganin gayu sosai a wurin ya sanya ta kara chanja taku gami da sakin fuska sai dai ba sosai ba gudun kada a kirata 'yar kauye farin shiga. 

   Su na shiga ya nufi bangaren kayan zak'i. Nan ya bata umarnin daukar abinda ta ke so. Basket ta dauka ta soma jefa duk wani kayan kwalam da ta ga ya yi mata har ma da wadanda bata sani ba ko zata iya ci ko aa, a kasan ranta kuwa har murna take ta samu na dorawa a Instagram, san nan za ta yanki su Hindu da shi. Kamar an ce ta daga kai, ta hangi daya cikin samarinta wadanda ta taɓa yi musu ƙaryar suna da lambar waya. Duk da ba za ta iya tuna sunansa ba, amma ta san tare da Zeenat da Tasleem ne alokacin da suka hadu da shi. 

  Da saurinta ta juya baya ganin ya tunkarota, a juyawar da tayi ta hada ido da Yaya Khalid shi dinma wajenta ya nufo. Gaba daya ta diririce, Allah Ya taimaketa ashe saurayin bai ganta ba, sai dai ta sha mamaki da ta ga ya mikawa Yaya Khalid hannu sun gaisa a mutunce, ganin haka ita kuma tayi saurin shan corner zuwa daya bangaren na kayan cima. 

Ba abinda ta dauka sai kalle-kallen da ta ke yi. 

"Bani fa da kudin siyan duka shagon, idan za ki taho mu tafi ki taho." Muryarsa kawai ta ji, ta kuma hangi fitar saurayin, sai san nan ta sauke ajiyar zuciya har da wani murmushinta. Ai ko me zai ce ya gama yi mata komai tunda ya fiddata a layin sauran yan uwanta da basu ta6a taka shagon Marhaba ba. 

 Ya daga gira kawai yana kallonta ganin yanda take ta wani murmushi da kwarkwasa idanu kamar wacce ke gaban saurayinta,  sai dai bai ce uffan ba. Ta yi gaba ya bi bayanta har zuwa wajen cashier. Aka yi lissafi ya biya, maimakon ya bata ledar sai ya rike har suka karasa gaban mota. 

  Yana zama ya dauki wayarsa da ya barta a mota tana chaji. Missedcalls din Hajiyarsa ne sai kuwa na Mama Zahida sai na Mamin Kurfi. Mamaki ya sanyashi furta maganarsa a fili.

  "To lafiya kuma wannan kira?"

 Kurfi da ke kallon wasu ma'aurata larabawa wadanda ke kokarin shiga mota, ta dubeshi da sauri yayinda gabanta ya buga dam! Maminta kawai ta tuna, kada dai itace ba lafiya. 

  "Mamina ce?" Ta tambaya ba da zato ba, uffan bai ce ba har sai da wayar Mamin ta shiga san nan ya amsa. Tambayarsa tayi ko Laila na tare da shi, ya tabbatar da hakan gami da ce mata yanzu za su taho. Ta yi musu fatan isowa lafiya daga nan ya share bai kira Hajiyarsa ba ya tashi motar.  

  Har suka isa gida ba wanda ya kara magana, ita dai har a sannan jikinta a sanyaye don bata san meke faruwa ba, ta dai fahimci da Maminta ya yi magana yanzun a dalilin sunanta (Mami) da ya ambata. 

     A kofar gidan sun iske da yawa sun dawo daga wurin Dinner, yayinda wasu kuwa yanzun ake kawosu. Bai tsaya anan ba ya yi horn maigadi ya bude gate. Bayan shigarsu nan Kurfi ta hango tashin hankali don kuwa Hajiya da kanta ta hango zaune saman daya a cikin fararen kujerun karkashin bishiyar mangwaro. Yan korenta su Hajiya Zahida na tsaye tare da wasu cikin yan uwanta ciki kuwa har da Hafsat da su Aliyu. 

  Gabanta kawai ke bugu da sauri-sauri, ba ta yi dana sanin shiga motar Yayan Aliyu ba sai yanzun, ta manta da duk wata gaba da ke tsakaninta da su. Tana shirin fita ya dafe hannunta da tattausan tafin hannunsa wanda sanyin Ac na mota  ya gama ratsawa. 

   "Ban son shirme, mene duk kika wani rude? Ba ruwanki da su, ki wuce ni zan yi magana da su." 

  Kai ta gyada tana kallonsa a hankali kuma ta zame hannunta, shima kan ta karasa ya cire. Budewa tayi ko ta kan ledojin ba ta bi ba, sai da ya dakatar da ita ya mik'amata. Hannu na rawa ta kar6a ta wuce. 

  "Ke!" Tsawa Hajiya ta dakamata wanda ya sanya ta sakin ledar ta juyo a firgice. Hafsat da Aliyu wadanda tun tahowarta hankalinsu ke kan tambari da kuma sunan jikin ledar wato Marhaba, su ka ji wani malolon bakin ciki da takaici ya mamaye zukatansu, ba domin Yaya Khalid da ke tunkarowa ba, ba abinda zai hana su dauke ledar su hanata. 

   Ba ta kai ga karasawa ga Hajiya ba, Yaya Khalid ya kira sunanta gami da bata umarnin tayi ciki kawai. Ba musu ta juya ta dauki ledarta kuwa ta nufi bangarensu da sauri, tana jin tashin muryar wata yar uwar Hajiya tana fadin Khalid bai da kunya ya zama shanyayye. Ita dai tunda ta lalla6a ta ji ta a sashensu hankalinta ya kwanta. To nan ma dai a falo ta iske Mami tare da su Anti Rumaisa da Anti Bara'atu.  Anti Rumaisa ta soma tambayar inda suka je? Bata bar komai ba dangane da abinda ya faru, sai dai ba ta yi kuka ba ta daure saboda kada ta kara tayarwa Mami hankali. Gwara dai su ji abinda ya tsayar da su kada wani abun daban. 

  Nan suka shiga salati, Anti Rumaisa ta ce.

  "Wallahi ban san meke damun Saudatu ba, kullum cikin jaye-jayen magana, ita da abu ba ya wucewa a wajenmu an fadamata za ta sha ruwa a gidannan?" 

  Dariya Anti Bara'atu tayi, hankalin  Kurfi yana kansu, burinta su dora don ta matsu dama tasan dalilin tsanar duk da dama takan yawaita jin Hajiya ta sanyo har Anti Bara'atu a cikin masifarta idan tana yi domin su. 

Mami ta katse komai  ta hanyar fadin.

"Laila wuce dakinku."

 Ba musu ta mike, sai kuma ta koma ta budemusu kayan kwalam da zummar su d'iba, Anti Rumaisa ce kawai ta dibarwa yara alawa tana yi tana ikrarin Yayannan na ji da ita. Ita dai baki ta ta6e tasan yau din ma wata sa'a ce ta ci a kansa har hakan ta kasance. 

    Tana shiga gaba daya suka shiga kallonta da ledar hannunta. Ai gaba daya suka saki wani ihu har da masu tsalle, ta kuwa tuntsire da dariya. 

  Nan fa ta hau basu labarin yanda aka yi suka fito tare har da dawowarsu. 

  "Cabd'i,  amma fa wallahi kin jawo ruwa, ke kinga yanda Hajiya ta zo har nan ta hau Mami da fada?"

  Zaro ido Kurfi tayi, cike da faduwar gaba take duban Tasleem. 

  "Don Allah dagaske?"

 "Wallahi, ai Hafsat ce dama ta ce mata wai Yaya Khalid ya daukeki a mota kun bar wajen party kuma batasan inda za ku je ba. Wai har hannu ya rik'emaki."

 Jin wannan kazafin ya sanya idanunta cika da kwalla, ba ma wannan ba, ta yi sanadin da aka ta6a mahaifiyarta. 

  "Ke kar fa ki damu kanki, Mami a take ta bata shaidarki, ta kuma kara da fadin ba wannan tarbiyyar ta yi miki ba. Ke dakyar dai ta fice daga dakin, ba wanda ya tankamata."

  Sauke nannauyar ajiyar zuciya Kurfi tayi kafin ta furta Allah Ya kyauta. Zeenat dai na kallonsa sai dai jikinta duk ba kwari musamman da ta ji Yaya Khalid ne ya kai Kurfi Marhaba Mall, haka kawai. Kurfi ce ta lura da ita ta kai mata duka a cinya.

  "To Majnuniyar Yaya Khalid, kema kishin kike?"

  Sai a san nan suma hankalinsu ya kai gareta, ta ja guntun tsaki gami da yin yak'e, cikin harara ta ce.

  "Aa kin manta, bakin ciki."

 Dariya kawai Kurfi tayi ta share don tasan tatsuniyar gizo bai wuce na 'koki. Ita batasan ma Yaya Khalid din bata hangenshi a mijin aure ba. 

 ***

Suka wayi gari ranar lahadi da shirye-shiryen daurin aure. Gaba daya iyayen sun hadu a can bangaren bayan gidan inda suke aikin manyan tukwane na abinci. Yan matan kaf dinsu yau farar shadda suka sanya sai dai kowacce da kalar dinkinta. 

  Kurfi riga da siket akai mata, aka jera stones a gaban rigar. Ta cakare kwalliya, batu na kyau da haduwa kuwa, sai ka rantse daga jinsin larabawa ta fito. Sai dai gadon kyau daga  suka yi shi ita kuwa za ta iya cewa mahaifnta. Saboda  bafulatana ce ta gaske, mai yalwar gashi da hasken fata da kuma tsawon karan hanci.    

Gaba daya suka fito suka shiga bangaren sauran iyayen da su gaishesu, dama ba ta yi karambanin zuwa bangarrn Hajiya Zahids da Hajiyar Khalid ba, tasan yanzu sai a kashemata annashuwarta. Ganin sun nufi nan ita kuwa kawai ta yi sashen Raliya, sun dan ta6a hira sannan ta fito ta yada zango a wajen Hajja. 

 "A'a, yau wa nake gani haka kamar balarabiya?" 

 Jin furucin  sai kanta ya ƙara fasuwa, ta zauna tana dariya. 

"Kyau nayi miki kenan, kin manta inkiyar Abbana balarabe?."

 Ta gyada kai.

 "Ah sosaima, na kuwa manta."

Sai san nan ta gaisheta, ta amsa gami da tambayar Mami da jiki.

 Kurfi ta zaro ido a tsorace.

"Lah  bata da lafiya ne?"

"Yo mai juna biyu ai lalla6awa yake, yau lafiya gobe da sauki."

"Wa ya fadamaki Mami nada ciki? Nidai kinga ba ni na fada ba kar ki ja min fadan Abba."

 Daƙuwa  ta yi mata.

 "Ubanki ne ya fadamin, jimin ja'irar yarinya. Wato nima sai a barni a duhu?"

 Dariya sosai Kurfi tayi, ta mike.

 "Ni kinga na tafi zan zo mu yi hirar anjima."

 Murmushi  tayi.

 "Ina jiranki, shi dai ciki ba'a ɓoyensa."

 Bata ce komai ba ta fice. 

   Karfe goma aka daura auren Yaya Hassan da Aisha shi kuma Yaya Hussain da Rahma. 

   Nan fa aka yi ta guɗa da fatan alheri. Ba jimawa sai ga tawagar angwaye da abokansu. Yanmatan gaba daya su na bangaren Hajja tare da Amare. Hotuna suke tayi, koda suka ji tahowar angwaye, nan da nan suka rufewa Amaren fuska, bayan shigowarsu ma suka rantse ba zasu ga fuskar ba sai an biya. Aka yita dariya da zolaya. Kurfi da su Tasleem sun fi kowa zaƙewa, wani abokin su Yaya Hussain wanda tun farawarsu bai magana sai kallo da murmushi ya zura hannu a aljihu ya fiddo yan dari biyar biyar ba tare da ya kirga ba ta damkawa Kurfi. Nan suka yi ihu har da masu guɗa sannan aka bari Angwaye suka isa ga Amarensu, ba karamin kyau sukai ba. Sai dai Amaren duk sun so su 6ata kwalliyar da ruwan hawaye.  

  An dai yi hotuna sosai kafin su soma fita zuwa sashen sauran matan gidan domin mika gaisuwa. Su kuwa su na biye da su a baya banda Amare.

  "Ba mu yi hoto ba, Hajiyar kauɗi."

Ta kai duba ga mai maganar, shi ne dai wanda ya fiddo kudi ya basu, nan da nan ta saki fuska.

  "Ai ni bana hoto sosai."

 "Karya take wallahi." Tasleem tayi caraf ta amshe. Harara Kurfi ta kai mata shi dai murmushi yake. 

  "Kyaleta a bata yin, yanzu dai a ban lambar waya." 

  Kamar tace bata da waya sai kuma ta ga ba zata cuci kanta ba, aikuwa ta karanto mishi tsaf ya adana, zai maida wayar ya ce.

  "Ko ba daidai aka ban ba, zan kama kafa da Sis Fahima."

   Dariya kawai tayi suka wuce, sai a sannan ta fahimci ko waye, kanin mijin Anti Fahima ne, yayar Zeenat. 

  Wannan karon har falon Hajiya itama ta shiga, tana kallonsu su na hotuna tsaye daga gefe, ba shiri ta ji an hankadeta, a fusace ta dubi mai shi, Hafsat ce, su na hada ido ta bankamata harara, har tayi gaba ta dawo saitinta.

  "Ai fa, sai dai ki ƙare a ire-iren su Kamal din wadanda fuska ba fasali, ki kyale babban goro don kuwa shi sai magogin karfe. Banza kawai da batasan abinda ya dace da ita ba."

Daga haka ta ja tsaki tayi gaba, ranta ya 6aci sai dai ba sosai ba, ya ci kuma ta soma sabawa da wannan cin kashin nasu, ta dorawa kanta laifi da ta shigo bangaren, banda haka, ashe ma Hafsar ta lura da sadda sukai magana da mutumin da yanzu ta ke jin sunansa, wato Kamal. Juyawa tayi ta fice abinta, a hanya suka yi kici6us da shi tare da Dawud. Yau dinma ankon farar shadda su kai abinsu tsaf. Ta sha aikin blue, karshen haduwa sun hadu. Da yake ranta ba dadi, gaishesu tayi sama-sama, koda Dawud ya ja ta da wasa kawai murmushi tayi ta kara gaba. 

  Bata da masaniyar ya biyo bayanta sai muryarsa ta ji dab da za ta shiga bangarensu. 

  "Yau kuma me ya faru?"

Ta saki fuska da murmushi.

 "Ba komai."

 Ya daure fuska.

  "Ni za ki yiwa karya? Jiya ma haka kikaimin saboda na gani da idona duk abinda kuke da Aliyu, yanzun ma haka kike so?"

  Kawai sai ya bata dariya kuma hakikanin gaskiya yau ta ji ya burgeta, ashe akwai wani bangare na halayyarsa mai kyau? Kodayake, dama  ba'a rasa nono a ruga, ba yanda zaayi ace gaba daya halayyar mutum munana ne.

  "Dariya?" 

Abinda ya furta ne ya maidota hayyacinta, ta yi saurin gimtse fuska gami da rufe bakin. 

   "Aa, yi hakuri. Amman ni banda wata damuwa."

  Ya gyada kai.

 "Ok, a condition na Mami bai kamata ki dunga kai mata maganganun tashin hankali bane. Ba don ita ba ba ki isa na damu da damuwarki ba."

  Yana fadin haka ya juya ya wuce abinsa, ta bishi da kallon harara gami da murguda baki, mai hali dai ba ya fasa halinsa. Daga haka ta ci gaba da tafiyarta, ita ai ya gama yi mata komai tunda har ya damu da Maminta. 

   Karfe bakwai na yamma aka kai amare gidajensu. Kwana uku da biki kowa ya watse zuwa muhallinsa gidan ya koma kamar yanda yake, daga su sai su. 

  Daga nan kuma su Kurfi suka shiga shirin jarrabawarsu ta karshen zangon karatu na fita daga sakandire. Wannan yasa bata da hutu, su na dawowa gida kuma ga Islamiyya, da zarar ta dawo  za ta kusan wuni tare da Mami tana tayata ayyuka ita da Zeenat. Sai lokacin kwanciya su ke karatu don sai su jima basu kwanta ba. Wannan yasa sam basu da lokacin komai, daidai da wayarta ta kashe ta ajiye. Zeenat ta fahimci abin na yi ne, koda dai tsaurin makarantar yasa dole ba abinda zai taimakesu din sai Addu'a da kuma karatun. Domin sam ba'a yarda da satar jarrabawa ba, ko wadanda suka kammala suka fita basu yi. Sadda mai makarantar ya ta6a kama wani, har gobe bai ba shi certificate na kammala makarantar ba sai hakanan aka hakura ya chanja jarrabawa. Wannan ne dalilin da yasa suke ba karatu himma kwarai don kuwa kwakwalwarsu ce za ta yi aiki.  

   Satinsu daya  suka soma jarrabawar Waec, nan fa kai ya kara daukar zafi don ma dai da tazara (intervals) tsakanin papers din. 

   Islamiyya kuwa sai alfarma suka rok'a suka bar zuwa duk ranar da zasu yi jarrabawa,  sai dai sukan yi kokarin tilawa a gida don ko kusa iyayen basu kaunar wasa da karatun islamiyya, shiyasa duk sadda aka samu tazara to kuwa zasu je. .

   ***

Kwanci tashi asarar mai rai,  har anyi watanni biyu, lokacin kammala jarrabawarsu Kurfi ya zo, sun kammala cike da nasara, ranar dai an sha murna. Lokacin sati daya ya rage a soma azumi. Yan matan gidan masoya Yaya Khalid kuwa, tun su na jira su ji maganar wacce ya za6a har dai su ka gaji suka share batun ganin ita kanta Hajja bata kuma tayarwa ba.  Wannan bai ba Kurfi mamaki ba sai ma dariya da ta yi musu, ganin Zeenat har da su kuka da shiga damuwa ya sanya jikinta kuma ya yi sanyi ta bari. Karshe dai batasan ya akai ba sai gani tayi Zeenat sun dinke da cousin dinsu Zahraddeen, yakan kira a wayar Mami su sha hira abinsu, ba karamin dadi kamarin ya yiwa Kurfi ba, ko ba komai shima ba baya ba wurin kyan fuska da kuma hali. 

Ana jibi za'a soma azumi gaba daya gidan aka hau gyara. Kowane ɓangare idan ka shiga kakkaɓe-kakkaɓe kawai ake yi da cire yana. 

  Kurfi ta yi jifa da tsumma a gefen bokiti san nan ta zube a ƙasa. Zeenat da ke goge fankar falon ta dubeta.

  "Lafiya?"

Ta tankwashe ƙafa gami da buga tagumi da hannu biyu. 

  "Ke azumi fa za'a shiga ko kin manta ne?"

  Dariya sosai Zeenat ta sanya. 

  "To sai akai me? Kefa ba ki da hakuri akan abinda zai taɓa cikinki."

  "Kuma dole ta yi ba, kul na sake jin kina jimamin azumi, idan ya taho murna ake yi saboda za'a shiga watan bautawa Ubangiji, watan da ya fi kowanne rahma da ɗaukaka. Wataran duk sonmu da mu yi, ba zamu samu ba sakamakon mun mutu, babu mu a duniyar. Don haka ki ji tsoron Allah, kada na kara jin kin yi ƙorafi akan abinda ya shafi bautar Allah." Mami ke wannan bayanin tana daga tsaye jikin kujera, sam basu da masaniyar fitowarta daga kicin. Cikinta ɗan watanni shida da satittika ya fito sosai hakanan gaba ɗaya ta rame ta ƙara haske sosai. 

  Tuni jikinsu ya yi sanyi.

  "In sha Allah ba zan ƙara ba Mami. Astagfirullah."

  Mamin ta gyaɗa kai gami da murmusawa.

  "Yauwa ko kefa."

  Ta yi murmushi itama san nan suka ci gaba da aikin. 

   Sun shiga azumi da kwanaki goma, Zeenat ta wuce Kaduna gidan mahaifiyarta hutu. Sai ya kasance daga Kurfi sai Maminta da Abba a ɓangarensu. Wannan ya ƙara sanyawa Kurfi buri da son ganin Maminta ta haihu. 

    Ranar wata juma'a tun karfe biyun rana azumi ya soma koɗa Kurfi, dukkanin waɗanda ta yi bai bata wuyar wannan ba. Ga dai hadari a garin amman hakan bai hana zafi ba sosai a garin. Ana yin la'asar kuwa garin ya ƙara turniƙewa sai kuma lokacin ne iska ta soma gudana cikin ikon Ubangiji.

  Miƙewa tayi daga hanyar shiga kicin inda ta yi rashe-rashe sai dai ta yanka abinda za ta yanka ko kuma ta ɓare tafarnuwa daga nan zaune, bayan ta gaji ne tayi kwanciyarta. Ganin ta na ƙokarin zura takalmin fatarta mai laushi ya sanya Baba Asma'u tambayarta.

  "Sai ina kuma?"

 Tayi dariya don tana jin kamar ta buga tsalle don murnar ganin yanda garin ya kacame da hadari ga iska mai daɗi. 

   "Kinsan fa wannan season din namu ne."

 Dariya Baba Asma'u tayi. Mami ta amshe.

  "Love season ko? Ai ke har yau ba ki kawowa Babartaki suruki ba."

 Ta turo baki ta wuce da gudunta don gujewa maganar. 

   Bata tsaya ko'ina ba sai garden ɗinsu, ba ta kai ga ƙarasawa ciki ba ta soma jin tashin karatun Alkur'ani mai girma cikin wata zazzaƙar murya mai taushi na fitowa ta cikin garden ɗin. 

 A hankali ta ke tafiya har ta ƙarasa sai dai bata shiga sosai ba.

  Sanye yake da bakar jallabiya. Ya dora tafin ƙafa ɗaya daman kujerar lilon yayinda guda ɗaya ke ajiye a ƙasa. Kansa na jingine jikin kujerar ya wani lumshe idanu yana murmushi, earpiece maƙale a kunnensa yana bin karatu. 

 Ga dukkan alamu dai ya na jin dadin yanayin da kuma karatun.  Haka kawai, sai ta tsinci kanta da ƙara laɓewa bayan ƙofar  shiga garden ɗin tana kallonsa.  

  Baki ta ɗan taɓe, a fili ta ce.

  "Hum um! Ashe dai su Yaya ba'a manta karatu ba."

  Ta ɗan yi shiru kafin ta murmusa.  

"Kai amman fa ƙira'arsa da daɗi, ya iya bi." 

  Ta ɗan jina tana sauraronsa kafin ta ƙara gaba zuwa sashensu jin jiri a dalilin ƙishin ruwa na neman kaita ƙasa. 

   Bata yada zango a ko'ina ba sai saman gadonta, tunani ta hau game da Maminta da cikin da ke tattare da ita, wani baƙin tunani ya zo mata, wai ace Mami ta mutu yayin haihuwa wane hali za ta shiga? Daga wannan tunanin ga mamakinta ta shiga rera kuka. Ƙarshe kuma  da ta tuna tunani ne kawai sai ta hau sharesu ta na yiwa kanta dariya. 

    Saukar ruwan sama ne ya katseta, ta miƙe a kasalance ta buɗe window na ɗakin a maimakon ta rufe, a hankali kuwa feshin ruwan ke fesomata a saman fuska. Wani sanyi na ratsata yana ma ta daɗi. Ga ƙamshin ƙasa mai daɗin shaƙa.   A ƙarshe ta rufe tagar ta fice wajen su Mami. 

  Ana idar da Magriba sai ga dodonnata sun shigo tare da Abba. 

   Ita dama tuni ta zauna ta tanƙwashe ƙafa tana shan ruwan shayi don kuwa Mami ta hanata shan ruwan sanyi har sai ta sha abu mai zafi, yanzun ma tana sha tana yamutse fuska don kuwa ba shi ta fi buƙata ba. Mami na zauna gefe tana cin dabino. Suka ƙaraso suka zauna, Yaya Khalid ya gaisheta ta amsa cikin fara'a.

   "Yau dai na rarako tuzurun ɗanki ya zo nan mu sha ruwa." Cewar Abba a fara'ance. 

  Dariya Mami ta yi.

  "Aikam dai ka kyauta, ko ba komai aljihunsa yau ba zai koka ba a siyan garau-garau."

  Suka yi dariya don kuwa sun san zolaya ce. Kurfi kallon kofin shayinta kawai ta ke har zuwa lokacin da suka zauna Yaya Khalid ya soma gaisar da Mami. 

   Abba ne ya sa hannu ya karɓe kofin.

  "My Angel ga dukkan alamu yau dai an ji jiki ko?"

  Ta yi murmushi, ta gaisheshi gami da mishi barka da shan ruwa, ya amsa san nan ta gaida Yaya Khalid, kallon da ya watsamata ya sanyata ɗauke kai, daidai sadda ya amsa shi kuma. 

  Nan aka soma shan ruwa, Mami kam Allah Ya mata baiwa ta iya girki kala-kala. Ci kawai take yi amman ba a nutse ba, ɗakin shiru an yi ladabin cin abinci. A ɗan sace ta ɗago ta kalleshi. Ba ta ci karo da komai ba sai baƙin gashin kansa kasancewar ya sunkuyar da kansa yana ƙoƙarin kai romon kaza baka. 

Ta ɗauke kan ita dai tsoro ma ta ke yi kada ya jazawa Maminta zagi tunda daga sashen Hajiyarsa ake kai mishi kayan shan ruwa. Can Abba ya ja kaɗan gami da yin gyatsa da kuma hamdala. Itama nan da nan ta ji ta ƙoshi, ta ja gefe. 

 "Wai duk haɗamar da kika dunga yi kafin na sauke romonnan har ya isheki?"

 Wannan ya sanyashi kallonta. Ta kalli Mami fuskar a ɗan yamutse.

 "Na ƙoshi, sai ko anjima."

 "Sai dai Sahur in sha Allah, keda ba kya ƙara cin komai."

 Ita dai yau ba baka sai kunne, jinta take duk a takure adalilin Yaya Khalid. Wayar Abba ta ɗauka ta soma game, shi kuwa ya miƙe ya nufi sashen Hajja don miƙa gaisuwa. Maganar Mami ta maidota zuwa garesu. 

   "Kai kam ɗana ka ƙi maida hankali gun fidda mata ko? Kenan ka fi ƙaunar ka yi ta zama haka ba aure."

  Kurfi ta kalleshi, shi ɗinma ita ya ɗan kalla. Ya ɗan tsare gida, ga dukkan alamu bai so tambayar a gabanta ba, ita kuwa ta ƙara gyara zama gami da ɗaukar remote ta rage murya. Ya dai fahimci tashin ne ba za ta yi ba, sai  ya magantu kawai.

   "Tashi ki bamu wuri."

 Ya faɗi ƙasa-ƙasa. Mami kuwa ta tuntsire da dariya, ta dai lura ɗannata bai son raini ko kaɗan. Kurfi ta miƙe ta bar falon a fusace. Kamar ta wuce ɗin a yanda ta fusata sai dai ta kasa jurewa sai da ta laɓe. 

   "Mami ni kaina bansan meke faruwa ba, Hajja dai bata ƙara maganar ba, hakanan shima Alhaji bai ce komai ba. Baba Mudassir ne ma da muka haɗu ya taɓa cemin kada na damu su na wani ɗan nazari ne zasu yi min magana."

 Ta jinjina kai, tasan mijinta ba zai rasa sani ba kawai dai shi ɗin ma bai fiye damuwa da zaman ba mace labarai haka ba. 

  "To Allah Ya zaɓa abinda ya fi alheri, aure kam shi ya fi komai. Shi ne cikar dattako."

 Ya amsa da amin, saɗaf-saɗaf ta bar wurin zuwa ɗaki tana dariyar mugunta, ko ba komai dai ta ji abinda ya ke gudurwa. Yanzu shi ƙato da shi sai an zaɓarmasa matar aure ko kunya ma bai ji ba? Ta ƙara darawa gami da jan guntun tsaki. 

   Ringing da wayarta ta soma ne ya katse tunaninta, ta ɗauka gamu da dubawa. Kamal ne abokin Yaya Hussein da suka haɗu da biki. 

  Ita kam har yanzu mutuminnan bai zauna a ranta ba amman tana ji a ƙasan ranta za ta iya aurensa don mutum ne mai barkwanci da iya zama da mutum. Ba wuya ya  ba ka haƙuri idan ya fahimci ya ɓatamaka. 

  Gaisawa kawai su ka yi ya ce ya bugo ya mata barka da shan ruwa, abin ya burgeta, ta kuwa yi mishi godiya ƙwarai kafin daga bisani su yi sallama.

  ***

Ranar wata laraba tana sashen Hajja, Hajjar ta maida hankali su na hira da ɗaya daga cikin masu yi mata hidima, Balaraba. Ita kuwa Kurfi tana maƙale da earpiece tana kallon indian series a youtube na wayar Mami kasancewar nata babu Data. 

   Hajja basu ankara ba suka ji muryarta tana sheshsheƙa. Ganin haka suka maida hankali gareta.

 Sosai hankalinta na ga abinda take kallo  sai sautin muryarta ke tashi tana kuka da girgiza kai.

  "Ke! Laila!"

  Hajja ke maganar amman ina! Bata san tana yi ba. 

  "Na shiga uku, yau meke faruwa ne? Balaraba ɗan bubbugamin ƙafarta."

 Duk cikin tashin hankali ta ke maganar. Kafin Balaraba ta aiwatar ya sanyo kai da sallama. 

  "Yauwa Babangida, dubamin wannan yarinyar ƙalau ta ke kuwa."

 Ya yi daidai da ɗan bugun da Balaraba ta kai mata. 

  Sai san nan ta ɗago ta dubeta kafin ta maida hankali ga wanda ya shigo, ba shiri ta yi jifa da wayar saman kujera  tana share hawayenta. 

  Shi dai yana tsaye ƙyam sanye da kayan aiki da alama dai bai jima da shigowa ba gidan, coat ɗin da neck tie kawai ya cire, daga shi sai rigar ciki fara ƙal da wandonsa blue black, sai silifas da ke ƙafarsa na maza. Hannunsa cikin aljihun wandon yana bin ta da kallo fuskar kamar mai fushi kamar mara fushin.

  Maimakon kukan film, sai Kurfi ta soma na tsoro. Ta kuma kasa ɗauke kai daga gareshi.

  "Kin maida mutane wasu shashashai, faɗamin me ya sanyaki kuka haka? Shiyasa na tsani wannan kwamfutar baturen. Ni nasan tunda ta iya ta sa ayi dariya to kuka za ta sa wataran, maza ki je ta jaza maki ciwo!"

 Hajja ke wannan sababin  tana mai buɗe murya iyakar ƙarfinta. Kurfi dai ba halin darawa, tashin hankalinta ya ƙara ninkuwa ganin ya tunkarota. 

   Ta miƙe tsaye ƙyam kamar soja a gaban uban gidansa. Ganin dagasken bai fasa ba ya sa ta arcewa a guje sai bayan Hajja. 

  "Hajja dukana zai yi wallahi."

 "Ke ni rufemin baki, ai gwara ya daka ɗin, mutum ya zauna ya yi ta sumbatu da na'urar bature, wataran sai ya haukata ki."

  Ita dai shiru ta yi, hannu ya kai ya ɗauki wayar ya nutsu ya na kallon abinda ta ke kallo har da ɗan tariyowa. Saurayi ne kwance cikin fararen kaya an toshe hanci da kunnen da auduga yayinda wata a gefensa tana kuka da buga ƙirjinsa alamun son ya tashi. Tsaki ya ja yana tunanin hukuncin da ya dace ta ɗauka kanta don shi fitinar Laila ma har mamaki ta ke ba shi, ga dai waya ta Mami ce ballantana ya ce zai tarwatsa. 

 Ita kuwa a kunne ta raɗawa Hajja.

  "Mijin Nandini ne fa ya mutu."

"Ƙaniyarki! Saura Nandiyo don ubanki!"

  Ganin da ƙarfi Hajja ta yi furucin ya sa Kurfi neman kukanta ta rasa, ɗif ka ke ji kamar ɗaukewar wutar lantarki. Sai bakinta da ta rufe da hannu. 

   "Hajja yarinyarnan anya bata da almatsutsai?"

 Ya tambaya iyakar gaskiyarsa domin shi yanzu abinta ma mamaki sosai ya ke ba shi. 

  Balaraba me za ta yi idan ba dariya ba, Hajja kanta sai da ta dara.

  "To wa ya sani Babangida? Nima dai na soma zargi. Kusan yanzu duk sadda za ta zo nan da wayar uwarta ta ke tafe. Nan za ta zauna ta yi ta kallo tana haukar dariya, yau dai Baturen  da alamu faɗa su kai ya sanyata tayashi kukan mutuwar Uwarsa."

 Ai kuwa Kurfi me za tai banda dariya, inaa! Ta bar batun ma tsoron Yaya Khalid, sai dai ga mamakinta shima dariyar ya ɗan yi. Su na kallon juna sai kuma ya harareta ya dakatar itama ganin haka ta yi fuska ta sunkuyar da kai.

  'Ai shi ne ma mai aljanun.' Ta faɗi a ranta. 

  Kamar dai zai mata faɗa yanda ya saba, sai bai yi ba har ya fice amman fa riƙe da wayar Mamin. Ganin ya tafi da wayar kuma sai tsoronta ya dawo sabo, dama Mami ta hanata amman ta ƙi hanuwa, har dai ta gaji ta kyale da fatan Allah Ya shiryamata ita. To yanzu kuwa idan ya haɗamata bomb a wajenta ai sai ta Allah. Baki ta turo.

  "Kedai Hajja kin jazamin, da kin yi shiru na gama kukana tsaf zan ba ki labarin abinda ma ya faru, yanzu za ki ja wannan mugun mijinnaki yasa Mamina ta daina ban wayarta."

  Baki sake Hajja ke kallonta kafin ta aikamata daƙuwa.

  "Ƙaniyarki nace kinji Laila? Ke wai da azumin ma ba za ki watsi da abinda zai shagalar da ke ya mantar da ke ambaton Allah ba? To ai kuwa zan ɗau mataki, bokon dai na baturen ma barinsa za ku yi! Ehe!"

 Jin haka ai da gudu ta faɗa jikinta ta hau ban haƙuri da lallami, ƙarshe ta zarce ga waƙe masoyinta Khalid wato kakansu. Nan kuma Hajja aka shiga darawa ana girgiza kai, ganin za ta ɗauko labarin da ya zama kamar karatu a wajen Kurfi (tarihin soyayyarsu da shi) yasa ta tattara nata ya nata ta gudu sashensu. 

  Tana zuwa ƙofar ta kasa ƙarasawa ta hau sanɗa. Daidai jikin ƙofar ta tsaya gami da ɗan kasa kunne, ba zato ya buɗe ƙofar aikuwa ta faɗa sai a ƙirjinsa, ya yi azamar tareta sai kuma ya saki. 

   "Ke, ni kike yiwa laɓe?"

 Ta girgiza kai idanun yay raurau.

  "Aa, kunnena nake sosawa."

Ya ɗan yamutsa idanunsa alamar rashin fahimta. Ganin za ta ɓatamasa lokaci ya sa shi haɗe girar sama da ta ƙasa.

 "Daga yau, zan miki kashedi na farko kuma ya kasance na ƙarshe, kar ki kuskura na ƙara ganin ki da waya kina kalle-kallen banza da wofi! Ba iyakar waya ba, hatta a channels kar ki yarda na cafkeki don wallahi sai jikinki ya gayamaki. Daƙiƙiyar wofi kawai!"

  Daga haka ya wuce, ta bishi da kallo kafin ta dafe ƙirji ta sauke ajiyar zuciya. Can kuma ta bi bayan da harara ta ja tsaki ta faɗa falon. 

 Mami ta tarar zaune, aikuwa nan ɗinma faɗa sosai ta yi mata, ganin ran Mami a ɓace yasa ta hau bata haƙuri don ko kusa a yanayinta bata ƙaunar ta ɓata ranta. Allah Ya taimaketa ta huce san nan itama ta samu nutsuwa. 

 ***

 Azumi yana da sha biyar Baba Mudassir da iyalinsa sai kuwa Batul da Aliyu daga ɓangaren Daddy suka tafi zuwa Umrah. A gidan cikin iko na Allah babu yaron da bai taɓa sauke farali ba,  Kurfi ta yi ƙemene ta ƙi binsu koda Baba Mudassir ya nemi hakan wajen Abba. Na farko bata ƙaunar nisa da Mami a wannan yanayin sai abu na biyu ta tabbatar ba daɗin zuwan za ta ji ba sakamakon tawagar ta su Aliyu ce da Hafsat. Toh dai a ƙarshe Baba Mudassir ya yanke sai wata shekarar sai su je har Zeenat. Wannan ya fi komai yiwa Kurfi daɗi. Haka azumi ya ci gaba da tafiya, tsakaninsu da Zeenat sai a waya. 

  A kwana a tashi har azumi ya kai kwanaki ashirin da tara, cikin ikon Allah kuma a daren aka yi sanarwar ganin watan Shawwal. Sallah ta kama ranar Litinin. Zo ka ga murna wajen jama'ar gari ciki kuwa har da Kurfi wacce ta ke ganin kamar ta koma tsinke, duk kayanta kawai yawo take yi cikinsu, acewarta. 

  Bata samu matsalar ɗinki ba don  kuwa  tun ma ana sallah sauran kwana biyu kala biyar daga cikin ɗinkunan sallarta suka shigo hannunta yayinda biyu ya rage wajen tela. Uku daga Abbanta, uku kuma Baba Hamza ne ya yi musu gaba ɗaya yaran gidan, sai kala ɗaya daga Adda Maijidda Maman Zeenat. Hatta da kitso da ƙunshi ta yi abinta tsaf. 

  Misalin ƙarfe takwas na dare, Kurfi na zaune a falo tare da su Mami su na hira don kuwa Abba ya hana Mami girkin sallah saboda yanayin jiki hakan yasa order kawai ta bada na snacks, shi aka kawo su na gani ita kuwa oganniyar tana yi tana jefa cincin a baki, Mami na buge hannun. 

   A haka suka tsinci mutum a kansu babu ko sallama. Gaba ɗaya suka zubamishi idanu. 

  "Ke ki je inji Alhaji." Aliyu ya faɗi yana kallon Kurfi, daga haka ya wuce abinsa. Ƙwafa Kurfi ta yi.

  "Wataran sai na ci mutuncin wannan banzan da bai..."

 "Yimin shiru, karki manta ibada kike yi. Barshi da halinsa, Allah Ya ganar da shi."

  Bata amsa ba bata kuma fasa ɓata rai ba, Mami ta saki fuska.

  "Ki je kika san alherin da ke kiranki? Tashi ki wuce kiran Alhaji. Laila wacce har yau babu majnun ɗin da ya ke iƙrari."

 Batasan sadda tayi dariya ba, hakanan Mami da Baba Asma'u. 

  "Kai Mami." Ta furta a shagwaɓance gami da ƙarasawa ta ɗan rungume kafaɗarta. Mami tana dariya ta ce.

  "Ai gaskiyane, ya dai kamata ki san me kike...ke maza wuce tafi kiran Alhaji ki dawo, kuma ki sa hijab."

 Ta mike tsaye tana duban jikinta, daga ita sai vest da zani. Ta ɗauki hijab ɗin Mami ta zura gami da ficewa a guje, tasan ba abinda Mamin ta tsana irin ta sanyamata kaya. A ganinta bai kyautu ta dunga sharing ɗin kaya tare da ita ba.

  Sai da gabanta ya faɗi kamar koyaushe idan ta tunkari sashen Hajiya. Ta dai daure ta karasa da sallama, kamar koyaushe ba wanda ya amsa, ta daurewa zuciyarta ta gaida Hajiya da yi mata barka da shan ruwa. Harara kawai ta banka mata, Allah Ya taimaketa sai ga Alhajin ya fito. Ya dubeta fuska a washe.

   "Aa, Laila ta Majnun, sai da aka gama jan aji za'a zo?"

 Ta yi dariya.

 "Ka yi hakuri Daddy."

Ya amsa da to kafin ya bata umarnin ta biyoshi. Ta kuwa miƙe suka nufi sashensa. A falon ta ga ledoji kashi-kashi, ya ɗauki wata ƙatuwa ya miƙo mata. 

  "Ga takalmi da jaka keda ƴar uwarki, a cikamin jakar taf da kuɗin barka da sallah. Amma kar ki karɓi na Majnun ɗinki."

  Suka tuntsire da dariya, ta hau godiya sosai, ya sanyata buɗe takalmin ta gwada. Golden ne mai tudu ƙirar kamfanin Vine. Ya yi kyau sosai, ga ƙunshin ƙafarta da ya ƙara haskashi. Ta soma gwada taku ɗas-ɗas Daddy na dariya. A haka gogan ya yi sallama, jin muryarsa ya sa ta saurin dakatawa gami da ƙoƙarin cirewa. Aikuwa ta tafi luu za ta faɗi ya riƙeta. 

  "Hankali."

 Faɗin Daddy, shi kuwa ya tureta gami da narkamata harara. 

  "Ƴar ƙauye kawai, Daddy babu ta yanda za'a yi ta iya tafiya da wannan abin."

  Ya faɗi yana ƙokarin zuwa ya zauna saman kujera. Daddy na dariyar yanda Kurfi ke harararsa ta baya ya amsa.

  "Bari maidamin ɗiya ƴar ƙauye, wa ya faɗamaka ba za ta iya ba? Yarinyar da tun tana da shekaru bakwai ta ke son saka takalmin manya masu tsini. Kaima ai ka sha siyamata."

  Jin inda Daddy ya koma ne ya sanyashi yin gum saboda gudun raini daga gareta, dagasken ya sha siyomata ya zauna gaban Mami yana gwadamata. Ita kuwa ta ma manta, jin haka ya sa ta hau dariya ciki-ciki, ya kuwa watsamata harara ta basar itama ta tamke fuska. Murmushi kawai Daddy ke yi sa'ilin da ya ke lura da duk abinda su ke yi. 

   "Ga wannan, a ba yara barka da sallah." Ya miƙa mata envelope. Tasa hannu biyu ta karɓa, kyauta ko ya yake daɗi gareshi. Ta tattara ta maida kwalinsu ta zura a leda. Godiya ta ƙara yiwa Daddy da addu'ar ƙarin buɗi san nan ta miƙe ta fice. 

  Bata bi ta sashen  Hajiya ba ta fice ta ƙofar fita daga sashen Daddy. 

   Dubu ashirin ta gani a envelope na ƴan ɗari ɗari sababbi, ta kuwa ƙara akan nata. Su Abba sun yaba kwarai da kyautar Daddy duk kuwa da cewar duk shekara yana  yiwa kowannensu ƴanmatan gidan haka, amman yaba kyauta aka ce tukwuici don haka suka yi mishi kyakkyawar addu'a. 

   ***

 Washegari tun da suka tashi da Asuba basu koma bacci ba, gyaran ko'ina suka shiga yi kafin ƙarfe bakwai sun kammala har sun sanya turaren wuta. Kurfi a ɗokance ta faɗa wanka. Bayan ta fito ta shirya tsaf cikin farar shadda da akaiwa aiki da baƙin zare, ta shafa hoda da kwalli sai man leɓe. Ko'ina ta feshe da turare san nan ta dauki hijab ɗinta shima fari sol ta sanya. Nan da nan ta fito a fulaninta sak, ta ɗauki selfie har kala uku san nan ta kashe wayar ta adana. Mami ta ƙwanƙwasa ta bata umarnin fitowa da sauri, itama a gaggauce ta fitan. 

   Mami abaya ta sanya mai kyau, an yiwa Abayar aiki da golden zare, ta yi kyau sosai, cikinta ya fito ɗas. Ta ƙarasa ta rungume Mami.

  "Mamina kin yi kyau sosai."

 Ta ɗagota tana ƙaremata kallo ita ɗinma da murmushi saman fuskarta ta amsa.

  "Kema kin yi kyau ƴar Mami da Abbanta. Oya muje yanzu dai mu ake jira."

  Sai san nan ta tuna da dardumarta, ta koma a guje ta ɗauko bayan ta ƙara fesamishi turare. San nan ta bi sahun Mami bayan ta rufe falon da muƙulli.

   A farfajiyar gidan ta iske su Mami, masallacin kusa da su ne hakan yasa suka rankaya gaba ɗaya da ƴan gidan don samun lada da kuma koyi da sunna. 

  Tana kusa da Maminta da su Munira don ba ta ko tunkari inda su Hafsat suke ba gudun kallon banza. Su na tare da su Mama Zahida da Hajiya tare da su Aliyu. 

   Sai a dawowarsu daga idi ne ta hangi Yaya Khalid. Ƙasa-ƙasa ta ce.

  "Mamina, anya ɗan can naki ba bleaching yake ba."

  Mami cikin rashin fahimta ta amsa da wa?

  Kurfi ta ɓoye dariyarta ta yi mata nuni da Khalid wanda ya sha farar shadda fuskarsa ta ƙara haskawa da sheƙi don kuwa ya rage sumarsa ya kuma sha gyaran fuska.

   Guntun tsaki Mamin ta ja, Munira da ke gefensu ta hau dariya don ta ji. 

  "Sai na faɗamasa."

  Ai sai hankalinta ya tashi ta hau ba ta haƙuri. Mamin dai murmushi kawai ta yi ta girgiza kai.

  "Karki ɓarar da ladanki wurin cin naman ɗan uwanki musamman a lokacinnan." Ta amsa da to gami da yin istigfari.

  A can gefe Hajiya ta ja tsaki.

 "Waɗannan mutanen da alama gulmarmu suke yi."

 Mama Zahida ta kalleta kafin ta kai kallonta ga inda su ke kallo. Taɓe baki Mama Zahida tayi.

  "Ke kuwa ai ba ma sai kin faɗa ba, abinda halinsu ne sun saba? Ita ai yanzu uwar ki lura wani shegen girman kai take ji da shi, yaushe rabon da ta zo sashenmu ta gaishemu yanda ta saba?"

  Ƙwafa Hajiya ta yi.

  "Barni da ƴar banza, ni wallahi ban ƙi ta mutu a wajen haihuwarnan ba. Ke na tsaneta yanda ba kya tsammani."

 Dariya Mama Zahida ta sanya.

 "Ni kuwa bana fatan ta mutu, na fi ƙaunar baƙin ciki ya ƙasheta wallahi, so nake itama a yi mata kishiya ta ji yanda ake ji. Idan ta mutu to me akai?"

  Shiru ya ɗan biyo bayan nazarin da Hajiya ke yi, can kuma ta yi ƙasa-ƙasa da murya.

  "Kuma fa da gaskiyarki, kishiya ita ce daidai da wannan matar. Ya kike ganin za'ayi? Ga Balarabe an riga da an gama da shi, bana jin zai so ƙara aure."

  Mama Zahida ta ɗan yi shiru, can kuma ta saki dariya. 

  "Haba Hajiya, wannan fa mai sauƙi ne, ki saki aljihu kawai, ni nasan yanda za'ayi, na kuma dan da wacce zamu haɗashi."

  Hajiya ta murmusa.

"Shikenan, bari dai a kammala shagulgulan sallah mu gani."

  Sukai dariya hankalinsu kwance, Aliyu da ke a bayansu kusan ya fisu murna da abinda su ke ƙullawa, ko ba komai wannan ma na daga hanyar da zai gasawa Kurfi aya a hannu. Har yanzu bai manta marin da ya sha sanadinta ba, ya kuma rantse sai ya ɗauki fansa.

  ***

 Biyu ga sallah suka ci kwalliya sosai suka fita ziyartar ƴan uwan Mami, a gidan su Tasleem sai da Kurfi ta kwana biyu.

   Da yammaci suka ci kwalliya fiye da wacce su ke a baya. Kurfi ta haɗe cikin pink lace mai adon green sai kuwa duwatsu. Ta yi kyau sosai, ta fente fuskarta da kwalliya ta fito tamkar wata Amarya. To hakanan a ɓangaren Tasleem, itama adon kece raini ta yi da lace ɗinta ruwan madara da ratsin dark brown. Itama ta fito ɗas da ita. 

  Suka dubi kwalliyar juna su na murmushi, ko ba'a faɗa ba sun san dai sun yi kyau tsaf. Daga haka sukai zaman jiran isowar Mujahid saurayin Tasleem da zai fita da su. 

    Tasleem ta ƙara ciro waya ta danna mishi kira. Bayan sun kammala wayar ta dubi Kurfi su kai dariya.

  "Allah Ya shiryemu."

 "Uhm, ameen ke dai, ya ce ya kusa."

 Gyaɗa kai Kurfi ta yi ta na mai ci gaba da ɗaukar hotunanta a waya. 

 "Ni kuwa kinsan me ke ban mamaki da ƴan gidanku?"

  Ba tare da ta maida hankali ba sosai  ta bata amsa.

 "Sai kin faɗa."

     "Wallahi ba wanda zai ce kakanku ya taɓa riƙe wani muƙami na shugabancin ƙasa a baya, kinga dai nasan komai ya ja baya sosai ba wai kamar yadda Mami ke ɗan labarta abinda Kakanku ya mallaka a baya ba, amman wallahi rayuwarku so simple na gani, ba ku wani ɗauketa da zafi ba. Ke ni ba ma wannan ba, wallahi kun samu kyakkyawan tarbiyya ta yadda ba'a sangartaku ba da kuɗi. Ba'a ɓata ku ba, da wasu ne fa adaidaitar ma ba hawanta zasu yi ba."

  Kurfi da tuni ta maida hankali kanta, ta yi dariya.

  "Ba kece farkon faɗar haka ba, kuma ma kina mantawa shugabannin baya basu fiye satar da na yanzu ke yi a gwamnati ba, banda haka ma Hajja fa ta taɓa faɗamin sai da suka sha gwagwarmayar rayuwa bayan saukar kakanmu daga karagar mulki, shi mutum ne mai kyauta da bai yarda makwaftansa da bayin Allah su kwana da yunwa ba alhalin shi ya na ƙoshe. Daidai gwargwado yana taimako ga wanda ya zo da wanda ma bai zo ba amman ya ke da buƙata. Kamar yanda ya gina masallatai a ƙauyuka da dama hakanan ya gina rijiya da makarantun islamiyya. Hakanan yana da kiyayewa da tsoron cin haram a cikin halal, wannan ya ƙara sanyawa sam ba ya son cin kuɗin gwamnati. Kinga da a wannan ƙarnin ne ba abinda za'a duba, ba wanda ya damu da hakan. To kinga kuwa dole komai ya ja baya, san nan kuɗaɗen da ake biyansa bayan saukarsa nan ma kuma sai ya zama ba wani albarka ya ke mishi ba sosai. Alhamdulilah tunda dai ance ya mutu ba bashin ƙwandala a kansa, hakanan asusunsa na banki bai bar abinda ya haura miliyan ba koda dai kuɗin da, da kuma na yanzu akwai bambanci. Ke da za ki ji faɗi tashin da suka shiga kafin Allah Ya ƙara ɗaukaka su za ki ƙara fahimtar rayuwar ba komai bace. Yau kana da shi sai kiga na ƙasan ka ya zo ya fi ka. Sai dai idan an ce don suna toh akwai kam, kuma Alhamdulillah kamar yanda kika ce har da tarbiyyar. Tunda gashinan waya sai an mula ake bamu."

  Dariya sukai don wannan dai da Yaya Khalid take. Tasleem ta ƙara girmama zuri'ar Khalid Kurfi. 

  "Banda ma kina koyamin satar hanya ai da ba haka ba, tuni Yaya Khalid zai dunga min kallon ustaziya."

  Tasleem ta kai mata duka a baya tana dariya.

  "Dama kina da ra'ayi."

 Murmushi kawai Kurfi ta yi. Ba jimawa wayar Tasleem ya yi kara, Mujahid ne, sanarmata ya yi cewar yana can bakin ƙayin kamar yanda ta buƙata, kada ya ƙarasa gidan. Ta amsa da to san nan suka ƙara gyarawa suka fice. Anti Rumaisa ta fita zuwa gidansu taron dangi, Mamin Kurfi ma na can, suma ance su je amman sun ce zasu ɗan leƙa wani wuri sannan. 

  HondaCrv ce baka wuluk mai tinted glass. Banda shima Mujahid ɗin da ya sauke gilas da ba ganeshi zasu yi ba. Gaban Kurfi ya faɗi, ta dubi Tasleem.

  "Kai, nikam wallahi bana son shiga mota irin haka na baƙon fuska."

  Tasleem ta sauke ajiyar zuciya.

  "Ki ke tsoro ko nake yi? Amman karki damu nasan Mujahid farin sani, bai da wannan ɗabi'un banzan na samari. Kuma ke banda ma abinki hakan bai fi ba, kika san da wa za mu iya haɗuwa a hanya?"

  Jin haka sai kuma ta jinjina kai. 

  "Kuma fa hakane." 

 Daga nan suka ƙarasa, Tasleem na gaban mota ita kuwa Kurfi na baya ta ƙame, bayan sun gaisa ta shiga danne-dannenta a waya, sama-sama ta ke jin hirarsu. 

  Har suka isa shahararren park ɗin da ya yi suna ƙwarai a faɗin garin ba ta sanya musu baki ba. Wuri ne na ƴan gayu manya da matasa har ma da yara kasancewar akwai ɓangare na kayan wasanni da kuma na kayan ƙwalam hakanan wajen ƙwamin wanka, ɗakin taro da sauransu. 

   Suka jera su uku, tafiya suke tamkar ba sa so har suka isa ga wani lambu mai shegen kyau wanda aka ƙawata da furanni kala-kala akaiwa furannin shapes na love da kuma sunan park ɗin a grasscarpet. Wajen sanyi babu hayaniya sam, kasancewar sallah, ya ɗan samu cikowa kaɗan. Ƴanmata da samarinsu a kujeru mabambanta, wani ɓangaren kuwa magidanta ne da iyalansu sun haɗa picnic. Sai abun ya haɗu da sanyin gari da ɗan hadari-hadari ya bada yanayi mai kyau da daɗi da ke taimakawa wajen wanke zuƙatan kowane ɗan adam da ke wurin ciki kuwa har da Ƙurfi wacce ke jin kamar yau ne sallarta saboda wata irin nishaɗi da ta ke ji a ranta. Ko zama ba ta yi ba ta dubesu fuska a sake. 

 "Ina zuwa." Daga haka ta gyara zaman baƙin gilashinta ta fice cikin tafiyarta mai salon burgewa. Haka har ta fita gaba ɗaya ta nufi ɓangaren siye da siyarwa. 

   Ya haɗe cikin shadda blue black ɗinkin riga iyaka gwuiwa sai kuwa baƙar hula a kansa. Baƙin gilashin idanunsa sun taimaka wajen ƙara haska shi inda ya ana tsaye a tsakiyar park ɗin yana neman Dawud a waya, so ya ke ya ji ta ɓangaren da suke gudanar da taronnasu na tsoffin ɗaliban makaranta (Reunion) sai dai layin ba ya tafiya hakan yasa ya ci gaba da kutsawa ciki rai a haɗe ganin irin yanda ake binshi da kallo, abinda ya tsana kenan a rayuwa, wannan  ma na daga cikin dalilan da ya ke yiwa matan yanzu kallon basu isa ba. 

  A can kuwa, Kurfi ice-cream ta siyamusu san nan ta fito riƙe da ledar don komawa wurin su Tasleem. Kanta na ƙasa tana gyara zaman jakarta, shi kuwa ya taho da zummar shiga domin an ce ta cikin wurin ne ake hawa lift a ɓulla inda zai sada mutum da hall din. 

   Kasancewar kallo ba ya daga cikin sabgarsa, hakan yasa bai lura da ita ba, ya nufo dab da ita ne wayarsa ta yi ƙara, a garin ya kai duba ga wayar ya bangaje ta. Itama ba ta lura da tahowarsa ba har sai da hakan ta faru ledar ice cream ɗin ta faɗi. Wani guntun tsaki ta ja a daidai lokacin da ya ke furta.

  "Ya Salam, i'm so..."

 Ɗagowar da ta yi yasa sauran zancen maƙalewa a fatar bakinta. Tuni ta cire gilashin fuskarta tana dubansa, sai kuma ta yi saurin durƙusawa ta kwashe ta mayar leda. Toh shi ɗinma bai nemi ya tankamata ba a wurin, don haka ya kewayeta ya wuce ransa a ɓace. Ta ɗan bishi da kallo kafin ta dubi mutanen wurin, duk ido na kansu, sai ita ɗinma ta maze ta hanyar ci gaba da tafiyarta sai dai wannan karon da ɗan sauri-sauri har ta isa ga su Tasleem. 

  Ganinta ta taho a rikice ya sanya Tasleem neman ƴan mintuna wajen Mujahid sannan ta nufota. 

  "Yaya Khalid, wallahi yau zan ci gidanmu, ki rufan asiri ki zo mu bar wajennan." Jin haka kayan hanjin cikin Tasleem suka kaɗa. 

  Mujahid bai so tafiyarsu ba haka ya haƙura suka fito ya maidasu. 

   *** 

  Koda suka koma gida hankalinta bai kwanta ba musamman da Mami ta kirata ta wayar Anti Rumaisa ta nemi sanin laifin da ta  yiwa Khalid ya ke ta nemanta. Ƙarshe dai Mamin ta sanarmata cewar ta shirya ya sanya direbansu ya zo ɗaukarta. Hankalin Kurfi ya tashi, ta tsinewa Tasleem ya fi a ƙirga. Sai a san nan ne ma Anti Rumaisa ke jin abinda ya faru, ai kuwa ta yi salati ta ƙara da hailala, faɗa kuwa tamkar ta ari baki haka ta yi musu, duka ne kawai basu sha a hannunta ba, to dai itama Tasleem ɗin ta ce muddin mahaifinta ya shigo to fa a kunnensa. 

Da wannan Kurfi ta bi direbansu suka wuce, rana ta farko kenan da Abba ya kai hannu jikinta bayan Khalid ya faɗamasa, faɗar ma ba da niyya ba, Khalid ɗin ya rutsata a farfajiyar gidan ne Abban ya zo wucewa ya shiga tambaya. Anan ne har Abban ya mareta. Sosai ya buɗemata wuta, kallo kawai ta bi Khalid da shi cike da ɓacin rai kafin ta ja akwatinta ta ƙara gaba. 

   Dakyar ta samu iyayen suka bar fushi da ita, a ƙarshe suka yi mata nasiha mai ratsa jiki gami da nusar da ita gangancin da ke cikin bin saurayi a fita yawo, wannan ya sanyayamata jiki musamman da Mami ta bata labarin wata ƴar makwaftansu da aka lalatawa rayuwa sanadin hakan, nan ta gano cewa ba wayewa bace bin samari a fita yawo, ba kuma hanya ce mai ɓilewa ba. Daga nan ta ɗaukarwa iyayenta alƙawarin ba za ta ƙara ba. 

  Shi kuwa Khalid ta kwan biyu ana fushi da shi kafin ta manta komai ta watsar.

   Sai bayan sallah da sati biyu san nan Zeenat ta dawo daga Kaduna suka ci gaba da zuwa Islamiyya da kuma zaman jiran result. Alhamdulillah dai sun samu Jamb ɗinsu ta yi kyau yanda ya kamata. 

  ***

 A kwana a tashi, cikin Mami na ƙara girma, yayinda shaƙuwa ke ƙara shiga tsakaninta da ɗiyarta, kusan ma fiye da baya tunda yanzun islamiyya kawai suke zuwa banda boko. 

   Dr Arfat ta ba Mami shawarar yawan motsa jiki hakan yasa duk bayan sallar isha'i su ke ɗan trekking ita da ƴan rakiyarta, wato Zeeɓat da Kurfi, wataran har su Munira sukan bi su idan sun so yawo. 

   Yau dai a ƴan tafiyar daga Mami sai Kurfi, Zeenat na fama da mura hakan yasa Mami ta hanata fita ta ce ta zauna gida ta huta. 

   Sun fito farfajiyar gidan sukai kiciɓus da shi yana tsaye jikin mota sanye da tshirt maroon da wanda dark. Waya yake, don haka Kurfi ta soma roƙon Allah a ƙasan ranta don su samu su wuce ba tare da ya tanka musu ba. Addu'arta bata ci ba don kuwa katse kiran ya yi ya nufo inda suke. Bayan ya gaisa da Mami, itama Kurfi ta gaisheshi. Bai ko amsa ba yaƙe tambayar Mami ina zuwa? 

  Da murmushi ta amsa.

 "Nan zamu ɗan zagaya na motsa jiki."

 Ya dubeta, duk ta bi ta rame sai tulun ciki, kawai sai ta ba shi tausayi.

  "Muje na muku rakiya."

 "Ai da ka barshi, kada mu katse maka hanzari, ba nisa ma zamu yi ba saboda garin akwai hadari."

 Murmushi  ya yi.

 "Ba komai, muje kawai."

 Daga nan suka jera suka fita daga gidan. Kurfi ji take kamar ta juya ta koma, akan me zai bi su? Tasan kawai don ya katsemusu hira ne ya kuma katse nishaɗinta, don ko ba komai gari ana iska mai daɗi banda alamun hadari da ya soma bayyana don kuwa ana ta walƙiya.

   Suna ta hira da Mami ita dai nata kunne har suka iso kusa da wani shago. Dama ta ƙullo ɗan chanjinta don akwai wani biskit da suke siya mai shegen daɗi. Ta dubi Mami.

  "Mamina zan siyo abu yanzu zan biyoku."

 Suka dubeta.

 "Yi sauri to." Cewar Mami. 

 Ai kuwa da saurinta ta nufi shagon.

Mami dake bin ta da ido tayi murmushi.

  "Khalid."

 "Naam."

 "Wata ƴar alfarma nake son ka yimin."

 Jin haka ya sanyashi nutsuwa, suna tafe yana dubanta.

 "Kamar ta me Mami?"

 "Amanar Laila."

 Sai da ya ji faɗuwar gaba, ya ɗan girgiza kai na rashin fahimta. 

  "Banganeba Mami."

 Ta ji idanunta sun cika da ƙwalla.

  "Bansani ba, ban san me ƙaddara ta ɓoye a lamarina ba, ban kuma san inda zan tsaya ba. Kawai dai ina ji a jikina mafarkin da nake mai yiwuwa shi zai tabbata. Roƙona ɗaya shi ne, ka rikemin amanar Laila, bansan me zai faru da rayuwarta a bayana ba, nidai nasan komai MUƘADDARI ne daga Allah. Ka ɗauketa tamkar ciki ɗaya ku ka fito Khalid, ba ni da ɗa namiji, amman kai ina maka kallon ɗana. Ina kyautata zato a kanka. Na tabbatar koda duniya zasu Laila, kai ba za ka juyamata baya ba. Ka riƙemin ita irin riƙon da za ka yiwa ƙanwarka Munira da kuma Ƙaninka Aliyu. Kana ƙokari wajen tsawatar mata akan duk abinda ka ga ta yi ba daidai ba, nasan ko babu raina ba za ka fasa abinds ka saba yi ba."

  Idanunsa suka kaɗa, ya tsinci kansa cikin wani irin yanayi, mutuwar Sumayya ce ta faɗo a ransa, ya ji tamkar maganganun Mami sallama ce ta bankwana ta ke yi gareshi itama. 

  "Mami noo, please ki bar irin wannan maganar, wallahi ji nake kamar kina bankwana da duniyar ne. Ina jin kamar zamu kwanta mu farka babu ke a duniyar. Mami Laila ƙanwata ce, ina ƙaunarta domin Allah kuma na yi alƙawari gareki ba zan taɓa bari wani ya cutar da ita ba."

Mami ta share hawayenta sai ta sanya murmushi mai haɗe da ƴar dariyar farin ciki. Hannunsa ta riko.

 "Na gode sosai ɗana, Allah Ya yi maka albarka. Kar ka damu, dole ne ga kowane *ƊAN ADAM* ya dunga tunawa da mutuwa. Ta ya zan mutu ban ga aurenka ba, ban kuma ga na Lailata ba? In sha Allah burina zai cika a kan idanuna."

  Kunyar maganarta ya sanyashi sunkuyar da kai yana murmushi.

  "Oh ni, Allah Ya shiryamin Laila."

 Faɗin haka ya sanyashi ɗaga kai yana kallon inda Kurfi take.

   Tana tafe tana ƙirga chanjinta ga ledarta baƙa cike da biskit. Ko kallon gabanta ba ta yi sosai. Sai ta ba shi dariya ya murmusa har zuciyarsa. 

   Sai da Mami ta kira sunanta san nan ta ɗago kanta, ita sam ta mance tare suke da mugun, sai da ta gan shi ta tuna. Ba shiri ta maida chanjin cikin leda ta hau takowa da ɗan saurinta yayinda iska ke ƙokarin yayemata gyalenta. Ai kuwa ba ta yi aune ba gyalen ya yi gefe ga kan babu ko ɗankwali. 

  Takaici ya kama Yaya Khalid, gefe ga wasu dandazon samari sai karemata kallo suke, ganin ɗaya a cikinsu na shirin tashi ya miƙamata gyalen, ya sanyashi saurin zuwa ya kama gyalen. Miƙa mata ya yi a fusace. Ta karɓa jiki na rawa ta rufe kan. 

  "Ban hanaki yawo ba ɗankwali ba?"

 Ya faɗi ƙasa-ƙasa. Ta dubi ƙwayar idanunsa, ganinsu a rine ya sanyata ɗauke nata da sauri ta rufe kan. Suka jera har inda Mami ke tsaye tana kallonsu, ta kalli wancan da ta kalli wannan haka ta dun ga yi har suka ƙaraso. 

   Murmushi tayi.

  "Ƙanwartaka ba ta jin magana sai addu'a ai."

 Sai san nan ya murmusa bai ce uffan ba, a haka har suka isa gida. Hira sai dai tsakanin Mami da Yaya Khalid. Kafin su ƙarasa kuwa an soma yayyafi, Allah Ya taimakesu sai da suka shiga har ɓangarensu san nan aka tsuge.

   ***

 Mami na shiga watan haihuwarta ta bar zuwa kowane sabga ta dangi ta  bar wa su Hajiya, koyaushe tana gida. 

  Ranar alhamis Mami na saman darduma tana sallah a falo, tare da Kurfi. Kurfin na zaune ta tankwashe ƙafafuwa riƙe da wayarta tana kallon wani indian series a youtube da ya wuceta bata samu gani ba a tashar Starlife, a gefenta wani haɗaɗɗen cincin ne da Anti Bara'atu ta aikowa Mamin, tana yi tana ci. Mami har ta gaji da ƙorafin kallon da ta sabarwa kanta da shi tun bayan kammala jarabawarsu. 

  "Tashi Laila ki rakani sashen Hajja."

 Ba musu kuwa ta miƙe ta tsaida kallon.

  "To Mamina, bari na maida wayarnan kada wancan ɗan gaban goshinnaki ya gani ya ƙwace."

  Mami ta murmusa maimakon faɗan da ta saba yi idan ta kushe Yaya Khalid.

  "Sai na faɗamasa kuwa."

  Ta zura ɗan ƙaramin hijab ɗinta iyaka kafaɗa a saman doguwar rigar atamfa da ke jikinta, ta ƙarasa ga Mamin tana faɗin ta yi haƙuri ta bari. 

  "Anƙi haƙurin."

 Ta marairaice gami da kai kunne ga saitin cikin Mami.

  "Lil, kana jin Maminmu ko? Ka ce ta yi haƙuri."

  Mamin ta tureta tana dariya itama ta shiga tayata. 

     Suka jera Mami na riƙe da hannunta su na tafe su na hira tamkar basu son tafiyar. 

  "Laila ta majnun, yanzu ke ba kya fatan ki yi aure sai karatun dai?"

   Kurfi ta narkar da fuska.

 "Eh mana Mamina, kinga ai ba wanda ma nake kulawa yanzu, ni ko wancan Kamal ɗin na rage amsar wayarsa, shima abinda yasa muke tare sabods ya cemin zai barni na ƙarasa karatu. Kuma shi yanzu ba gaggawa  ba ya ke."

   Mami ta ɗan taɓe baki tana murmushi.

  "Kuma da yake an ce miki lallai shi ne mijinnaki ko?"

 Jin haka ta ɗan dubi Mamin sai kuma kunyarta a karon farko ta kamata, dole ta sunkuyar da kai.

  Murmushi Mamin ta ci gaba da yi kafin ta dungure kanta.

  "Ja'ira, wata yau kuma ni kike kunya?"

  Dariya kawai ta yi. Ya yi daidai da tahowar Aliyu, fuska a ɗaure ya ƙaraso kamar zai bangaje Mami ya wuce. Cike da ɓacin rai Ƙurfi ta ja tsaki.

  "Banza kawai marar hankali."

 Mami ta girgizamata kai.

  "Ban hanaki ba? Karki ƙara! Aliyu jininki ne babu yanda za ki yi."

  "Wai Mami meyasa ke komai ki ce haƙuri, haƙuri, cin kashin da suke ya yi yawa. Daga ke har Abba bansan wani kalar zuciya ba gareku  da ba kwa tuna sharri sai alheri."

  Tana maganar a fusace, Mami ta juya suka sauya hanya zuwa garden ganin Kurfi har ta soma hawayen baƙin ciki. Allah Ya taimaka ba kowa, don haka suka zauna saman ɗaya daga kujerun wajen masu zaman mutum bibbiyu har zuwa uku ma. 

  Shiru sukai ita tana hawayen yayin da ita kuwa uwar ta yi shiru kawai tana kallonta tana saƙa abubuwa da dama a ƙasan ranta. Can kua sai ta juyar da kanta ta goge kwallar da ta cikamata idanu gudun kada ta tashi hankalin ɗiyarta. Kafin a hankali ta kamo hannunta.

  "Wai Laila yaushe ki ka ƙara zama raguwa?"

 Ta hau girgiza kai.

 "Ba haka bane Mamina, bana son gaba, bana son rayuwa ayita yinta ana gaba da juna ne. Ƴan uwana ne, amman ba su ƙaunarmu, komai ina lura da shi ina dannewa ne ta hanyar kauda kai. Ba fa don bana damuwa sosai bane, da shi nake kwana nake tashi. Mamina ina son ƴan uwana, ina son ganin kanmu a haɗe ana zumunci, sai dai ni bansan dalilinsu na wannan tsanar ba, ke kuma kin ƙi faɗamin."

     Ta ɗan rungumota zuwa jikinta, suka ɗan ci sakanni a haka kafin ta miƙar da kanta su dubi juna. 

  "Kinsan me? Ban taɓa sanin ɗiyata tana da wannan hangen nesan da tunani ba kamar haka. Kullum kallon yarinya nake maki, ashe bansani ba, a bayan wannan yarintar akwai ɓoyayyar mace mai tunani da hankali wadda ni bansani ba."

  Murmushi Kurfi ta yi don haƙiƙa ta ji daɗin maganganun Mami, hakanan tunawa da yanayinta na rashin lafiya ya sa ta zaɓi ta nuna komai ya wuce a fuska tunda hakan ta ƙe so. Itama Mamin ganin haka sai ta ji daɗi, ta ci gaba da magana a nutse.

  "Alhamdulillah, ko iyakar haka na sani na kuma gani, na godewa Allah. Ni nasan ba za ki karaya da wuri ba koda kuwa ke kaɗai aka bari da wannan yaƙin."

  Cikin rashin fahimta Kurfin ke kallonta, ita sam bata gane inda maganar ta dosa ba.

 "Eh Laila, kimin wani ɗan alƙawari."

 Jin haka Kurfi ta gyara zama. 

 "Alƙawarin me?"

"Duk wuya duk tsanani ba za ki  sauka daga kyakkyawar turba na tarbiyya da muka ɗoraki a kai ba, hakazalika za ki yi imani da ƙaddara mai kyau da akasinta kamar yanda addini ya wajabta a kan kowane musulmi."

   Ta numfasa kafin ta ɗora.

 "Laila kwanaki su na ƙara tafiya, daga sati zuwa watanni sai ki ji shekaru, daga haka kuma a wayi gari bamu raye. Misali nake maki ba don na tashi hankalinki ba."

 Mami ta furta tana mai kamo yatsunta ganin ta soma shiga ruɗu

  "Mutuwa dole ce, tunasarwa a kanta shima dole ne. Tana ƙara imani a zuƙatanmu, ko bamu mutu yau ba, gobe za'a iya wayar gari ki mutu ki barni, ko kuma na mutu na barki. Sai dai kawai mu ƴan adam muna da burika da yawa a rayuwa. A cikin nawa har na ga aurenki. Ki yi haƙuri da rayuwa, ki rage wannan saka abu a ran. Komai lokaci ne, duk runtsi duk wuya kar ki zama kamar su, ki fita daban, duk abinda zasu yi miki ya zamana kin maidashi ba komai ba. Ki daure ki yi ta addu'ar komai ya gyaru ayi zumunci ba tare da wata sa in sa ba. Da ace ni da ƴan uwana bamu zama masu kauda kai ba, da kuma ace a ƴan uwan Hajiya Saudatu babu waɗanda suka fahimcemu ba, to da abinda zai afku zai fi haka zafi. Addu'a ce ke zaunar da ni a gidannan, Allah Ya ƙaddara sai na haifeki, kuma ina fatan na haifi na cikina ma."

   Ba nan Mami ta tsaya ba, haka ta ci gaba da yi mata nasiha sosai game da rayuwa da kuma nusar da ita ladanda ke cikin mai zumunci da ƙoƙarin gyarashi a yayinda ya nemi rugujewa da kuma azabar da Allah Ya tanadar ga mai yanketa.

 "Ko mu iyayenkimuna raye, ko bama raye, Laila kar ki bari ki aikata abinda zumuncinnan zai rabu. Komai da za ki gani ki ƙara haƙuri karki yanke hukuncin da zai sa ki yi nadamarsa a gaba. Nasan maganganuna su a shigarki, nasan ba za ki watsan ƙasa a ido ba."

  Kurfi dai murmushi ta ke tana gyaɗa kai a ƙoƙarinta na danne kukanta. Kalaman Mamin su na tsumata, jikinta ya yi sanyi yainda ƙirjinta ke bugawa da ƙarfi. 

  Mami ta sa mata albarka kafin daga bisani su miƙe su ƙarasa tafiyarsu. 

  Hajja ta ji daɗin ganin surukarta ta mai yawan biyayya da kyautatawa gareta, sun taɓa hira kafin su miƙe. Abinda ya ba Laila mamaki har sashen su Mama Zahida da Hajiya suka shiga, a cewar Mami tunda zasu yi tafiya ƙauyen Ƙurfi  ta'aziyar wata rasuwa, ya kamata ta shiga su gaisa. To ba dai wani tarbar arziki su ka samu ba, gwara daga Mama Zahida ta ɗan ɓoye nata kishin. Ummi (Raliya) kuwa lafiya lau suka gaisa domin daman bata da matsala. Kurfi dai ba ta yi mitar meyasa suka je ba don kuwa nasihar Mamin ta shigeta. 

Washegari cikin ikon Allah kuma naƙuda ta kama Mami. Kurfi na falo su na kallon Zee World su ka ji Mami na salati, daman tun safe ta ke yamutse-yamutsen fuska amman ta ce lafiyarta ƙalau. Ganin yanda gaba ɗaya ta rikice lokaci guda tana salati hankalinsu ya tashi. Ita batasan ma sadda ta soma kuka ba, Zeenat ce ta yi hanzarin fita ta sanar da direba ya matso da mota, Allah Ya taimaka direban su Abba yana nan. 

  Suka ɗunguma har Baba Asmau sai asibiti bayan sun ɗauki akwatin da Mami ta haɗa na kayan Baby. A hanya ne Zeenat ta ari wayar direba ta sanar da Abba. Ya ce shi ɗinma gashinan ƙarasowa. 

   An shiga da Mami labour room, kusan awa ɗaya har Abba ya iso ba wani bayanin ta haihu, Abba ne ya samu shiga kasancewar asibitin private ne san nan kowace mai haihuwa ɗakinta daban. Can ya fito yana haɗa gumi, karasawa ya yi ya ɗan rungumi kafaɗar Kurfi wacce ke kuka kamar ranta zai fita, ta dubeshi.

  "Abba, Mamina fa?"

 A sanyaye ya dafa kanta.

 "Addu'a zamu ci gaba da.."

 Ƙarar kukan jariri ne ya katse tunaninsu, kowannensu ya warware idanu, sai kuma suka hau hamdala, Abba ya shiga. Daidai lokacin Daddy ya iso tare da Yaya Khalid da Baba Mudassir don har lokacin matan gidan basu kai da dawowa ba daga Kurfi. 

   Shiru-shiru Abba ya fito bai fito ba, Kurfi tana ji kamar ta yi tsuntsuwa ta ganta a ɗakin. Sai safa da marwa ta ke bata ko damu da idanun Baba Mudassir da Yaya Khalid ba, ita dai burinta ta yi tozali da Maminta. 

   Can sai ga Abba ya fito fuska fuskarsa jazur, da gani ba a hayyacinsa yake ba. Ya dubi ƴan uwansa kafin ya kai duba ga ɗiyarsa, a fili ya soma innalillahi wa inna ilaihir raaji'un! 

   "Abdulhamid meyafaru?"

 "Ta rasu, Sadiya ta rasu!"

Iyakar abinda kunnuwanta suka iya tsinta kenan kafin ta kurma ihu.

  "Mamina!!"

 Daga haka ta bazama ɗakin a guje, turus tayi hango mutum an lullubeshi da zani ga jaririya a gefe ana gogemata jiki. Jan ƙafa ta hau yi har ta karasa gareta, ta buɗe zanin a hankali, fuskar ta ƙara haske da kyau, tamkar ma tana murmushi. Kamar ta kira sunan ta buɗe idanu. 

   Hannu na rawa ta soma bugun gefen fuskar sannu-sannu.

  "Mamina, Mamina ki tashi mu tafi gida. Kinga bebinki, ki tashi ki ɗauketa ni bana so, ba zan karɓeta ba kamar yanda kike faɗa ina murna. Mamina wasa nake, bebi naki ne."

  Tana ta sumbatu ba tare da sanin ruwan hawaye na zuba a saman fuskarta ba. Ji ta yi an janyeta an rungume. Abba ne, ta ɗago tana dubansa a yayinda take nuni da Mami.

   "Haka mutuwar take? Abba kalli Mamina, ba bacci take yi ba?"

   Abba da ke hawaye ya ma kasa magana. Tun tana iya sanin me ta ke faɗi, har dai ta fita a hayyacinta. 

  ***

 A sannu-sannu ta soma buɗe idanunta, can Allah Ya taimaketa ta buɗesu gaba ɗaya. Kallon ɗakin ta shiga yi, babu kowa sai ita da ke kwance saman gadon asibiti an rufeta da bargo yayinda sanyin Ac ke ratsata. 

  Tiryan-tiryan komai da ya faru ya dawomata a kwakwalwa. Ai tuni ta yi cilli da bargon ta miƙe za ta fita a guje. Ta ci karo da marasa lafiya kashi-kashi ga duhun dare. Dr Arfat ce ta hangota ta nufota da sauri. Itama ta riƙe damtsenta.

  "Anti Arfat ina Mamina? Mafarki nayi Mamina ta rasu."

  Bata iya bata amsa ba sai da ta kammala aunata ta tabbatar komai lafiya san nan ta rubuta takardar sallama, batun kuɗi dama bill ake su na biya. Cike da tausayi Arfat ta ja hannunta suka nufi ofishinta. Nan ta zaunar da ita ta miƙamata ruwa, amman ina, wannan ba shi ne a gaban Kurfi ba don haka ta ture hannun ta miƙe.

  "Ina Mamina wai? Ki kaini wajenta."

 Ta yi maganar murya a ɗage, ganin dagaske ba sauraronta za ta yi ba, yasa ta tattara suka fice a motarta don tuni har an kai Mami makwancinta. A hankali Dr Arfat ta dunga yi mata nasiha gami da mata nuni cewa dukkansu zamu mutu su koma ga Allah.

   Koda suka isa ba kowa a farfajiyar gidan, a ɓangaren Mamin suka tarar da ƴan uwa da basu wuce gida ba a cike mazansu da matansu ana ƙara jajantawa da faɗin kyawawan ɗabi'un Mamin. Tan haka ta sulale saman gwuiwoyinta tana binsu da kallo kamar lokacin ta soma ganinsu. Sai kuma aka yo wurinta, wasu na kuka yayinda Anti Bara'atu  ta miƙar da ita ta rungume.

 Kawai sai ta saki kuka ƙaƙƙarfa.

  "Anti na zama marainiya! Na rasa Mamina, shi ke nan Mamina ta bar ni!"

   Sambatu sosai ta ke tana kuka da iyakar ƙarfinfa. Dakyar suka samu suka rarrasheta ta zauna saman kujera. Nasiha da ban baki suka shiga yi mata, ƙarshe ta bi umarninsu ta shiga ta ɗora alwala ta ɗauki Alkur'ani ta soma karanta Suratul Yasin san nan Mulk. Yi ta ke tana hawaye yana ta ɗiga saman Alkur'anin, ji ta ke babu wani abu a duniyar da ya yi mata saura. Ranar ba ta iya ta runtsa ba.

  ***

   BAYAN KWANA UKU

Ta zama kamar mutum-mutumi, *DUNIYA SABUWA* ta tsinci kanta mai wuyar sabo, kallon kowa a gidan take tamkar sababbin halittu. Jaririn Mami wanda tun zuwansa duniya bata ɗaukeshi ba, shi ta ƙurawa idanu a yanzun ma tana kallo. 

  Yana riƙe a hannun Anti Rumaisa yana bacci hankalinsa kwance. Ya sha kayan sanyi milk, da showel. Sai ka rantse ita ɗince (Kurfi) tana ƙarama tsabar kammaninsu. 

 Ta shagala wurin kallonsa ta ji an miƙomata shi. A hankali ta ɗaga kai ta dubeta, Anti Rumaisa ce, itama duk idanu a kumbure. 

  "Ƙarɓi ki riƙeshi Laila, ba shi da laifi ko kaɗan. Rai da mutuwa duk MUƘADDARI ne daga Allah, idan sa'i ya yi, dole a tafi."

  Sai ta ji kwalla sun kara cikamata idanu,  tana yiwa yaron kallo na silar da ta yi rashin Maminta. Ta tsaya dai tana kallonsa tana hawaye sai dai bata ko yi yunƙurin ta ɗaukeshi ba. Ganin ana matsamata dai ta ɗauka kawai ta hau girgiza kai ta miƙe kamar wacce aka tsikara tana kuka, jikinta har rawa yake ta fice a guje zuwa ɓangaren Mami. Dunƙulewa tayi saman gadon tana kuka sosai, ɗakin ta ke kallo tana ƙara ƙaremasa kallo. Shikenan wannan sabuwar duniyar da ta shiga babu Mami a ciki, babu ita. 

  Ashe haka waɗanda suka rasa mahaifiyarsu suke ji? Ciwo da ba zai taɓa warkewa ba. (Ina jajantawa duk wata ɗiya ko ɗa da sukai rashin mahaifiya, Allah Ya jaddada rahma a agaresu. Ameen)

   Babu abinda ta ke so, ba abinda ke burgeta, babu kuma abinda ke mata daɗi yanzun. Ba ta ji sallamar mahaifinnata ba, sai ganinsa ta yi ya shigo. 

  Ya ƙaraso ya zauna a gefenta. 

  "Laila." Jin ya ambaci sunanta ya sanya ta miƙewa da sauri ta ruƙunƙumeshi tana sheshsheƙa.

  "Abbana ba Mami, ya zan yi? Da wa zan dunga shawara? Na rasa uwa, na rasa ƙawa, na rasa abokiyar shawara. Mamina ta hanani ƙawance, bansan kowa ba sai ita, ita kaɗai ta zamemin komai. Abbana ya zan yi Mami ta bar duniya ta barni da kewa."

   Ta ƙarashe gami da sakin kuma sosai tana ambaton innalilahi. 

  Duk wani mai imani ya ga yanda Kurfi ta chanja ta koɗe sai ta ba shi tausayi. Abba a yanzu dai kuka ya ƙare sai na zuci, ya dakewa zuciyarsa kwarai. Ta ya ya ma zai yi kuka alhalin yana da iyalin da zai rarrasa ya basu haƙuri kuma?

  "Laila, ke kika halacci Maminki?"

Ta girgiza kai tana goge fuska da ɗankwalinta. 

  "Good, ba ke kika halicceta ba, Allah Mai kowa da komai Shi ya halicceta, Ya kuma bamu aronta. Meyasa zamu zama masu son kai alokacin da Ya karɓeta mu kasa tawakkali mu yarda taSa ce dama, kuma ya karɓi ranta a lokacin da Ya so? Kar ki manta faɗarSa ce a Alƙur'ani Mai Tsarki cewa, dukkan mai rai mamaci ne. Inda Maminki ta tafi mu ɗinma wataran duk can zamu tattara mu tafi ɗaya bayan ɗaya. To akan me zamu kasa haƙuri da irin jarabtar da Ya ɗora mana?"

 Abba bai gushe ba yana mata nasiha har sai da zuciyarta ta russuna, ta nemi kukan ta rasa sai zubar hawaye kaɗan-kaɗan. Ta ƙara fahimtar jahilcin da ta tafka na ɗorawa jaririn da bai ji ba bai gani ba laifin da bai zamto laifi ba ga duk mai ilimi da tunani. Tun daga ranar ta sanyawa zuciyarta dangana, ta kuma haƙura da ci gaba da yiwa Maminta kyakkyawar addu'a.

   Ta rungumi jaririn Maminta da hannu bibbiyu, ya zamana shi ne madadin Mami a idanunta, kullum yana hannunta, ita ke rainonsa. Wanka ne kawai da shiri bata yi mishi. Har dai aka kwana bakwai, aka raɗamasa suna Mu'azzam kamar yanda Mami ta ci buri. Ba sunan kowa bane a zuri'arsu, kawai sunan ke burge Mamin tun ba yanzu ba. 

   Bayan bakwai  Kurfi, Zeenat suka tattara suka koma ɓangaren Hajja tare da mai rainon Mu'azzam don kuwa sam Abba ya ƙi yarda da ba Anti Rumaisa ko wani Mu'azzam. A cewarsa ba ya ƙaunar su yi nesa da shi. 

   ***

Islamiyya kawai ke raba Kurfi da Mu'azzam, amman da zarar ta dawo to fa komai nata yana a wurinsa. Babu mai ganin dariyarta sosai idan ba Mu'azzam ba duk kuwa da kasancewarsa jariri, idan kana magana da Kurfi to fa sai dai ta murmusa maka kaɗan. Wataran kuwa takan ɗauki Mu'azzam su je can cikin garden ta sha kukanta na rashin uwa ta share hawaye san nan ta ɗaukeshi su koma ciki. 

   Yau ɗinma hakan ce ta faru, su na tare da Mu'azzam a garden, ta shige can wajen wata ƴar ƙaramar ƙorama ta ruwa, (Waterfall). Kuka take sosai tana ƙara ruƙunƙume Mu'azzam da ke lulluɓe sosai cikin shawul. 

   Ba ta ji motsin mutum ba, sai handkerchief fari sol ta ga an miƙo mata. Ta dubi handkerchief ɗin kafin ta kai duba gefenta.

   Farar riga sai ta sama baƙa da wando ya sanya, sai kuwa baƙin gilas wanda ya rufe ƙwayar idanunsa. Ya fito a Engineer KK ɗinsa sak. Kallonsa ta ci gaba da yi na ɗan sakanni kafin ta kauda kanta. Ba zata so share hawayenta ba sai dai ganin bai gaji da miƙomata farin ƙyallen ba kamar yanda bai ce uffan ba ya santa ta karɓa gami da magana ciki-ciki.

  "Thanks."

Ta kuwa yi amfani da shi wajen goge fuska. Hannu ya miƙamata.

  "Miƙomin shi."

 Ba musu ta karkata ta miƙamasa Mu'azzam. Ya karɓa yana murmushi, can kuma ya dubeta.

  "Kinsan me? Da ace kuka yana dawo da mamaci, da tuni da yawa sun dawo. Sai dai babu ta yanda za'ayi wanda ya mutu ya dawo. Mami ba za ta taɓa farin cikin zubar hawayenmu ba, za ta fi gane cewar mu ɗin masoyanta ne idan muka zama masu dagewa da roƙomata gafara da rahmar Allah. Mutuwa da ciwo, tana da zafi, sai dai kuma Allah Ya sanyawa ɗan adam haƙuri da dangana. Saboda Ya riga da yay alƙawarin dukkan wani rai zai ɗanɗaneta."

  Ya ɗan yi shiru, ita dai kallonsa ta ke yi cike da mamakin yanda ya ke maganar da ta haura sakanni goma saboda a nutse ya ke fitarwa hakazalika ba da gaggawa ba sai dai sosai maganganunsa sun shigeta. 

  "Ki yi haƙuri, ki ƙara akan wanda ki ke yi. Mami ba ke kaɗai kika yi rashinta ba, mu ma mun yi."

 Ya ƙarashe hankalinsa na ga Mu'azzam. Itama ta kai duba gareshi ta ji wani hawayen sun ƙara tahomata, ta ɗaukesu a hankali. 

   "Tashi ki koma ciki, Hajja na can kin bar ta da tunani." Jin abinda ya ce yasa ta gane cewar Hajjar ce ta turoshi. Ta miƙe ba musu suka jera har sashen Hajja. Karaf kuwa akan idanun Aliyu, shi kam ya riga da ya tsaneta, mutuwar Maminta bai chanja daga tsanar da ya yi mata ba. Koda suka haɗa idanu, fakar idanun Yayansa ya yi ya narkamata uban harara. Ta kauda kai, ko karta bai yi ga zuciyarta ba don kuwa yanzu ba ta ga abinda zai taɓa zuciyarta ba har ya dameta irin mutuwar Mami. 

   ***

 BAYAN WATANNI SHIDA

 Komai ya sauya, cikin hukuncin Ubangiji, Kurfi sosai ta rage damuwa, takan shiga cikin sa'anninta ayi wasa da dariya. Hakanan takan zauna su sha hira da Hajja, sai ya zamana a sannan ta duƙufa da duk wani abu da ta san cewar Maminta na so ta yi a sadda ta ke raye, kamar aikace-aikace musamman girki da ba wani iyawa ta yi ba. Koyaushe idan har tana gidan to da ita ake shiga kicin wasa-wasa kuwa sai ga Kurfin ta sauya zuwa wata mai hazaƙa a fannin girki musamman na gargajiya domin kuwa ƴar aikin Hajja kusan abincin gargajiya ta iya ba na zamani ba. A wajen Zeenat ta iya na zamani daidai gwargwado. 

   A lokacin kuma aka tara Meeting na family inda aka tsaida zancen auren Zeenat da Zahraddeen sai kuwa Ruƙayya da ta gaji da jiran Yaya Khalid ta fidda wani ɗan kasuwa mai suna Jamil, acikin manemanta. 

   Kurfi dai ta nuna tana son ta soma karatu kafin ta samu tsayayyen miji, ta roƙi wannan alfarmar su ka bi ta da hakan, ita kuwa Hafsa jin har da Yaya Khalid  waɗanda zasu yi auren kuma ba'a faɗi matarsa ba yasa ta ke zargin lallai ita ɗin ce za'a aura masa. Wannan duk tsarin Baba Mudassir ne da su Baba Hamza. 

   Bayan kowa ya watse a ɗakin Hajja ta fito ta zauna ta hau gugan kayan Mu'azzam. Hajja na kallonta ta soma magana.

  "Ke kam kin shiga uku, yanzu kin dai dage sai kinga ƙarshen biro da takarda. To ai sai mu gani idan tusar za ta hura wuta."

 Dariya tayi, ba tare da ta juyo ba ta bata amsa.

  "Me zai hana to? In sha Allahu kina nan zauna za'a kawoki har ofishina na zanƙaɗa maki allura."

 "Allah Yay min tsari, yo ko ba likitoci a duniya zan yarda a kawo ni inda ki ke ne? Ai ke bai fi ki ƙarasani ba ko don ki hana ni aure mijin. To kuwa ta Allah ba taki ba, ehe."

  Dariya sosai Kurfi ta yi. 

"Amma fa ki shirya shekaru ɗari a duniya, inaga lokacin ne zan yi aure."

  "Au, haka kuma kike nufi?"

 Dariya Kurfi ta yi.

"Wasa nake maki toh."

  Itama Hajja dariyar ta yi.

 "Ja'ira, a yi dai mu gani

 Daga nan ba ta ɗora komai akai ba. 

***

 Shiri sosai na aure suka soma don alokacin bai fi wata ɗaya ya rage a soma biki ba. 

  Su ne kasuwa, su ne shagon ɗinki da sauransu. A wannan lokacin ba irin bugar ciki  da tambayar duniya da Hajiya ba ta yi ga Hajja da Daddy ba don kawai ta ji wacce za'a aurawa ɗanta amman ba amsa. Hakanan a gefen Hafsat hankalinta tashe ya ke don kuwa ita a ganinta kawai auren dole ne za'ayi mata, ga babanta ba wanda za ta kaiwa maganar banza ba ne ya saurara. Tsoronsa ma su ke yi saboda Baba Mudassir ya fi kowannensu zafi. 

 Mama Zahida itama babu wani labari daga wurinta, wannan ya tayar da hankalinsu har suka bazama neman sani daga bokaye don a ɓatan basira irin nasu, ba abinda ba zasu iya binciko musu ba. 

  A bangaren Yaya Khalid shi kansa ba shi da wani sukuni, lamarin ya zo mishi a bazata don bai taɓa tsammanin Hajja za ta mishi wannan shigo-shigo ba zurfin ba. Sai gashinan lokaci guda ta shayar da shi mamaki. Ba ya fatan ya kasance cikin yan uwansa, bai ra'ayin kowaccensu hakan yasa har zuwa ya yi ya samu Hajja ya roƙeta alfarmar zai fiddo matar aure nan da kwanaki uku, shi dai babbar buƙatarsa su janye ƙudirin yi mishi auren da ya kira na dole. 

   ***

Ranar wata laraba da daddare Kurfi na kwance su na lissafa waɗanda ya dace a gayyata Dinner, ta nisa ta hau dariya.

  "Lafiya?"

 Zeenat ta nemi ba'asi.

  "Kinsan wallahi ina tausayawa Hafsat kuma dai tana ban dariya. Ta ya ya za'ayi ayi mata aure ga wanda ba ta sani ba don Allah? Nikam na gode Allah da Abbana bai da tsaurin Babanta. Wai! Da ace ma zaɓin ranta za'a auramata ai da sauƙi. Ko ba komai zai koyamata hankali."

  Zeenat ta kai mata bugu a cinya, suka sa dariya. 

  "Allah Sarki, kema fa kin so Yaya Khalid ɗinnan, yanzu ji dai kamar ba'ayi ba. Kuma fa yanzu da zai ce zai aureki zan yi murna. Wallahi sai yanzu na ke ɗan fahimtarsa, yana da tausayi ko ba komai tausayin ba zai bari ya zalunci mace ba."

  Zeenat ta hangame baki tana dubanta har ta tsargu ta harareta.

  "Me akai kuma?"

 "Na ɗauka mafarki nake ai, yau kece ke yabon mugu?"

 Murmushi kawai Kurfi ta yi.

  "Ai har yanzu akwai sauran gyararraki a halayyarsa, ya fiye miskilanci da  ɗaure-ɗauren fuska."

  Dariya kawai Zeenat ta yi, mai haƙi dai ba ya fasa halinsa, wayar da aka kirata ya katse hirarsu hakan yasa itama Kurfin miƙewa ta bar mata ɗakin tana mitar Yaya Zahraddeen ya matsa da yawa.

   ***

 Ya kurɓi lemun ba don daɗi ba sai kawai don kar ya kunyata matar amininnasa wacce ta kawo mishi cike da kulawa. 

   Dawud ya dubeshi a nutse.

 "To wai ma menene abin tada hankali anan? Bana ji a jikina su Daddy zasu yi maka zaɓin tumun dare."

  Guntun tsaki ya ja yana dubansa. 

 "Ba wannan bane kaɗai aure, aure na nufin kauna, zaman amana, yarda da komai ma. Don me za'a yimin auren dole da girmana?"

  Dariya ta kama Dawud, ya kuwa shiga ƙyaƙyatawa, hakan yasa Khalid dubansa kamar wani taɓaɓɓe. Dawud ya ɗaga mishi hannu sadda ya ke ƙoƙarin controlling kansa. 

    "I'm sorry, kai ne ka ke ban dariya idan kana cewa auren dole. Sai na ke maka kallon irin garadan nan kuma na hangi dolen da ka ke iƙrari. Bai dace da kai ba. Look."

  Ya nutsu sosai.

 "Ka bar danganta hakan da auren dole, sau nawa su na ba ka damar kawo wacce ta dace? Nifa ban ga laifinsu ba, ina ji a jikina za ka yi farin ciki da aurennan. Inama ace Laila za'a auramaka, wallahi da ka fi kowa sa'a."

  Haɗe girar sama da ta ƙasa ya yi lokaci guda ya na mai girgiza kai cikin sauyawar yanayi, idanunsa a lumshe.

  "No, ita wannan amanar Mami ce a gareni, na bata kulawa tamkar ƙanwata. Banda haka, gwara kowa ma a kanta ita, bar maganar kar raina ya ɓaci."

  Murmushi Dawud ya yi mai tarin fassarori sai dai bai ce komai ɗin ba har suka sauya akalar hirar inda suka hau batun shirin bikin dole😂. Daddy ya riga da ya ɗauke mishi lefe, don ya ce wannan ma ɗiyarsa ce, shi ne mai haɗawa. A farko ya zargi ko Laila ɗin ce sai kuma jin ita karatu aka bata damar yi yasa ya kauda batun. Idan kuwa Hafsa ce to ranar da ta sake ta shigo gidansa ɓallata kawai zai yi a huta.

   ***

Cikin hukuncin Allah aka shiga satin biki gadan-gadan, Amare sun sha gyara na musamman. Duk wani gyara kuwa har Kurfi ake yi domin kuwa daga an zo gyarawa Zeenat fata, Hajja za ta zugata ta ce ya kamata itama ta yi tunda ita ce ƙanwa kuma kusan ƙawa ga Zeenat. Ba musu kuwa za ta bada kai, duk da yanayin Kurfin ya sauya ba kamar da ba, ta rage rawar kai. 

  Hatta da lalle kusan iri ɗaya akai musu, sai dai duk wannan bai sanya tunanin komai a zuciyar Laila ba har sai da aka zo gaɓar shan magani da cin kaza. 

  Anan ne jikinta ya yi sanyi, sai ta ji su Anti Fahima na cewa itama ta ci don zai mata aiki. 

  Har dai ta gaji ta tambaya.

 "Wai ko nima dai Amaryar nan ce ɓoyemin ku ke yi?"

 Anti Fahimta sai dai su yi murmushi. Wannan ɗinma amsa ce gareta, tambayar duniya ta yi ga Zeenat amma mursisi ta nuna ita ba abinda ta sani. 

 Safiyar talata inda a ranar ne za'a yi Kamu, Abba ya kira Kurfi zuwa ɓangarensa, itama ba jinkiri, kamar yanda ta saba duk sadda za ta je bayan mutuwar Mami, wannan karon da azamarta ta tafi don shi kaɗai ya rage da zata tambaya ya faɗi mata gaskiya. Hajja ta ce bata da labarin komai wanda kawai kallonsu take ba tare da ta yarda ba.

   Yana zaune yana kallon labaran safe, ganinta yasa ya rage karar talabijin ɗin. Fuska a sake ya ke dubanta.

  "A'a kaga Amarya. Kinga yanda ki ke wani kyalli kuwa?"

 Gabanta ya faɗi, ta tabbata ita Amaryar ce kenan. Ta karasa a sanyaye ta zaune gefensa. 

  "Abba nima Amarya ce kenan?" 

Murmushi ya yi kafin ya ɗan gyara zama ya maida nutsuwarsa gareta. 

 "Mafarkin Maminki kenan Laila. Burinta a aurar da ke, bata da burin ki ɗora karatu daga sakandire kina zaune a gida. Kin fi kowa sanin wannan."

  Ta gyaɗa kai, tasan da hakan, ba shi ta ke buƙatar ji ba. Ta dubeshi fuska a raunane.

  "To amma Abba wa za ku auramin?"

  Gani ta yi ya ɗan juya ya zura hannu ƙarkashin pillow na kujera ya ɗauko wani hoto. Ƙarshe ya miƙamata. Hannu na rawa ta karɓa, wanda ta gani ne ya sanyata jifa da hoton tana mai furta  No da iyakar karfinta. Kawai kuma sai ta yi zaman dirshan a ƙasa ta sanya ihun kuka. Abba ya zuba hannu a haɓa yana kallonta a sanyaye, shi bai hanata kukan ba, shi kuma bai rarrasheta ba. Sai da ta yi iya yinta tana sambatun wai ya bar sonta saboda Mami ta bar duniya. Kowa yanzu ya tsaneta, maganganun na shigarsa amman bai ce komai ba, can da ya ga ta gaji ta dawo roƙonsa akan a janye da batun aurenta da *YAYA KHALID* a bata damar zaɓar miji, sai ya dakatar da ita gami da rike hannunta ya miƙar da ita tsaye. Ƙarshe ya zaunar da ita gefensa. 

  "Laila."

 Kanta a ƙasa ta amsa.

 "Naam."

  "Kin yarda Allah ɗaya ne?"

 Ta gyaɗa kai.

 "Na yarda."

 "Kin yarda ni AbdulHamid, ba zan taɓa yin abinda nasan zai cutar da rayuwarki ko kuma zai baƙanta ran Maminki idan da ace tana duniya ba?"

  Cikin muryar kuka, can ƙasa-ƙasa ta amsa cike da fatan ya ce an fasa tunda bata so.

  "Eh."

 "To wallahi Maminki ta jima tana son aurenki da Khalid, sai dai tsoronta ɗaya, ƙiyayyar Hajiyarsa a gareta, tasan shi zai ba ki matsala. Ta sha faɗamin tana da yaƙinin Khalid zai riƙe ki amana, ba zai bari wani abu ya cutarmata da ke ba. Hakazalika ta sha mafarke-mafarke akan lamarinki da shi sai dai takan sare idan ta tuna kamar ba zai yiwu ba hakan yasa bata taɓa yi miki zancen ba, ƙarshe kuma ta koma fatan ya riƙe ki tamkar riƙon ya da ƙanwa don takan karaya ta ga kamar ba lallai fatanta ba ya cika, tunda kuma Allah Ya cika yanzu, to hakan ya fi mana komai daɗi. Abinda nake so ki fahimta shi ne, aure *MUKADDARI* ne daga Allah, babu ta yanda za'ayi bawa ya auri wanda Allah bai yi shi ne abokin rayuwarsa ba. 

  Babban abinda ya sanya muka haɗaki da Khalid bai wuce don ganin an ƙarfafa zumunci da kuma son ganin Hajiya ta sauya ta bar wannan zazzafar ƙiyayyar da ta ke nuna maki ba. Mun san abu ne mai wuya, amman kuma mu munsan waɗanda muka zaɓa, ba za ku kunyatar da mu ba."

  Abba ya ci gaba da yi mata nasiha da bata misali irin haƙuri da juriya na matan Annabawa da Sahabbai da ma sauransu. Tun Ƙurfi na hangen tsanarta akai aka haɗata da mutum irin Yaya Khalid wanda zuciyarsa babu gurbin kowace mace sai ta Sumayya, har ta sauko ta rungumi komai matsayin Kaddara. Babu ta yadda za'ayi ta kaucemata kamar yanda Abba ya misalta. 

  Ta rasa Mami, za ta yi ƙoƙari wajen ganin ta cika burinta na son ta yi aure. Tasan a duk inda ta ke, za ta ji daɗi. 

   Ta ɗago ta dubi Abba da murmushi ɗauke saman fuskarta ga kuma ruwan hawaye lokaci guda.

   "Shi ke nan Abba, ka ta ya ni addu'a."

 Don farin ciki sai da ya ji kwalla ta taho mishi. 

  "Allah Yay miki albarka, Ya faranta maki fiye da yanda kika farantamin. Kwana nake na tashi da fargabar yanda zan tunkareki da zancen aurennan Laila, sai dai kuma na manta cewar ke jinin Sadiya ce. Ba za ki taɓa baɗamin ƙasa a idanu ba. Allah Ya kyautata makwancin Mahaifiyarki, in sha Allah tana Aljanna. Allah Ya sanya albarka a rayuwar aurenki da Khalid."

 Ta sunkuyar da kai tana goge hawaye, sai ya bata tausayi ganin yanda ya ke faman addu'a ga shi sai washe haƙora ya ke na alamun yana cike da farin cikin biyayyar da ta yi musu. 

  A haka suka rabu ta koma ɓangaren Hajja. Nan ma Hajja ta zaunar da ita ta kara da nata nasihar, har ta gama ba ta ce uffan ba. 

   Duk wani abu da za'a ce ta aikata ta bar musu, yi kawai ta ke. Zeenat ta bata haƙuri bisa rashin sanar da ita ko waye mijin sanin da ta yi ba ta ƙaunarsa. Nan ma dai murmushin yaƙe ta yi ba ta tanka ba. 

   Da yamma tare aka shiryasu cikin atamfa holland mai tsada, aka sanyamusu laffaya mai kyau, fuskar ba kwalliya sosai don kamu ne da ƙunshi, ba wata kwalliya su ke wa amare a irin ranakun ba a gidan. Ita dai ba baka sai kunne. 

  Ƴan uwan Mami suka cika a sashen Hajja, Anti Rumaisa suka sanyata a ɗaka su ka yi mata nasiha mai ratsa jiki har ya sanyata zubar hawaye. 

   Aka gabatar da Kamu lafiya kalau, su Hajiya sai ɗaure-ɗauren fuska suke yi. Hafsat kuwa ko mintuna biyar ba ta yi a wurin ba ta yi ficewarta zuwa sashensu. Ganin haka wasu su ka tafi jin ƙwaƙwaf. 

   ***

 Ƙarfe takwas aka shirya fita Dinnerparty, banda Kurfi cikinsu, ta yi zamanta. Akai-akai ta yi musu rakiya nan ma ta ce babu inda za ta je, da aka matsa ma ta sanya kuka dole aka kyaleta aka tafi. Tana nan zaune a falon Hajja tayi rigingine ta kwantar da Mu'azzam saman cikinta yay filo da ƙirjinta ya na bacci, kusan rabin mutanen gidan sun yi bacci, ita kuwa ba baccin ne a gabanta ba, tunani kala-kala ta ke akan ta yanda za ta soma zaman aure da Yaya Khalid. Ta hanga ta hango babu wata mafita, ita da ko kalaman so basu taɓa furtawa junansu ba asalima babu ta yanda za'ayi su soma amman wai shi ne zai zama mijinta.

  A hankali ta ji saukar ruwan hawaye, tun tana yi a ciki-ciki har dai ta soma sheshsheƙa. 

  Hajja da ta soma gyangyaɗi saman kujera ta wartsake ta kai duba gareta. Ta ɗan yi shiru tana nazarinta, tausayinta  ya kamata. 

   "Lailatu."

 Ta share hawayen kafin ta miƙe zaune a hankali ta gyara kwanciyar Mu'azzam ya dawo saman ƙafarta ta na duban Hajja.

   "Lailatu idan akwai cutarwa a lamarin aurennan, ni zan iya cewa a janyeshi. Ki faɗamin cikinki, anya za ki iya?"

 Kamar ta ce aa, sai ta tuna da Abbanta da Mami, ta tuna da irin farin cikin da ta gani saman fuskarsa a lokacin da ta ce ta amince da auren Yaya Khalid. A hankali ta sauya yanayin fuska ta dubi Hajja.

  "Ni Hajja kawai Mamina na tuna, ba wai auren ke sanyani kuka ba. Da tuni tare da ita za'ayi bikina."

 Ta ƙarashe gami da fashewa da sabon kuka. Hajja tausayinta ya kara ninkuwa a zuciyarta, gaba ɗaya Laila ta sauya. Da a baya za'a ce yarinyar nada wannan kaifin tunani da hankalin za ta iya musantawa don kuwa wautarta a baya yawa gareta, amman mutuwa ya ladabtar da ita. Ta nutsu fiye da zatonta, tasan ba wai kewar Mamin ce kaɗai a ranta ba, har da  aurenta da Khalid. A baya ta sha nunamata ba ta son koda inuwarsa ne, a yanzun kuwa sai ta ke ƙoƙarin ɓoye ƙiyayya da damuwarta garesu adalilin ba ta son tayar da nasu hankulan. Murmushi sosai Hajja ta yi, haƙiƙa ba su yiwa yarannasu zaɓen tumun dare ba.  Ta yi mata nasiha a ƙarshe ta ce ta tashi ta je tayi nafila ta kuma nemi zaɓin Allah ta hanyar istihara. Ba musu kuwa ta miƙe ta yi ɗaki.

  Sai da ta yi kafin ta kwanta bacci kuwa mai daɗi ya yi awon gaba da ita. 

  ***

Ya kasa zaune ya kasa tsaye, yawo yake a tsakiyar falon nasa yana kurɓar ruwan kamar wanda ya samu magani mai ɗaci. Ƙarshe ya yi jifa da kofin gefe ya tarwatse. Zama ya yi yaraf a saman kujera ya runtse idanu. 

  "Laila ita muka zaɓar maka a matsayin abokiyar rayuwarka. "

  Ya tuna maganar Daddy a gareshi, ya buɗe idanunsa a hankali. Sun kaɗa sosai, kamar ya zubda kwalla haka ya ke ji. 

   Hannu ya sanya ya dafe kansa. 

 "Meyasa Laila?" Ya yi furucin a hankali kamar mai raɗa. Bai taɓa yi mata wannan kallon ba, ba zai iya rayuwar aure da ita ba, ta yaya ma zai iya? Yarinyar da ya ga kashi da fitsarinta, ya sha rainonta da hannunsa? Yau kuma ita ake nufi da ya aura a matsayin matarsa ta sunna? 

 'Gobe ne ma ɗaurin auren.'

 Wani ɓangare na zuciyarsa ya yi tuni a gareshi. Ganin hakan duk ba mafita bane a gareshi ya sanyashi miƙewa ya nufi ɓangaren Hajja ba tare da la'akari da cewa dare bane, zai iya samun sun yi bacci. 

  Kafin ya ƙarasa ya hangeta tayi rigingine tana kuka, kaf maganar da su ka yi da Hajja babu ɗaya da ya tsallake bai shiga kunnuwansa ba. A sanyaye ya juya ya koma ɓangarensa ya na ji kamar ya haɗiyi zuciya ya mutu. To ma me zai ce? Ita a matsayinta na mace ta haɗiye ƙiyayyarsa da damuwarta, don me kuma shi zai zo ya ba iyayensu kunya?  

   Ranar dai bacci ɓarawo ne ya sace shi cike da tunani kala-kala na irin zaman da ya kamata ya yi da Laila a matsayin matar da zai aura.

  ***

  *ABINDA AKE GUDU*

Ƙarfe goma da rabi na safiyar ranar Asabar, aka ɗaura auren Zeenat Mahmud Ɗahiru da Zahraddeen Nuhu Sulaiman. Lailatu AbdulHamid Khalid da  Khalid Hamza Khalid. Rashida Hamza Khalid da Mubarak Haruna Muhammad. Ruƙayya Mudassir Khalid da Jamil Shu'aibu Ƙofar Soro. Sai na ƙarshe Hafsat Mudassir Khalid da Huzaifa Nazifi AbdulMuminu. 

   Ɗaurin auren da ya tara mutane da yawa. Wurin babu masaƙa tsinke. Fuskar kowane Ango cike da farin ciki don kuwa kowannensu ya dace da zaɓinsa. Shi kaɗai ne ya ke yaƙe, shi kaɗai ke ɓoye damuwarsa ya na murmushi da washe haƙoran da bai kai zuci ba. Dawud ya san komai, shi dai bil haƙƙi ya ji daɗin kasancewar Dosti ɗinsa matar Aminin nasa. Ko ba komai ya jima yana fatan hakan. Yau dai Allah Ya yi. 

   A can wurin matan gidan kuwa abu bai yi kyau ba domin kuwa har ɓangaren Hajja, Hajiya Saudatu ta shigo tana kuka tana zage-zage. Wai ita an cuceta an cuci ɗanta. Zuwan Daddy ne ya kashe wutar rikicin, ganin har Hajja na hawaye ya sanyashi marin Hajiya Saudatu a bainar jama'a. Bai shiryawa hakan ba amman a zafi irin nasa ba zai iya ganin matarsa ta ci mutuncin mahaifiyarsa ya ɗauke kai ba. Wannan ya ƙara baƙanta ran Hajiya ta tattara ta tafi sashenta cike da alwashi kala-kala. Aliyu kuwa da ya ji labari ya ƙara jin tsanar Kurfi na nuƙurƙusarsa, ba zai kyale ba, ba ta ci bulus ba. Ita ce sila, wataran zai maganinta. Wannan ne alwashinsa a koyaushe.

To haka ma a ɓangaren Mama Zahida, Hafsat ta rikice gaba ɗaya. Ita kuwa Mama Zahida tuni ta watsar da makamanta don kuwa Huzaifa ya ninka Khalid a kuɗi da komai. Ɗan abokin Baba Mudassir ne, to ita kuwa da daman kuɗin ta ke yiwa me ya rage? Hafsat dai ciwon son Yaya Khalid ne ya dawomata sabo fil a zuciya. 

  Kuka ta ke da bore ita a lallai an cuci rayuwarta, itama sai da Baba Mudassir ya bubbuge ta kafin a samu salama.

   Duk wannan diramar da ake yi, tana sashen Maminta ta dunƙule saman kujera tana kuka kamar ranta zai fita. Ba abinda ba ta ji ba, asalima sai da Hajiya ta soma zage-zagen tana danganta dangin Maminta da mayu san nan ta baro wajen. Kuka sosai ta ke yi domin kuwa ta tsorata da ƙiyayyar da Hajiya ke nunamusu. Kanta ya soma sarawa sosai, daman tun soma bikin ta ke fama da zazzaɓi sai dai ta ɓoye. Abinci kuwa ba ta cin na kirki. 

   A hankali ganinta ya soma dusashewa, tun tana jin hayaniyar maroƙa masu takewa Angwaye baya, har dai ta ji ɗif! Ta shiga wata duniyar. 

   ***

 Sadda ta farka, ta ganta ne a saman gadon ɗakinsu. A hankali ta ji hannu saman goshinta, ta kai duba ga mai shi. Anti Bara'atu ce ke aikin matsa ruwa a ɗan bokiti tana gogemata jikin. Bata ma san ta farka ba don hankalinta na can ga ba Ummi (Hajiya Raliya) labarin asalin ƙiyayyar Hajiya gareta. 

  "Aminiyata ce, sai dai ta jima ta na riƙe da ni a ranta kasancewar a komai ina mata fintinkau. A islamiyya a ƴan ajinmu ni ke zuwa ta farko, na kuma riƙe muƙamin Headgirl a makaranta, kazalika na rike monita a islamiyya, samari ma na fi ta. Ina faɗamaki ba don alfahari ba, sai don na fahimtar da ke silar ƙiyayyarta gareni. Ya zamana har na haɗu da Hamza, kuma a lokacin muna tare da ita sai dai bai nuna ita ɗin ya ke so ba. Duk zuwan da Hamza zai yi in sha Allah Saudatu tana nan. Kullum kuma tana cikin kusheshi da nuna ita fa bata yarda da son da ya ke min ba. 

  Allah Masani, ban san me ya je ya dawo ba kawai dai Hamza ya bar zuwa wurina. Na haƙura na auri wanda Mahaifinmu ya zaɓamin bayan tafiyarsa, sati guda da aurena naji batun aurensa da Saudatu. Da yawa sun sha cemin asiri ne, sai dai kuma abinda Allah Ya so ne Ya afku. Bai ƙaddaramin aurensa ba.

 Hatta da mahaifin Saudatu sai da ya tako har wajen mahaifina ya ba shi haƙuri don ya ce wallahi ba zai auramata Hamza ba, ba zai iya kallon mahaifinmu da zuri'armu ba idan ya yi hakan. Sai kuwa yayansa ne ya ɗaura auren. A ɓangaren Hamza ma ba da son ran su Hajja ba, sai da aka kai ruwa rana kafin ayi aurensu don Hamza da aka ce an fasa aurensa da Saudatu ƙaramin mahaukaci ya zamar musu har da kwanciya asibiti shi dagaske idan bai aureta ba to fa mutuwa zai yi. Duk uwa ba zata so ta rasa ɗanta ba, wannan ne babban daliin da yasa Hajja da ƴan uwansa suka yarda da auren. AbdulHamid kullum yana hanyar bani haƙuri da nunan ba yanda zasu yi, sai da na nunamasa dagaske komai ya wuce kafin ya haƙura ya bari. 

  To kuma duk wannan cin amanar ni ban mata tsanar da ta yimin ba saboda na yarda komai *MUƘADDARI* ne daga Allah. Amman tsanar Sadiya? Wannan kuma abu ne da ya koma jahilci, me Sadiya ta yi mata? Sai dai daga baya na fahimci kishina ne ya shafeta, wai a cewarta babu wanda ya isa a zuri'armu ya haɗa zuri'a da family shahararre da wadata kamar wannan. Abubuwan da yawa, sai dai ayi shiru. Amman ina ƙara faɗa, ban ji daɗin haɗin aurennan da ɗanta ba, bana son ƙiyayyarmu ta shafi Laila. Sai dai kuma *ABINDA AKE GUDU* ya riga da ya faru, mun gode Allah, mu mun yi imanin Shi ne Ya ƙaddara hakan. Sai dai mu bisu da addu'a."

  Tana kaiwa nan Ummi ta amshe.

  "Hakane, ni kaina abin ya min wani iri sai dai kuma nasan waye Khalid. Yana da halaye masu kyau, wallahi kamar ba ita ta haife shi ba, halinsu ɗaya da ƴan biyu (Yaya Hassan da Yaya Hussain), ba ruwansu wallahi. In sha Allah Laila bata da matsala a zamantakewarta da shi. Sai dai kamar yanda kika faɗa ɗin, addu'a."

  Babu sallama su ka gan ta tsaye a gabansu. Kallon ƙeƙe da ƙeƙe ta ke bin su da shi, ya yin da wasu cikin ƴan bikin su ka shigo jin me ke faruwa ganin yanda ta sako kai a fusace. 

  "Bara'atu! Bara'atu ki fita daga idanuna na rufe! Wai dole ne sai kin kusanci duk inda nake? Mene gamina da ke da zuri'arku yanzu da za ku shiga ku fita har sai da ta kai kun yi yadda auren ɗana da yarku ya ƙullu?! Akan ɗiyarku har Hamza ya sa hannu ya mareni? Toh wallahi ko zan yi yawo tsirara sai na ga bayan aurennan saboda ba na son ku! Bana ƙaunar mai ƙaunarku! Ɗana ya fi ƙarfin ƴar ku! Idan kuwa na isa da shi dole ne ya sauwaƙe wa ɗiyarku!"

   Wan nan ya sa Kurfi buɗe idanunta  tar tana kallon dirama sabuwa, Bara'atu na kallonta sai ka rantse abin bai shige ta ba don kuwa murmushi ta yi ganin yanda idanun Hajiyar suka kaɗa jazur ga ɗankwali ɗauri ya toge. 

   "Wannan kuma da Ubangijinki ki ke ja Saudatu, sai ki yi duk abinda za ki yi. Aure kuma an ɗaura, wallahi ko me za ki yi, ki je ki yi. Mu mun yi imanin cewa Allah ne Mai yi kuma Mai hani. Ke ba ki isa ki hana ba, duk ƙiyayyarki garemu ba za ki iya sa wuƙa ki rabamu da numfashinmu ba. Banda ma Kaddara, me zai sa mu haɗa zuri'a da ire-iren ki? Sai dai kuma kin ci Daraja Ɗaya ne, wato ta Hamza da ƴan uwansa."

  Hajiya ta fusata kwarai, ta shiga zage-zage da cin alwashi har sai da ƴan uwanta su ka zo suka fidda ta dakyar. 

Bayan fitar ta Kurfi ta rushe da kuka mai tsuma zuciya.

  "Nidai wallahi ba na so, Anti ku rufan asiri ku sa ya sake ni. Ba zan iya da wannan masifa ba."

  Jin haka ƴan uwan Mami su kai mata ca.

  "Ke banda abinki ai yanzu ne aka fara, kar ki ji ko ɗarr, ki dake ki kwaci ƴancinki koda ba kya sonsa.Yanzu ya kamata ki ba marar da kunya Lailatu, kada wannan boren ya dameki, mun fi ki sanin wacece Saudatu, ina ji a jikina silarki za mu rama bakin cikin da ta guma mana shekarun baya."  Faɗin wata gwaggonsu kenan cikin kufula.

  Nan fa kusan mafi rinjayen matan wurin su ka goyi bayanta ya yin da wasu suka ji abin ya fice musu hakanan tsoro ya kama su sanin wacece Saudatu. 

  Dakyar dai aka samu wata kakarsu ta ce a fita a bar ta ta shirya. Bayan fitarsu daga ita sai Anti Bara'atu, ita ta ci gaba da kwantar mata da hankali gami da nunamata cewa babu wanda ya isa ya cutar da wani face da sanin Allah. Don haka Allah ba zai bari ba, ta kwantar da hankali su ci gaba da addu'a tunda Allah Ya kaddara auren an riga da an yi shi. Ta bata umarnin gyara jikinta, sai da ta ga ta miƙe ta shiga wankan kafin ta fice. 

 Bayan ta fito sanye da tawul ta goge jiki ta soma shiri. A daidai lokacin kuma Tasleem da Amarya Zeenat suka shigo. 

 Suka yi ta janta da tsokana wai Amarya, ita dai harara kawai ta bisu da shi kafin ta ɗauke kai ta ci gaba da shiri. Leshi ne fari ƙal irin na Zeenat, ta tabbatar ma sauran kayan hakan ne duk iri ɗaya. Kenan dai aunata da aka yi tana bada ɗinkin da za ta yi na ƙawayen Amarya, a ɓoye ana mata ɗinkin Amare. Wani murmushi ne ya kamata na takaici. 

   "Yi sauri Angonki na son ganinki."

 Ji tayi gabanta ya faɗi, ta dubi Tasleem. Dariya Tasleem ta yi.

  "Allah kuwa dagaske, su na falo tare da aminansa.  Wai dubiya suka zo.

  Bata san sadda ta ja guntun tsaki ba, su dai basu tanka ba don ba sa kaunar tayar da abinda a ka yi. Ko hoda ba ta da niyyar shafawa, nan ma ba wanda ya matsamata sanin hali. Su tausayi ma take basu sai dai an musu gargaɗi da gwada hakan a zahiri, yanzun sai ta ƙara narkewa ta yarda lallai ita ɗin ta zama abar tausayi. 

   Ta ɗauki baƙin mayafi ta yafa har kanta, sannan suka jera zuwa falon. Zaune suke su uku, kowannensu tashin ƙamshi yake. Dawud ne sai gogan a tsakiya sannan Zahraddeen wanda ya ƙurawa matarsa idanu yana kallo itama tana jifansa da murmushi kaɗan-kaɗan saboda tsoron idanun Yaya Khalid.

   Shi bai san ma su na yi ba don kuwa ya maida hankali kacokam kan wayarsa yana daddannawa. To haka itama Amaryartasa, kanta na ƙasa don ba wanda ta kalla cikinsu hakan yasa bata ga sadda Dawud ya miƙe daga inda yake ba, ya yiwa su Tasleem ido cewar su kawota kusa da Angonta. 

   Sai bayan sun zaunar da ita ne san nan ta ankara, hakanan shima. Suka kalli juna lokaci guda. Kwayar idanunsu ya sarƙe wuri guda, kusan a tare kowannensu ya kauda kai. Ta muskuta ta matsa daga kusa da shi, hakanan shima ya ƙara tamke fuska ya ɗan karkata. Zahraddeen shima ya gudu zuwa ga Madam ɗinsa. 

   "Amaryar ya jikin?"

 Faɗin Dawud yana dubanta. 

  Sai a sannan ta gaishesu, suka amsa banda Yaya Khalid. 

  Dawud  yay musu fatan alheri kafin su miƙe. 

  "Bari mu ɗan ba ku wuri ku gaisa ko?"

 Bai jira amsar kowannensu ba kazalika bai maida hankali ga kallon da Khalid ke watsomishi ba, ya sa kai ya fice, sauran dama sun rigashi yin gaba. 

  Shiru ya biyo baya a ɗakin, shi yana sarrafa waya ya yin da ita kuma ta ke wasa da yatsunta. A gefe guda tana ƙara hasaso irin zamantakewar da zasu gudanar. 

   "Ya jikin naki?"

 Ta ji muryarsa a tausashe. Ita sai ta nemi kalaman ma a bakinta ta rasa, ƙarshe ta daure ta haɗa abin faɗi.

  "Da sauki."

 Ya yi shiru bai ce komai ba kuma, ganin haka yasa duk ta ji ta takura, a ƙarshe ya ce.

  "Akwai abinda kike bukata?"

 Zuwa lokacin haushi ma ya ke bata, sai wani magana ya ke ciki-ciki kamar shi kaɗai akai wa dolen. Ta kuwa ƙi magana har sai da ya kara tankawa.

  "Ko ba ki ji ba?"

Wannan karon a ɗan fusace ya yi maganar, duk sai ta ji ta muzanta. Ta dai daure ta amsa.

  "Babu."

Jin yanayin da ta yi furucin ya sanyaya mishi gwuiwa.

  "Shikenan, Allah Ya ƙara lafiya."

Jin ya yi sanyi bai sanyata ɗago kai ba, gefe ɗaya kawai ta ke kallo tana karkaɗa ƙafa ga kwallar da ta cika idanunta. 

 Ba ta ankara ba ta ji ya riƙe ƙafar, cak ta tsaya tana kallonsa, shima ita ya ke kallo a hankali kuma ya ɗauke hannun gami da kauda kai.

  "Ki daina wannan ɗabi'ar, ba mai kyau bace." Daga haka ya ajiyemata rafar ƴan hamsin-hamsin guda biyu, bai ce komai ba ya ƙara gaba. Ta bi bayansa da kallo har ya ɓacewa ganinta. Ta sanya hannu ta share hawayen, tana so ta saba da rashinsu. Ba ta so ta zama raguwa kamar yanda Anti Bara'atu ta gargaɗeta, wato maida kanta raguwa alhalin akwai sauran gwagwarmayar rayuwa wanda suke fatan ya zo da sauƙi. 

 A daren aka kawo lefenta na gani na faɗa daga sashen Hajja zuwa wajen ƴan uwan Maminta. Lefen ya burge kowa, duk budurin da ƴan uwanta ke yi gami da zuzutashi ko a gefen yatsarta. 

   ***

"Ba fa zata saɓu ba, ya zo ya saketa don wallahi na tsaneta! Ba da yawuna ba akai wannan auren!"

 Baba Hamza dai ci gaba da goge fuskarsa da tawul ya yi bai ce mata uffan ba. Ganin haka ta fashe da kuka tana ihun ita an cutar da ita, an maida ta kamar ba mahaifiyar Khalid ba. 

   Nan ma bai tanka ba har zuwa sadda ya kammala shirinsa na bacci ya sanya jallabiya. Ƙarasawa ya yi ya zauna yana fuskantarta.

 "Saudatu." Ba ta ko tanka ba sai ma ta ɗago tana mishi kallon banza. Ya shanye kamar bai damu ba. 

 "Idan kina son kanki da lafiya, kina fatan ki ci gaba da zama a gidannan da sunan matata. Kar ki sake ki ƙara ikrarin Khalid ya saki Laila. Wannan gargaɗi ne nake maki don ba zan hanaki ki aikata ba, amman lallai ki sani duk radda hakan ta kasance na duba naga da sa hannunki ciki, to ƙarshen aurena da ke kenan a gidannan! Ni ba mutumin banza bane, bar ganin kina wani cika kina tumbatsa, kar nake kallonki. Kin fi kowa sanin bana ɗaukar sakarci, ina sane da cewar ba ki sani ba, na kuma san ban kyauta da ban sanarmaki ba sai dai ki sani, na fiki iko da Khalid. Wai don ban sanarmaki ba bai zam laifin da zan bi ina roƙon kiyi hakuri kina min yanda kika so ba. Gargaɗi na ƙarshe da zan maki, akan Hajja ne. Kin yi na farko kin yi na ƙarshe wallahi! Kar ki ƙara koda wasa na ji kin mata rashin ɗa'a, yau ɗinma sa'arta kina ci da har na barki ki ka sha ruwa a gidannan ban yi awan gaba da ke ba, ki kiyayeni Saudatu! Ki kiyayeni, masu kuɗi fa ba wawaye bane, ina ankare da duk wani takunki."

  Daga haka ya miƙe ya barta zaune tana binsa da kallo kamar wata wawuya. Gaba ɗaya sai ta sha jinin jikinta ganin babu alamun wasa a duk furucinsa, tabbas zai iya aikata duk abinda ya faɗi. Gwara ta fasa batun saki ta nemi dai wata mafitar. Daga nan ta saɗaɗa ta shiga wanka, shi kuwa Shafa'i da Wutri ya tayar. 

  ***

 Washegari da misalin ƙarfe biyar ya kama lokacin da za'a  kai Amare gidajensu, kowaccensu ta ci kuka har ta ƙoshi.  Kurfi koda aka kai ta ga Abbanta, fita akai aka basu wuri. 

  Da zolaya ya soma.

  "Ah ah, yau Laila ta samu Majnun ɗin da Babanta Hamza ke yawan faɗi ko?"

 Ta turɓune fuska sai kuma kukanta ya dawo sabo fil. 

 "A'a, yau kam dole ki yi kuka. Aure ba abin wasa bane Laila. Ki yi haƙuri, ki koyi haƙuri a zamantakewar aurenki, ki kasance mai koyi da ɗiyar Ma'aiki s.a.w a rayuwar gidan miji. 

 Ke ba kowa bace, kuma ba ƴar kowa ba, ki zubar da duk makamanki ki fuskanci ibada gadan-gadan. Miji da kike gani, ya wuce duk inda kike tunaninsa, ki bar ganin Khalid a yayanki, yanzu ya haura matsayin da babu wanda ya kai shi a wurinki. Zan iya umarnin ki zo gidannan, idan Khalid ya hana ban isa ba. Zan iya ƙwanciya rashin lafiya, idan mijinki ya ce ba za ki fito ki duba ni ba nan ma ba ki isa ba duk dai nasan kin sani, kin je Islamiyya, an kuma koyar da ke abubuwa da dana game da aure kamar yanda ki ka gani daga iyayenki."

  Shiru ya ɗan biyo baya kafin Abba ya ɗora.

  "Ki ji tsoron Allah ki bi mijinki da zuciya ɗaya, ki mishi biyayya tsakaninki da Mahaliccinki. Kar ki tauyeshi ta ko'ina, kar kuma ki zama mai juyamasa baya kamar yanda Allah da ManzonSa (s.a.w) su kai hani. Wallahi idan kina ƙetare dukkan wani umarninsa to fa ki sani Laila, ni AbdulHamid gobe ƙiyama bani da abinda zan iya yi domin cetonki daga azabar Ubangijinki, hakanan Mahaifiyarki.  Mijinki sai ya ɗaga ƙafa san nan za ki shiga aljanna. Kinga Maminki? Shekarunmu ashirin da wani abu, ban taɓa kai ƙararta ba koda sau ɗaya kuwa. Tun mahaifanta na raye bani da matsala da ita, mace ce mai kyawun halaye, tana biyayya gareni, tana kyautatamin, tana gudun ɓacin raina ko yaya ne, wannan ya sa muka samu fahimtar juna da ita. Muka samu daidaito a zamantakewa. Ki yi haƙuri ki bi mijinki, ki yarda da komai *MUƘADDARI* ne, kamar rubutu ne akan dutse, kinga kuwa har abada ba zai gogu ba sai idan ɗayanmu ya mutu."

 Abba ya yi maganganu sosai masu ratsa zuciya tun bata iya magana dai kuka har ta soma neman gafararsa gami da roƙon ya tayata addu'a  ta zama cikin matan aljanna masu biyayya ga mazajensu. Murmushi ya yi ya ce ya yafemata duniya da lahira, ƙarshe ya bata Alkur'ani Mai Tsarki. 

  "Babu maganin da babu a cikinsa Laila, shi kaɗai ya wadatar da ke."

 Ta rungume tana mai jin sanyi a zuciyarta. 

 Lokaci na cika aka miƙa ta gidan mijinta da ke can Sardauna's Crescent, yayinda Zeenat ta ke wuraren Zoo road. Sauran ma dai daga ta cikin gari sai ta ɗorayi, kusan dai Kurfin ma ta fisu kusa da gida. 

 Har aka kaita bata bar kuka ba, gidan sama da ƙasa ne, a saman aka zuba mata kayan ɗaki da sauran kyale-kyale hakanan shima ƙasan falo ne na gani na faɗa.  

 Tana ji su Tasleem na iƙrarin ba wanda zai tsaya siyan baki saboda gudun halin Yaya Khalid.  Kuka da magiya gami da ruƙunƙume ƴan uwa, babu wanda Kurfi bata yi ba sai dai ba wanda ya saurareta haka suka tattara suka watse. Wannan na ɗaya daga abinda ya ƙaramata takaici. 

   Haka ta zauna shiru, can kuma dabara ta faɗomata, kafin ya zo ya bata kunya gwara ita ta soma nuna mishi bata damu da shi ba, don haka sai ta nufi ƙofar za ta sanya muƙulli. Nasihar Abbanta da iyayenta mata ya faɗomata a rai, a sanyaye ta fasa ta koma ta ƙara dunƙulewa tana kuka bata ko damu da kanta da ke azababban ciwo ba. 

    Tana a haka ta ji an turo ƙofar ɗakin an shigo, sallamarsa ta ratsa kunnuwanta, ta miƙe zaune a hankali tana ƙara rufe jikinta da mayafi, a sannu ta amsa don idan ba'a nutsu ba lallai ba a ji. 

  Bata ɗago kai ba ballantana ta kalleshi, ta dai san wurinta ya nufo. Zama ya yi a gefen gadon, shiru ya ratsa ɗakin, jin shirun ya yi yawa ne ya sanyata ɗan ɗagowa ta kalleshi da jajayen idanunta waɗanda kuka da ciwon kai su ka kara ƙanƙantar da su. Shi ɗin ma ita ya ke kallo a lokacin. 

Ya ɗan ɗaure fuska.

"Ba ki da lafiya ne?"

 Ta ga dai idan ta yi shiru za ta cuci kanta, kawai sai ta gyaɗa kai. 

  "Eh, kaina ke ciwo." Ta faɗi da shaƙaƙƙiyar murya. 

  Gani kawai ta yi ya miƙe ya hau duba jakarta ƙarama da aka haɗota da shi. Sai lokacin ta ƙare mishi kallo a sace.

 Maroon shadda ce ya sanya har da babbar riga. Ta hau sosai da farar fatarsa ta yi kyau, agogo kalar azurfa ne a hannunsa sai kuwa zobunansa na azurfa da su ka haɗu da ƙananun gashi gashin da ke a can ƙarshen yatsunsa. 

  Ta kauda kai, duk wannan kumburin da shima ya ke yi don an auramasa maƙiyiyarsa ne kenan. Ta lumshe ido kaɗan. Ko ba komai dai itama ai bata sonsa. 

  Shi kuwa a nasa ɓangaren kallon irin kayan da aka haɗota da su kawai ya ke, abin ya so ba shi dariya ganin har da wata shegiyar rigar bacci duk kuwa da bai ɗaga ba ya san irinta😉 . Allah Ya taimakeshi ya ga abinda ya ke nema ɗin domin kuwa dama tun kan shigowarsa Anti Rumaisa ta kira ta ke mishi batun bata samu Laila a waya ba, amman ya duba jakarta akwai magungunanta ta sha su. Shi sai ma a lokacin yasan ta mallaki wata wayar. 

   Ya maida komai  yanda ya ganshi san nan ya dawo ya ajiye ledar magungunan a gefenta ya fita. Jimawa kaɗan sai ga shi ya dawo da wata leda fara babba sai kofi a hannunsa, ajiyewa ya yi saman ɗan centre table ɗin da ke tsakiyar ɗakin. 

 Sai da ya koma ya ɗauko faranti san nan ya buɗe ledar. Kaza ce gasashshiya, ya juye a farantin ya bata umarnin ta ci. Farko ta yi gardama sai da ta ga ba wasa a tattare da shi fiye da koyaushe san nan ta soma ci. Bayan ta kammala  ya buɗe ya ciro ruwa na roba ya tsiyaya ya miƙamata. Kasancewar ba wani kallonsa ta ke ba, ya sanya maimakon riƙe kofin ta riƙe  tattausan hannunsa. 

  Sai kuma ta saki da saurinta, ya diremata kofin saman tebur, maganin ya ɓaɓɓalo waɗanda ya kamata ta sha a ranar ya miƙamata. 

  "Ki sha sai ki kwanta, sai da safe."

 Faɗin haka keda wuya, ya juya abinsa ya bar ɗakin. Idan ta ce ba ta ji daɗin fitarsa ba to dagaske ta yi karya, a gurguje ta miƙe ta rufe ɗakin, Allah Shaida ba ta son shan maganin domin kuwa ba sa shiri, amman hakanan ta daure dakyar sakamakon ciwon da ta ke ji, ita a duniya duk abinda ya shafi allura da magani ba ta so sai don dole. 

  Sai a san nan ne kuma ta rage kayan jikinta, koda ta duba jakar don ta sauya, ta yi mamakin ganin ƴar ɓingilar rigar da aka haɗota da shi. Riga ce mai hawa biyu amman daga ta wajen har ta cikin kamar abin tatar koko, sai ɗan ƙaramin pant siriri da taho da rigar. Takaici ya cikata musamman  da ta tuna Yaya Khalid ya gani, Allah ma kaɗai ya san me zai ce a ransa. Don tsabar baƙin ciki sai kawai ruwan hawaye ta ji ya zubomata, ta tabbatar wannan aikin sai dai su Anti Fahima. 

   Ta ja tsaki gami da ƙara ɗaɗɗaga kayan, Allah kuwa sai ya taimaketa ta tsinto wata doguwar rigar cotton ja mai baƙi layi-layi na baƙi. Ta fiddoshi gami da cire ɗan katin da ke jiki na sabon kaya ta ware ta sanya. Hula ɗaya ta ɗauka cikin ukun da aka sanyamata ta rufe kanta. 

  Bayan ta kammala ta ɗora alwala a daddafe ta gabatar da shaf'i da wutri, ta yiwa Mahaifiyarta addu'a kamar koyaushe sai mahaifinta da malamai da kuma ƴan uwa musulmi gaba ɗaya. 

   Cikin ikon Allah da ta samu ta kwanta saman gado, bata wani tsaya tunane-tunane ba kamar yanda ta saba a kwanakin aurennan, bacci mai cike da ni'ima ya yi awon gaba da ita. 

   To shi ɗinma ba wani zama ya yi ba, yana kammala dukkan al'adunsa na bacci ya kwanta don ba ƙaramin gajiya da kujiba-kujiba ya yi ba a ƴan kwanakinnan. 

    ***

Cikin bacci ta ji ana bugun ƙofar ɗakin, kusan a firgice ta miƙe sai kuma ta ambaci Allah. Zama ta yi dirshan a kan gadon ta na waige-waige. Sai lokacin ta tuna a inda ta kwana. Jin an ƙara buga ƙofar ya sanya ta miƙewa, hijab ta zura kafin ta isa ga ƙofar ta buɗe. 

   Yaya Khalid ta gani cikin farar jallabiya. 

   "Sallah."

 Ta amsa da toh san nan ya juya ya tafi ta maida ta rufe sai dai wannan karon ba ta sanya muƙulli ba. 

  Ko da ta idar  gado ta haye sai bacci.    

   Cikin baccin ta ji ana kiran sunanta a hankali. Ta buɗe idanun, ta soma miƙa ta yi ido huɗu da shi da saurinta ta bari ba tare da shiri ba. Ya ɗan yamutsa fuska don bai gane komai ba. 

    "Ki tashi haka ki fito ki karya."

 Gyaɗa kai ta yi ta bi shi da kallo har ya fice, ita fa har yanzu takan yi mamakin kasancewarsa mijinta. Mutumin da bata taɓa jin sha'awar ta aureshi ba. Duk wannan so da zuzutashi da ƴan uwanta ke yi, babu ita a ciki. Har zuciyarta ba ta jin sonsa, ƙarƙari dai yanzun tana ganin mutuncinsa akan baya. Ko don saboda yanda ya dunga kula da Maminta kafin ta rasu. 

  Sauke ajiyar zuciya ta yi a hankali, sai kuma gashinan Allah gwanin hikima Ya haɗasu aure. 

  " *MUƘADDARI* " Ta yi furucin a fili san nan ta samu ta miƙe da bismillah. Sai da ta gyara ɗakin tas ta fidda kayan da ta ci kaza jiya da komai ta share kafin ta faɗa wanka. 

  Bayan ta fito ta shirya tsaf cikin doguwar rigar material mai yellow da baƙi, hoda kawai ta ɗan goga a fuskarta ta fita falon. 

   Sai a san nan ma ta samu nutsuwar ƙarewa falon kallo. Murmushi ta dunga yi don kuwa ba ƙaramin burgeta ya yi, shakka babu Daddy ya yi ɓarin kuɗi domin kuwa tana da labarin shi ya ɗau nauyin komai. 

  Kujerunta baƙaƙe masu orange pillows, hakanan labulen ɗaƙin orange ne da kuma kafet ɗin tsakar ɗakin orange da sirkin baƙi. Sai ya zamana duk sauran kayan da aka zuba na ƙawata ɗaki kalolinsu bai wuce hakan ba.  Ta numfasa ta ƙarasa sauka ƙasa, nan ma falon ya yi kyau don komai na ciki dark brown ne da milk. Ya yi kyau sosai kuma ya an sanga komai na adona muhallin da ya dace, Cikin kicin ɗin ma dai ya yi kyau ƙwarai, ya sha kayan electronics da utensils masu kyau da tsada.

    Ta wanke plates ta tattara, falon ma ta ɗan gyara shi don ba wani datti ya yi ba sosai kawai saboda jama'a da ya tara a jiya ne (ƴan kawo ta). 

Sai da ta tabbatar ya koma yanda ya ke san nan ta maida hankali ga kwanukan abincin da ta gani saman dinning table. Kallo ɗaya ta yiwa kayan tasan na gida ne ba wai odar abincin ya bayar daga waje  ba.  

 Tea kawai ta haɗa ta sha san nan ta wanke kofin. Bata yi karambanin ƙwashe kulolin ba don ba ta da masaniyar bai ci ba ko ya ci. 

   Falon sama ta koma, zama ta yi  gami da buga tagumi. Kaɗaicin ya soma zama takura gareta, ta saba da gida na jama'a, zama a irin wuri haka sai ta ji duk ta takura. 

  Wannan shirun ya janyomata tunani iri-iri, bata manta washegarin ranar da aka kai su Rahma ba, hirarsu da Mami ta zama akan aure. Inda ta ke cewa ita  kam sai dai Abba ya bata Mamin su je ta ɗan mata sati uku. Mami dariya tayi gami da tsaki a lokacin na wautarta. 

  "_Shekara zan miki kin ji ko? Koda dai idan ba ki kashe nawa auren ba, naki zai mutu murus. Majnun zai maida ki majnuniya._"

  Dariya ta ɗan yi a fili, sai kuma ta dawo duniyar da ta ke a yanzun, bata san sadda ta soma kwalla ba. Kewar Mahaifiyarta ya dawomata sabo fil.   

  Cikin wannan yanayin ta  tsinci muryarsa yana sallama, da hanzari ta share fuskar. Ya ganta sarai, ya san kuma kukan ta ke amman ya zaɓi da ya basar. 

   Zama ya yi saman kujerar yana ɗan sassauta fuskarsa , kafin ma ya ce komai ta rigashi.

  "Yaya ina kwana."

 Ya ɗan yi jim yana wani shan ƙamshi kafin ya amsa.

  "Lafiya, ya jikin naki?"

 Ta soma da gyaɗa kai.

 "Da sauki, na warke Alhamdulillah."

 "Hakan na nufin ba ki sha maganin ba yanzu?" 

  Kamar ta  ce A'a sai kuma ta daure ta amsa da Eh. 

   Ya haɗe fuskar.

 "Tashi ki ɗauko."

 Ba musu ta miƙe tana kunkuni don ita dai ta gaji da shan ƙwaya, acewarta. 

  Ya bi bayanta da kallo kafin ya maida kai ya kwantar jikin kujerar, idanun ya lumshe yana tuna abubuwa da dama a ransa. Tambayar da ta fi yawo a kwakwalwarsa yanzun bai wuce na yadda zai soma rayuwa da Laila a matsayin da ta haura a wajensa ba yanzun.

 Kamar zai iya, kamar dai ba zai iyaba.

  *_'Laila amana ce a wajenka, kai ne mijinta, abokin kuka da dariyarta. Kai ne abokin shawararta. Ka yi ƙoƙari ka zama namiji, ka sani rai da mutuwa duk muƙaddari ne daga Allah. Ka kuma sa a rai wataran za ka mutu ka koma gareShi, zai tambayeka bisa amanar da ya ba ka, muddin ka ci ba zai kyaleka ba. Khalid ka zama magidanci, ka ji tsoron Allah kar ka cutar da ƴar mutane.'_*

  Ya tuno duk zantukan Baba Mudassir gareshi a sadda ya shiga gaida shi. 

   Yana cikin wannan tunanin ta fito, dubansa ta tsaya yi ta gefen idanunta bayan ta zauna, taɓe baki ta yi.

   'Kowa dai ya yi jinyar tasa zuciyar, nima ba ka bar tawa ta huta ba, tunda ka bari ka aureni ai shikenan ka jaza mana wahala.'

 Ta yi ta saƙe-saƙenta a zuciya, tana kallonsa sai kawai gani ta yi idanunsu sun sarƙe wuri guda, tar shima idanunsa a kanta yana ƙaremata kallo. Shi kallon da yake na son tantance ko akwai inda ta kuskuro a fannin sura da kyan hali da bai taɓa jin sonta ba. 

  Ta gaji da kallon ta ɗauke kai gami da ɗan tsuke baki tana magana ƙasa-ƙasa.

  'Ɗaya kenan.' Ya faɗi a ƙasan ransa, Kurfi bata jin magana, akwai ƙiriniya shi kuma silent ne bai son hayaniya da mutum marar ji, yana tunanin ta sauya amman yanzu ya lura mutuwa ce ta ɗan kawo sauyin.  Wannan ke haɗasu da ita shakka babu. 

  "Kawo mu gani."

 Ta ji shi sarai amman don ta rama sai ta ƙi koda motsi.

  "Ke, ba ki ji abinda nace bane?"

 Ta ƙara ƙuluwa da ke ɗin da ya kirata, ashe Lailar da ya soma faɗi na ɗan lokaci ne ma. Ta daure ta dubeshi kafin ta miƙe ta kai mishi ledar. 

Ya sa hannu ya karɓa gami da bata umarnin ta kawo ruwa, ta ƙarasa ga inda firij yaka, a wani ɗan jerin plates da cups da a ka sanyamata cikin cupboard ta ɗau cup ɗaya ta tsiyayi ruwan dispenser. Ƙarasawa ta yi bata ko kalleshi ba, ta sa hannu ta karɓi maganin da ya ɓallo, kallon maganin ta tsaya yi tuni ido ya raina fata, ba ta san ta yanda za ta soma sha ba. Ta dubeshi a sace, ya kuwa ƙuramata idanu yana jiran ta sha. Ta kauda kai gami da ɗan mazewa.

  "Yaya nifa na warke. Idan na sha amai zan yi."

  "Ko?" Ya furta yana kallonta girarsa a ɗage. Sai ta ji kunya da tsoronsa, ta kauda fuskar tana mai gyaɗa kai. 

 "Ok, sha sai ki yi aman."

  Ta ga dai dagaske ya ke sai ta zauna a inda ya mata umarni, saman kujera. 

  Ta kasa sha sai kallon maganin ta ke, ƙwayoyi har biyar. Tunawa ta yi da yanda Maminta ke mata idan za ta sha magani. Da sauri kuwa ta miƙe, ya yi saurin dakatar da ita.

  "Ke ni abokin wasanki ne?" Yanda ya yi maganar a kausashe  sai ya tunamata ko waye shi, cikin muryar lallaɓawa ta ce.

  "Madara zan ɗebo, haka Mami ke min idan zan sha magani." Ta ƙarashe murya a karye, ya ji har a jikinsa, faɗin Mamin sai ta karya lagwonsa, ya bita da kallo sadda ta soma tafiya, tausayi ta ba shi. Shi kansa yana kewar Mamin sai dai ta koma ga wanda Ya fi su son ta. 

  "Allah Ya yi mata rahma." Ya furta ƙasa-ƙasa gami da cewa amin. 

  Ita kuwa magungunan ta ajiye cikin ledar. Kofi ta ɗauka za ta nufi ƙasa inda nan ta ga kayan shayi ya dakatar da ita da faɗin.

  "Ki kawomin kayan abinci." Da to ta amsa tukunna ta sauka.

Ta zuba madara da milo ta cakuɗa sannan ta ɗau babban faranti kamar yanda ta ga Mami na yi ta ɗora komai a kai ta nufi saman tana maida numfashi saboda nauyin coolers ɗin, ta koma ta ɗauko flask na ruwan zafi da sauran kayan shayi, har ta ajiye kawai  kallonta ya ke bai ce uffan ba, ta gama maida numfashin sannan ta sha maganin, tana kammalawa ta hau shan madararnan da cokali. Bai san sadda  ya soma jinjina kai ba, wato dai yanzu idan za ta sha magani haka Mamin ke mata? Lallai ƴar gatan Mami ce. 

  Ganin ta kammala ya sanya shi miƙewa ya yi zaman dirshan saman kafet ya hau fidda coolers din, ita kuwa tana kammalawa ta nufi ɗan sink da ke a falon ta wanke cup ɗin fa Morning fresh ta goge ta ajiye. Tunani ta tsaya yi, ta ɗan dakata tana satar kallonsa, tunani ta ke, ta je ta zubamishi ko kuwa dai ta kyale. Ita tsoranta kar ya gwatsaleta. Kamar ya san tunanin ta ya yi magana.

  "Ba ki iya ki zuba wa mutane abinci ba ko?"

  Jin haka ta ƙarasa a hankali ta soma buɗe coolers ɗin, shi kuma ya shiga haɗa tea.  

  "Me kenan? Ba ki ci bane?"

 Ta dubeshi ta dauke kai.

  "Tea na sha, ya isheni."

 Bai tanka ba har ta kammala zubin san nan ta mike ta ɗauko ruwa da lemun da ta gani a firij ta ajiye ta wuce ɗakinta. 

  Ya dubi ƙofar don ya ji sadda ta murɗa key ɗin, murmushi ya ɗan yi kawai ya ci gaba da haɗa tea hankali kwance. 

 ***

Ranar ta samu baƙuncin ƴan uwa da abokan arziki musamman ƴan Kurfi waɗanda a ranar wasu zasu wuce yayinda wasu kuwa sai washegari. 

  Kwanaki uku ta yi tana karɓar baki kuma hakan ba ƙaramin daɗi ya yi mata ba, koda ta roƙi a bar mata Mu'azzam Hajja sam ta ƙi ta ce ba yanzu ba, hakanan ta haƙura ba don ta so ba domin idan tana tare da jama'a mantawa ta ke yi ma da kalar auren da aka yi mata balle har ranta ya dunga sosuwa.

   Tana da kwanaki huɗu a gidan sai dai ko ɓangaren mijin ba ta taɓa shiga ba sai dai ta ɗan leƙa farfajiyar gidan sadda za ta yiwa baƙi rakiya. Abinci kuwa kullum Hajiya ke aikensa, ba ta ci sai dai shi ya ci abinsa. Ko a gidan Hajiya ba basu abincin sallah ba ta ke, bata jin ta taɓa cin girkinta, akan me yanzu ta e mata aiken girki? Ganin abin bai kwanta a ranta ba ya sa sam ba ta ci, shi kam da yake ba kuka ya ke ba yasa bai fahimtar ta ci ko ba ta ci ba ɗin.

   Yau kawai ta ji zaman ya isheta don haka ta kunna tv, tun zuwanta ko kallo basu isheta ba sai yau ta ji tana son kallon don haka sai ta miƙe ta kunna. 

   Bayan gama searching sai ga channels kala-kala, murna ta cikata ganin  tashar da ta ke kalla wato Starlife. A rayuwarta tana son Indian series, sam, bata gajiya da kallonsu.  Duk kuwa da irin zagin da suke sha wataran a wajenta idan sun kai ta bango da kayan haushinsu. 

   Zama ta yi ta tanƙwashe ƙafafuwa tana kallo, ta shagala sosai ta yanda har ya shigo ya yi mata sallama ba ta san ya yi ba sai da ta ji an sanya hannu an zare remote ɗin daga hannunta, a firgice ta buga tsalle ta tashi gami da sakin ihu. Sai kuma ta haɗa ido da shi, ajiyar zuciya ta saki sannan ta koma ta zauna. Ya ɗan ɗaga gira.

  "Ki dunga rage sauti ya na yawa, sai a shigo a sace ki ma ba ki sani ba, san nan ki dunga rufe ƙofar ƙasa idan za ki yi zaman kallonki."

 Ta kuwa kalle shi tana murmushi a ƙasan ranta, ya maida ita ma wata ƴar yarinya.

  "Ni zan ɗan fita, Aliyu zai zo kawo maki abinci. Ga wannan ki ba shi idan ya zo."

 Hannu yasa a aljihun gaban rigar shaddarsa fara ƙal ya ciro ƴan dubu har biyar ya miƙamata. Ta sa hannu ta karɓa bisa kuskure ta gogi hannunsa. Lokaci guda suka dubi juna kan ta yi azamar gyarawa. 

  "Toh, a dawo lafiya."

 "Allah Yasa." Ya bata amsa sadda ya ke ficewa. 

 Maganganunsa ta shiga tariyowa, Aliyu zai kawomata abinci kuma inji Hajiya? Anya kuwa ta ji daidai? 

  Sai dai ta share maganar ta ci gaba da kallonta amman daga ta tuna Aliyu na hanyar gidan sai gabanta ya faɗi. Tunda aka yi bikin ma ba ta sanya shi a idanunta ba.

 "Ya dai kamata na soma girkina tunda dai ni ban ɗau kaina a Amaryar ba hakanan Yaya Khalid bai ɗaukeni wata Amaryarsa ba."

   Tana nan zaune ta ji ana ƙwanƙwasawa da ƙarfi kamar za'a ɓalla ƙofar, tun dai bata yarda bugun ake yi ba har dai ta miƙe ta nufi ƙasan. Sai da ta dafe ƙirji don razana don ta san shi kaɗai zai yi wannan banzan bugun. Buɗewa ta yi su kai kiciɓus kuwa, ya wani tamke fuska yana harare-harare. 

  "Kin bar mutane na ta buga ƙofa don wulaƙanci."

 Ba ta ce komai ba, ta ɗan matsa don ya shigo amman ya dire abincin a ƙofar.

  "Ke a su wa? Haba Malama ai ba gidanki bane, da na so shiga zan shiga ne kaina tsaye babu wani jiran iso. Niyyar ce ban yi ba shiyasa ma na ƙwanƙwasa."

 Kamar ta ce me ya hana shi ba Maigadi ya miƙo, sai kawai ta ga ɓata lokaci ne biye mishi don haka ta ja baki ta yi shiru tana murmushin tura haushi. Ya kuwa ƙulu da murmushin, wato ita ga matar Yaya. Aikuwa ya kudurce turamata haushi da zantukansa.

  "Daɗin abin ma auren cushe ne, Yayanmu ba so ya ke ba. Mu kam ba za mu bar kewar Anti Sumayya ba, daga kanta mace ta ƙare kuma inada yaƙinin har a idanun Yaya."

   Daga haka ya yi wani murmushi duk da itama bata bar nata ba, asalima sunkuya wa ta yi ta ɗauki kwandon kayan abincin. Murmushinsa bai wuce na sanin da ya yi ya shaƙa mata ba ne koda ba ta nuna ɗin ba kuwa, bai saurareta ba ya juya ya fice abinsa cike da nishaɗi yana feeto da baki. 

  Ta rufe ƙofar ta sanya muƙulli, ba ta yi gigin zubda hawaye ba saboda ta san dama yanzu ne aka fara wasan, fatan ta Allah Ya sa komai ya zo mata da sauƙi. 

   Koda ta duba, tuwon masara da miyar agushi ne da ya ji nama da kifi. A haka dai kamar ka sa hannu ka ci, murmushi kawai ta yi domin kuwa ta gode Allah ma tuwo ba cimarta bace, sam ba ta so. Idan kuwa shi ake yi a ranar to tukunyarta daban. 

  Sauke ajiyar zuciya ta yi ta jerawa Yaya Khalid saman tebur a nan ƙasan ganin nan ya ke zama ya ci yanzun,  ta ajiye kwandon gefe. Kai tsaye kicin ta faɗa, a jikin kicin ɗin akwai ƙofar store don haka ta buɗe ta shiga, komai na kayan abinci ba wanda babu a ciki, ta ɗauki Indomie ta dawo ta buɗe firij ta ɗau kwai sanin da ta yi shi kaɗai ne zai mata saurin kammalawa. 

  Cikin mintuna biyar kuwa ta kammala ta ci abinta. Tana komawa sama ta tadda missedcalls ɗin Tasleem, da sauri kuwa ta bi bayan kiran tana jin wani sanyi a ranta. Bayan an ɗaga Tasleem ta ce,

  "Ran Amarya ya daɗe, da alama kina turakar Oga."

Yamutse fuska ta yi.

  "Ke meye haka?"

 Dariya ta yi.

  "Afuwan matar babban Yaya kada ki sa idan na zo ya sa a min korar kare na taɓa ki, ya kike toh?"

  "Ban sani ba tunda abin ya zama tsokana."

 Dariyar dai ta ƙara yi. 

  "To Allah Ya ba ki haƙuri. Amman dai Allah Yasa yanzu kin saki jiki kin rungumi wannan auren hannu bibbiyu."

 "Hum, hannu ɗaya ba ya ɗaukar jinka. Koda zai ɗauka ma na gwammace na haƙura da na wahala."

 "Sannu, ayi dai mu gani toh. Ya zaman shiru? Ai na shiga gidanku jiya ganin Mu'azzam."

  Jin haka ta ɗokantu ta ji labarinsa.

 "Dagaske? Fatan kowa lafiya?"

 "Sumul Alhamdulillah, ba ki gan shi ba sai ƙara mulmulewa ya ke. Na mishi hoto ma zan aiko maki."

   "Kai amman kin kyauta ƴar uwa. Don dai Hajja ta ƙi bari na ɗauke shi ne wallahi, amman shirun nan ma ai aiki ne."

  Tasleem na dariya ta amsa.

  "Ibadar ce dai duka, fatan kin gyara sashin Yayan naki?"

 Oho, ita ko a ka ba ta kawo ta yi hakan ba. Cikin rashin kula ta ba ta amsa.

  "Ko hanyar sashin nasa ban sani ba Tasleem."

 Jin haka duk sai Tasleem abin ya yi mata ba daɗi. Nan ta hau faɗa irin yanda ya kyautu a matsayinsu na tsararrakin juna. Ta nuna mata illar da ke tattare da rashin kyautata mishi don kuwa ko da ace aure bai haɗa ba yayanta ne ballantana kuma auren ya riga da ya haɗa. 

  Jikinta duk ya bi ya mutu, kuma fa haka ne. Wannan ta sa bayan sun yi sallama ta miƙe gami da zura silifas ɗin ta. 

   Tana fita ta nufi wata ƙofa da ke gefen nata daga an hawo steps wanda ba ta taɓa shigar ta ba sai a ranar. Jikinta ne ya ba ta cewar nan ne ɓangarensa.  Ta tura a hankali da shiga da sallama. Ƙamshi daddaɗa na turarukansa ya shiga ƙofofin hancinta. 

   "Wow." Shi ne abinda ta furta ganin kayan da aka zuba a falon. Kwalliyar fari da ruwan toka akai gaɓa ɗaya, ba wani tarkace aka zuba ba amman dai tsarin ya yi kyau. Gyaran ba wani mai yawa ba ne da alama yakan ƙoƙarta tattarawa sai dai akwai ƙura da shar kaɗan. Ta ƙarasa ɗakin, shima ya yi kyau sosai da adon ja da baƙi, ya haɗu sosai ya yi tsari kuma. Kayansa da ya cire duk ya ajiyesu jikin hanger sai wasu a ƙasa. Ta numfasa, a nutse ta hau gyara. Ta kakkaɓe gadon kenan, ta ji faɗuwar abu, dubawan da za ta yi ta ga hoto ne, ta kai hannu ta ɗauka tana duba. Maganganun Aliyu ne ya dawomata tsaf a kwakwalwa. 

 Kyakkyawa ce ta ƙin karawa, ta saƙalo hannayenta saman ƙirjinsa yayinda ya wani ƙanƙantar da idanun yana murmushi wanda har dimple ɗinsa ya fito. Itama murmushin ne saman nata idanun. Ba ta son shi, amman sai da ta ji ranta ya sosu. Wato dai Sumayya ta mutu amman ba ta mutu ba a zuciyarsa, tausayin kanta ya kama ta, ta san ba zai taɓa kallonta da sunan matarsa ta sunnah ba, ta san wahala kawai za ta ci a hannunsa. Ba ta san ta na hawaye ba sai da ta ji saukarsu saman hoton. 

  "Allah Yay muku rahma." Ta furta a fili kafin ta ci gaba da gyara. Bini-bini hankalinta na ga hoton da ta ɗora saman gefen durowar gadon, ba ta san meyasa ta ke jin ba daɗi ba. Har ta kammala gyaran, sai kawai ta ɗauƙa ta juya hoton don ba ta son gani, ta saka a ranta watakil fuskar Sumayyar ke  ba ta tsoro. Sai da ta kammala da ɗaki san nan ta faɗa banɗakin ta soma wankewa. Kafin ta gama kuwa ta ɗan jiƙe, tana fitowa ta ga mutum daga shi sai singilet da dogon wando na shaddarsa, yana zaune gefen gadon yana ƙoƙarin cire agogon da ke ɗaure a tsintsiyar  hannunsa. Sai da ƙirjinta ya buga domin har ga Allah ta tsorata, tunaninta ta ina ya shigo alhalin ta rufe ƙofar kuma muƙullin na jiki. 

 Ya ɗago fararen idanunsa ya zubamata, ta yi saurin ɗauke nata don ba za ta juri ganinsa ba sutura ba kasancewar ƙirarsa sosai ta fito. Ya kauda kansa ya ci gaba da abinda ya ke, a ƙasan ransa kuwa ya yaba da abinda ta yi, bai san tana da hankali har haka ba, yanda ta lailaye gadon ba ƙaramin burgeshi ya yi ba.

  "Yaya sannu da dawowa."

 Ta faɗi bayan ta ɗan russuna, ya amsa a tausashe san nan ta miƙe ta fice riƙe da bokitin da ta sanya towel ɗin da ta goge tiles ɗin ƙasan banɗakin. 

  Bayan fitar ta ya kai duba ga hoton da ta juya, hannu ya kai ya ɗauka yana dubawa, a hankali ya dubi ɗayan gefen inda sauran hotunansa da ya ke shi kaɗai su ke a jere har uku, babu wanda aka juya sai wannan ɗin dai. Mamaki ya kama shi sai dai kuma ya basar da tunanin. 

  Ita kuwa a gurguje ta kammala da falon, ta wanke banɗakin ta fita. 

  Tana komawa sashinta ta fidda kayan jikinta ganin sun jiƙe ta zura doguwar riga ta material ja mai sirkin baƙi ta rufe kanta da baƙin ɗankwali. Kayan ta nufi ɗan barandar da ke a wajen falo idan ka buɗe wata ƙofa ta shanya su kan ƙarfen shanya kafin ta koma ciki. 

  Tana nan zaune a falon ya shigo da sallama. Ta dubeshi, ya fa soma takura mata har ga Allah, sai ya yi ta shige da fice a ɓangarenta alhalin ga na shi can (ƙarfi hali). 

  Zama ya yi kafin ya dubeta.

  "Abinci fa?"

 Kamar ta ce me ya hana ya ci a ƙasa kamar yanda ya soma, sai kawai ta share gami da miƙewa ta sauka. Komai ta haɗa ta kawo ta ajiye, ta ƙoƙarta ta zuba masa a filet ta ajiye lemu da ruwa san nan ta koma ta ci gaba da kallon series ɗinta. 

   Ya na ci a hankali ya na bibiyarta da kallo, kamar ta nutsu kamar ba ta nutsu ba, wannan shi ne tunaninsa.

 _ "Yarinya ce fa, kar ka manta, yanzu ne ka ke da damar sarrafa ta yanda ka so ka kuma ɗora ta kan tsarin da ka ke so. Amman idan ka ji shawarata."_ 

 Ya tuno kalaman Dawud a sadda su ke tare ɗazu. Yamutsa fuska ya yi kafin ya maida hankali ga abinda ta ke kallo. 

  Ba da zato ba aka nuno jarumin film ɗin ya tarbo ƙugun jarumar yayin da za ta faɗo daga saman tebur. A hankali aka soma kiɗan taushi da rera waƙa mai daɗi. Hannunta har rawa ya ke wurin ɗaukar remote da zummar chanja tasha.

  "Gulma, da ba haka ki ke kallo ba? Ko kin manta har kuka ki ke yi?"

Maganar ta bata mamaki a farko don kuwa karkace kai ta yi  ta na dubansa, shi ɗin ma idon ya tsura mata, kunya ta kamata ta sunkuyar da kai. 

 Ya kauda zancen.

 "Me ya kai ki taɓa min hoto da har ki ka juya?"

 Ji ta yi ƙirjinta ya buga. Ta ma rasa bakin magana sai leɓɓanta da ke motsi. Dakyar ta ce

 "A saman gado na gani sadda zan gyara, sai na maida saman dirowa."

 "Sai ki ka juya?"

 Ta girgiza kai kamar ta yi kuka don kunya da takaicin kanta. To me ya yi mata zafi ma da ta aikata hakan?

  Ta ɗauka zai ƙara tankawa sai dai ko magana bai ƙara yi ba ya ci gaba da cin abincinsa. Bayan ya kammala  ya miƙe.

 "Idan kin kwashe ki zo."

Ta gyaɗa kai.

  "Toh." Ya juya ya bar mata falon, sai kuma a san nan ta samu nutsuwa, ta tattara kwanukan ta sauka. Nan ɗin ma sai da ta tabbatar ta gyara komai kafin ta koma. Tana taka steps ɗin tana tunanin dalilin kiran, sai yanzu ta ji abin wani banbarakwai, Yaya Khalid na kiranta to ta yi mishi me? Sai dai koda ta tuna da zancen hoto duk sai ta tsorata, to yanzun ma bugunta zai yi ne ko kuwa tsawar zai mata? Da yin wannan tunanin ta hau hura hanci, idan ta tuna hoton ji ta ke komai ma iya yi mishi za ta yi tunda har bai ji nauyin abinda ya yi mata ba. 

  Shi kuwa yana shiga ɗakin ya nufi ma'ajiyar hoton, ɗauka ya yi gami da sanya shi a wata akwati da bai cika amfani da ita ba. Ya ɗauko ɗaya a cikin  hotunansa da ke a jere a gefe ya ajiye madadin wancan. Ha ka nan ya ji kamar bai kyauta mata ba.

 ***

   Da sallama ta tura kai falon, ya amsa ƙasa-ƙasa. Zaune ta sameshi saman kujera ya maida hankali ga Laptop da ke gabanshi ya na dannawa. Ganin ba ya kallonta ya sa ta ke satar kallonsa wanda ta rasa dalili har dai ta kai ga ta yiwa kanta mazauni a can gefensa a ƙasa tunawa da ta yi ko a gida ba sa hawa kujerunsa. Basu ma isa ba. 

  "Tashi ki zauna." Ya yi mata nuni da kujerar da yatsa, ta miƙe ta zauna. Bai ƙara koda kallonta ba har sai da ya kammala abinda zai yi ya rufe system ɗin. Leda ta ga ya jawo a gefensa ya miƙa mata. Tasowa ta yi cikin ba shi girma kamar yanda suka saba ta ɗan russuna ta miƙa hannun. 

  Lallen ya burgeshi har ya ɗan murmusa, Laila ko ƙiriniya, ta ɗan sauya kaɗan. 

   "Ga shi nan, waya ce. Ban yarda da hawa social media ba. Nasan kin san aure da muhimmancinsa, don haka kar ki yarda na tsinci lambar wani ƙaton. Idan kin koma ki kawomin waccan wayar." 

  "Na gode Yaya, Allah Ya ƙara buɗi, Ya ƙara rufa asiri."

  Murmushi ya yi mata, karo na farko kenan da ya kalleta sosai ya murmusa har gaɓoɓinta suka shaida tabbas da ita ya ke, ba ta san me ya sanya ta jin yarr a jiki ba.

  "Ameen. Thanks." Ya amsa cikin wani irin sanyin murya da ta ƙara ji har tsakar kanta. Ta juya ta soma tafiya kamar wacce kwai ya fashewa a ciki, me hakan ke nufi? Meyasa ta ke jin sauyin yanayi a jikinta idan su na tare da shi wuri guda? Ta kasa fahintar komai har ta shiga falonta, sai da ta zauna ta ciro wayar. Iphone XR ce. Ta burgeta ainun musamman kalar da ta gani wato (Yellow). Ganin a cike take taf da chaji ha ka nan an saita komai ya sa ta gane ba wai ranar ya siyo ba, bai dai ba ta bane har sai da ya mula don kansa.

  "To amma ai ban ganta ba da nake gyara?" Can kuma ta tuna da wata ƙofa da ta gani amman Allah bai bata ikon buɗewa ba, ajiyar zuciya ta saki. Tunawa da ta yi cewar yana jira ya sa ta miƙe da azama ta ɗau wayar ta cire sim da memory card, kusan lambobinta kaf a kan account ɗin ta na google ta ke adana su ha ka nan hotunanta wannan yasa ba ta tsaya wahalar komai ba ta ɗau wayar ba tare da ta yi resetting ba gudun samun matsala da shi. 

   Tana zuwa daidai ƙofar ta murɗa da sallama ciki-ciki sai dai ya ba ƙofar baya hakan yasa bai ji ba kamar yanda bai fasa wayarsa ba. 

  _"Ki yi haƙuri Hajiya, ba wai ina shaidarta bane, amman ni dai nasan na barta tana kallo, wataƙila dai sautin tv ne ya hana ta ji bugun."_

  Ba ta san me Hajiyar ta ƙara cewa ba ya amsa.

 _"Allah Ya ba ki haƙuri, sam ba haka nake nufi ba."_

Ya ƙara da faɗin

_"Alƙawarin da na yi miki ba zan taɓa karyawa ba, ba zan tafi da ita ba ha ka nan ba zan taɓa ba ta matsayin matata ba."_

  Maganar ta daki kirjinta, ta ji shi har ƙoƙon ranta, ba ta san ya akai ba ta soma zubar hawaye. Wato har wani alƙawari ya ɗauka a kanta cewar babu inda zai je da ita? Kenan ma tafiya ce zai yi? Har yana ikrarin ba zai yarda da ita a matarsa ba? Khalid wane irin mutum ne da ya ke abu kamar bai zauna a aji an koyar da shi wajibcin  imani da ƙaddara ba? Ta ji wani jiri na kwasarta, maimakon ta shiga sai ta rufe ƙofar ta koma ɓangarenta da sauri. Ba ta tsaya a falon ba ta wuce har ɗaki ta kwanta saman gado ta shiga kuka. Ga irin abinda ta ke gudu, kalmar ba zai taɓa yarda da ita a matarsa ba ya fi komai baƙanta ranta, a iyakar saninta ko ba ka son mutum to bai fa kamata ka yi mishi wannan cin fuskar a inda ka san ba'a sonsa ba. Ta ji ya bata haushi sosai, ji ta yi an dafa kafaɗarta, a firgice ta ɗago don ba ta ji shigowar kowa ba, shi ne zaune yana dubanta, sanyin da ta hango a kwayar idanunsa ya sanya ta kauda kai tare da miƙewa tana goge fuska. A hankali ta janye ƙafafunta da ke a gefensa. Kanta na ƙasa ba ta ce uffan ba. 

  "I'm so sorry." Ya furta tamkar mai raɗa, ta ci gaba da wasa da yatsunta hawaye na bin karan hancinta yana ɗiga saman yatsun, ba ta ko damu da sharesu ba.

   "Ba da son raina ba hakan ta kasance sai dai ki sani komai na yi ina da dalilaina, ki kuma sa a ranki ni Khalid ba zan cutar da rayuwarki ba, ko babu aure akwai ƴan uwantaka."

 Ya yi shiru don yana neman hanyar faranta ranta, haka kurum bai ji daɗi da ta ji wayarsa da Hajiya ba, ya gane ne a sadda ya ji ta tura ƙofar ta rufe, sanin da ya yi  su biyun ne a gidan sannan za ta zo kawo mishi tsohuwar wayar da ke hannunta ne ya ankarar da shi cewar ita ɗin ce. 

  "Tafiya ce ta tasomin zuwa Dubai a ƙarƙashin ma'aikatarmu inda zan je domin yin wani course akan wani aikin ya shafi Kamfani har na tsawo shekaru biyu. A wannan dalilin su Daddy suka yanke cewar kema ki koma gida ki ɗora da karatunki kafin na dawo a maimakon ki yi ta zaman jira babu wani ci gaba."

 Ya ƙarasa maganar ciki-ciki tamkar wanda bai so yin ta ba. A ranta ta ce.

 _'To dama ko kana nan wane ci gaba ne a auren nan? Ba ka so ba na..'_

 Ta yi shiru don ta kasa gane komai.

  "Kin yi shiru?" Maganarsa ta fargar da ita.

  "Allah Ya kaika lafiya, Ya bada sa'a. Hakan ya yi ba ni da zaɓi."

  Ya dubeta sosai, ya na hango kalar damuwarsa tattare da ita. Abu ɗaya kawai ya riƙe da zai iya kare kansa da shi. Wato a dalilin Maminta da amanar da ta bar mishi nata ne ya ke janyo mishi tausayinta da son kyautata mata ko yaya.  Wannan ya riƙa a matsayin hujja ba wai wani abin daban ba. Ya ɗau saura a saƙe-saƙen zuciya. 

   Miƙewa ya yi sannan ya amsa.

"Amin, na gode sosai."

 Sannan ya fice ita kuwa ta bi bayansa da kallo. Sai da ya fita da mintuna kafin ta jawo wayar, balance ta duba ta ga kati har na dubu biyar ya sanya mata, ta yi dialing lambar Tasleem da ta riƙe a kanta don ba ta kai ga zaman yin copy ba.

   Sai da ta kusan yankewa kafin Tasleem ta ɗaga.

  "Assalamu Alaikum." Faɗin Tasleem.

 Itama ta amsa kafin Tasleem ta ce.

 "Wa ke magana please?"

 Murmushin mugunta Kurfi ta yi don kawai sai ta ji ta na son tsokanarta hakan yasa ta ƙara yin ƙasa da muryarta wadda a sanadin kuka ta ɗan shaƙe.

   "Ai bai zama lallai sai kin sani ba, abu ɗaya nake so da ke. Ki saurare ni sosai ki kuma fahimce ni."

 Tasleem ta ɗan yi shiru daga ɓangarenta. Sai kuma ta ɗora da faɗin.

  "Ikon Allah, toh ina jinki."

 Dariya ta so suɓucewa Kurfi ganin yanda muryar Tasleem ke ɗan rawa. 

  "Ki fita a hanyar mijina, ki nisanta kanki da zuciyarki daga gareshi domin idan ki ka ci gaba da amsa kiran wayarsa ko hira da shi ta chat abin ba zai kyau ba."

  "Wane mijin kenan? Malama ni ban san me kike nufi ba kuma saboda ni dai duk a masu zuwa wurina babu mai aure."

 Ai jin wannan ƙarya sai kuwa Kurfi ta kece da dariya, dariyar da ta mantar da ita damuwarta na ɗan lokaci. 

  "Ashe dai kina da tsoro? Toh ni ce Kurfi."

  Wani tsaki Tasleem ta ja itama ta hau dariyar. Sai da suka gama ɗan nanayensu kafin Tasleem ta nemi sanin ya akai ta sauya lamba.

 A takaice ta faɗi mata yanda akai, sai kuma sannan damuwar ta dawo mata. Ta labarta mata komai. Tasleem ta yi ƴar dariya.

  "To ke meyasa tafiyar za ta dameki alhalin ba son junanku ku ke ba?"

 Maganar ta ɓata ranta.

 "Ai dama ba cewa na yi muna son juna ba, amman dai kin san ba daɗi irin wannan ko yaya dai. Da sunan an maka aure kuma sai ka koma gida zaman shekara, ki fa gane tsaurin da ke a ciki. Hatta fita fa ban isa ba yanzu sai da izninsa. Kuma ki duba yanda ya ɗaukarwa Hajiya alkawari a kaina fa."

 Tana kaiwa nan sai zuciyarta ta karye ta soma rera kuka. Tasleem ta ɗan yi shiru tana sauraronta, amman a gefe ɗaya murmushi ta ke iyakar iyawarta. Wani irin sanyi da rahma ke ratsa zuciyarta, hamdala ta ke ga Allah tana mai ƙarawa da ya soma amsar addu'arsu.  Ta riga da ta gama ganewa, Laila Kurfi is deeply  in love with  Khalid Kurfi wanda ba lallai idan ta faɗi ta yarda ba. Yanzu ne Kurfi za ta iya yaƙi da kiyayyar da Hajiya ke musu, wannan ce damarta sai dai kuma kash! Gogan zai tafi, tafiya mai nisa. 

  "Dilla ni kin yi shiru kin ƙi magana!"

 Tsawar Kurfin ya katse tunaninta ta yi firgigit. 

  "Au yi hakuri, na bar ki ki gama sharar hawayen ne. Ki yi hakuri, yaushe ne tafiyar?"

  "Bai faɗamin ba Malama, ba na ce miki kawai ya ce cikin satin nan ba?"

"Hakane na ɗan manta, ke dai ki danne duk wata damuwa. Ki yi hakuri idan kin koma gidan zan shigo. Ki godewa Allah ma za ki samu ki ci gaba da karatunki. Kinga kafin ma ya dawo kema zuciyarki za ta samu nutsuwa." 

  Tasleem ta lallaɓa ta kwantar mata da hankali a karshe suka rabu cikin wasa da dariya. 

  To shima dai Abba da ta kira kusan bakinsu ya zo ɗaya da Tasleem, kwantar da hankalinta ya yi gami da nuna mata ci gabansu ne baki ɗaya. A gefe ɗaya kuwa farin ciki ne ya cika zuciyarsa ganin ta damu da tafiyar mijinta. Yana ji a jikinsa akwai alamun nasara a zamantakewarsu nan gaba.

 ***

 "Cin fuska ƙarara!"

 Hajiya ta furta rai a matuƙar ɓace sa'ilin da Mama Zahida ta dire mata ledojin kayan maƙulashen da Huzaifa surukinta ya kawo musu. 

Mama Zahida ta hangame baki kafin ta nemi wuri ta zauna.

  "Ah, to abin bai kai haka ba. Yi haƙuri. Ke ɗin ce ma Hajiya ba shawara ki ke ɗauka ba, kin ƙi maida hankali ga abinda ya dace. Ta ya ya yarinya ƙarama za ta tsonemaki idanu ta hana ki kwanciyar hankali alhalin manyanta ma kin san ya za ki tafiyar da su balle kuma ita? Haba Hajiya, a zamanin nan ne za ka wani kafawa yaro sharaɗin kar ya kusanci matarsa? Wannan ma kema kin san ba mai yiwuwa bane.  Allah Yasa Khalid ba ya motsawa nan da can sai da izninki, to wallahi sadda zai bijire a nan ba za ki sani ba."

  Hajiya ta yi shiru alamun zantukan sun shige ta. 

  Ta numfasa.

 "Kema fa kin yi magana Zahida, amman bar ni da su. Bari ki gani."

 Rai ɓace Hajiya ta jawo waya ta danna wa Malaminsu kira. Ringing uku a na huɗu ya ɗaga. Bayan sun gaisa ta soma karanto mishi abinda ta ke buƙata, baki sake Zahida ke kallonta tana mai mamaki. Ashe dagaske Hajiya ta fi ta iya shu'umanci, wani daɗi ya ratsa ta jin abin ba'a iyakar Laila zai tsaya ba. 

   Bayan gama magana, daga can Malamin ya amsa.

 "Wai wai wai! Aikinki ga sauƙi ga wuya. Koda dai dama na ce miki auren ne ba makawa sai an yi shi, amman sauran abinda zai biyo baya a auren mu mun san hanyar da za mu shawo kansa. Wuyar aikinki bai wuce na binne-binne da kuma dokokin da za'a gindaya mishi ba. Daɗin daɗawa, mu na buƙatar kayan kowannensu kala bibbiyu saiti kenan. Idan da dama kuma kema ki taho da hular shi maigidan naki da ƴan uwansa. Kaf dai waɗanda ki ka ga ya dace a yi miki aikin a kansu. Wannan ba irin wanda muka saba bane Hajjaju, wannan ya sha bamban da kowanne don haka dole a kula kuma a yi takatsantsan. Sai dai sauƙinta, muddin an aiwatar yanda ya kamata to ba ki da matsala, akwai romo mai yawa da za'a sha don nikam ina ga idan ba ki kaini Makkah ba to fa za ki yimin kyautar kece raini."

  Wata dariya suka sanya a tare shi da ita.

 "Ranka ya daɗe kenan, kai kanka ka san ba matsala bane. Fiye da abinda ka furta ma za ka samu muddin aiki ya kammalu. Kar ka damu, idan na haɗa komai da ka buƙata zan zo har inda ka ke na sameka. Yanzu dai ka ƙara aikomin account number zan turo da na shan ruwa." 

  "Yauwa Hajjaju, shiyasa na ke son himmarki. Ki taho har da ita Hajiya Zahidar, saboda itama dole sai ta yi aikin can wuraren nata."

 Hajiya ta gyaɗa kai tana murmushi ranta fari tas.

  "Wannan ba matsala bace ranka ya daɗe. A huta lafiya."

 Daga nan sukai sallama, ta maida dubanta ga Mama Zahida, suka saki shewa gami da cafkewa a take. Nan ta labarta mata komai, sosai abin ya yiwa Mama Zahida, ta shiga jerawa Hajiya kirari kafin su rabu akan kowa zai iya ƙoƙarinsa. 

   ***

 A kwanakin gaba ɗaya Khalid bai samu zama ba saboda shirye-shiryen tafiya. Idan ya fita aiki bai cika dawowa da rana ba ha ka nan da dare sai kusan bayan sallar isha. Ita kuwa Kurfi ba ta fashi wurin kula da wasu a haƙƙoƙinsa da suka ratayu a wuyanta, burinta ko ba ta zama kamar Maminta ba, to ta yi koyi da ɗabi'unta wajen tsaftar gida da kula da miji duk kuwa da ta san ba duka ne za ta iya ba. 

  Ta fahimci ɗakunan gidan sosai musamman sashinsa. 

 Akwai sadda karambaninta ya ja ta faɗa study room ɗinsa, anan  ne ta ga litattafai kala-kala daga na abinda ya shafi karatunsa har ma da novels na turanci. Ga mamakinta ma Love stories sun fi yawa, abin ya ɗaure mata kai har ba ta san sadda ta taɓe baki ta ce.

  "Ikon Allah, shi har wani love ya iya? Ya dai jera kawai don cika wuri. Gwanin na iya."

  Ta ƙarashe da dariya gami da maidawa, ta juyo kenan ta ga mutum tsaye bakin kofar. Ya yi crossing kafafunsa, suit ne a jikinsa, sai dai ya cire top ɗin ya sakalo shi saman kafaɗa gami da riƙewa da hannu ɗaya. Ɗaya hannunsa na dama makale cikin aljihun wandon, necktie ɗin kuwa tuni ya sassauta shi. Kallo ɗaya za ka yiwa fuskar ka fahimci ba ƙaramin gajiya ce ya kwaso ba. Idanun gaba ɗaya sun juye sun sauya zuwa ja ha ka nan sun ƙara narkewa. 

   A lokacin gaba ɗaya ƙarfe uku da wasu mintuna na rana, gabanta ya hau bugu da sauri-sauri, ba ta taɓa zaton ganinsa a lokacin ba ganin da ta yi ya ci kusan kwanaki uku ba ya zama gida.  Daga ita sai riga off shoulder ja iyaka ƙugu da dogon wandon jeans fari mai adon duwatsu daga cinyoyi. 

  Kallon tsaf ya ke mata irin wanda bai taɓa yi mata ba idan ya gan ta da shiga haka, sai dai ya kora ta ko ya dakamata tsawa. 

   Shape ne da ita sosai, tana da ƙira mai kyau. Ita kuwa duk sai kallon ya gundure ta, ta sha jinin jikinta. Tsoro ya kamata, ta yi azamar komawa bayan bookshelf mafi kusa da inda take. 

   Ta ɗan ci mintuna kafin ta leko a hankali da zummar ganin ko ya bar wurin, ta yi mamakin rashin ganinsa kuwa. Ta sauke ajiyar zuciya ta fito, ba ta yi aune ba ta ji an riƙo ƙugunta an murɗa, ta kuwa juyo ba da shiri ba har ta kusan faɗuwa ya yi mata kyakkyawan riƙo, gudun kada ta faɗi itama sai ta rike kafaɗunsa gam. 

   Ganin yanda ya ke jifanta da mayataccen kallo sai ta ruɗe, kirjinta bugu ba ƙaƙƙautawa, ta hau kokarin zamewa amman karfin ba ɗaya ba.

  "Ka yi hakuri don..."

 "Shhh." Ya dakatar da ita ta hanyar rufe bakin da yatsansa. 

  "Ki ka ce me? Ban iya komai ba ko?"

 Ta hau girgiza kai, babu inda ba ya kaɗawa a gangar jikinta.

  "Ka yi hakuri."

 "Noo, ba zan iya ba. Raini ne."

 Bai ba ta damar magana ba ya tallafo haɓanta gami da haɗa bakunansu wuri guda. 

   Saƙonni ne da ba za ta iya ɗauka ba, sun fi karfin sakonnin da Ma'aruf ya aika ga Bintunsa, sun wuce wanda ta sani tsakanin Tasleem da Haris ɗin ta. Ba zai haɗu da na Faruk da Umminsa ba. Daban ta ke jinsa, a duniya ta daban da ba ta taɓa shigarta ba.

  Ta ƙara narkewa a jikinsa inda ya bata kyakkyawar matsa kamar zai haɗesu su zama abu guda.

  "Assignment, sabon karatu game da Khalid."

 Cak ta ji ya sake ta sai dai bai janye jiki ba, ita ɗin ma sai a sannan ta buɗe lumsassun idanunta, a hankali ta dawo duniyar  Laila Kurfi da Khalid Kurfi. Da sauri ta janye jikinta, ya na dubanta sadda ya sa hannu ya ɗau coat ɗinsa saman bookshelf inda ya ɗan saƙala. 

  A guje ta fice zuwa ɓangarenta, tana shiga ta murza key. A ɓangarensa kuwa, murmushi ya yi mai bayyana asirtaccen kyawunsa. Ya shafi sumar kansa, koya mata hankali ya yi amman kamar zuciyarsa ya horar. Ya kasa fahimtar yanayinsa, hakura ya yi da tunanin kawai ya fice zuwa ɗakinsa.  

  ***

 Ta yi kukan baƙin ciki har ta ji ta ƙoshi ta haƙura ta share. Na ɗaya alƙawarinsa ga Hajiya ke sosa ranta,  na biyu kuwa sanin da ta yi ba soyayya tsakaninsu, ba ya sonta amman ya haɗa fatarsu wuri guda. Na uku kuwa kunyar kanta ta ke ji na biye mishi da ta yi har ta kasa ƙwatar kanta. 

  Ƙamshin turarukansa ya addabi ƙofofin hancinta, ta ɗago da sauri tana ɗaɗɗaga wuya, babu shi a ɗaƙin. Sai ta fahimci ƙamshin daga jikinta ne, ba wai tufafin kaɗai ba, aa har ma da fatarta. Da saurinta kuwa ta miƙe ta cire kayan ta faɗa wanka. Sai da ta yi saɓi uku kafin ta fito ɗaure da tawul. Kallon kanta ta yi gaban madubi, hotunan lamarin sun kasa goguwa a birnin zuciyarta. Ta yarda 100% cewar shi expert ne a wannan ɓangaren. Ta yi imanin da gaske ya iya tafiyar da mace. A hankali ta kai hannu gefen wuyanta ta shafa, ta tuna sadda fatar bakinsa ta haɗu da wurin yana sarrafawa tamkar ya samu alawa. Da sauri ta saki wuyan ta rufe fuska da tafukan hannayenta, ita a lallai kunya da takaici ke ɗawainiya da ita.

   Tun daga wannan rana su ka shiga wasan ɓuya, ita kunya shima kunya. Bai san me ya kai shi ga hakan ba, ya dai san tabbas girma ya faɗi. 

  Washegari da yamma ya kira wayarta ya bata umarnin shiryawa ya kai ta gida domin a ranar zai wuce wuraren goman dare.

  Jiki a sanyaye ta ke haɗa kayanta, bayan ta kammala ta yaye bedsheet ta haɗa a wanki. Ta rufe duk wani abu da ta san zai yi ƙura, ha ka nan falo da ɓangarensa. Ba inda ba ta gyara ba. Bayan ta kammala ta shirya cikin leshi kalar peach ɗinkin riga da siket wanda ya fiddo surarta. Ta tsinci kanta da yin kwalliya sosai, a ƙarshe ta yafa mayafinta ƙarami sƙy blue da takalminta shima hakan sai ƴar ƙaramar jakarta. 

  "To, ka yi sauri fa mu haɗu a can babban gida."

  Muryarsa ta tsinta ya na amsa waya daga bayanta, ta juyo tana dubansa hannunta riƙe da trolley ɗin ta. Sama da ƙasa ya ke dubanta ya na ci gaba da amsa wayarsa. Kallon ya isheta ta kauda kai gami da ɗan ɗaure fuska kaɗan. Ya ƙaraso bayan kammaƙa wayar.

  "Inyee, ke kwalliya ma ki ka yi wato?"

 Da mamakin furucinsa ta ɗago ta dubeshi. Murmushi ya ke mata. Ta rasa fa inda Yayan nata ya dosa, ta kasa gane taƙamaiman abinda ke ƙasan ransa. Za ta sunkuyar da kai ya tallafi fuskar. 

   A hankali ya ciro handkerchief ɗinsa ya hau share mata janbakin da ta sanya. Lumshe idanu ta yi don ba za ta juri kallon da ya ke jifanta da shi ba da lumsassun idanunsa. 

  Ba kuma ta yi aune ba ta ji harshensa na zagaye saman leɓɓanta, ta buɗe ido da sauri ta ja baya. Ya dubeta yana murmushi a lokaci guda ya shafi sumarsa. 

  "Ba fa ƙarfina ki ke fi ba Malama, bar ganin wai ina kyaleki kina ture ni, kuma ma gulma ce kawai ke damunki amman kina so."

 Ta ɗaure fuska.

 "Ni ka san ina girmama alƙawari musamman ma na uwa."

 Maganar ta dake shi, tana son ta dunga yi mishi tuni da  wannan alƙawarin da ya furta ya ɗaukarwa Hajiya ba da sanin tana saurare ba. Ya kasa tankawa kawai ya juya.

  "Ki taho mu je."

 Ta bi bayansa da kallo cikin jinjina yanayin sanyin da ya yi. Sai kuma ta yi kwafa gami da taɓe baki. Ai gwara ya ji yanda ta ke ji duk sadda ta tuna da alƙawarin da ya ɗauka. 

   A mota ma babu mai kula ɗan uwansa har suka gangara layin estate ɗin nasu. Sai a san nan ya yi magana a kausashe.

  "Ina mai gargaɗinki da ki kiyaye furtawa ko ma waye maganar da ke tsakanina da Hajiyata tun da ba ki san dalilina ba. Idan ki ka yarda wani ya ji toh wallahi ni mai ɗauƙar mataki ne. Ki kula."

  'Ikon Allah.' Ta furta a ƙasan ranta, wannan fa shi ne a dake ka, a kuma hana ka kokawa. 

  "Ko ba ki ji ba?"

 Ya furta ya na dubanta ta cikin baƙin gilashin da ya sanya tun shigowarta motar. A ɗan tsorace ta gyaɗa kai. Daga nan ba wanda ya ƙara magana sai muryar Burna Boy ke tashi a rediyon cikin waƙarsa ta On the low. Ranta gaba ɗaya a ƙuntace, sai dai kuma ganinta a ƙofar gidansu sai ta ji ƙaso 50% na damuwarta ta tafi a take. Horn ya yi maigadi ya buɗe ya shiga ciki. Shigarsa ya ji kansa ya sara da ƙarfi har sai da ya taka burki gami da riƙe kan, ita kuwa ji ta yi gabanta ya yi mummunan faɗuwa ta hau ambaton Allah.

  Bayan sun yi fakin ne, Aliyu da ke a ƙofar gidan tare da abokansa ya taso ya nufo Yayansa.

   Ta fito, ga mamakinta Aliyu ya ce.

 "Matar Yaya sannu da zuwa."

 Ta dube shi, har da wani ɗan russuna kafaɗa ya na shafar sumar kansa. Ta kasa cewa uffan, za ta ɗau akwatinta Khalid ya magantu.

 "No, bar shi ya ɗauka. Sashin Hajiya za ka kai mata."

  A razane ta dubeshi gabanta na bugu da sauri-sauri. Bayan wucewar Aliyu ta ce.

  "Ban fa gane ba, ba sashin Hajja ba?"

  Ya girgiza kai fuskar har lokacin ba alamar wargi.

  "No, sashin mahaifiyata na ce. Ina da dalili, ina son ku shaƙu da juna."

 Kwalla ta cika idanun Kurfi, rai a ɓace ta shiga girgiza kai.

  "Ba zan taɓa zama ɓangaren Hajiya ba!"

  Ya yi shiru yana dubanta.

 "Wallahi ba zan zauna ba! Ai rashin uwa ba ya na nufin na zama sai yanda akai da ni bane! Ba zan zauna ba! Na gwammace na koma ɓangaren Abbana na zauna."

 Sai ta fashe da kuka, ya ja tsaki.

 "Ko na jini za ki yi, idan har ni keda iko da ke dole ki bi tsarina, idan kuwa ba haka ba sai dai ki koma can gidanki ki zauna. Idiot!"

 Daga haka ya fice ya bar ta nan tsaye, tana kukan ta nufi ɓangarensu. Babu kowa a sashin Mami don haka ta ƙarasa ga falon Abban. Ta iskeshi zaune ya na haɗa takardun da ba ta san ko na miye ba.

  "Abbana." Jin haka sai ya ɗago kai yana dubanta a hankali, ba tare da ta lura da yanayinsa ba ta faɗa jikinsa sai kuka. 

 "Abbana ka yiwa Yaya Khalid magana, ni ba zan zauna a ɓangaren Hajiyarsa ba. Abbana ka fi kowa sanin yanda ta tsane ni."

  Ture ta ya yi, ya ɗaure fuska.

 "Wace irin maganar banza ki ke yi Laila? Hajiya Sa'adatu ba matsayin uwa ta ke a wajenki ba? Kul! Kar na ƙara jin wannan zancen. Maza tashi ki je ku gaisa kar ta nemeki."

  Sakato ta yi tana dubansa, duba na tsantsar mamaki da firgici a lokaci guda, sai a san nan ta ke ƙare mishi kallo. Ya sauya kafataninsa, ya yi wata rama hakanan farar fatarsa ta yi duhu kaɗan. Ga furfura da ta cika kansa. Ta kasa fahimtar komai, ta kasa gaskata abinda ke shiga kunnuwanta. Hakan yasa ta miƙe kamar wata doluwa gami da matsowa ta dafa kafaɗarsa a sanyaye.

  "Abbana, ni ce fa Laila."

 Ya dubeta, a ƙwayar idanunsa ta hangi kauna matsananciya sai dai maimakon ta ji ya ba ta amsa cikin kulawa sai ta ji ya fisge hannunta a fusace ya ce.

 "Yau na sanki ne Laila? Ko kin manta ni ne ubanki na tunasar da ke? Idan har na isa da ke to ki tattara ki fice daga ɓangaren nan don ni yanzu da ki ka ganni shirye-shiryen aure nake ba kuma zai yiwu ace daga aurena ki zauna tare da Amaryata ba. Idan kuwa ban isa da ke ba toh kar ki aikata abinda na sanya ki."

  "Innalillahi wa inna ilaihir raaji'un!"

 Ta furta da ƙarfi, sai a san nan ta lura da takardun da ya ke haɗawa, iv card ne na ɗaurin aurensa. Ba wannan ne matsalarta ba, damuwarta bai wuce na sauyin da ta gani daga mutane biyu ba. Yaya Khalid da Abbanta. Ta ya ya? Ya akai su ka sauya lokaci guda?

  Ta ci gaba da rera kuka, a guje ta fita ba tare da ta damu da ɗaukar jaka da takalmanta ba ta yi ɓangaren Hajja. 

  Hajja na kwance tana bacci ta faɗa kanta cikin matsanancin kuka. Kusan a gigice ta farka tana mai dubanta.

 "Hajja ki tashi, Abbana ya haukace. Abbana ke kiran na je na zauna a sashin Hajiya. Hajja koda Abba ya bar sona nasan za ki yi mishi faɗa."

 Hawaye kawai ke sharara daga idanun Hajjan amman fa ba motsi ballantana ta yi magana. A hankali ta ke bin ta da kallo daga sama har ƙasa ya yin da leɓɓanta suka shiga kaɗawa tamkar mai rawar sanyi. 

  "Laila."

Ta ji an kira sunanta daga baya, ta juyo da sauri, Balaraba ce ɗaya daga cikin hadiman Hajja. 

  "Balaraba, meke faruwa a gidan nan wai?"

 Balaraba ta yafito ta da hannu alamar ta taso, ba musu ta tashi amman idanunta akan Hajja tana yi tana waige ga ruwan hawaye kwance saman fuskarta. Suka ja can gefen kicin, Balaraba ta share kwalla da gefen zani san nan ta soma magana. 

  "Sharrin shaiɗan ne da na Hajiya, shekaranjiya ina daga gefe ina damun furar Hajja, ta sanya na kira  mata Alhaji Babba (Daddy) a waya ta karɓa ta ce ya zo tana son ganinsa. Dama kuma tana ta mamakin yanda akai kwana biyu a yaranta ba wanda ya leƙo inda ta ke domin ya gaishe ta. Ba jimawa ya zo tare da Hajiya. Dama daga yanayin da Alhaji Babba ya shigo muka sha jinin jikinmu, gaba ɗaya kamar wanda akai wa mutuwa ya murtuke fuske ita kuwa Hajiyar sai taunar cingam ta ke tana kallon Hajja ɗai-ɗai. Akan maganar kuɗaɗen da shi Alhajin ya saba bayarwa a kai can gida Kurfi ganin shi Kawu Bello (Ɗan ɗan uwan Hajja) ya kira akan waɗanda ake wa aiken su na da buƙata a taimaka. Toh fa sai Hajja ke mishi magana akan ya ƙara ma saboda yanzu akwai marayun da iyayensu sukai hatsari kwanaki, nasu kason ya fi na saura yawa. Nan ne Hajiya ta soma sababi, wai ai kuɗin ba daga sama ake musu ruwansu ba, su ƴan ƙauyen basu san babu bane? To ba sisin Alhaji da zai fita akan wasu can cima zaune. 

  Hajja ranta ya ɓaci, ta ce ta rufe mata baki tunda ba da ita ta ke magana ba da ɗanta ta ke. Buɗar bakin Alhajin sai ya rufe Hajja da faɗa. Wai ai da gaskiyar Hajiya Sa'adatu, akan me za'a dunga tatsar shi sai ka ce Sa? Shi wallahi dama ya gaji da ciyar da ƙattai ba gaira ba dalili, dukiya ai guminsa ne don haka su ma su tashi su nemi rabonsu. 

 Hajja sakin baki kawai ta yi da mamaki ƙarara saman fuskarta. Can kuma ta ce.

  "Yanzu Hamza ni ka ke gayawa wannan maganar?" 

  Ya kuwa karya wuya ya ce. Eh, ai gaskiya ce kuma zai faɗa ko a gaban waye idan ta kama. Da wannan suka bar mu baki buɗe. Hajja ta yi salati ta sanar da Ubangiji, ƙarshe tana hawaye ta ce na danna mata lambar Baba Mudassir da Abbanki. Na kuwa kira su ɗaya bayan ɗaya na sanar da su kiran Hajja don ita a sannan ma magana ta gagare ta. Ba jimawa suka hallara. Nan dai cikin hawaye ta kora musu bayani, amman abin mamaki Mudassir ne a zafafe ya soma miƙewa ya na mai jan guntun tsaki. Wai shi ya ɗauka magana ce ta arziki, ya ce ai dama ya jima yana takaicin salwantar da dukiyar da ake kan wasu maciya tuwa da miyar kuka. Don haka abinda Alhaji Babba ya yi a wajensa daidai ne. Banda kwaɗayi mene nasu na hangen dukiyar da ba tasu ba har ma da ƙoƙarin yin tuni idan ba'a aika ba? 

Daga haka bai ma tsaya saurarar komai ba ya fice, shi kuwa Abbanki bai ce uffan ba ya juya zai fita. Anan ne Hajja ta ce Kaima ka bi bayan ƴan uwanka? Ya ce shi ba shi da ta cewa, duk abinda suka yanke daidai ne a wurinsa. 

   Ke Laila ranar naga tashin hankali, Hajja kuka ni da su Lami kuka. Wallahi ranar baiwar Allahn nan sai ta ba ki tausayi, abinci wannan kasa ci ta yi, toh fa a wannan daren ni dai ba zan ce ga abinda ya faru ba, mun yi sallama da Hajja ta shiga makwanci, wayewar garin jiya sai shiga nayi na ganta yashe a ƙasa cikin kashi da fitsa..."

 Kuka ya hana Balaraba ƙarasawa, Kurfi da ke kuka ta ce.

  "Innalillahi wa inna ilaihir raaji'un, wai meke faruwa? Ni fa ban gane komai ba. Amman shi ne ba ku miƙa ta asibiti ba?"

  Balaraba ta ja majina.

 "Sun ƙi, na bi su na faɗamusu amman ba wanda ya saurareni cikinsu. Maman Munira (Ummi) na son ta taimaka amman wallahi Alhaji ya ce muddin ta yi wani yunƙuri a bakin aurenta. Ni ban ma gane mata ba domin wallahi mugun tsoron Hajiya ta ke ji yanzu. Zan iya rantsuwa cewar Hajiya ce silar komai da ke faruwa a gidannan."

 Wai mafarki ta ke ko kuwa dai film ne ta ke kallo? Ita fa ba abinda ta ke fahimta, ta kasa gane komai. Daidai nan Lami ta shigo goye da Mu'azzam, ganin Kurfi sai ta ƙarasa itama kawai sai ta sa kukan. 

  "Laila ya muka ji da wannan sabuwar rayuwa?"

 Kurfi ta kasa magantuwa, wallahi har sannan ganin abun ta ke tamkar mafarki. Toh wai dama ana haka a rayuwa? 

  Shigowar Aliyu ce ta katse hirar. Yana feeto kamar yanda ya saba, ganin su na koke-koke sai kawai ya tuntsire da dariya gami da yin ƙas-ƙas da hannu.

 "Ikon Allah, yau kuma duniyar baya ta juyamaku? Ah kaga su Balaraba da Lami, wato har da su kaza a cin danko? An zo gidan mutane an kanainaye ana cin arziki, to yanzu sai mu ga ta yanda za ku ƙara yin rawar gaban hantsi. Ke kuma ƴar taya ɓera ɓari, ki zo inji Hajiya."

 Ya ƙarashe gami da kanne mata ido ɗaya kafin ya tuntsire da dariya ya juya ya bar wurin yana waƙe-waƙe. 

  Durkushewa ta yi ta ƙara riƙe kirjinta tana mai ambaton Allah, sanin da ta yi ba abinda ya fi ƙarfinSa. Dakyar ta samu ta ji wani ƙarfi ya zo mata ta miƙe ta share fuskarta sannan ta doshi ɓangaren Hajiya tana mai  ci gaba da ambaton Allah a ƙasan ranta. 

  Har ta samu ta shiga da ƙwarinta. Sallama ta yi har sau uku babu amsa, ta leƙa kanta, ga mamakinta Hajiyar na hakimce cikin kujera ta na danne remote. Bayan ita babu kowa a falon sai kuwa akwatin kayanta da ta hanga a can gefe a yashe a ƙasa.   Ta haɗiyi miyau mai ɗaci kafin ta ƙarasa shiga, babu wani tsoro ko fargaba a ranta, asalima sai ta ji kallon wata baƙar azzaluma ta ke mata. Ƙarasawa ta yi ta zauna ƙasa kamar yanda ta saba yi a sashin. Ta gaishe ta dakyar.

  Daga yanda ta yi furucin ka san zuciyar a dake ta ke, ta shirya karɓar kowane irin sakamako. Hajiyar kanta yanayin yarinyar ya bata mamaki, ta riga da ta ɗauka an wuce wurin. Ta yi zaton babu wata matsala da ta saura, sai dai a cikin idanun yarinyar har ma da kalamanta akwai wani irin ɓoyayyen jarumta wanda ba lallai mai ƙarancin tunani da hange ya ɗago ba a kallo ɗaya. 

  Ta daure firgicinta ta hanyar ƙara ɗaure fuska. 

"Shi Khalid ɗin bai faɗa maki nan za ki sauka bane?"

 Ta yi shiru kanta a ƙasa domin har ga Allah tsanarta ta ke ƙara ji, ta ji ma duk wani abu da ya dangance ta ba ta maraba da shi. 

 "Habiba! Habiba!!"

 Da gudu ƴar aikinta ta fito tana mai amsawa. Ta durƙusa.

 "Na'am ranki ya daɗe."

 "Ga ta nan ku je da ita ɓangarenku, san nan kada inji ko na gani ɗayanku ya ba ta shimfiɗarsa. Ku bar ta ta gudanar da rayuwarta a tsakar ɗakin. Ban yarda da ɗayanku ya kyautata mata ba koda kuwa na second ɗaya ne. San nan ke kuma daga yau duk wani aiki da ya shafi na ɓangaren nan, na damƙa shi a hannunki don kuwa ba zan zauna da ƙatuwar budurwa kamar ki da sunan wai matar ɗana ba, kuma na zuba maki ido ba aikin komai."

 Daga haka ta ɗau waya ta hau latsawa. Aliyu ne ya shigo da saurinsa. 

  "Hajiya, ga Yaya nan shigowa."

 Da sauri Hajiyar ta dubesu.

 "Maza tashi ki bita ku shiga ciki. Ga akwatinki ki ɗauka." Yanda ta yi furucin da sauri sai ya ba Kurfi mamaki, ta miƙe ta ɗauki trolley ɗin ta bi bayan Habiba. Sun kusa ficewa ta juyo, sai gadon bayansa ta gani yana amsa waya inda ya ke cewa na kan wayar yanzu zai koma ya shirya.

 Ta ɗauke kanta ta ƙara ɗaga ƙafa don ba ta ƙaunar ganin nasa. Komai yanzu ya fita a ranta, ta kasa fahimtar kanta. Rayuwarta ta koma wata sabuwa. Bayan shigarsu ta miƙe ta bi ta ƙofar baya zuwa ɓangaren Abbanta. So take ta ƙara tabbatar wa kanta abinda ya faru tsakaninta da Mahaifinta. So ta ke ta ga ko zai yarda ya yi mata kallon rahma yanzun. Sai dai tana tura ƙofar falon ta ga ba ya nan, kiraye-kirayen sallar Magrib ne ya bata tabbacin wataƙil yana shirye-shiryen sallar. Ta ƙarasa inda ta ga tulin iv cards ta ɗau guda ɗaya tana dubawa. 

  "Ya Rabb, Allahumma ajirni fi musabatii." Sai wani sabon shafin kukan ya ɓalle, Abba ƙanwar Hajiya zai aura? Ita kuwa ta san Anti Luba, ƙanwa ce ga Hajiya wacce ta doshi shekaru arba'in amman ko auren fari ba ta yi ba, shekarunta kusan ashirin da uku a Saudia. Gogaggiyar ƴar duniya. 

  "Dole na ɗau mataki." Ta ja jakarta da ta bari anan da takalmi ta fice.  

   Tana shiga ɓangaren su Habiba ta ciro waya, ita ba ta ma da nutsuwar wani tsayawa kallon makwancin da sauransu. Kiran Adda Fatima da sauran yaran Hajja matan ta yi niyyar yi, sai dai kuma idanun dattijuwa Habiba da Lauratu suka hana ta aiwatar da hakan. Wannan yasa ta haƙura har sai ta samu keɓewa. Ta maida wayar jaka ta killace ta. 

   Sai a lokacin ta shiga kallon ɗakin. Babu komai ciki sai katifu biyu da shimfiɗaɗɗen kafet ƙarami a saman tiles ɗin. Gaba ɗaya ya sha dauɗa domin kuwa da alamu dai ƙazamai ne mazauna ɗakin ha ka nan abin ya haɗu da rashin kula daga ita uwar ɗakin nasu. 

    Hawaye sababbi suka shiga kwararo mata. Ta sani, ba don ganin daraja ta aure ba, za ta iya ficewa daga nan ta koma can wajen Hajja ko kuma ta nufi wurin ƴan uwan Maminta, amman ta zaɓi ta zauna. Ta zaɓi ta yi haƙurin ta ga iya gudun ruwan Hajiyar. Har shekaru  nawa za'a yi su na fuskantar matsala daga gareta su na kaucewa? Ya ci ace sun tunkareshi, ko ba komai ta na son ganin ta cika alƙawarin da ta ɗaukarwa Maminta na cewar wataran komai zai wuce da ƙarfin addu'a da kuma ikon Ubangiji. Sai dai kuma ƙaninta da Hajja? Ba za ta zuba ido a salwantar da rayuwarsu ba. 

  Ta miƙe ta shiga banɗakin bayan fitowar Lauratu wacce ke mata kallon ƙasƙantacciya, wannan abu ya fi komai ƙona ranta, ƴar aikin gidansu ce yau ke da damar yi mata kallo haka? Dama ba wani mutunci ta ke da duk wani wanda ke ɓangaren Hajiyar ba, don haka ta san za'a rina. 

  Banɗakin ta shiga, sai dai shigar ta, fitowar ta, don kuwa wani zarni ne da ƙarni-ƙarni ya buso ƙofofin hancinta. Ta daure ta shiga. Omon da ta gani da Hypo ta ɗauka ta zazzaga a ko'ina, sai da ta wanƙe banɗakin yanda ƙamshin ya saitu da yanda za ta iya shaƙa kuma ta yi amfani da shi, sannan ta samu nutsuwar kama ruwa gami da ɗora alwala. 

   Fitowarta ba Habiba sai Lauratu da ke sallah. Itama ta fiddo hijab ɗin ta ta shimfiɗa ɗankwali ta tayar da sallah. 

  Addu'a sosai ta yi bayan idarwa, ta nemi tsari daga shaiɗanu, aljanu da ma mutane jinsinta. Ta riƙi addu'a, ta kuma san cewa Allah Mai amsawa ne. 

 Kafin ta idar itama Lauratun ta fice. Wannan ne ya bata damar ɗaukar waya ta lalubo lambar Adda Maijidda, ta kuwa sameta. Bayan sun gaisa ta sanar mata cewar ita ce Laila, nan aka ƙara gaisawa tana tambayarta Khalid.

Cikin kuka ta hau labarta mata komai da ke faruwa a gidan. Salati Adda Maijidda ke yi tana ƙarawa, jin cewar Hajja ba lafiya hankalinta ya ƙara tashi. Ta kuwa ce gobe-goben nan za ta taho daga Kaduna. Bayan sun yi sallama nan ma ta kira sauran Aunties ɗin nata. Ba wanda ba ta faɗa mishi yanda ake ciki ba, kowannensu hankali ya tashi. Adda Salamatu ma cewa ta yi a daren za ta shigo. 

   Da wannan Kurfi ta ɗan samu nutsuwa, ta na ganin kiran Zeenat sai dai ba  ta iya ta amsa ba, ƙarshe kashe wayar ta yi gaba ɗaya ta maida jaka ta ɓoye  don ta samu ta huta. 

  Kanta ke ciwo sosai, ta yi kwanciyarta a wurin ta ci gaba da ambaton Allah tana hawaye. Miƙewa ta yi ta fita da nufin zuwa ɓangaren Hajja, sai su ka yi kiciɓus da Hajiya wacce ta fito don yiwa ɗanta rakiya Airport. Ta watsamata kallon banza.

  "Ina ki ke shirin zuwa?"

 Ta daure.

  "Wajen Hajja."

 Harara ta dankara mata.

 "Ke ba fa na son yawo, bari ma na faɗamaki don ki sani. Aikatau na ɗauke ki, ba ki da maraba da Habiba da Lauratu yanzu a wurina. Babu kuma wanda ya isa ya hana ni aiwatar da abinda na ƙudurta a kanki wallahi. Nan duniya dai ban gan shi ba, saboda na tsaneki, na tsani dangin uwarki kaf ɗin ku. Su kansu ba su isa su ƙara tako gidan nan ba balle har su raɓu da arziƙin cikinsa. Kar na ƙara kama ki za ki sashin kowace mata a gidan nan idan kuwa kin ƙi ji..."

 Ta katse maganar gami da yin wani shu'umin murmushi.

 "Za ki ji a jikinki. Mayya dangin mayu."

 Daga haka ta wuce Jawad da Faruk tafe a bayanta. Ko kallo Kurfin ba ta ishe su ba. 

  Ta juya gwuiwa a sake ta koma, maimakon ta ƙarasa ciki sai ta zauna anan ɗan barandar gaban ɗakin. Ta riga da ta gama gasƙatawa cewar muddin kana raye toh fa dole sai ka bi ƙaddararka daki-daki. Cikakken musulmi kuwa shi ne wanda zai yi imani da mai kyau da marar kyau. Ta yarda cewa Allah Ke jarabtarsu, ta yarda da hakan.   

 Khalid, wanda a kwanakin da suka wuce ta ke jinsa a ranta, wanda ya bar mata saƙonni da dama da ba za ta mancesu ba, a yau ya sauya mata cikin lokaci ƙanƙani wanda ba ta tsammata ba. Ba ma shi ɗaya ba, har da wanda a tunaninta ko duk mutan duniya sun juya baya gareta, to fa shi ba zai juyamata ba saboda cewar shi ɗin mahaifi ne gareta mai matuƙar nuna so da ƙauna a gareta. 

  A hankali ta ji hawayenta na zuba, Maminta ta tuna. Ta jima a wannan yanayin kafin ta haƙura ta koma ɗaki domin jiran zuwan Adda Salamatu. 

  Sai dai har aka ci awa babu ita ba labari, wannan yasa ta kunna waya ta kira ta, nan ta soma kuka ta ke faɗa mata ta zo amman Masu gadi sun hana ta shiga, kusan ci nata mutunci suka so yi. Koda ta kira Daddy a waya, faɗa ya yi wai akan me za ta zo gidan war haka. Ko menene ta koma sai da safe. 

  Kurfi maganar ta mata zafi, amman ta san fin haka za'a gani tunda har suka yiwa Hajja to fa kowa ma zasu yiwa. 

  "Abu ɗaya na sani Adda, su Daddy ba'a hayyacinsu suke ba wallahi. Abinda suka fi buƙata daga garemu bai wuce addu'a ba. Mu dage wajen gayawa Allah." Cewar Kurfi cikin tausasawa. 

   "Shakka babu hakane Laila, tun farko farkon auren shi da Saadatu da irin haka ta faru, bai ƙara kasancewa ba sai a yanzun. Wannan kam ya fi na baya zafafawa. Amman kamar yanda ki ka ce mu tashi da addu'a hakan za'a yi. Sai dai ki sani daga ke har su Hajja barin gidan za ku yi."

  Murmushi mai ciwo Kurfi ta yi don kuwa babu inda za ta je, ta gwammace ta zauna ta ga iya gudun ruwan matar. Addu'a ba fashi, ta san a kwana a tashi, zai tabbatu. 

 Jin shiru Adda ta mata sallama daga nan ta ƙara kashe wayar ta maida jaka. 

***

Bacci wannan, Kurfi ba ta samu ta yi ba sakamakon cizon sauro da kuma sauyin makwanci. Duk kuwa da fankar da ke wulwulawa a tsakar ɗakin, hakan bai sa ta samu bacci ba. Ƙarshe ganin baccin ya ƙi zuwa, kawai sai ta miƙe ta ɗauro  alwala ta hau nafila da addu'o'i. 

  Ta jima har aka kira sallar farko wannan ya sa ta jira, ta tashi mutan ɗakin domin sallah. Tana gabatar da Sallar Asubahi a nan inda ta ke bacci ya soma fisgarta, tun tana gyangyaɗawa har dai ta sheme a wurin. 

   Ji tayi an daki gefen cikinta, da sauri ta buɗe idanu tana mai riƙe wajen da ambaton Allah a baki. 

  Abin ya ƙara ƙona ran Hajiya, dama gama wayarsu da Malam kenan ya tabbatar mata aiki ba zai ci Kurfin ba saboda tana da ƙoƙarin kiran Allah a baki a duk sadda ta gani ko ta ji wani abu da ya tsoratar da ita. 

  Ita kuwa ɗagowa tayi don  kallon  mai mata wannan aika-aika, ta rantse idan Lauratu ce yau sai ta daka ta a gidan. Sai dai wacce ta gani ya sa ta sunkuyar da kai tsabar baƙin ciki.

  "Mayya, kurwata kurr! Kin wani jefamin kallo da wannan idanun naki na mayu. Don ubanki ai ba bacci na nemi ki zo yi sashina ba. Bana bukatar hutunki, wato su sun fita sun kama aiki ke kina nan isassa kin sheme kina baccin mutuwa. Tashi ni ki je ki gyaran ɗakuna!"

 Ta ƙarashe a tsawance. Dole Kurfi ta miƙe ta bi umarninta. 

 Komai na ɓangaren Hajiyar ita ta gyara tas, ta goge na gogewa. Tana gamawa, Hajiya ta haɗa ta da gyaran ɓangaren Daddy. Iyakar gajiya ta gaji, hakanan ta daure ta hau gyara, tana yi yana hawaye, gaɓoɓinta ba inda ba ya ciwo. Nan ma tana kammalawa ta rufe, ta kama hanyar ɗaki ta tsinci muryar Hajiya.

 "Ina za ki?"

 Ta juyoa galabaice, Hajiyar na zaune tare da Mama Zahida,  gefe guda kuwa, Aliyu ne ke danne-dannensa a waya. 

   Ta ƙarasa ta gaida Mama Zahida, ta amsa fuska a sake tsabar farin cikin yanayin da ta ganta.  

  Hajiya ta kai duba ga Aliyu.

"Me za ka ci?"

 Ya yamutse fuska ba tare da ya kalli kowa ba ya amsa.

  "Ta soyamin chips da kwai, sai ruwan tea."

  Ta dubeta.

 "Sai ki shiga kicin ki kama aiki."

 Ran Kurfi ya ɓaci, ta daure ta miƙe ta nufi hanyar kicin ɗin. Tun kafin ta shige ta ji dariyar Hajiya da Mama Zahida. Tana aikin tana hawaye, a kicin ɗin ta iske Lauratu na goge gas cooker. Ko kallonta ba ta yi ba ta maida hankali ga Habiba da ke gyaran kayan miya.

  "Ina ku ke ajiyar dankali?"

 Habiba ta yi mata nuni da wuƙa, ta ƙarasa ta ɗebi wanda ta san zai ishi Aliyun. Cikin mintuna ashirin ta kammala komai ta haɗa. Koda ta kai Aliyun ne kaɗai zaune a falon. Ta ajiye saman centre table, za ta fice ya amsa.

  "Ke."

 Ko juyowa ba ta yi ba balle ta amsa. 

  "Ba kya ji ne?"

 Ta juyo tana dubansa fuska a ɗaure. Ya watsamata harara.

 "Kwashe na ƙoshi."

 Wani ƙululun bakin ciki ya tokare mata a kahon zuci, ta ga rainin wayon ma ya yi yawa, sai dai ba ta ce uffan ba ta kwashe ta kai kicin ta ajiye. Ɗakin ta faɗa, nan kuwa ta durƙushe sai kuka. Ta yarda dagaske ita ɗin marainiya ce yanzu wacce ta rasa gata a dole. 

   ***

Ƙarfe uku da rana su Adda Maijidda suka iso, tare ta ke da mijinta. Ba jimawa su Adda Fatima da Salamatu duk suka shigo. Maigadin bai hana ba ganin dattijo da shigar kamala irin mijin Adda Maijidda. Koda sauran ma suka iso, shiga kawai su ka yi.

  A sashin Hajja suka yada zango, yaranta sun sha kuka ganin yanayin da ta ke ciki. Nan da nan kuwa Adda Maijidda ta ɗau waya ta kirasu kaf ɗinsu ƴan uwan, ba su suka shigo gidan ba sai yamma. 

  Faɗa ta shiga yi ba ƙaƙƙautawa, sai dai ga mamakinta abin ko gezau. Asalima Daddy wanda ya fi dukkansu shaƙuwa da ita da matuƙar girmama ta, shi ne farkon dakatar da ita a tsawance.

  "Kinga MAIJIDDA, kar ki faɗan maganar banza mana! Ai ba fin mu son uwarmu ki kai ba, kuma ki ka san shirim da muke yi ne akan ta? Hajiya ta ce muddin akai cinikin shekara za'ayi amfani da kuɗaɗen a fitar da ita waje. Amman dai ku ba kwa ganin abinda muke yi, shekarar Hajjar nawa a wajenmu muna hidimta mata? Mun taɓa nuna gajiyawa da har za ki wani nemi gayamana magana ki goranta mana? Ai idan baa gode mana ba ba fa za'a zagemu ba."

   Adda Maijidda ɗif ta yi cikin juyayin maganar. Su kuwa sauran dama sharar kwalla suke. 

  "Haba Alhaji Hamza, kar ka manta uwa uwa ce. Kuma.."

 "Kai Engineer dakata! Hajja ina ce uwarmu ce ba taku ba? Idan muna magana a matsayinka na bare ka dunga yin shiru. Wannan abu ne da ya shafemu ba ruwanka! Idan abin dagaske me kai ka ɗau nauyinta mana. Kuɗin fa ba daga sama ake mana ruwansu ba!"

 Faɗin Baba Mudassir kenan cike da sababi. 

  Kowannensu ya fahimci abin ba laifinsu bane, sun san ba haka halinsu yake ba, wannan ce ta sanya Engineer duban Matarsa da ƙannenta bayan fitar mazan.

 "Ku yi haƙuri, ku yarda da cewa wannan abu jarrabawa ce daga Allah babu yanda kuma za'a iya tsallakewa."

 "Engineer jikina ya na bani abubuwa da dama, ina jin cewar ba ƙalau waɗannan mutanen suke ba. Akwai wata a ƙasa."

  Faɗin Adda Maijidda a sa'ilin da ta ke ƙoƙarin goge fuskarta ganin Hajja na hawaye. 

   "Dama ina fa, nida jiyan nan da na zo suka sa akai min korar kare? Hum."

Adda Salamatu ke wannan magana ta na shessheƙa. Tun da take, ba'a taɓa cin mutuncinta irin jiya ba. 

  Nan dai Engineer ya lallaɓasu gami da yi musu nasiha.

  Adda Maijidda ta miƙe.

 "Bari naje na taho da Lailatu, ba zan yarda da zaman ta a hannun wannan matar da ba Allah a ranta ba."

 Daga haka ta fita zuwa ɓangaren Hajiya. 

 Ta iske ta zaune a falo ta kammala cin abinci ita kuwa Kurfi na aikin tattara kwanukan. 

 Sallamarta ce ta sanya Kurfin dubanta, ai sai ta ajiye tiren ta ƙarasa a guje ta rungumeta tana kuka mai tsanani itama Adda Maijidda na matsar kwalla.

   Hajiya ko gezau sai ma ƙara kishingiɗa da ta yi tana musu kallon raini. 

      "Yi shirunki Lailatu, in sha Allah ba za ki ƙara zubar hawaye ba, maza je ki ɗauko kayanki mu tafi."

  Jin haka Hajiya ta miƙe tsaye.

  "Ke Maijidda, ki ficemin a ido wallahi idan ba haka ba zan miki tozarcin da ba ki taɓa tsammata ba! Ɗana take aure kuma ya zame mata dole ta bi umarninsa! Daga ke har yaku bayin da kika ɗebo ku ka zo ba ku ishi Saadatu kallo ba, don haka cikin mutunci ki ja su ku ficemin anan!"

 Adda Maijidda ta yi murmushi.

 "Saadatu kenan, to ko AbdulHamidu bai isa ya sanya na ƙi tafiya da Lailatu ba a yau ballantana kuma ke ɗin banza! Idan kina taƙama da shirka, mu mun yi imani da Allah. Shi ne Mai amsa mana kuma Mai maganin makirai. Sannu-sannu za'a wayi gari wataran asirinki ya tonu. Aron lokaci ki ka samu kinsan duk wanda ya samu wuri sai ya yi shanya.  Amman watarana sai labari. Lailatu taho muje."  Ta kama hannun Kurfi ta juya, sai dai cak Kurfi ta tsaya ta ƙi tafiya motsi. Ganin haka Adda Maijidda ta juyo tana dubanta. 

  "Taho mu wuce mana."

 Ba ta ce uffan ba sai kuka kawai da take kanta a ƙasa. Shewa Hajiya ta yi gami da tafa hannu sa'ilin da ta ke tunkaro inda suke. 

  "Haba Maijidda, ke a su wa? Yaushe wuyanki yay tsaikon da zai yi kafaɗa-kafaɗa da lamurana? Wallahi ke ba kowa bace a wajena! Don haka tun wuri ki kiyaye ni." Daga haka ta nufi matattakalar bene tana dariya. 

  Adda Maijidda ba magana sai kallon da ta ke bin Kurfi da shi cike da mamaki. Kurfi sai a sannan ta magantu cikin rawar murya da shesshekar kuka.

 "Adda ba zan iya ƙetare umarnin Mijina ba, ki yi haƙuri. Ina tsoron faɗawa fushin Mahaliccina. Ki yafemin don Allah."

 Ta ƙarashe gami da zubewa kan ƙafafunta tana kuka sosai. Adda Maijidda ta gyaɗa kai tana sharar kwalla.

  "Shi ke nan Laila, ba zan iya cewa komai ba kuma anan, sai dai ina so ki riƙi addu'a, kar ki wasa da ibada. Kar ki dunga zama ba alwala. Mu ma ba zamu zauna haka ba, komai zai daidaita in sha Allah. Yanzu zan tafi da Hajja da Mu'azzam don ba zan bar su a wannan rayuwa ba. Ki ci gaba da haƙuri da addu'a, in sha Allah mu keda nasara. Allah Yay miki albarka, Ya gyaramana wannan lamari."

 Kurfi ta yi murmushi gami da amsawa da amin. Adda Maijidda ta ce su je ta yi sallama da Hajja da Ƙaninta. Ta ce tana zuwa. 

 Bayan fitar Adda Maijidda, da sauri ta kimtsa wurin da Hajiya ta ci abinci sannan ta bi bayanta. 

  Tana shiga sashin Hajja ta fashe da kuka ganin har sun haɗa akwatin kaya sun fiddo. Ta ƙarasa ta faɗa jikin Adda Salamatu, sannan Adda Fatima  kafin daga bisani ta waiwayi Adda Badi'atu da Basira. 

    Sun sha kukansu sun ƙoshi, sun yi mamaki jin cewar ba za ta bisu ba daga bakin Adda Maijidda. Nan kuma suka hau faɗa, Engineer ne ya dakatar da su gami da nuna musu hakan ma daidai ne. Ta fisu gaskiya tunda kuwa biyayya ce ta aure ta ke ƙoƙarin bi. Don haka ba laifi. Ya ƙara da cewa.

 "Kuma ku sani, wala ace Laila tana gidannan ko ba ta nan, abinda fa Allah Ya ƙaddaro zai faru a kanta babu makawa sai ya afku. Bamu isa mun hana ba, don haka ku kyaleta. Allah Yana tare da ita."

  Suka ci gaba da kallon Kurfi ganin ta duk ta faɗa sai fari. Ba jimawa suka miƙe don tafiya don kuwa hatta da su Balaraba gidan zasu bari. Lami daman ba kowa ne da ita a Kano ba, asalinta ƴar Nijar, hakan yasa da ita zasu wuce Kaduna. Balaraba ce za ta koma gidan yayanta domin ta soma sanar da batun zuwa Kaduna don jinyar Hajja. A haka suka rabu ds Balaraba, Kurfi na ƙanƙame da ƙaninta tana kuka shi kuwa idanu kawai ya ƙuramata, wani sa'in ya hau dukan fuskar yana dariya yayinda wani lokacin sai ya yi shiru ya ƙura mata ido.

   Suna kuka tana kuka haka suka rabu, bayan fitarsu ta shige Garden ta zauna ta sha kuka son ranta. Sai da ta gama kafin ta ƙara dunƙule muƙullin ɓangaren Hajja da suka damƙa mata ta ɓoye shi a inda babu mai gani sannan ta koma ɓangaren Hajiya. Kai tsaye ɗakinsu ta shiga ta adana. 

***

 Daidai da ƴan uwan Mami bayan sun ji labari, sun yi sun yi akan Laila ta bar gidan amman sam ta ƙi. Abin har ya ba su haushi, ƙarshe kuma suka fahimceta. Sau ɗaya Tasleem ta zo duba ta, a na biyu korar kare akai mata ƙarshe ma aka hanata zuwa gaba ɗaya. Toh haka Hajiya ke sanyawa a yi ga duk wanda ya jiɓanci dangin mazajen ko kuwa Mami. 

   Akwai sadda ta tashi da ciwon kai da zazzaɓi mai zafi, duk da wannan yanayin Hajiya ba ta fasa sanya ta aiki ba har sai da ta ga tana shirin mutuwa sannan ta sanya Habiba miƙa ta Kemis. Kwanaki uku ta samu rangwame ta ɗora aiki daga inda ta tsaya. 

   Ba ta wasa da addu'a, koyaushe idan ba ta komai za ka sameta da Alkur'ani tana tilawa. Wannan ba ƙaramin ƙara dugunzuma zuciyar Hajiya ya ke ba. Ta sha ta hana ta ta hanyar kiranta ta sanyata  aiki daga wannan sai wancan. 

  Akwai ranar da ta dukufa tana gugar tiles a karo na uku don sau biyu kenan Aliyu na maido ta baya ta hanyar zubda lemo da gangan a na farko, a karo na biyu kuwa sai ya hau zazzaga ruwan hypo yana masifar wai ƙarni gugan ya ke bai fita ba. 

  Kallonsa kawai ta yi ta kauda kai, sauƙinta ma ta ji ana labarin zai wuce ƙasar waje domin yin Degree a can. Ko ba komai za ta samu sauƙin zuciyarta. 

   Tana cikin yi ta ji tashin muryar Daddy daga sashin Ummi. Faɗa yake sosai wai ta kirashi mara adalci har tana mishi batun irin masu haka na tashi da shanyayyen ɓarin jiki. Shi aure ne ba zai yiwa Munira da mutumin banza ba, idan kuwa hakan ne rashin adalcin toh ta yi ta ganin hakan. Ta yi abinda za ta yi. 

   Kurfi ta ji kirjinta ya buga, ba ta so maganar ba sanin da ta yi ba laifinsa bane tunda da ai ba hakan yake ba, sai dai kuma tasan yau da gobe ce ta fusata Ummin ta faɗi da zafi. Gani tayi Hajiya ta sauko daga bene haƙora duka a washe, ko lura da ita ba ta yi ba ta fice da sauri zuwa tsakar gidan. Kurfi ta girgiza kai cike da tausayin Ummi don tasan Hajiya ba dai za ta tausa ba sai dai ta ƙara rura wutar abin. 

   Tana gugan amman hankalinta na can, tana jin Hajiya na faɗin.

  "Ke kam Raliya ba ki da godiyar Allah, duk irin kyautatawar da Alhaji ke yi mana amman ki ke rainawa? Ki dai ji tsoron Allah. Sannan kuma ba fa ki fi Alhaji son yaransa ba, ba wanda bai san Ɗahiru  ɗan iskan gari ne ba."

   Alhajin ya ƙara fusata, Ummin ma kasa haƙuri ta yi tana kuka ta ce.

  "Ke ce dai za ki ji tsoron Allah saboda zaluncinki ya yi yawa. Kin raba uwa da ƴaƴanta, kin raba mata da mazajensu, hakan bai isheki ba sai da ki ka bi ki ƙa raba ƴa da uba. Wallahi ranar da Allah zai kama ki ba za ki ji ta daɗi ba. Duk wanda ya yi ƙazafi ga ɗan uwa musulmi, Allah ba zai kyaleshi ba. Munira idan Allah Yay Ɗahiru rabonta ne, babu wanda ya isa hana aurenta yiwuwa, idan kuwa aa, to in sha Allah za ta samu wanda ya fi shi saboda Allah ke yi ba mutum ba."

  Ɗif Hajiya ta yi don fargaba da tsananin mamaki, to ta ya hakan ta kasance? Meke shirin faruwa? Kada dai ace aikinta ke neman lalacewa da har Raliya ke kallon kwayar idanunta babu ko shakka ta ke gasa mata maganganu.

 A ɓangaren Kurfi kuwa don murnar martanin da Ummi ta samu maidawa a yau har miƙewa ta yi ta nufi jikin window tana kallo a ƙasan zuciyarta tana ci gaba da hamdala gami da fatan Allah Ya ƙara taimaka musu. 

   Hajiya da ta rasa abin yi kuma ta ga Alhajin na nema ya yi sanyi kawai sai ta fashe da kukan makirci tana faɗin.

 "Alhaji yanzu kana ji ana min sharri? Kana ji matar nan ke gasamin magana tana zagi na? Ashe Munira ba ɗiya ce a wurina ba? Ko a zaton ta ina so na cutar da ɗiyarta ne? To ni dai na gaji! Yau zan tattara na bar gidannan don kuwa haƙurina ya ƙare."

  Alhaji ya fusata.

  "Babu inda za ki je domin kuwa ba ke kikai min laifi ba. Ita da ta yimin ta wuce gidansu sai na neme ta. Idan Munira na da wani uba bayan ni Hamza, to gobe a aikon goron gayyatar aurenta da Ɗahiru. Kuma kada ki yarda ki yarda ki ɗaukarmin ɗa ko ɗaya wallahi." Ya ƙarashe idanunsa kan Ummi, daga haka ya fice yana faɗin.

"Sai na dawo."

 Hajiya cike da annashuwa ta amsa.

 "To Alhajina, Allah Ya kiyayemin kai."

 Yana fita ta dubi Ummi ta tuntsire da dariyar tura mata haushi don kuwa ba ma iyaka haƙa ta so ba, ta so ya kasance saki ne ba wai tafiya hutu ba, sai dai ko ba komai dama ce ta samu da za ta hana ta dawowa  gidan har abada.

  Su Munira su na daga bakin ƙofa suna jin komai, banda kuka ba abinda suke yi, bakin ciki biyu ya tarar wa Munira, shi kenanan raba ta da masoyinta. Ga kuma a sanadinta Ummi za ta bar gidan,  burin Hajiya ya cika ta raba su da uwarsu. 

   Ummi ta ja majina.

"Hajiya kenan, ke a tunaninki za ki dauwama a duniya ne? A tunaninki Allah zai kyale ki ne? To kin yi kaɗan wlh, ki jira sakamakonki don ba kyau zai yi ba. Turr da mai hali irin naki!"

 Daga haka Ummi ta juya da sauri ta nufi ɗaki ba tare da ta biyewa hargagin Hajiyar ba. 

   Kurfi na hawaye ta ƙarasa guga ta ɗau bokitin ta fita. Hajiya don takaici ta buge bokitin ruwan ya zube gami da watsawa Kurfin wani mugun kallo. Har ta shige ɓangarenta sai kuma ta fita ta fice ɓangaren Mama Zahida. 

 Kurfi ta bita da kallo kafin ta yi sauri ta faɗa ɗakin Ummi. A falo ta tarar Abdallah da Batul na kuka da shessheƙa. Ganinta Abdallah da Batul suka taho a guje suka rungumeta suna kuka itama tana yi. Munira ta fito tana riƙe da jakar da Ummi ke ja tana roƙon kar ta tafi ta kyalesu a wannan rayuwar. Ganin Kurfi sai suka tsaya dubanta. Ummi ta share fuskarta gamida buɗe wa Kurfi hannu alamun ta taho. A guje kuwa ta ƙarasa ta faɗa jikinta tana kuka. 

  "Ummi kar ki tafi ki bar su Abdallah, na rasa uwa na san zafin maraici, ki zauna ki ba Daddy haƙuri."

 Ummi ta ɗago da ita tana dubanta da murmushin yaƙe.

  "Hakanan zan tafi Laila, ba abinda zai same su tunda su na tare da Allah. Ya fi mu sanin me ya ɓoye a wannan sabon chanji na rayuwa da muka tsinci kanmu ciki. Ina mai nusar da ku ku ci gaba da addu'a, kamar yanda muka faro. Allah ba zai watsa mana ƙasa a idanunmu ba, komai daren daɗewa mu ne da nasara. Kar ku yi wasa da ibada. Kar ku manta da addu'a yayin cin abinci da kwanciya bacci da ma ko menene. Na bar ku a hannun Allah."

 Daga haka ta janye jakarta daga hannun Munira ta karasa ga Batul da Abdallah ta haɗa ta rungumesu ta dafa kan kowannensu ta karanta musu adduar da Manzon Rahma s.a.w ke yi ga Hassan da Hussain, wato.

  "U'izu ku ma bi kalimatullahi tammat, wa mi kulli shaiɗanin wa hammatin, wa min kulli ainil laammat."

  Daga nan ta ce.

 "Allah Yay muku albarka, Ya Tsareku sharrin masu sharri gaba ɗaya." Daga haka ta fice da sauri tana goge fuska kukan yaran har tsakar kanta.

   Kurfi ta daure ta share nata hawayen ta ci gaba da yi musu nasiha da ƙarfafa musu gwuiwa. Sai da ta samu sun nutsu kafin ta yiwa Munira nasiha akan ita ce mai kula da su don haka kukanta zai dagula lissafi. Da wannan Munira ta samu nutsuwa ta danne kukanta. 

 ***

 Mama Zahida ta yi shewa jin cewar an kora Raliya gida. Sai dai ganin damuwa saman fuskar Hajiya sai ta sassauta.

 "Hajiya ke kuwa mene abin ɓata rai bayan kwalliya ta biya kuɗin sabulu?"

  Hajiya ta yamutse fuska.

 "Ba za ki gane ba Zahida, wannan mayyar yarinyar barazana ce ga aikina wallahi. Malam ya tabbatar min cewar kaso mai yawa daga aikina na barazanar rugujewa matuƙar za ta ci gaba da kai ƙarata wajen Allah. Ke kam kin sani na sani, addu'a na taimako a wannan gaɓa, shi ne ke raunana aiki. Hatta tsakar dare sai na ji muryar shegiyar yarinyar tana karatun Al-ƙur'ani. Wannan ne kaɗai matsalata wallahi, sai kuma batun auren Luba da AbdulHamidu, yanzu kwanakinnan Luba ta tubure wai ita Saudia zasu tafi harka mai tsoka ta samu. Shegiyar matarnan ko da na ce ta bari ta aureshi sai ta tafi wai ita sam aa. Hajiya Mansura ba za ta ji daɗi ba. Ban san me ke tsakaninta da wannan shegiyar uwar barikin ba."

 Mama Zahida ta yi wani murmushi wanda ita kaɗai ta san ma'anarsa kafin ta ce.

  "To mene naki na damuwar Hajiya? Kar fa ki manta kuɗi ke aiki, sannan a duniya ba'a tsayawa wurin aikin Malami ɗaya, ka yi can, ka yi nan ne. Wannan fa ba abin ɗaga hankali bane, ki saki bakin aljihu ki kawo na ba Ikram (ƙanwar Zahida) tunda a satin nan za ta wuce India. Ita ta san inda za ta kai sunayen duk wanda ki ke son ganin bayansa, ina miki rantsuwa cewar kafin ta dawo kin soma ganin sakamako. Sannan ki tuna buɗewar idanu na Luba, dama kema kinsan za ta bada matsala koda kuwa anyi auren. Luba ta san ta kan kuɗi, kinga kuwa dole ne ta fi mu wayo  da dabara. Ba lallai kuma ta yi yanda ki ka so ba."

  Hajiya ta yi shiru tana dubanta ita kuwa sai ƙara zuzutawa ta ke gami da ba da misalai kan ƙawayenta da akai kuma suka samu biyan buƙata. 

  Hajiya ta ji wata salama.

 "Shi ke nan, za'a yi hakan. Idan na koma zan miki transfer na dubu ɗari biyu. So nake a ƙara jefa tsanarta a zuciyar Khalid. Kinsan fa Malam ya ce da zarar ya dawo idan har na bari suka kalli juna komai zai lalace."

  Murmushi Mama Zahida ta ƙara yi.

 "Kar ki ji komai wallahi. Ba fa ki da matsala, kuɗinki shagalinki. India ba ƙasar da za ta nuna musu tsafi, su na cikin sahun su China. Kada wannan ya dame ki."

Hajiya ta ji wata annashuwa. 

"Kai Zahida, ke ɗin ƙarshe ce, to wa ki ke ganin za'a aura masa tunda kinga lokaci ya ƙure ga tsiyar da Luba ta shuka?"

 Dariya Zahida ta yi.

"Kema kin ce wani abu, ni na fi tunanin mu samu yarinya shafal mu aura masa, ita za ta fi sarrafuwa a hannunmu kuma kinga wannan ma zai ƙara tura wa ɗiyarsa bakin ciki."

 Hajiya ta jinjina batun.

 "Amman a ina?"

 Zahida ta murmusa.

 "Kar ki damu, zan nemo kafin lokacin."

 Sukai dariyar farin ciki kafin su rabu. 

Bayan fitar Hajiya ta ɗau waya ta dannawa Ikram kira. Bayan sun gaisa ta ce.

 "Ina nan shigowa gobe, za ki saromin kaya."

 Daga can Ikram ta amsa.

"Ah, ba na ji kina cewa kin fasa ba."

Wata shu'umar dariya ta yi.

"A karan kaina ba zan iya fidda kuɗina ba, kema kinsan yanda nake da kuɗi. Banza ce ta samu."

Dariya sukai kafin su yi sallama, ƙas-ƙas ta yi da hannunta tana mai ci gaba da kissima kalar muguntar da ta shirya ga Hajiya. Burinta na daf da cika tunda har ga shi nan Kurfi na ta ya ta aiwatarwa ta hanyar da ba irin wanda ta ɗauka ba ita. A karo na biyu ta ɗau waya ta tura hoton Hajiya ga Malaminta. Daga nan ta danna mishi kira gami da kwararo bayani. Nan take ya tabbatar mata cewar zai aiwatar. Daga nan suka rabu cikin farin ciki. 

 Hakan kuwa akai, Hajiya na aiko mata kuɗin ta aika wa Ikram gami da ƙara tabbatar mata da shigowarta washegari don su tattauna. Ta gwammace ta ba yardajjen Malaminta a Kano da kuɗi ƙalilan a maimakon ta kashe maƙudan kuɗi ga wata nahiyar. A ƙarshe ta kira ƙawarta Basira a waya. Nan ta yi mata bayanin tana son yiwa ɗiyarta aure da ƙanin mijinta, amman aure ne na jari. Da zarar sun samu yanda su ke so, za'a wuce wajen.

   Basira wacce daman abin nasu rufin asirin Allah ne, ba wani ja in ja ta amince da hakan. Ta ƙara da faɗin.

  "Amman kema kin san halin ɗiyar taki, anya za ta amince?"

  Murmushi Mama Zahida ta yi.

  "Haba Basira, kema fa kinsan ba na ƙwai sai da zakara. Ina yi mata kallon wacce ba za ta yi wuyar sarrafuwa ba saboda miskilancinta. Ina mai tabbatar maki duk wani jin daɗin rayuwa za ta samar maki. Ke dai kawai ki yarda da dukkan tsarina."

 Babu batun ja in ja Basira ta amince bayan ta duba maraicin da yaranta ke ciki tun bayan mutuwar babansu. Tattalin arzikin da ya saurar musu ne aka lallaɓa aka gudanar da bikin yaranta mata uku saura ita Yasmeen da ta rage a gabanta. Ta kira hakan da tsuntsu daga sama gasasshe.

***

 A ranar Alhamis Kurfi da Munira na aikin gyara sashin Hajiya domin kuwa tuni Hajiya ta zuge Daddy yaran suka dawo ɓangarenta. Burinta bai wuce ta ƙuntata rayuwarsu ba. Darajar su Munira ya raba Kurfi da ɗaƙin su Lauratu waɗanda a lokacin har sun soma sabawa duk kuwa da gargaɗin Hajiya. Sabon bai wuce a dalilin su na ƙaruwa da ita ta fannin addini ba. Wannan ya yi silar da ita kanta Lauratu ta jefar da makaman yaƙi da ɗagawar da ta ke nuna wa ƴar gida ta kwantar da kai tana kwasar ilimi tun daga tarihin Annabawa da kuma yanayin zamantakewa na matan Manzon Allah s.a.w da Sahabbai. Da wannan Kurfi ta siye zuƙatansu. 

 Barin ta daga ɗakin ya ɗan musu ba daɗi sai dai sanin su na tare ya sa ba su wani damu ba. Ɗakin da su ka koma ba wani ɗaki ne na a zo a gani ba, shi ɗinma don Daddy ya ce su Munira su zauna ciki ne. Hajiya ba ta ja da hakan ba bisa bin umarnin Malam da ya ce komai za'a yi kar ta tsawaita jayayya har sai ya gama gyaran aikinsa. 

    Ɗaya daga cikin ɗakunan masaukin baƙi ne, sai dai Hajiya ta sanya a kwashe abubuwa da dama na more rayuwa a ciki. Kamar kashe Ac da lalata socket, ɗauke gado da barin katifa sai kuwa kayan kallo da aka kwashe da sif na sanya sutura duk domin ta ƙuntata rayuwar bayin Allah. Wayar Munira da Batul duk sai da ta bi ta kwace. 

  Kasancewar su na da damuwar da ta fi wannan ya sanya ko a jikinsu ba su wani nuna damuwa ba. Munira itama aikin bai fiye dagula lissafinta ba don kuwa ɓangarensu ƴar aikin kusan ba abinda ta ke yi sosai kasancewar Ummi ta fi gane yin aiki da kanta tare da ƴaƴanta. Banda wannan ma, tun usuli ita Munira mai son aikace-aikace ce. 

   Makarantarsu ta koma shan ruwan  tsuntsaye, wataran su je wataran kuwa duk saurinsu to fa ba zasu iske motar ba,  Hajiya sun sanya direba tafiya ya barsu. Haka dai karatun yaran ke samun nakasu. Idan kuwa Daddy ya dawo, basu da damar zuwa sashinsa, shi ɗinma bai fiye damuwa da sanin halin da suka tsinci kawunansu ba. Zuwa lokacin ba waya wurin Kurfi don tuni Hajiya ta kwace a wata rana da ta kama ta su na waya da Adda Maijidda. 

  Haka suke gudanar da rayuwarsu marar daɗi. Sosai ta sanya yaran ibada da yin azkar. Ita da Munira kuwa saukar Kur'ani suka ɗau haramar yi saboda fatan ganin ƙarshen abin. 

 Ƴan uwan Ummi sun biyo sahu don jin dalilin da yasa Daddy ya kora ta gida ya nuna cewar tarbiyya ya ke son ta koyo na zama da miji. Wannan magana ba ƙaramin ciwo ta yi musu ba, ƙarshe dattijon mahaifinta ya ce a kyaleshi har zuwa sadda zai tako da ƙafarsa. Da wannan su ka zuba mishi na mujiya. 

  A satin Aliyu ya ɗaga zuwa London karatu. Tafiyarsa ba ƙaramin nutsuwa ta samar wa Kurfi ba, ko ba komai tsangwamar za ta ragu.

    ***

 Da safiyar ranar asabar bayan su Abdallah sun fice makarantar Tahfiz. Kurfi su na kicin tare da su Lauratu gaba ɗaya suna aikin girke-girke sakamakon Hajiya da ke da biki za ta fita. Kusan ran Kurfi tas ya ke a ranar don kuwa fitar Hajiya dama ce ta samu da za ta shiga sashin Abbanta don nemo zamzam da za ta aiwatar da addu'o'inta. 

   Su na kammalawa aka sanya a manyan warmers aka miƙa mota. Daga Hajiyar sai Mama Zahida da yaransu suka fice. Bayan fitarsu Kurfi ta sulale zuwa sashin Abbanta bayan ta ba Lauratu ta samo mata ganyen magarya a kasuwa. Babu wani ja in ja Lauratun ta karɓa don kuwa an yi sa'a Hajiyar ta aike ta kasuwa a sannan, idan ba don haka ba, babu ta yadda za'a yi Buzu sabon Maigadinsu ya bari a fita ba da iznin Hajiya ba. 

    Tana shiga ta tsaya tana ƙarewa hanyar ɗakin Maminta kallo, wai wata ake son a kawo matsayin matar Abbanta. Watan ma ba wai ta kirki ba shaiɗaniya irin Luba. Hawaye suka gangaro nata ya yin da ta ke kutsawa sashin Abba tana kallon ko'ina, akwai memories da kowane ɓangare na gidan ke tuno mata na yanda su ke rayuwa a baya ita da iyayenta mafi soyuwa a ranta. Har wasan ɓuya da ta ke yi a baya da Abbanta da irin shagwaɓatan da ya yi ba wanda bai faɗo ranta ba. Ta tuna sadda ya damƙa musu laptop yanda ta dunga tsalle tsabar farin ciki kafin daga bisani ta zauna tana mishi godiya kamar yanda Zeenat ta yi. Ta share domin duk wannan ba na yanzu bane, hakan yasa ta share idon don su yi mata hasken da za ta ga hanya tar-tar.

  Ta rasa dalilin da yasa Abban bai rufe ƙofofin ɓangarensa, sai kuma zuciyarta ta tunasar da ita dama mafi akasari Mami ke rufewa idan ta ga ya fice ya bar ɓangaren haka. Kai tsaye ta kutsa kai ta shiga. Ba ta yi mamakin ganin wurin ba a tsaftace ba, har da su robobin take-away yashe a ƙasan. Ita ba ta san meke faruwa ba ya taɓa Abbanta har haka, to mene amfanin ma'aikatan da ba ya basu umarnin gyarawa? Batu na girki kuwa, dama ta riga da ta san cewar  girki kam na Maminta kaɗai ya ke ci. Mami ba ta da mai girki sai kuwa Baba Asma'u mai taya ta hidimar da ba'a rasa ba. 

  Ta zauna a hankali a ƙasan carpet, Abba mai son tsafta ne, ko abu ɗaya ya tarar ba'a gyara ba, nan da nan zai ji ba daɗi har ya kai ga magana. A yau Abbanta ke zaune cikin wannan dauɗar? 

  Kuka ya zame mata abokin hira, shi ta shiga rerawa tana shessheƙa, rayuwa a gidan ubanka ya gagaresu. Dama ana haka wai? Komai ya sauya lokaci guda? Duk arzikin gida ashe sadda arzikin ba zai iya taimakonsu da komai ba?

  Istigfari kawai Kurfi ke yi a ranta ya yin da tsoron Allah ke ƙara ninkuwa a ranta. Shakka babu jarrabawarSa ce, fatan da ta ke Allah Ya ba kowannensu ikon cinyewa. Ta ƙudurta a ranta ko Hajiya za ta kasheta, ba abinda zai hana ta dunga gyarawa Abbanta sashinsa. Hakanan duk sadda sukai girki za ta dunga ɗiba tana kai mishi.

   Tana gyaran tana ƙulle-ƙulle da yawa a ranta. A haka Munira ta shigo ta risketa. Ganin jimawar da ta yi ba ta dawo bane ta yanke zuwa ta ga ko lafiya. Nan ta taya ta, ganin haka Kurfi ta shige ɗaka, ba laifi nan kam a ɗan kimtse yake. Ta ƙara kimtsa shi kafin ta faɗa banɗaki ta wanke sai dai bini-bini takan share hawaye. Kirjinta har wani zafi ya ke.

  Bayan ta kammala ta hau duba Zamzam a inda ta san Abban na ajiyarsa. Cikin ikon Allah ta ga akwai har jarka ɗaya da rabin. Wannan abu ba ƙaramin daɗi ya yi mata ba. Ta ɗauki rabin jarkar ta fito tana nuna wa Munira. Itama ta yi farin ciki sosai. Suka fice gami da rufe ɗakunan. 

 Karfe huɗu ta yi girki mai rai da lafiya, bayan ta zuba na Daddy, ta zuba wa Abbanta ta mika sashinsa ta jera saman centre table inda ta ke da tabbacin zai gani. Har za ta fita kuma ta dawo baya ta ɗau takarda ta nemi biro. Short note ta rubuta ta ajiye saman kulolin kafin ta fice a ranta wani irin nishaɗi ta ke ji ganin bayan wasu lokuta da yawa ta kyautatawa mahaifinta.

   Koda Abban ya dawo ya yi mamaki sosai sai dai kuma ya ji daɗin ganin ko'ina tas. Ya kai duba ga abincin da ke a ajiye, sai kuma abin ya ɗaure kansa. Ganin ƴar takarda ya ɗauka ya duba.

  _"Abbana, don Allah ka ci, ni na girka maka na kawo. Ƴarka Laila AbdulHamid Kurfi."_

 Ya ɗan yi shiru, a hankali ya ji cikowar kwalla a idanunsa ba tare da ya san na mene ba, yana jin wani abu na taso mishi sai dai ya rasa me ke danne shi, koyaushe ya na jin zuciyarsa kamar wani abu ya tokare, shi bai tafi ba shi kuma bai fito ba. Jin da ya yi kansa ya soma sarawa ya haƙura da tunanin ya shige ɗaki. Nan ma lamarin ya mishi daɗi ainun. Ranar dai take away da ya taho da shi bai samu shiga ba don kuwa girkin Kurfi ya ci. 

   ***

  Karfe sha biyun dare bayan kwanciyar kowa a gidan, Kurfi da Munira suka shiga aiwatar da addu'o'in karya sihiri ta hanyar amfani da ganyen magaryar da suka niƙa da dutsen niƙa sai zam-zam. Tofi suka shiga yi na ayoyi daban-daban na Alkur'ani kamar yanda aka koyamusu a Islamiyya na karya sihiri wanda matuƙar an dage to In sha Allah a sati ma sai a samu biyan buƙata.

   Bayan sun kammala suka nemi  empty robar ruwa biyu na Faro da suka shigo da su suka juye. Bayan kammalawarsu Kurfi ta dubi da idanuwanta da suka cika da bacci tana murmushi.

  "Alhamdulillah, in sha Allah zamu nasara akan iyayenmu maza. In sha Allah Kurfi's Family ya kusa daidaita."

  Murmushi itama Munira ta yi cike da jin daɗi da ƙara yaba hankali da hangen nesa irin na Ƙurfi duk kuwa da cewar ta girme mata da shekara ɗaya, amman ita ta kawo shawarar yanda zasu yi komai.

  "In sha Allahu. Fatana a gareki kema Allah Ya dawo da Yaya Khalid ya karɓe ki hannu bibbiyu."

 Anan Kurfi ba ta ce komai ba hakazalika yanayin fuskarta bai sauya daga murmushin ba sai dai ya koma na yaƙe. 

  "Asuba ta gari."

Abinda ta furta kenan gareta kafin ta miƙe ta maida Kur'anin ma'adanarsa sannan ta cire hijab da zanin sallarta ta ninke ta nemi wuri ta kwanta. 

  Tana jin sadda Munira ta kwanta bayan ta kashe musu fitilar ɗakin. A hankali ta lumshe idanunta tana tauna maganar Munira ƙasan zuciyarta. Gani ta ke dai abin da kamar wuya, ta sani koda ace Khalid ya dawo, bai zamo lalai ya ƙara kallonta matsayin matar aure ba. Tana ji a jikinta kamar auren babu inda zai je. A hankali ta lumshe ido hawayenta suka zubo, idan ta ce ba ta kamu da matsanancin soyayyar Khalid ba to kuwa ta yaudari kanta da zuciyarta. Tun tana jin tsanarsa ta zo ta fahimci cewar ashe na ɗan lokaci ne. Zuwa yanzu ita ɗaya ta san me ta ke ji game da shi a ranta, sai dai a kaan kanta ta ke ture abin, ta ke yakicewa gami da ƙoƙarin ganin bai yi tasiri ba a ranta.

  ***

Washegari tun da safe Kurfi ta ɗauki jarka guda na ruwan faro ta yi sashin Abbanta tana waige gudun kar Hajiya ko yaranta su hangeta. Sai dai har ta isa babu wanda ya ganta, zuwa lokacin bakinsu guda da su Habiba da Lauratu, wannan tasa ba ta samu matsala daga garesu. 

   Tana isa ta tsaya a ƙofar falon ta yi sallama, ta san dai a lokutan da wuya a samu Abbanta na bacci, don kuwa muddin ya tashi sallar Asubahi to fa ba ya komawa sai rana ta fito. Ji ta yi an amsa sallamar ta shiga kirjinta na dukan tara-tara don ba ta san kallon da zai mata ba. Fuskarsa dai bata nuna komai ba hakan yasa ba ta gane yanayinsa ba, ta durƙusa ta gaishe shi ya amsa. 

  "Abba.." 

 Ya dakatar da ita.

"Bari nayi sallah, yanzu na tashi."

Ta dubeshi a tsorace don tuni ya kalli gabas, salati kawai ta yi a ƙasan ranta. Abbanta ne har war haka bai yi sallar Asubahi ba? Lallai kam ibadarsa ga dukkan alamu ba kamar da ba. Koda ya idar tana gani ko cikakkiyar addu'a bai yi ba ya juyo gareta.

  Ganin bai ce komai ba ta fahimci ya bata dama ne ta yi magana. 

Miƙa hannu ta yi ta ajiye mishi robar ruwan maganin a kusa da shi.

 "Abbana ruwa ne na zamzam da na yi amfani da shi wajen addu'a don neman kariya daga sharrin masu sharri. Don Allah Abbana ka dunga sha, ba don ina zargin komai ba sai domin nema maka kariyar Allah daga sharri."

  Ya yi shiru yana dubanta, a can cikin zuciyarsa akwai wani tausayi da ƙauna da ke mamayar zuciyar sai dai kuma ya rasa me ke danne hakan yana wassafa mishi kamar tsana kamar kuma haushi haushinta.

  "Shi ke nan, zan duba yiwuwar shan. Tashi ki tafi."

 Ta ji faɗuwar gaba, sai dai kuma ba ta son ta fiye naci ya ƙi sha ɗin gaba ɗaya. Don haka ta ce.

  "To Abbana, Allah Ya karemin kai, Ya ƙara buɗamaka daga arzikinka duniya da lahira."

Daga haka ta mike tana lura da yanda ya ɗan saki fuska kaɗan alamar dai ya ji daɗin addu'ar, sai ya bata tausayi sadda ta sa ƙafa ta fice daga ɗakin. 

   Ta ci sa'a har a sannan su Hajiya basu farka ba sai dai ta ci karo da Daddy wanda ya fito sanye da jallabiya zai fita waje. Ya tsaya yans dubanta, shi kansa ya na jin kamar ya tausaya a gefe kuwa ya na jin kamar tsana gareta. Ta durƙusa da sauri ta gaishe shi, ya amsa ciki-ciki sannan ya fice. 

  Tana shiga  ɗakinsu ta zube jikin Munira wacce ke zaune saman darduma ta yi tagumi da carbi a hannunta, kuka kawai ta sanya. Munira ta shiga hawaye, babu wanda ya tambayi dalilin kukan wani a cikinsu haka suka sha kukan suka haƙura suka goge fuska. 

  Ƙarfe biyun rana a sannan sun kammala aiki, suna zaune a baranda can nesa inda Hajiya ba lallai ta hangosu ba, Munira ke yiwa Kurfi kitson kalba a kanta. Su na hirar Tasleem da ƴan uwan Maminta. A haka ƙamshi ya ziyarci ƙofofin hancinsu. Suka kai duba ga inda ƙamshin ke fitowa, mamaki ƙarara ya bayyana saman fuskokinsu a lokaci guda. 

   Hafsat ce ta yi wani mugun cika da ƙiba, ga kayan kumatu ta ajiye. Ta cakare cikin  dakakkiyar shadda koriya sharr, fatarnan ta ƙara murjewa ta yi kyau. Wani uban gilas da ta maka ne ya kusan sa Kurfi dariya don a ganinta sam bai dace da tsarin kwalliyar ba. Kauda kai ta yi daga kallonta sa'ilin da Munira ke faɗin oyoyo. 

 Hafsat ta ƙaraso tana wani murmushi na mugunta. Gilashin ta cire tana duban Munira.

  "Munis, ya kike? Ke ko ƙeyarki ban taɓa gani a gidana ba ko?"

  Munira ta ɗan yi dariya don ita kam ba su da case da Hafsat har ma da Rukayya don kuwa ita ɗin ta kowa ce asalima ba ta tare musu komai ba, abokiyar ƙishin ta su dama Kurfi ce.

   "Allah Ya baki hakuri Sister, na so zuwa sai dai Allah ne bai yi ba."

  Hafsat ta yamutse fuska don ba ta wani damu da yanda ta ganta ba a rame. Na Kurfi ne dai ya fi sanya ta nishaɗi. 

   "Na miki uzuri ai, kin san ma da yake nima tafiya zamu yi Honeymoon da Sweet Huzaifa, shi ne ma dalilin zuwana yiwa su Baba sallama."

  Munira ta ɗan kama baki.

  "Ah, lallai na tayaki murna wallahi."

 Sai a sannan Kurfi ta gaidata a matsayinta na wacce ke mata kallon ta girme mata. Ta amsa kuwa tana dariyar mugunta a ƙasan ranta.

  "Ya Mijinki Yaya Khalid? Kuna waya? Koda dai nasan har video call ba kwa rasa yi. Lailla ta Majnun."

 Ta yi wata ƴar dariya ta rainin hankali kafin ta dubi Munira.

  "Kinsan ba abinda ya kai aure daɗi Munira, musamman ma idan auren ya zamana ba na cushe bane, ke koda na cushen ne ya kasance miji na sonka. Wannan ya fi komai daɗi."

  Munira murmushi kawai ta ɗan yi don ta fahimci magana ta yaɓa wa Kurfi, hakan bai mata daɗi ba sam. Kurfi ko kallo bata ishe ta ba, a karan kanta tasan yanzu ta sauya. Wannan zafin zuciyar da rashin ɗaukar wargi duk ta bar shi, Mami ta sha ce mata watarana zai zo da za ta yi sanyi ta tashi daga mai zafi zuwa mai sanyi, gani ta ke duk wasa ne har ta ke darawa, ashe kuwa hakan ne tunda ga zahiri, sai a yaɓa mata magana ta yi shiru abin ta. Don haka har Hafsat ta fice ba ta bar mamakin kanta ba, da a baya ne sai ta gasa wa Hafsat maganar da za ta jima ta na mata zafi a rai. 

   Munira ce ta katse tunaninta.

 "Ki yi haƙuri Kurfi."

 Murmushi Kurfi ta yi.

 "It's ok."

Abinda ta faɗi kenan kafin ta sanyo wata hirar don kaucewa waccan.

 A ranar ma sai ga Ruƙayya, ita dai gaba ɗaya ta rame ta kuma yi wani sanyi. Koda suka haɗu da Ƙurfi ta gaisheta, ta amsa fuska a ɗan sake. Daga haka suka rabu lafiya.

 ***

  Ranar Lahadi suka samu bakuncin Yaya Hassan da Yaya Hussain tare da matansu. Su kansu sama-sama su kai musu, Anti Rahma da Aisha basu ji daɗin yanayin da mazajen suka nuna garesu ba. Kurfi ba ta damu sosai ba kasancewar sun yi zuwa huɗu  bayan zuwanta ba su kula ta, farkon zuwansu ta tarbesu da murna kowannensu ya ɗaure fuska tamau. Ranar ne ta fidda hawaye amman yanzu kam ta san su ɗinma ba a hayyacinsu suke ba. Ta rasa mugun abin da Hajiya ta aiwatar da har ya yi tasiri har haka. Abin ya bar ba ta tsoro tun soma gayawa Allah, yanzun ta fi mamaki. 

Anti Rahma da Aisha lafiya lau suka sakarmusu fuska. Anan ne Kurfi ta ari wayar Rahma ta kira Adda Maijidda. Nan ta ke jin labarin cewa Hajja ta samu sauƙi sosai don tana iya magana, daɗi ya cika zuciyarta. Ta ƙara ba ta haƙuri gami da mata nuni akan su ci gaba da addua. Nan Kurfi ke labarta mata maganin karya sihirin da su ke yi kuma su Abban na sha. 

  "Alhamdulillah ƴata, kin burgeni sosai. Allah Yay miki albarka. In sha Allah mu ne da nasara." 

Murmushi ta yi jin abinda ta ce. Daga nan ta ce a haɗa ta da Mu'azzam ta ji muryarsa. Ya kuwa shiga ifice ificensa a kan wayar tana dariyar farin ciki. Yaushe rabon da ta ji muryar ƙaninta. 

  Anan Adda Maijidda ke sanar mata cewa Zeenat na ɗauke da juna biyu. Wannan abu ya yi mata daɗi. Babu hanyar haɗuwa da Zeenat saboda tana tare da Zahraddeen a Abuja yanzun wajen aikinsa. Koda da damar ma, shigowarta gidan zai yi wuya muddin Hajiya na nan. 

 Bayan sun yi sallama ta mika wayar ga Anti Rahma, girgiza kai Rahma ta yi tana murmushin tausayinta. Ta mike tsaye.

  "Ki kira duk wanda kike so Laila, akwai isassu kuɗin da za su isheki, bari na koma can kafin Hajiya ta riske ni." Godiya sosai Kurfi ta yi, a take ta danna kira ga Zeenat, jin muryar Kurfi sai kuka, Kurfi ta dake tana murmushi.

  "Hey, kar fa ki sa Yaya Zahraddeen ya ɗau mataki a kaina na saka matarsa kuka alhalin tana ɗauke da baby."  Zeenat ta yi ƴar dariya.

 "Uhum, Kurfi na yi kewarki, na tausayawa halin da ki ke ciki. Wallahi Kurfi sau uku ina zuwa ban samu shiga ba, ranar farko Hajiya mukai karo da ita ta dawo daga unguwa za ta shiga gidan, ga mamakina ta ba wani buzu sabon maigadin da ta sanya umarnin kada ya bari na shigo. To haka na juya, rana ta biyu da Noor ɗina muka zo nan ma ya ƙi, na uku na dawo ni ɗaya ya so ya min wulaƙanci. Daga ranar Noor ya ce na hakura da zuwan kawai. Mu ci gaba da addu'a. Ga shi ba waya hannunki, kullum kina raina wallahi. Kwanaki Noor ya ke cemin Yaya Khalid ko sunanki aka ambata kashe wayar ya ke yi bai san dalili ba. To haka ma Dawud ya ce mana."

 Kurfi ta danne abinda ta ke ji ya na taso mata, ta yi murmushi.

"Ba komai Zeenat, komai lokaci ne. Ki bar damuwa, mu godewa Allah. Shi Ya jarabcemu, ko ba komai muna ɗaukar darasin rayuwa."

  Daga nan ta banzatar da hirar ta hanyar tambayarta lafiyar baby, sai sannan ta yi dariya gami da neman sanin inda ta ji. Anan ta ke faɗamata sun gaisa da Adda. Ba su wani jima su na hira ba sukai sallama. Ta kira Tasleem wacce lambarta ke zane a kwakwalwarta. Tana cewa ita ce Kurfi, nan ma kukan Tasleem ta sanya ta na tsinewa Hajiya gami da faɗin karshenta ba zai kyau ba. Kurfi ba ta ce komai ba, daurewa ta ke sosai don ba ta kaunar kukan ba ta ganin amfaninsa. Ba su kai ga gaisawa ba Anti Rumaisa ta karɓi wayar. Suka shiga hira sosai da Kurfin ta yi mata nasiha da kuma yi mata albishir cewa su kansu su na addu'a sosai kuma su na ji a jikinsu komai zai wuce. Ta faɗamata an kawo kuɗin sanya ranar Tasleem amman ta rantse ba za ta yi aure ba sai Kurfin na tare da ita. Anan ne hawayen Kurfi suka kwaranya tsabar tausayin kanta da Tasleen ɗin, shaƙuwarsu ba ta wasa ba ce. Daga haka ta ba Tasleem wayar suka shiga hira.

   Dakyar su kai sallama daidai sadda Munira ta shigo ɗakin da sallama. Kurfi na murmushi ta dubeta.

 "Sis ba ki da lambar Ummi a kanki mu kira a gaisa?"

 Ai kuwa da sauri ta ƙaraso. Nan suka yi dialing suka ga ashe ma Anti Rahma na da lambar, basu wani ja lokaci suna hira ba, Abdallah ya fi kowa jin daɗin gaisawarsa ds Umminsa kasancewar shi ne Auta kuma mai maƙon uwa. A rashinta ne ya shaƙu da Munira ya maida ta tamkar uwar. 

  Ranar dai sun ji daɗinta ƙwarai, ko ba komai sun yi waya da waɗanda suke so kuma sun ji daɗin yanda suka damu da lamuransu. 

   A can ƙasan ranta akwai damuwa da yanda ya manta da babinta. Akwai damuwa mai matuƙar yawa akan yanda ta damu da shi, kulu yaumin soyayyarsa gaba ta ke ba baya ba. Tana sonsa, ta tabbatar da hakan. 

***

  Bayan kwanaki uku su na bayan ɗakunansu ita da Munira da Batul su na wankin kayansu, Lauratu ta sanarwa Kurfi kiran Hajiya. 

Tana zuwa ta durkusa a gaban ta tana nazarin yanda ta murtuke fuska. Sai faman hure hanci ta ke yi. Ta nuna ta da yatsa.

  "Ke! Ki fita idona wallahi. Idan kuwa kin ƙi barin shiga harkokina kina ɓatamin to wallahi sai na sanya a nakastamin ke! Ko uwarki..."

  "A'a Hajiya, banda Mahaifiyata. Ba zan jure ba idan kin taɓamin iyaye. Ki yimin zagin duniya, amman ba zan ɗauki ki zagi iyayena ba!"

 Kurfi ce ta katseta a matuƙar fusace murya a sama. Fushin da ta yi ba ta taɓa zaton za ta iya yin kwatankwacinsa ba. Ba ta yi aune ba ta ji mari dama da hagu. Dukanta ta shiga yi ba ji ba gani har sai da ta ga ta mata lilis, banda kuka ba abinda Kurfi ke yi. Tun tashinta iyayenta basu taɓa yi mata irin wannan duka ba sai Hajiya da iyalanta. 

 "Gobe ma ki ƙara kwatanta gayamin magana, shegiya mara mutunci. An zaga ɗin! Uwarki ubanki!"

 Daga haka ta ƙara kai mata hauri da ƙafa a ciki sannan ta tsallaketa ta wuce sama.

  Jikinta duk tsami haka ta koma ɓangarensu, Munira na hawaye ta tarbeta ganin yanda jikin ya yi ruɗu-ruɗu ya yi ja. Gaba ɗaya har su Lauratu suka shigo don tayata jimami don kuwa sun ji duk yanda akai.  Habiba da Lauratu sun ƙara sanin wacece uwar ɗakin tasu. 

  "Ki yi haƙuri ƴarnan, watarana sai labari. Wuyarta mijinki ya dawo, a yanda na san Khalid ba ya ƙaunar ya ga an ci mutuncin ɗan adam, to bare kuma matarsa, ni na san wallahi ba zai kyale ba." Habiba ke wannan furucin murya a raunane tsabar tausayin da Kurfi ta ba ta.

   Kurfi ganin irin kaunar da suka nuna mata da yanda gaba ɗaya suka damu da damuwarta ya sanya ta share hawayenta tana murmushin yaƙe. Tana ji kowaccensu na faɗin albarkacin bakinta har dai a ƙarshe sukai nasarar sanya ta dariya sosai kafin su koma bakin aiki. 

  Bayan fitarsu ta dubi Munira.

 "Mu godewa Allah, addu'armu ce ke tasiri har ta ke damun Hajiya ganin irin yanda aikinta ke rugujewa. Yanzu ne lokacin da zamu dage Sis Munira, komai zai zo ƙarshe in sha Allah."

 Munira ta ji daɗi gami da murmusawa. 

  "In sha Allah, kalli dai jiya Daddy da zai wuce muka gaishe shi ya amsa."

 Murmushin itama Kurfi ta yi, daga haka Munira ta mike ta fice ƙarasa wanki bayan ta roki Kurfi akan ta zauna. 

   Kurfi ta gyaɗa kai kawai tana murmushi, bayan fitarsu ta jingina kai jikin bango gami da haɗe jikinta guri guda. Kuka ta shiga rerawa mai cin rai, ashariyar da Hajiya ta yi ga iyayenta shi ya ke dawo mata a kwakwalwa. Tsananin kewar Maminta da Abbanta ke ɗawainiya da zuciyarta.  

  Mami na yawan cewa tana tausayinta, takan ce ita fa ba abar tausayi ba ce tunda tana da ita kuma ga Abbanta. Sai dai Mamin ta yi murmushi ta amsa da faɗin kuruciya. A yau ga shi nan ba Mamin amman kewarta ya addabeta.

   Ta sha kuka son ranta cike da kewar iyayenta da tunanin makomar aurenta, karshe ta haƙura ta fawwalawa Ubangiji.

*** 

 A firgice ta farka daga baccin ji da ta yi muryar Maminta na kiran sunanta da karfi, can kuma ta ƙara jin muryar Abbanta. Ta miƙe da sauri da zummar fita waje, da azama Munira ta riƙo hannunta. Ta dubeta gami da mata nuni da waje da yatsa.

  "Ki kyale ni naje, muryar Mamina da Abba naji su na kirana. Idan na Mami ya kasance gizo, to na Abba ba zai kasance haka ba."

  Ta soma ƙoƙarin fisge hannunta jin muryoyin basu fasa kiranta ba gami da ihun ta taimake su, Munira kuwa da sauri ta mike ta kara damƙo ta.

  "Ki yi addu'a Kurfi, ba gaskiya bane! Ki kira sunan Allah!"

  Jin haka sai ta zame ta zauna Munira ma ta bi bayanta, toshe kunnuwanta da ake barazanar kashemata su ta yi tana kuka tana girgiza kai gami da soma addu'ar neman tsari daga dukkan sharri a bayyane. Can kuma ta ɗora da Ayatul Kursiyyu. A hankali ta daina jin kiran sunan, ta ji garin tsit babu alamun komai. 

  Daidai sadda Hajiya ta turo ƙofar ta shigo. Gaba ɗaya suka kalleta, kallo na banza ta ke watsamusu tana jin kamar ta ƙarasa ta shaƙe wuyoyinsu ta huta. Hanci ta ke faman hurawa sai kuma ta juya ta fita ba tare da ta ce komai ba. Sai a lokacin suka fahimci komai, Kurfi ta dafe kirjinta tana ambaton Allah.

 "Kin gani ko? Kin ga abinda nake faɗamaki ko? Kar ki ƙara razana idan kin ji kiran nan ko da rana ko da dare, ki yi ƙoƙarin faɗawa Allah, kar kuma ki sake ki amsa kiran fa duk sadda kunnuwanki suka tsinkayo."

 Gyaɗa kai ƙawai Kurfi ke yi cikin tsananin zufa, a hankali ta mike ta faɗa banɗaki. Wani irin wahalallan bacci ne ya fisgeta wanda ko alwala da adduar kwanciya bacci ba ta samu ta yi shi ba. Koda ta ɗora alwalar, hijab ta zura ta yi nafila kafin ta ɗau Alkur'ani ta hau tilawa cikin zazzaƙar muryarta mai daɗin sauraro. Tana yi tsoron Allah na shigarta, a hankali ta ke fidda hawaye har zuciyarta ta yi sanyi, kaso mai yawa na damuwarta ta ragu. 

  Sai dai ta yi karatun sosai, Munira ma na gefe ta soma sannan ta shiga addu'a. Ta godewa Allah ga dukkan ni'imar da Ya yi mata a baya, ta yi kirari sosai haɗi da kamun ƙafa ga Manzon Rahma (s.a.w) kafin ta hau roƙo akan Ya kawo ƙarshen matsalar da ke faruwa.

  ***

  *CORAL DEIRA HOTEL, DUBAI.*

  *Al Muraƙƙabat Street , Deira.*

  A hankali iskar da ake ke kaɗa shi a gefen ƙawataccen ƙwamin wankan (swimming pool) da ke a wata farfajiyar hotel ɗin. 

Idanunsa a lumshe ya yin da kanshi ke jingine jikin (Lounge chair) ya rufe idanunsa da sunglass golden. Kamar daga sama ya ji muryarta a gefensa tana rera kuka ya yin da wata ke jan hannun tana faɗin.

 "Ka cece ni Yaya, Yaya kar ka bar ni da ita za ta cutar da ni!"

  Ya miƙe da sauri ya na dubansu sai dai bai iya taɓuka komai ba banda kallon. Matar da ƙarfi ta ke jan ta tana ƙoƙarin jefa ta cikin ruwa. Ya ji an kwala kiran sunansa daga baya. Ya juya da sauri, wata kyakkyawar mace ya gani ta sha fararen kaya masu kyau sai sheki ta ke, sai dai fuskar ba yabo ba fallasa ta soma magana.

  "Ina alƙawarinmu Khalid? Ina yake? Haka mu kai da kai? Mun yi da kai za ka wulaƙanta jinina? Ko kuwa mun yi da kai za ka bar waccan azzalumar ta cutarmin da ɗiyata? Kalli! Kalleta za ta kashemin ɗiya!  Ba ka kyauta ba Khalid! Ba ka kyauta ba!!"

    Ya buɗe baki  a tsorace.

"Mami ba ni da laifi!" Ya furta murya a ɗage cikin razana.

 Ya dubi ɓangaren da matar ke ƙoƙarin cilla yarinyar ruwa, maimakon ya ƙarasa gurinta sai ya ɓige da komawa ya zauna yana kuka ya na jin tashin muryar Mami tana zantukan da bai iya ya riƙesu ba. 

Daga can ya ƙara jin ƙarar faɗawar wani abu ruwa, ya juya yana kallo, tuni matar ta jefa yarinyar ruwa ta tsaya tana dariya iyakar ƙarfinta. Sai a sannan ya kira sunanta da ƙarfi gami da miƙewa a gigice.

  "Lailah!!"

 A razane ya farka daga baccin yana ƙarewa ɗakin kallo. Duk kuwa da gudun Ac da ke manne a bangon ɗakin, hakan bai hana shi yin zufa ba. A hankali ya kai hannu ya kunna bedside lamp yana ajiyar zuciya. Rana ta farko da ya tuna da addu'a irin wacce rabonsa da ita ya mance.

 Mafarkin ke dawo mishi a kwakwalwa, Laila, Mami? Ya yi shiru sakamakon kansa da ke masifar sarawa.

 Bai iya ya koma bacci ba sai kawai ya miƙe ya nufi banɗaki ya ɗora alwala.

  ***  

 Abin duniya ya addabi Hajiya, ta rasa yanda za ta yi, ta rasa inda za ta tsoma ranta. Aiyuka sun soma ɓaci domin kuwa koda ta tunkari Alhaji da batun auren Abba da Yasmeen nan take ba shakkarta ya ce sai idan shi Abban yana so. Koda Abban ya zo buɗar bakinsa ya ce shi fa ba yaro bane, don haka zai bincike game da ita yarinyar, idan ta yi mishi to ba komai, idan kuwa aa to fa ba lallai. Ga Malam ya tabbatar mata cewa muddin ba'a tashi tsaye ba shi kansa Khalid farraƙun da akai mishi da Laila na dab da zama tarihi. Zahida ta bata tabbacin an kai aikinta ga matsafan India, sai dai har yau shiru babu wani ci gaba. Shegiyar yarinyar Laila, ta haɗamata asiri da muryar iyayenta wanda da ace  ta fito ko kuma ta amsa to fa babu shakka hauka ce ta har abada za ta yi shi. Amman ga shi nan ba ta kai ga cimma nasara ba.

   Tana wannan zaryar a tsakar ɗaki  tana tunanin abin yi ta tsinci muryar Daddy.

  "Saudatu, lafiyarki ɗaya kuwa?"

 Ta dubeshi, ya kunna bedside lamp yana dubanta da alamun bacci a kwayar idanunsa.

 Ta wayance gami da faɗin.

"Cikina ya ke faman murɗamin ne, amman na sha magani."

 "Allah Ya sauwake, sai dai zaryar ta me ce ce? Ki zo ki kwanta zai daina in sha Allahu."

  Kirjinta ya buga, to wai ma yaushe rabon da Alhajin ya sa Allah a lamuransa, ita dai ta saddakar yanzu aikin ya taɓarɓare, ba kuma za ta biyewa saƙo daga India ba, za ta ƙarawa wannan Malamin nasu kuɗi. 

   ***

  Hajiya tun safe ta fice tare da Zahida daga gidan zuwa ga Malam, wannan ne ya ba Kurfi damar ɗaukar ruwan addu'ar da suka ƙara yi ta nufi sashin Daddy. Da salamarta ta shiga ya amsa, yana zaune yana karyawa ya bi ta da kallo fuska ɗauke da murmushi. Zo ka ga murna wajen Kurfi, ta ƙarasa ta durƙusa ta gaishe shi.

  "Lafiya Ƙalau Lailar Majnun."

 Ya Allah! Ta rasa yanayin da ta ke ciki na daɗi sai hamdala ta shiga jerawa a zuciya.

  "Eh fa, dole ki yi dariya ai tunda yanzu kin samu Majnun ɗinki. Ɗazun nan mukai waya da shi nake cewa ya kira ki kuwa? Bai dai ba ni amsa ba ya katse, na fi zaton network ne."

 Ta kasa jurewa sai kuka, kuka ne na murna da farin cikin sun yi nasara. Daddy ya shiga ruɗani, dama ya ga sauyi da yawa tattare da komai. Yana son tambaya sai dai ya rasa ta inda zai soma.

  "Wai ni kam meke faruwa ne har haka a gidannan? Dagaske kwanakin nan naga abubuwa da dama hakanan na yi mafarkai nasu firgitarwa. Kamar yanda na kasa manta ranar da su Maijidda suka ɗaukk Hajja sadda muke ƙoƙari wajen haɗa kuɗin aikinta amman abin ya ƙi yiwuwa. Ke ɗiya ce a wajena Laila, ki taimaka ki fayyacemin komai har da waɗanda na manta zuciyata ta kasa gaskata cewar ba mafarki bane."

 Anan ne ta samu nutsuwa gudun kada murna ta susuta ta, ta mike ta nufo inda ya ke ta zauna gami da tankwashe ƙafafunta. Tiryan-tiryan ta ba shi labari, tana yi tana kuka, ba ta ɓoyemasa abu ɗaya da ke faruwa ba tunda ta riga tasan ko ma mene ba a hayyacinsa ya yi ba, idan ma ya ce ya manta ba zai tuna ba to kuwa iyakar gaskiyarsa ya faɗi. 

  Daddy tun yana ambaton Innalillahi, har sai da ya kai da ya soma kuka, kuka kuwa mai yawa ba wai hawaye ba. Hankalinsa ya tashi ainun da tuna irin cin kashin da sukai ga Mahaifiyarsu. Ya tuna komai, ya tuna abinda ke faruwa. Bai manta yanda ya ke jin tausayi da wani nauyi a ƙasan ransa ba, sai dai kuma bai iya ya aikata komai ba. 

Toh fa a lokacin ba jimawa sosai sai ga Baba Mudassir da Abbanta sun zo sashin Daddy. Nan kuwa kowa ya dunga faɗin damuwar ransa da yanda lamura suka juye har da ikon da matan suka dunga yi da su. Baba Mudassir mai zuciya kusa nan take ya furta kalmar saki ga Zahida. Daddy ya dubeshi.

 "Ai ba kai kaɗai ba, nima..."

 "Aa Daddy, don Allah, kar ku yi haka, kar ku maida yaranku marayun karfi da yaji. Ku yi haƙuri Daddy, ku yi haƙuri ku yafemusu."

 Faɗin Kurfi cikin kuka mai tsanani na tausayin iyayenta maza ganin yanda sosai suke zubar hawaye. Daddy ya dubeta.

  "Ke wace irin zuciya gareki Laila? Anya kina a hayyacinki kuwa?"

 Ta gyaɗa kai.

 "Eh Daddy, nasan me nake faɗi, nasan komai. A hayyacina nake. Daddy ba zan so ku rabu ba, idan kun rabu da su kun san waɗanda za ku auro? Ku yi haƙuri Daddy, ku yi musu kowane irin hukunci amman domin Allah ban da saki. Baba kaima ka janye sakin nan."

 Ta karashe tana dua Baba Mudassir, su Munira ma waɗanda tuni sun shigo jin hayaniya da kuma jin kalar hayaniyar irin wacce suka jima suna fata ne, ba su yi jinkiri ba gun shigowa.

 Baba Mudassir ƙwafa ya yi bai ce komai ba.

 Hajiya tun shigowarsu ta ji gabanta na faɗuwa, ta dubi Zahida.

 "Kinga motocinsu, basu fita ba. Na shiga uku, kada dai mun makaro aikin ya lalace kamar yanda yace?"

 Mama Zahida itama kanta ciki ya ɗuri ruwa.

  "Kai aa, zo dai mu ƙarasa."

 Daga haka suka fito daga motar bayan Mama Zahida ta gama saita parking ɗinta, shiga ciki sukai. Don su tabbatar sai kowacce ta nufi sashinta duba mijinta. 

 Hajiya tun kafin ta ƙarasa shiga ta sha jinin jikinta ganin takalman su Mudassir.

 Ta daure ta shiga da sallama, ji ta yi kamar ta juya ta koma. Fitsarin da ya cika mararta ta ji alamun yana shirin kufce mata, ta kasa magana saboda kallon da kowannensu ke watsamata.

  Za ta juya muryar Daddy ya daki dodon kunnenta.

  "Saudatu!"

 Ta juyo a rikice, ta dubi Daddy kafin ta dubi Kurfi wacce ke kallonta fuska ɗauke da tausayin irin rayuwar da ta zaɓar wa kanta. Ta kauda kai ta ƙaraso ciki.

 "Gani."

 "Kin cuce ni Saudatu, kin cutar da rayuwata. Kin kuma aikata abinda har na mutu ba zan iya yafemaki ba. Allah Ya isa tsakanina da ke Saudatu. Kece irin matan da wutar jahannama ke jiransu, ke ce irin matan da ba za su taɓa jin ƙamshin aljanna ba. Ba zan yafemaki ba Saudatu, na tsaneki. Tun farkon samartakana ki ka cutar da ni ta hanyar sanya wa na aureki ba da ra'ayina ba, hakan bai ishe ki ba sai da ki ka shiga tsakaninmu da mahaifiyarmu da dukkan ƴan uwanmu. Wallahi ki sani kin zaluncemu kuma kin zalunci mahaifiyarmu. Kin kuma zalunci matar da na auro wacce ba tai miki komai ba, asalima Raliya burinta a koyaushe ta kyautata maki ta ga kun haɗa kai. Ba zan miki baki ba, sai dai ki sani, haƙƙokin da kika ɗauka kaɗai ba za su bari ki runtsa har ma ki samu kwanciyar hankali ba! Ki je na sake ki saki biyu! Har abada ni Hamza na gama zama da mace irinki mai aiki irin na ƴan wuta! Ki fita ki bar min gidana kar ki ƙara minti biyar domi wallahi ki ka ɗara ƴan sanda zan ɗauko maki."

  Daga haka ya mike a fusace kamar zai kai mata duka, ji ta yi ta muzanta, ta fice daga ɗakin da sauri ta faɗa nata ɗakin ta soma tattara abinda za ta tattara ciki kuwa har da dukiyoyinta. Tana yi tana kukan bakin ciki.

   Kurfi dai kuka ta ke sosai, har a ranta ta so a ba Hajiya dama, ta so ace zuri'arsu sun haɗa kai. Tana son ƴan uwanta. Sai dai kuma hakan shi ya fi musu alheri. Suka yanke a ranar zasu je Kaduna ba sai gobe ba. Sai a lokacin Kurfi ta samu matsawa jikin Abbanta ta rungume ƙafafunsa cikin kuka da tsananin kewa. Shima ya riƙe kafaɗunta yana hawayen. 

 "Forgive me My Angel, Forgive me please."

 Ya faɗi cikin zubar hawaye. Ta  ɗago gami da girgiza kai. 

  "Ba ku da laifi Abbana, har abada ba za ku taɓa yi min laifi ba. Saboda na yarda komai *MUKADDARI* ne daga Allah. Ba ku da laifi, kar ku nemi gafararmu, Hajja ta fi bukatarku a yanzu." Ta faɗi tana kallon Baba Mudassir da Daddy.

 Suka jinjina kai. 

 "Allah Yay miki albarka Laila, haƙiƙa ke ƴa ce ta gari wacce kowane uba zai alfajari da kasancewarki ɗiyarsa. Allah Yay miki albarka." Baba Mudassir ke wannan furucin sadda ya ƙaraso ya dafa kanta. Ta yi murmushi cikin hawaye. 

  "Madallah da ƴa kuma suruka irinki Laila." Faɗin Daddy yana murmushi mai bayyana haƙora. Ta sunkuyar da kai tsabar kunya. 

  Daddy ya dubesu.

 "Sai ku shirya mu kama hanya gaba ɗaya har yaran."

  Da wannan murna da farin cikin suka fito. Sun tarar tuni Hajiya ta fice.

  ***

 Mama Zahida na zaune a falo a tsorace,  Baba Mudassir ya shiga. Ta wayance gami da basar da yanayin kallon da ya ke jifanta da shi. 

   "Ah Baban yara ba ka riga ka fita..."

"Dallah can rufemin baki! Ai ke da aminiyarki dai wallahi ba kwa tsoron Allah. Kuma ki sani tun kafin ki dawo daga yawon gidan Bokayenku na sauwaƙe maki, ki tattara ki ficemin a gidannan wallahi tun kafin na gama shiri, ban kuma yarda ki ɗauki ɗana ko guda ba. Idan kuwa na fito na iske ki to wallahi ranki ne zai mugun ɓaci! Shashashar banza!"

 Yana kaiwa nan ya fice sashinsa. Zufa ta shiga ketowa Mama Zahida ta hau kuka da ihu tana zagin Hajiya gami da tsine mata. A ƙarshe ta haɗa iyaka abinda za ta iya ta ƙara gaba bayan ta ɗauki muƙullin motarta. Ta kuma rantse ta ƙara akan ko kuɗin aljihunta zasu ƙare sai ta dawo cikin zuri'ar Khalid Kurfi. 

 ***

   Bayan fitarsu Daddy ya yi shiru ya yin da zuciyarsa ke zafi, ya kira Hassan da Hussain ya haɗa conference call, nan ya ke labarta masu komai. Hassan ya ce.

 "Haba, Daddy wallahi yau da munanan mafarkai na tashi, jikina ya bani ba lafiya ba. Abubuwa da dama da na aikata sai yanzu nake jin ciwonsu. Kullum na zo gidannan nakan ji kamar sauyi da ƙunci. Yanzu Hajiyata keda wannan aikin?"

  Hussain kuwa Innalillahi kawai ya ke ta nanatawa. Nan Daddy ya ɗan musu nasiha ƙarshe ya sanar musu da cewar yau zasu shiga Kaduna. Suma suka ce zasu je, ba batun neman izni a ma'aikata Kasancewar kasuwancinsu ƙashin kansu su ke yi don haka suka soma shiri.

  Yau fa jin ranar su Ƙurfi jinta su ke tamkar sallah. Har nafila sukai su ka ƙara godiya ga Allah. Habiba da Lauratu su kansu sun yi murna, Faruk da Jawad da na sani duk ya addabi zuƙatansu tun bayan da aka raba Hajiya da gidan aurenta. Ya yanke shawarar Aliyu a waya ganin ya kira Yaya Hassan da Hussain sun nuna basu ga aibun haka ba.

***

 *SLADE PARK, OXFORD, UK.*

Yana zaune ya saka system a gaba yana kallon film ɗin Game Of Thrones, hankali kwance ya ke faman busa tabar sigari bayan kammala yin kalacin safe.  Yana jinsa fayau babu wata damuwa. Wayarsa ce ta soma ringing, har ta katse bai da niyyar kalla ballantana kuma ya ɗauka. Sai a karo na uku ne ya ja wayar a zafafe yana dubawa. Zuciyarsa ta  ɗanyi sanyi ganin wanda ke kiran. Faruk ne. 

  "Hey Sadaukin Hajiya, what's wrong?"

  Daga can Faruk ya amsa.

  "Hajiya, Daddy ya saki Hajiya."

Ya lailayo wata uban ashariya ya kunduma. Ya ƙara da faɗin.

  "Akan uwar uban me?!!!"

 Faruk ya zayyane mishi komai da komai. Slowly slowly ya ji jikinsa na sanyi, dama yasan wataran hakan zai iya kasancewa. Ko ba komai yana jin labarai kuma ya na ganin abubuwa a zahiri yanda aikin asiri ke juyewa. 

  "Ok."

Shi ne abinda ya ji zai iya furtawa kafin ya katse kiran gaba ɗaya. Ba zai iya tantance yanayin da ya tsinci kansa ba, kai tsaye ya shiga laluben wayar ƴan uwannasa. Yaya Hassan ya soma kira. 

   "Bro, ka ji abinda ke faruwa a babban gida?"

  Yaya Hassan ya amsa da 

 "Me ya faru?"

"Mutuwar auren Hajiya." 

Nan da nan Hassan ya shiga faɗa da tambayar wanda ya faɗamasa don kuwa Daddy ya ce daga shi har 

 Aliyu ya hau gyaɗa kai kamar ƙadangare.

  "Ok, ok."

"Ok da me? Hajiyarmu ba ta kyauta mana ba, sam ba ta ɗau hanya mai ɓillewa ba. Kaima da ka ke biyemata ba abinda ban sani ba. So tun yanzu zai fi maka sauƙi ka tuba ka nemi gafarar yarinyar da ka ƙuntatawa ba gaira ba dalili."

  Aliyu  bai yi karambanin neman wayar Hussain ba don ya san duk bakinsu ɗaya. Tabar ya murje acikin ash tray sannan ya miƙe tsaye.

  "Laila! Laila!!" Ya furta sau biyu ransa na tafarfasa, mene dalilin ma tsanarta tun farko? Ya watsawa zuciyarsa tambayar da nan take ya samu amsar. Ta saba da Daddy ɗinsu fiye da yanda su suka saba da shi. Basu wani sakewa da Daddy su sha hira, wannan sai Yayansu Khalid, ga shi kuwa, kullum kallon mai laifi Daddy ke mishi. 

 'Amman ita fa Laila, me ne matsalarta da hakan? Mami ko kallonsa da mai ɓata musu ba ta taɓa yi ba, murmushi koyaushe bai gujewa saman fuskarta. Ya tuno sadda ya yiwa ɗiyarya dukan kawo wuƙa, maimakon Mamin ta fusata sai ma murmushi ta yi gami da ba Hajiya haƙuri duk kuwa da cewar ɗiyarta ce mai gaskiya.

  A hankali ya ji wani irin sanyi, sanyin da bai taɓa jin irinsa a zuciya ba. Can ya tuna mahaifiyarsa mafi soyuwa a ransa. Ransa ya ɓaci, zai so kiran Daddy ya ba shi haƙuri, sai dai sanin da ya yi ba sauraronsa zai yi ba yanzu ya kyale zuwa anjima. 

 Ya yanke shawarar kiran Hajiyarsa. Yana kira kuwa ta ɗauka tana kuka mai cin rai.

  "Hajiyata, ki yi haƙuri na ji komai. Zan yiwa Daddy magana."

  Hajiya ta soma magana a raunane.

 "Kyaleshi Aliyu, ba zai saurareka ba. Alhajinku ya ci min mutunci gaɓban mutanen da basu ɗauke ni komai ba. Rabu da shi, ina nan inda nake zai kawo kansa."

  Aliyu ya girgiza kai kamar tana ganinsa.

 "No Hajiya, wannan ba magana bace. Yanzu lokaci ya yi da ya ci ace kin girmi zubewa gaban wasu ƙattai kina ɓarin ƙuɗi don a yi miki asiri. Ya isa hakanan. Yanzu kawai ki kwantar da hankalinki ki ba Daddy damar ya huce sai ki roƙi gafara tunda kin ga dai kin riga ki yi abinda ki kai. Dama fa waɗannan duk wasan yara ne kema kin sani, kamar yanda ki ka sani watarana zai karye. Zancen ma ki ƙara an wuce wajen. Be a good woman for now, ki nemi gafararsa da na su Hajja."

  "Dalla can rufen baki! Ba dai ni Saudatu ba, wallahi na wuce wannan matakin. Hajjar banza da wofi! Ko Alhaji zai mutu, ko zan yi yawo ƙasa zuwa ƙasa sai na koma gidana kuma sai na ga bayan Laila. Ita ce ta dunga rushemin aikina da karatun Alƙur'ani, ita ta hana afkuwar komai! Na tsaneta na tsani kaf dangin Badia'atu!"

  Daga nan ta katse kiran a fusace. Aliyu ya yi shiru, gaba ɗayansu Allah ɗaya suke bautawa, sun san girma da daraja na Alƙur'ani, kenan da shi Laila ta yi amfani wajen karya sammun da Hajiyarsa ta yi? Zuciyarsa ta shiga wani irin tunani, ya kasa gane komai, ya kasa tantance tsakanin ruwa mai sanyi da na zafi alhalin abin a bayyane ya ke. Ganin ya kasa tuna komai kawai ya miƙe ya kashe na'urar kwamfutar ya faɗa wanka.

    ***

   Ba jimawa sai ga  Yaya Hussain  da Yaya Hassan. Matansu ba zasu je ba don kuwa ita Rahma laulayi ta ke fama da shi, ita kuwa Aisha ƙaramin ciki ne har na watanni huɗu. 

   A yau ne ta ji tana son yin kwalliya, ko ba komai yau kam burinta ya cika. Mafarkinsu ya tabbata. 

  Ta buɗe sif ɗinsu ta ciro wata atamfarta red mai sirkin brown a jiki. Ɗinki ne na doguwar riga wanda ya yi kyau sosai, shi ta sanya ta gyara fuskarta da hoda da kwalli. Ta sanya man leɓe kaɗan. Ta tsaya kallon kanta a madubi, sosai ta ke ganin ramar da ta yi gami da ɗan duhu. 

   Turare mai sanyi ta feshe jikinta da shi. Daidai sadda Batul ta shigo domin kiranta. Ta tsaya tana dubanta da dariya.

  "Kai Kurfi, wallahi kin yi tsaf."

 Kurfi ta dara.

 "Taho mu tafi su Daddy har sun fito, ga Yaya Hassan ma sun zo."

  Suka fito, a farfajiyar suka risƙi mutan gidan ana ƙoƙarin shiga mota. Daddy ya dubi Baba Mudassir. 

  "Ina shi Kamal da Usman?"

 Ya ɗaga kafaɗa rai a jagule.

 "Laifi su kai, Abdullatif su ka kira su ka faɗi mishi wai na saki uwarsu. Shi ne yaron nan ya kirani da kuka hankali a tashe. Sun riga sun san matsalar yaron nan da ciwon ƙirji. Yanzu idan suka jaza mishi wani ciwon fa alhalin yana can wata uwa duniya ya zamu yi?"

  Daddy ya gyaɗa kai.

 "Gaskiya ne, shiyasa nima na hana yarannan faɗa wa yayansu da Aliyu. Na fi ƙaunar komai ya lafa kafin nan."

 Yaya Hassan ya jefawa Faruk wani kallo, Faruk ya sadda kai ƙasa yana kunkuni don yana zuwa shi ya soma tunkara ya buɗewa wuta.

  "Wannan fa ban ma karɓeta hujjar da za ka hana yara zuwa ba, dukkanmu masu laifi ne. Dole mu je wa Hajja kanmu da kwarkwatarmu."

  Kai tsaye ya sa Faruk kiran Kamal da Usman, ba jimawa su ka fito kowa ya shiga mota. Kurfi na tare da yayanta mafi soyuwa gareta a gaban mota, su Munira ne a baya. Motoci uku su kai. 

  Yaya Hussain, haƙuri sosai ya ke ba Kurfi ta nuna komai fa ya wuce. 

  "Ba ku da laifi, ban riƙe ku da komai ba a raina."

 Yana murmushi ya ƙara faɗin

  "To ina fatan dai har Yayan namu an yafemasa?"

  Anan ne ta yi ɗif, ta kauda kai tana duban titi. Sau biyu yana maimaitawa ya ji ba amsa. Ƙarshe ma ta dubeshi.

  "Yayana ya Anti Rahma da jiki? Batul ke faɗamin ba ta ji daɗi ba."

 Ya fahimci maganar ce ba ta so, ya numfasa.

  "Jiki da sauƙi, ta warware sai rashin ƙwarin jikin."

  Kurfi ta gyaɗa kai ta kauda fuska. Tambayar da ya yi ke cin ranta, tana ji sadda ya kunna Ƙira'ar Sudais cikin Suratul Baƙarah. Ta yi shiru ta na tunani, shima bai ƙara magana ba sakamakon tunanin Hajiyarsa da damuwa da kalar rayuwar da ta zaɓa wa kanta. 

  Abu ɗaya ke sanyayar da jikin Kurfi akan Khalid. Ta tuna fa tun ma kafin zuwan ranar hakan ba ya sonta, bai ɗauketa a komai ɗin ba. Da ace ya ɗauka to fa ba zai biyewa alƙawari ko faɗin mahaifiyarsa ba tunda ba faɗa ce inda ba daidai ba don saɓa umarnin Ubangiji. Zuciyarta ta ƙara gaskata cewar eh haka ɗin ne ba makawa Khalid shi kansa ba son ta ya ke ba. Za kuma ta ja jikinta, za ta kama mutunci da ƙimarta ta mace har zuwa sadda za ta san matsayinta.

 ***

  Tana tsaye jikin tagar ɗakin tana kallon waje, can kuma ta juyo a fusace ta nemi wuri ta zauna. Hajiya Hadiza ɗiyar ƙanwar mahaifiyarta wacce suka fi kira da Gwaggo kallo ta ke bibiyarta da shi tun som wayarta da Aliyu har ta kammala. 

  "Yanzu mene abin yi?" Cewar Gwaggon tana dubanta cikin kulawa don ko ba komai Saudatu na ba ta girma da kulawar da sauran ƴaƴan marigayiya Hansatu uwarta basu ba ta matsayinsu na ƴan uwanta ko kuwa dai kwaɗayi da son abin duniya ya sa ba ta ga nasun ba oho. Hakan kuma saboda hali ne da ya zo ɗaya. Dukkan wasu tuggu da makirci tare suke ƙulla-ƙullarsu. 

   Hajiya Saudatu tana maida numfashi da fidda hucin bakin ciki da ɓacin rai. Ta dubi Gwaggo da jajayen idanunta.

  "Maganar banza Aliyu ke kawomin, ba zan lamunci hakan ba don ba shawara ba ce. Gwaggo ba zan uya haƙuri na kyale yarinyar da ta raba ni da gidan mijina ba. Na tsaneta, na tsani zuri'arsu. Ban ga amfanin sanin da na yiwa Bara'atu ba a rayuwa."

  Gwaggo ta gyaɗa kai.

 "Ki haukatar da ita, ki tashi tsaye kyan da ƙafarki. Kar ki yiwa kowa ragi, kinga dai wancan tsohon gurgun uban naki ba kyaleki zai yi ki zauna gidansa ba, kalar cin mutuncin da zai dunga shimfiɗa miki  ma ya isheki. Su Zuwaire ma kinsan ba kyaleki za su yi ki huta da habaicinsu ba balle sauran ƴan bani na iya mahassadanki."

  Hajiya ta gyaɗa kai.

 "Ba ma za ta kai ga wannan ba Gwaggo, ba wani ƙaton gardin da zan ƙara zuwa na durƙusa gabanshi na saki aljihu. Na fasa duka wannan, zan nemi aiki wanda ba zai zo da kowace matsala ba. Ba dai sun wuce Kaduna ba?"

  Wani murmushi ta yi mai tarin fassarori. Gwaggo dai tana taunar goro tana dubanta ba tare da ta tari numfashinta ba har ta ɗora.

"Ina nan ina jira har su dawo Kanon, na rantse sai na kai Laila lahira. Sai ta bi uwarta! Zan nemi ƴan daba, kashemin ita nake buƙatar a yi!"

  Gwaggo ta shiga gyaɗa kai tana dariya.

  "Ko kefa, yanzu naji magana!"

 Suka dara lokaci guda.

 ***

 Hajja ta yi shiru tana fidda hawaye, kallonsu kawai ta ke yi domin kuwa yanzu Alhamdulillah tana tafiya  kaɗan-kaɗan hakanan tana magana raɗau.  Yaranta ne durkushe a gabanta kowanne na faman roƙo da neman gafara. Su Kurfi na gefe su na sharar kwalla. Adda Maijidda ma kukan ta ke. Ganin Hajja ba niyyar magana, Engineer ya sa ba ki.

 "Haƙuri za'a yi Hajja, mun riga da mun san ba laifinsu ba ne. Abinda zai faru ya riga ya faru sai addu'a, mu godewa Allah ma da Ya amsa addu'o'inmu tun ma ba'a je ko'ina ba."

  Hajja sai a sannan ta yi magana.

 "Ba wai yafe musu ne ban yi ba, raina ne ke ɓaci da zarar na tuno irin..."

 "Aa Hajja, ki yiwa girman Allah ki yi haƙuri ki yafemana abar tone-tone. Wallahil azim idan na tuna yanda abubuwa suka kasance ina ji ne kamar na haƙa rami na shiga. Mun riga da mun rabu da ƴan kwal uban, ki tausaya mana Hajja. Ke uwa ce."

Baba Mudassir ke wannan zantukan yana hawaye. 

  Gaba ɗaya ba wanda abin bai taɓa ransa ba, nan da nan Hajja ta saki fuska gami da sa musu albarka. Ta kuma nuna komai ɗin ya wuce ta yafemusu duniya da lahira. 

  Hira sai ta koma ta daɗi, mazan gaba ɗaya suka fice sallar Azhar. Matan ma sallar suka yi. Kurfi na riƙe da Mu'azzam tana kallon yanda ya ƙara wayo. Kamanninta d shi ya ƙara fitowa zahiran. Sai ka rantse ita ce tana ƙarama. Shima sai manne mata ya ke sosai.

  Hajja ta dubeta fuska ɗauke da murmushi.

  "Lailatu, kin yi halin mahaifiyarki. Allah Yay mata rahma. Ban taɓa kawowa za ki yi irin wannan haƙurin ba, kullum kallon mai ƙiriniya kuma rigimammiya nake maki. Sai ga shi nan Lailar nan ta bamu mamaki. Tunda na ji kin ce ke za ki zauna a gidan nan, hankalina ya tashi sai dai abinka da mutumin da ba baki ba. Na ji har a zuciyata Allah ne kaɗai zai iya tsallakar da ke daga musibar wannan matar. Na tsorata domin na tabbatar  akwai ƙunci da damuwa. Sai ga shi da taimakon Allah kin yi ƙoƙarin da ya ƙara min kaunarki. Ko yau na faɗi na mutu, ba ni da abinda zan saka maki da shi. Allah Ya ji ƙan Sadiya, Allah Yay miki albarka Laila, Ya dawo da mijinki lafiya."

  Murmushi ta ke ta na goge yar kwallah, kai ta girgiza.

 "Kayya Hajja, idan fa kina haka sai ki ƙararmin  da hawaye. Wato ke kin tsufa da idanunki ni kada na tsufa. To na ƙi wayon."

 Ta wayance da maida abin raha, Hajja ta yi dariya.

 "Ai fa, mai hali ba ya fasa halinsa. Sai dai kam yanzu kin yi hankali. Matarnan dai Allah Ya isa tsakanina da ita."

  Dariya kawai Kurfi ta yi don ta gaji da ba Hajja haƙuri a kan ta yafe mata. 

 ***

 Kwanansu ɗaya a Kaduna, komai ya wuce sun koma tsintsiya maɗauri ɗaya kamar ba'a yi ba. Dakyar iyayen suka shawo kan Hajja ta bi su don ta ce ba fa za ta koma ba. Yanzun ma sai da Daddy ya ba ta tabbacin zai je ya dawo da Raliya ya ba ta haƙuri san nan ta amince. 

   A hanya ta ke jin labarin auren da Abba ya ke shirin yi ya fasa. Hajja ta hau faɗa

 "Aikin banza, ka ce ka sanya anyi bincike yarinya ba ta da wata aibu komai lafiya kuma an samu kyakkyawan shaida yo me ake jira? Ka manta da silar wadda ka santa ka yi aurenka. Ga ta marainiya kuma ko ba komai ka yi jihadi."

 Abba ya murmusa yana mai tuƙi hankali kwance don shi kansa ya yaba da Yasmeen ganinta mace mai kunya da sanin ya kamata.

  *** 

 Sati ɗaya da komawarsu, gida ya dawo hayyacinsa, Hafsat da Rukayya sun sha koke-kokensu na rashin uwa a gida a ƙarshe su ka haƙura ganin dai dagaske Baba Mudassir bai haƙura ba asalima da suka matsa ya yanke shawarar yin aure lokaci ɗaya da Abba don ma su bar saka ran zai maido Zahida. 

   Ummi ta dawo ɗakinta bayan Daddy ya sanya an ƙara yi mata gyara na musamman an kwashe komai na Hajiya an kai mata. Ɓangaren Hajiyan ya fi nata kyau da tsaruwa sosai, nan aka gyara har da fenti da zuba sabbin furnitures duk a ƙoƙarinsa na wanke laifinsa a wajenta. Asalima yanzu wata zazzafar soyayyarta ya ke ji domin kuwa ya san ya yi rashin adalci gareta a baya sosai. Ɓangarenta sai ya koma wajen zaman Hajja da su Kurfi, dakyar ya samu Hajja ta dawo kusa da su maimakon can ɓangarenta. Aka gyara sashin Ummi tsaf suka koma. Kurfi ciki da falo aka bar mata, a gefen ɗakinta nan ne wurin Mu'azzam, shima an haɗa mishi kayayyakin ɗaukar hankali na wasan yara kala-kala. Tuni Balaraba ta dawo. Ko bayan zuwanta ta sha kukan murna. Ƙosai ta komai yi a bakin titi don rufa wa kai asiri. 

  Su Adda Salamatu kam komai ya wuce domin su kansu har gidan sun tako an ƙara yafar juna.

   ***

 Ranar litinin su na zaune a falo har Hajja da Ummi, Kurfi ke batun zuwa ganin ƴan uwan Mami, Hajja na zolayarta wai sai da iznin mijinta ta kirashi.  Haka sallamarta ta ratsa dodon kunnensu. Tasleem ce, da sauri Kurfi ta miƙe, itama a guje ta taho suka rungume juna ana murna. Sai kuma aka fashe da kuka, ashe ma ba ita kaɗai ba ce. Tare suke da Anti Rumaisa da sauran yaranta. Ta saki Tasleem ta ƙarasa a guje ta faɗa jikin Anti Rumaisa, itama ta rungumeta tana fidda kwallar farin ciki. .Sai da suka nutsu sannan suka ƙarasa ga su Hajja. 

 Bayan gaishe-gaishe da maida yanda akai Anti Rumaisa ta ce. 

 "Dama fa komai ya yi farko to akwai ƙarshensa. Lokaci ne kawai kuma ga shi nan Allah Ya nufa da zuwansa. Sai dai a yanzun ma ba a ga ta zama ba, yanzu ne lokacin nemawa kai tsari daga sharrin masu sharri don ba'asan ta inda kuma za'a ƙara ɓullowa ba duk da cewar ba fata ake yi ba."

 Ummi ta gyaɗa kai.

 "Wannan gaskiya ne kam."

"Yo ina fa, ai dama tsinannu ba za su haƙura da daular nan ba. Kwaɗayayyun banza, shi kaɗai ne abinda ya riƙe su a gidannan. Karr nake kallon kowaccensu."

 Maganar Hajja sai ta basu dariya. A ƙarshe dai Kurfi da Tasleem suka sulale suka yi ɗaki. 

  Tasleem ke dubanta tana murmushi.

 "Faɗin irin halin da na shiga abu ne mai matuƙar wuya wallahi. Ke kam sai addu'ar kada Allah Ya maimaita mana irinsa." 

  Kurfin da ke kwance rigingine saman gadon ta yi matashi da filo ta amsa da ameen.

 "Tsakaninki da Yaya Khalid yanzu fa?"

 An sosa mata inda ke mata ƙaiƙaiyi. Ta miƙe zaune ta labartawa Tasleem yanayin zamantakewarsu kafin tafiyarsa da rashin waya da sauransu.

 Tasleem da ta saki baki kamar wata sokuwa ta jinjina kai.

  "Ki mishi uzuri domin na tabbatar har shi abin nan ya shafa wallahi."

 Kurfi ta muskuta gami da taɓe baki kaɗan.

 "Na fa san wannan, babbar damuwar ia yin son maso wani. Mutumin da ba sona ya ke yi ba ki tuna. Matarsace a ransa har yanzu, ba zan bari kuma ya taɓa gane son da nake mishi ba koda hakan shi zai zama ajalina. Ba zan bari na ji kunya ba Tasleem."

 "Yes, ina bayanki idan har akan wannan ne. Wallahi bana son irin wannan soyayyar domin kuwa takan wahalar da mutum. Sai dai fa ina ji a jikina Yaya Khalid na kaunarki. Zai ma so ki in sha Allah."

 Baki Kurfi ta ƙara taɓewa.

"Ke ni ba wannan ba, ya maganar auren naki?"

 Dariya Tasleem ta yi.

 "Ko yau aka ɗaura bani da case tunda ga ni ga ki."

 Kurfi ta faɗaɗa murmushinta, kaunar da suke ga junansu mai tsafta da kyau ne. 

   Ranar kamar kada a rabu, sai yamma suka tafi. 

  ***

  Washegari misalin ƙarfe huɗu na yamma ta shirya tsaf cikin white and brown Atamfa wacce ɗinkinta ya yi daidai a jikinta ya kwanta luf. Zuwa yanzu jikinta ya soma  yin kumari ya dawo hayyacinsa, hakanan fatarta ta soma sheƙi kamar yanda ya ke a baya. Ta ci ado sosai, ta fito a LAILA KURFI ɗinta sak. Saloon za ta je sakamakon gashinta da ya dameta saboda cikar da ya yi. Sabuwar wayarta Iphone xs max ta ke dannawa daidai sadda Yakubu ya faka motar a gabanta, ta cikin gilashinta ta ɗago ta dubi motar da ke faman kyalli sakamakon wankin da ta sha. Ta buɗe mazaunin baya ta shiga bayan ta gabatar da addu'ar hawa abin hawa. 

   Suna fita daga gidan ta ji wata iriyar kasala ta rufeta, wannan tasa ta kwantar da kai jikin kujerar motar ta lumshe idanu. Muryar Naziru Ahmad ke tashi a waƙarsa ta BAWA. Sosai waƙar ke shigarta yana ratsa ta.

  "Ƴar Mami, wannan farar motar fa kamar mu ta ke bi."

 Jin abinda Yakubu ya faɗi yasa ta buɗe idanu gami da waigawa. Farar honda ce nai tinted glass ba abinda ake iya gani, sai ta sha jinin jikinta, dabara ta faɗo mata.

 "Kasan ya zamu yi? Mu sauya hanya, ka bi inda akwai yawaitar mutane, sannan mu gani."

 "Hakan nake tunani dama, bari na bi ta cikin gari."

 Daga haka Yakubu ya ƙara gudun motar bayan ya sauya hanya. Kamar kuwa daga sama motar ta wucesu a guje ta yi gaba. Sai a sannan Kurfi ta sauke ajiyar zuciya.

 "Kinga ta tabbata dai mu ake bi, Allah Ya fi su ko ma su waye."

 Gyaɗa kai kawai ta yi tana ci gaba da godiya ga Allah da Ya karesu da kuma addu'ar neman tsari. 

   Har aka yi aka kammala gyara mata gashi ba ta da cikakkiyar nutsuwa, zuciyarta ba ta huta da tunanin dalilin bibiyar ba. 

   Ana kammalawa suka wuce mall inda ta yi siyayyar mayukanta na shafawa da sauran tarkacen da ta ke buƙata don ta rantse ba za ta taka gidan Khalid ba har sai ya dawo ta san matsayinta. Hajja ta yi faɗan amman a banza.

  Koda ta koma ba wanda ta sanarwa da abinda ya faru a ranar ganin ba amfanin tada hankalinsu akan abinda ba ta da tabbas. 

  ***

 Tana kuka ta ke zuba bayani.

 "Ina mai rantsuwa da Allah duk abinda na mallaka zan iya ƙarar da shi matuƙar za ka min aikin da zan koma Khalid Kurfi Estate. Malam na maka alƙawarin kayan more rayuwa da ciki har da gida da mota duk radda na buɗi idanu na ganni a tsakar ɗakina na koma wa aurena."

Tun da ta soma magana ya ke ƙare mata kallo, komai ta yi ma shi burgeshi kawai ya ke. Jin irin yanda ta shirya sadaukar da komai don samun biyan buƙatanta a ransa ya furta "An zo wajen." Domin yasan wannan ce damarsa da zai tafiyar da ita yanda ya so. Ƙarshe ya haɗata aiki mai wuya.

  "Kar ki damu kanki Hajiya Zahida, tunda har ki ka zo kema kinsan zaa share maki kukanki. Aiki sai dai idan baa zo wajenmu ba, ba ki san irin manyan da ke shigowa gidannan ba sa'ilin da duniya ke bacci. Mun yi musu aikin da ya shafe naki kuma sun ga biyan buƙata don haka kada wannan ya dameki. Za ki yi yanda ki ke so a gidannan, lamarinki zai bunƙasa har ya fi yanda ki ka tafiyar da shi a baya."

  Wani daɗi ya ratsa Mama Zahida nan da nan ta share fuska tana dariyar jin daɗi. 

  "To amman fa aiki ne babba, fatan za ki iya?"

 "Wallahi ko ma menene ni kam bani da damuwa zan yi shi. Ka faɗa kawai."

 "Na farko dai za ki jera kwanaki uku kina zuwa shimfiɗata, na biyu kuwa da wannan ruwan da ya gauraya na jikinmu zan yi amfani da shi wajen yi miki aikin da za ki ke maƙabarta ke d kanki ki binne. Bayan wannan zan miki kwalli ta yanda  wanda za ki sanya kuma ki yi duk yanda za ki yi ku haɗu da shi mijinnaki. Daga ranar da ku ka yi ido huɗu, to ki tabbatar ni Badaru kakata ta yanke saƙa don kuwa duk abinda ki ka lissafo zai tabbata har ma ya wuce tsammaninki."

 Idanunta sun riga da sun rufe, jinta ta ke yi ko mene za ta iya aikatawa matuƙar buƙatarta za ta samu biya. Don haka ba wani jinkiri ta amsa.

 "Zan iya, zan yi. Matuƙar zan cimma nasara bani da damuwa."

  Wani daɗi ya ziyarci Malam Badaru, nan da nan ya miƙe ya fito daga ɗakin. Umarni ya ba yaronsa akan a sallami kowa sai zuwa gobe zai gansu. Nan fa taron jamaar da ke jiransa waɗanda mafi yawansu mata ne suka tashi su na ƙunƙuni don abin bai musu daɗi ba. Mafi yawa a matan satar hanya suka zo. Wasu a dalilin kishiya wasu kuwa mallaka ce sai kuwa ƴanmata masu neman farin jini ta ƙarfi da yaji. Ciki kuwa har da karuwai masu son bunƙasa kasuwancinsu. 

   Bayan fitar kowa yaron ya rufe ƙofar gidan gam. Sai a sannan Malam Badaru ya soma aiwatar da nufinsa akan Mama Zahida, ba ta taɓa tsammanin neman ta hanyar bayan gidanta ba ne, ihun azaba dai ta yi shi har ta gaji ta haƙura. Bai kyaleta ba sai da ya kusanceta ta hanyar da ta sani sannan ya kyaleta tana kukan azaba. 

  Can sai miƙo mata wani ruwan magani bayan ya ɗibi wanda ya ke buƙata ya sanya a kwalba. 

  Ba musu ta karɓa ta sha don ta ji sassauci. 

  Daga nan ya miƙe ya fice yana dariyar ƙeta ko ba komai ya fanshe. 

   Kusan wuni curr Mama Zahida ta yi a gidan bokanta har dai ya tabbatar ya mata haɗin magungunan da nan da nan ta ji ta sakayau kamar ba ita ke jin azaba ba sannan ta fice. Ba don Allah Ya taimaketa da motarta ta ke tafe ba to da tana da tabbacin sai an ɗago ta nan take. Koda ta isa gidanta ma waɗanda a baya ƴan haya ne a ciki, sai dai ta yi musu korar wulaƙanci kawai don ta rayu ciki don ta rantse ba za ta je gidansu mai yara kusan talatin da ɗoriya ba. Yawanci ma iyayen wasu basu nan. 

  Ruwan zafi ta shiga sosai ta gasa jikinta, ranar ƙulle ƙofa ta yi don kuwa ba inda ta taka ta je a yanayin da ta ke jin kanta. Da zarar ta tuno komai zai zo ƙarshe sai zuciyarta ta yi fes. 

***

 Misalin ƙarfe takwas na dare, Kurfi ce zaune a sashin Abbanta  bayan ta gama zagayen kowane ɗaki na sashin Amaryarsa wacce ake shirin ɗaura aure gobe. 

 "Abbana sosai wuri ya yi kyau. Allah Yasa a yi muna raye."

 Da murmushi ya amsa yana mai wasa da hannun Mu'azzam da suka shigo tare da Kurfi.

"Amin My Angel. Ni kuwa ku na waya da mijinki?" 

  Ji ta yi gabanta ya faɗi, idan ta ce aa za fa a iya tilastawa Yaya Khalid abinda ba ya so, ta fi ƙaunar a kyaleshi da raayinsa. Tambayar da Abban ya ƙara a karo na biyu cike da tuhuma ya sa ta gyaɗa kai.

 "Eh Abbana." Ya yi shiru yana nazarinta, jikinsa bai ba shi cewar su na yin ba, ya na zargin rayuwar da Laila ke gudanarwa a gidanta. Sai dai ba ya son zurfafawa ba tare da kwakkwarar Hujja ba. Don hakan ne ya zaɓi amincewa da Eh da ta furta koda kuwa akwai tarin tambayoyin, ya barsu su fito da kansu wataran.

   Ta yi nasarar ɗauke mishi hankali daga  zancen, ba don kuma ba ya sane ba haka ya kyaleta. Sai dai ya na sane cewar tabbas ɗiyarsa tana da sauran damuwa. 

  "Abbana ya batun karatuna?"

 Ya gyara zama, nan da nan ya ji sanyi a ransa ko ba komai ga abinda zai saurin ɗauke mata kewa.

 "Akwai shi My Angel tunda har mijinki ya amince. Ki haɗo takardunki ki damƙawa Babanki Mudassir. Zai nema maki."

 Ta ji daɗin hakan ta yi godiya kafin ta yi mishi sallama ta fita ɗauke da Mu'azzam.

   Ba wani jinkiri kuwa ta ɗauka ta kai, shi kansa Baba Mudassir ya ji daɗin hakan, ya tabbata mata zai magana da abokinsa Prof Ƙassim. Da wannan murnar itama ta baro wajensa.

***

 Kwanaki biyu tsakani Amare suka tare. Baba Mudassir ya samu mace mai shekaru talatin, ba ta taɓa aure ba, sai dai kuma ƴar boko ce hakanan kuma ma'aikaciya. Hajiya Hafsat. Wayayyar mace ce wacce ta amsa sunanta. Tana da kirki kwarai kamar yanda ta san darajar kanta. Baba Mudassir ya ji daɗin samunta matsayin matarsa ko ba komai yana son harkar wayewa. 

  Ita kuwa Amarya Yasmeen wacce ba wani shekaru mai yawa ta ba Kurfi ba sai dai tana da jiki da tsawo irin na manya wanda ba lallai a fahimci ƙarancin shekarunta ba. Yarinya ce mai biyayya wacce ta taso cikin rayuwa ta maraici. Mahaifiyarta Basira ba abinda ta sa a gaba face kwaɗayi na abin duniya. Ta sha yin aiki a gidajen masu kuɗi tana tura su wataran ta yi ƙaryar rashin  lafiya kawai don ta samu wani a yaran gidan ya ce yana son su saboda kaf yaranta babansu suka ɗauko. Kyau irin na fulani, Yasmeen ce kawai ta ɗauka baƙin fatarta ta bahaushiyar sak ba sirki. 

   Wannan sai ya zame mata wani abin ado na daban, ya kasance ta fita zakka cikinsu wajen kyau da kuma kyawun hali duk kuwa da cewar gaɓa ɗaya yayyunta sun yi aure. Sosai Abba ya yaba da binciken da akai game da ita da kuma ita kanta yanda ta nuna mishi tarbiyya. 

   Kurfi ta yi murna da auren Abbanta sai dai kuma ranar ta sha kuka sosai da Yasmeen ta tare a sashin Maminta a baya. Hajja ce ƴar rarrashi gami da nasiha. 

 ***

Washegari tun misalin ƙarfe takwas na safe ta kammala girka abin kari ta ajiye na Hajja ta wuce sashin Abbanta riƙe da kwando.

  Koda ta kwankwasa ba jimawa aka buɗe. Sai a sannan ta yi tozali da matar Abbanta.  Fuska ɗauke da murmushi ta tarbeta, ganin haka itama sai ta saki fuskar sosai ta shiga da sallama. Ta gaisheta a ladabce ba tare da la'akari da komai ba, Yasmeen ta amsa.

  "Momi ga breakfast."

 Kunya ta ɗan kama Yasmeen. Ita kuwa Kurfi tuni ta ajiye saman centre table, Yasmeen na godiya ta amsa da fara'a ta fice.

 Tana tafe da zummar komawa sashinsu ta ci karo da Rukayya. Banzan kallota watsamata, Kurfi ta saki fuska sosai.

 "Sannu da zuwa, yanzu kike tafe?"

 Tsaki kawai Rukayya ta ja ta ƙara gaba. Kurfi ta haɗiye dariyarta ta bi bayanta ganin dai itama sashin Hajjar ta shiga.

  Kuka ta sameta tana yiwa Hajja gami da roƙon ta sanya Baba Mudassir ya dawo da Mamanta. Hajja ta dubeta.

  "Ki raba ni da wannan mai zafin zuciyar. Ba zan iya tunkararsa da wannan zance ba."

 Rukayya ta fusata.

 "Haba Hajja, ke fa kika haifeshi ba shi ya haifeki ba."

 Hajja ta ɗaure fuska.

 "Wai ma me ya kawo ki da safiyarnan?"

 Rukayya na ƙunƙuni tana hararar inda Kurfi ke zaune tana karanta wani lovestory book da ta ɗauka a studyroom ɗin Khalid kafin ta ce 

  "Daga asibiti nake."

  "Too, ba ki da lafiya?"

 "Eh, sun ce wai juna biyu ne." Ta faɗi ciki-ciki tana yamutse fuska.

 Hajja ta shiga hamdala da murna. 

 "Allah Ya inganta, Ya raba lafiya."

 Kurfi ta faɗi da zuciya ɗaya yayinda farin cikinta ya gaza ɓuya ko a fuska. Rukayya ta watsa mata wani kallo kafin ta ɗauke kai tana wani murmushi ta dubi Hajja.

 "Hajja nikam ban son wannan jikar taki tana shiga sabgata. Wato dai shi mutum idan ya rasa uwa a gida sai ya yi fatan kowa ma ya rasa. To dai ta Allah ba ta mutum ba."

 Maganar ta soke ta sosai, Hajja da ba ta gama farfaɗowa ba daga mamakin kalamin ya sa Kurfi samun damar maida martani.

  "Na gode Allah da Ya haɗani da uwa ta gari. Kinsan wannan ya fi komai abin alfahari. Har uwata ta rasu ba'a taɓa jin kansu da mijinta ba balle abin ya kai ga saki adalilin bin bokaye."

  "Kan uban can! Ni kike zagar wa uwa?! Wallahi yau sai kin san ta haifa."

 Daga haka Rukayya ta nufeta gadan-gadan.

  "Ke! Ke!! Bana son hauka."

 Hajja ke furucin kafin ta hau kwala wa Balaraba kira. 

Kurfi kuwa tamau ta riƙe hannuwanta ita kuwa bori ta ke tana yunƙurin kai mata duka tana zage-zage. 

   Tsawar da Daddy ya daka ita ta yi sanadin da gaba ɗaya suka nutsu. Rukayya ta ƙara fashewa da kuka tana faɗin sai ta daki Kurfi tunda har ta iya ta zagi uwarta.

 Daddy ya dubi Kurfi.

 "Laila ya haka wai?"

 "Kaga Hamza, kyale wannan shashashar yarinyar. Don tsabagen rashin kunya a gabana ta buɗi baki tana zagin Marigayiya Sadiya ba ta ji ba ta gani. Amsar da Laila ta bata shi ya fi cancanta gareta. Ba don juna biyun da ke tattare da ita ba yau sai na sa kun koyamata hankali!"

 Daddy ya gama sauraron Hajja kafin ya dubi Rukayya fuska a ɗaure. 

  "Ke ashe ba ki da hankali? Kar na ƙara jin wannan ɗanyen aikin daga wurinki idan kuwa ba haka ba wallahi matakin da zan ɗauka kanki sai kin gane kurenki. Ku yara ba ku san kaddara ba, duk yadda ta zo ba ku san ku riƙe da hannu bibbiyu ba? Me ƴar uwarku ta taba yi maku da ku ka bi ku ka tsaneta? Ko an faɗamaki duk ba mu da labarin abinda ku ke mata ke da ƴan uwanki? Ku ji tsoron Allah tun kafin haƙƙinta ya kama ku. Maza ba ta haƙuri."

  Ranta na tuƙuƙi ta ba Kurfi haƙuri. Kurfi ta gyaɗa kai.

 "Ya wuce." Ta furta da rawar murya. A ƙarshe Daddy ya karasa ga Hajja don dama gaisheta ya shigo yi kafin ya wuce aiki. Ita kuwa Kurfi ta tattara waya da littafinta ta wuce ɗaki.  Zama kawai ta yi saman gado tana huci da ambaton Allah a ranta kawai don ta samu zuciyarta ta yi sanyi. Zuwa yanzu zuciyarta ta bar kuka akan ire-iren wannan abu. Fatanta ɗaya bai wucw ganin ta soma karatu ba, wannan kaɗai zai ɗauke mata dukkanin kewa da kaɗaici.

  ***

  A rana ta biyu Mama Zahida ta koma wajen Malam Badaru. Kamar wancan zuwan, haka ya juyata son rai, wannan karon maimakon raɗaɗi sai ta ji madadinsa. 

  Sai ya zamana daga aikin kwanaki uku an koma sati. Cikar sati ya ba ta wasu layu wanda ya ce da najasarsu ya haɗa akan ta je maƙabarta ta binne. 

  Misalin ƙarfe sha biyu da rabi na dare, ta faka motarta a can wani loko wanda wurin daji-daji ne kusa da wata maƙabarta. A hankali ta fito ɗauke da damin kuɗi a leda wanda ta ke niyyar ba maigadin maƙabarta sai layun da ta ƙulle a gefen zani sai kuwa muƙullin motar da ta jefa cikin rigar mama. 

  Saɗaf-saɗaf ta ke tafiya kamar ɓarauniya, tana ƙarasawa ta ƙara rage sautin takunta. Allah Ya taimaketa ma Maigadin ba ya kusa, don haka ta shige maƙabartar tana mai jin tsananin faɗuwar gaba. Yanda ta ji ƙirjinta na bugu sai da ta ji kamar ta juya ta koma, sai dai kuma ita keda riba idan komai ya kammala. 

   Ta karasa tana jin ta wata fayau, tana taka shukokin bishiyar tunfafiya har ba ta sani ba ta taka wata maƙabarta. A firgice ta daka tsalle ta yi baya tana fidda numfashi. 

   "Waye?!" Ta ji an faɗi da ƙaƙƙarfan sauti. Ta yi saurin kwanciya a bakin hanya, har mutumin ya gama zagayensa ya koma mazauni. Da wannan damar ta samu ta miƙe ta hau haƙa rami da sauri-sauri. Ta ciro layun kenan za ta sanya ta ga fitila ta hasketa gaba ɗayanta. 

  Nan da nan mutumin ya yi ihun da ya tara wasu cikin samarin unguwa da dattawa. Ganin asirinta ya tonu ta tattare zani za ta gudu su ka kuwa yi rubdugu suka cafketa. Wani wawan mari aka samu wani ingarma a cikinsu ya ɗauketa da shi.

  "Munafuka! Uwar ina za ki je kuma? Yau Allah Ya tona asirinki, dama mun jima muna fakon ki. Kece mai zuwa binne layu maƙabarta!"

 "Na shiga uku, wallahi yau ne far.."

 Wani marin hagu da dama ya ƙara mata, ƙarshe suka yanke kai ta Police station. Daga haka aka kwashi layun da baƙar ledar da sauran tarkacenta da ta ke haƙa aka fice da ita tana ihun kuka.

 ***

Ranar ta kama Juma'a, an tashi da wani irin zafi. Hakan yasa koda ta yi wanka riga da skirt ƴan kanti ta sanya waɗanda suka zauna daram a jikinta. Pink colour din ya dace sosai a fatar jikinta. 

   Ko ɗankwali ba ta ɗaura ba ta fito zuwa falon ta zauna. Farin handkerchief ta shimfiɗa a ƙasa kafin ta soma yanke faratan hannun. Tana yi tana sauraron waƙar da ta kunna a wayarta ta Ali Jita mai suna I love you baby. 

   "Yaya oyoyo! Yaya oyoyo!!"

 Tashin muryar yaran gidan ta ji su na ihun murnar da ba ta gana fahimtar ta me ce ce ba. Can ta tuna da dawowar Abdullatif cikin wannan satin, hakan yasa da murnarta itama ta miƙe ta fito. 

***

 "Kar na ƙara jin zancen banza! Yau nake so ki aiwatar. Ki tabbatar ta ci abincin. Yau nake son ganinta a mace."

Hajiya ke maganar ta waya. Daga ɗaya ɓangaren aka amsa.

 "Ranki ya daɗe an gama. Yau zan cikamaki burinki kamar yanda ki kai alƙawarin ɗaukaka rayuwata."

  Murmushin nasara Hajiya ta yi kafin ta katse kiran. Ta tsaya duban wayar sannan ta saki dariya. 

 "Sai anjima Laila, yau za ki bi uwarki."

***

 Ya juya baya, ya russuna ya na gaida Ummi tana amsawa fuskarnan cike da fara'a. Kurfi ta ƙaraso da saurinta.

  "Yaya Abdullatif san.."

 Sauran maganar ta maƙale a maƙogwaronta sakamakon wanda sukai ido huɗu da shi. Kallonta ya ke da gaske kamar yanda itama take dubansa. 

  Ya sauya gaba ɗayansa, ya yi wani mugun kyau fatarsa har sheƙi ta ke yi kamar yanda baƙin gashinsa ya ƙara duhu da cika. Kyakkyawar sumarsa ta ƙara taimakawa wajen fiddo zahirin KHALID HAMZA KURFI. Juyawa ta yi da sauri bayan ta jefamasa wani kallo na tsana ta wuce sashinta. Ummi na magana amman ina! Tana isa ta rufe gam da muƙulli zuciyarta na tuƙuƙi. Ta na jin takaicin fitar ta, da ace ta san shi ne to fa ko za'a mutu ba za ta fito ba ballantana su ƙara haɗuwa. Ba ta kaunar ta ganshi. 

 ***

 Ya maida dubansa ga Ummi jiki a sanyaye, Ummin ma shi ta kalla a son ta fahimci yanayinsa

